
Įžanga 


Baigiasi XX amžius, vienas iš destruktyviausių Žmonijos istori- 
joje, todėl pats laikas apmąstyti iki šiol neišsenkančią temą - 
Europos idėją. Europos idėjos kritika pernelyg ilgai atidėliota. 
Per ilgaamžę istoriją parašyta daugybė knygų apie nacionaliz- 
mą, rasizmą ir fašizmą, bet nėra sisteminės kritiškos studijos apie 
Europos idėjos santykį su jos tapatumo politika moderniojoje 
valstybėje. Europos idėja kaip pagrindinis moderniosios politi- 
nės kultūros aspektas ypač mažai tyrinėta. Daugelis diskusijų 
apie Europos idėją yra paviršutiniškos, jose nekreipiama dėme- 
sio į platesnį istorinį kontekstą ir su juo susijusią politinę sąmo- 
nę. Yra keletas studijų apie Oriento idėją kaip europinį darinį, o 
pačios Europos idėja kaip išradimas niekada nebuvo tyrinėja- 
ma. Nacijos mistika pagaliau susilaukė aršios intelektualų kriti- 
kos, tačiau apie Europos mitą kaip vienijantį ir unifikuojantį 
projektą kol kas nebuvo rašyta. 

Parašyti šią studiją mane paskatino pastarųjų penkerių metų 
nacionalinio tapatumo ir politinės kultūros tyrinėjimas bei jų dės- 
tymas. Vienas iš labiausiai į akis krintančių europinio tapatumo 
bruožų yra tas, kad jo išradinėjimo dinamika labai primena na- 
cionalinių tapatumų kūrimo procesą XIX amžiuje. Ypač stebina 
tai, kad, panašiai kaip ir tautiškumas, Europos idėja atsirado iš 
priešiškumo ir buvo palaikoma ne tiek konsensuso ir taikos, kiek 
konflikto ir skirčių. Tokie makrotapatumai kaip Europos nacio- 
nalinė idėja ar religinės pasaulėžiūros dažniausiai yra ne vienijan- 

tys, o skiriantys priverstinės smurtinės homogenizacijos padari- 
niai. Tad verta susimąstyti, ar mums reikalingi tokie „tapatumai“. 
Turint galvoje, kad europinis tapatumas pastaruoju metu tapo 
aktualia politine tema, stebina tai, kad iki šiol nėra knygos, ku- 
rioje būtų nagrinėjama ši problema. Pasibaigus šaltajam karui ir 
jo palaikomam konsensusui, iš esmės pasikeitė mūsų požiūris į 
Europos praeitį ir dabartį. Berlynas jau yra ne padalytos Europos 
simbolis, o suvienytos Vokietijos sostinė. Karas Bosnijoje - kitas 
veiksnys, darantis didelę įtaką Europos tapatumo ateičiai ir jos 
galimybėms. Pati Europa 1993-1994 metais, kai buvo rašoma ši 
knyga, Bosnijoje kėlė daug abejonių. Knyga apie Europos idėją, 
parašyta po komunizmo žlugimo, neišvengiamai skirsis nuo tos, 
kuri buvo parašyta anksčiau, tuo labiau kad šaltasis karas išsklai- 
dė puoselėtas iliuzijas palikdamas netikrumo šiandiena jausmą. 
Stiprėjantis ksenofobiškas nacionalizmas, neorasizmas bei „Eu- 
ropos tvirtovės“ vaiduoklis siūlo atsigręžti į praeitį, kuri nė kiek 
ne geresnė. Būtina kvestionuoti Europos tapatumo idėją, nes ji 
susijusi su totalizuojančiu projektu bei etnokultūriškumu. Tikiuosi, 
sugebėsiu įrodyti kolektyvinio tapatumo, pagrįsto autonomija ir 
atsakomybe, bet ne supervalstybės chimeros būtinumą. Tad esmi- 
nė problema yra tokia: ar gali europinis tapatumas tapti kolekty- 
viniu, gebančiu mesti iššūkį neatsiejamoms nacionalizmo ir rasiz- 
mo jėgoms netapdamas nei vartotojiška, nei oficialia anoniminių 
institucijų kultūra? Naujų europietiškumo įteisinimo principų 
paieškos neatsiejamos nuo pastangų sukurti erdvę, kurioje gali 
formuotis kolektyviniai tapatumai. Tad gali paaiškėti, kad neįvei- 
kiamas nevieningumas yra europinio tapatumo sąlyga. 
Norėčiau pabrėžti, kad ši knyga skiriama socialinės ir politi- 
nės srities mokslininkams, bet ne istorikams. Nors knyga yra is- 
torinio pobūdžio, nes to neįmanoma buvo išvengti, joje bando- 
ma pateikti teoriškai pagrįstą Europos idėjos istorijos sociologiją. 
Pirmiausia ji skiriama socialinių ir politinių mokslų studentams, 

ieškantiems kritiškos europinio tapatumo problemos analizės pla- 
tesnėje istorinėje perspektyvoje. Kad pasiekčiau savo tikslą, rė- 
miausi įvairiais istoriniais, socialiniais ir politiniais tyrimais, tad 
netvirtinu, kad šis schemiško ir interpretacinio pobūdžio darbas 
gali pretenduoti į visų nagrinėjamų klausimų originalumą, tuo 
labiau negaliu tvirtinti, jog esu susipažinęs su pirminiais šaltiniais 
taip gerai, kaip vienoje ar kitoje srityje besispecializuojantis tyri- 
nėtojas. Kad savo kritiką galėčiau pagrįsti teoriniais teiginiais, rė- 
miausi istoriografija. Todėl tikiuosi, kad šios knygos teorinės pers- 
pektyvos ir plačiau aptariamas kontekstas sudomins ir istorijos 
specialistą. Ji parašyta kritiškai vertinant šiuolaikinius debatus apie 
Europos prasmę. Siekta, kad ji būtų provokuojanti ir kritiška, o 
kartu teoriškai pagrįsta ir informatyvi. Tikiuosi, kad ši nedidelės 
apimties knyga, jei ir neturės didesnės įtakos, tai bent paskatins 
įsitraukti į naujus kritinius debatus apie Europos sampratą. 

Kiek man žinoma, kol kas nėra sisteminės kritinės studijos apie 
Europos idėją kaip totalinį galių, glūdinčių Europos istorijos gel- 
mėse, pasisavinimą. Daugelyje Europos idėjos studijų nagrinėja- 
ma Europos vienybė ir Europa paprastai suvokiama kaip Euro- 
pos Sąjungos Europa. Beveik visos šios studijos - nekritiškos, netgi 
liaupsinamo pobūdžio, parašytos elegiška proza (Del Corral, 1959; 
Couloubaritsis, 1993). Geriausios iš jų, pavyzdžiui, klasikinės 
Hay'aus (1957) ir Fischerio (1957) monografijos, yra informaty- 
vios, tačiau nepateikia intelektualinio difuziškų reiškinių įverti- 
nimo. Reikšmingiausi interpretacinio pobūdžio darbai priklauso 
Barraclougho (1955, 1963), Beloffo (1957), Chabodo (1961), 
Curio (1958), Duroselle'o (1965), Foersterio (1967), Gollwitze- 
rio (1964), Heatherio (1992), de Rougemento (1966) bei Voyen- 
ne'o (1964) plunksnoms ir beveik visi jie parašyti šeštajame ir 
septintajame dešimtmečiuose. Tačiau net ir jiems trūksta šiuolai- 
kiško aktualumo ir kritišikumo. Europos apmąstymų nekritišku- 
mas būdingas ir kitais atžvilgiais reikšmingam Compagnono ir 

Seebacherio (1993) veikalui. Europai kaip „kultūriniam iššūkiui“ 
svarbą teikia Domenachas (1990), Patocka (1983 ir 1991) bei 
Rijksbaronas (1987). Yra daugybė knygų ir straipsnių apie Euro- 
pą, tačiau apie ją nedaug tepasakoma ir paprastai nagrinėjamos 
kitos temos: modernybė, demokratija, nacionalizmas. Taip pat 
rašyta apie Europą kaip filosofinį idealą (Patocka, 1983; Heller 
ir Feher, 1988; Heller, 1991). Gausu knygų, nagrinėjančių istori- 
nio Europos pasienio klausimą (Halecki, 1950; Toynbee, 1954; 
McNeil, 1974; Webb, 1952). Suprantama, Europos sąvoką itin 
mėgsta istorikai, kurie dažniausiai ją vartoja nesusimąstydami, kaip 
foną to, kas iš tiesų tėra nacionalinių valstybių istorija. Tai daž- 
niausiai vadinama „Europos susidarymu“ (Bowle, 1952; Burns, 
1947; Dawson, 1932; Hazard, 1990; Wolff, 1968). Europa šiuo- 
se veikaluose - tai kažkoks istorinis savaime atsiskleidžiantis ir 
jokių paaiškinimų nereikalaujantis dvasinis reiškinys. Nuo tokio 
požiūrio nukrypsta Bartlettas (1993), Scūzsas (1988) ir Seton-Wat- 
sonas (1989). Grynai geografinė koncepcija pateikiama Cahnma- 
no (1952), Louiso (1954) ir Parkerio (1960) veikaluose. Europos 
idėja dažnai svarstoma Oriento idėjos tyrimų (Said, 1979) arba 
Europos ir islamo kontekstuose (Barker ir kt., 1985; Daniel, 1960, 
1966; Djait, 1985; Kabbani, 1988; Lewis, 1993a). Veberiškoji „Va- 
karų unikalumo“ tema tapo komparatyvinės istoriografijos, reikš- 
mingos mano nagrinėjamai temai, pagrindu (Anderson, 1974a, 
1974b; Baechler, 1988; Chirot, 1985; McNeil, 1963; Mann, 1986, 
1993; Meyer, 1989). Sociologinių Europos idėjos studijų maža (Mo- 
rin, 1987; Mūnch, 1993; Weidenfeld, 1985; Rootes ir Davis, 1994), 
nors Europos tema sparčiai tampa sociologinių tyrinėjimų objektu 
(Bloomfield, 1993; Haller, 1990; Hamm, 1992). Labai nedaug ra- 
šyta apie Europos idėją kaip kolektyvinio tapatumo pagrindą (Gar- 
cia, 1993; Nelson ir kt., 1992; Smith, 1992; Balibar, 1991a). De- 
batai apie Mitteleuropą iškėlė Europos tapatumo klausimą kitu as- 
pektu. (Hobsbawm, 1991c; Kundera, 1984; Schėopflin ir Wood, 

1989). Europos ir Europos Sąjungos kritikoje europinis tapatumas 
laikomas savaime suprantamu dalyku ir susitelkiama į politines ins- 
titucijas (Galtung, 1973). Europocentrizmas tapo kelių reikšmin- 
gesnių kritinių studijų tema (Amin, 1989; Lambropoulos, 1993; 
Hall, 1992). Bernalo „Juodoji Atėnė“ yra reikšmingiausias veika- 
las apie istorinius europinio tapatumo pagrindus (1987). Kiti ap- 
mąstymai yra labiau impresionistinio pobūdžio (Barzini, 1984; En- 
zenberger, 1989; Kramer, 1980, 1988; Nooteboom, 1993; Phi- 
lips, 1987). Keletą naujų vertingų Europos idėjos apžvalgų galima 
rasti specialiuose žurnalų „History of European Ideas“ (1980, 1), 
„Past and Present“ (1992, 137) bei „History Workshop Journal“ 
(1992, 33) numeriuose. ? 

Rėmiausi daugybe teorinių tradicijų, įskaitant šiuolaikinės isto- 
riografijos Analų mokyklą bei jos /ongwe durėe sampratą, vokiečių 
istorinę sociologiją, ypač Maxo Weberio „okcidentinio racionaliz- 
mo“ kritiką ir britų marksistinės pakraipos istorikus, iš kurių norė- 
čiau išskirti Ericą Hobsbawmą (1983), kurio pagarsėjusi „išrastos 
tradicijos“ koncepcija inspiravo šios knygos pavadinimą. Būtina 
paminėti ir veikalą, kuriuo negali nesiremti nė viena knyga apie 
Europos idėją, - Theodoro Adorno ir Maxo Horkheimerio „Apšvie- 
tos dialektiką“ (1979). Kaip kaltinamasis aktas visai civilizacijai, šis 
garsus kūrinys kvestionuoja Holokausto iškeltą Europos tapatumo 
galimybę. Esminės įtakos mano teoriniam požiūriui turėjo ir Mi- 
chelio Foucault bei Jurgeno Habermaso raštai. 

Tikiuosi, kad man pavyko interpretacinėje schemoje susiste- 
minti nesugretinamus tyrinėjimus ir galbūt vieną dieną europiz- 
mo kritika bus parašyta kaip kritinės modernybės teorijos dalis. 


Gerard Delanty 


Hanoveris 


Padėkos žodis 


Šios bendro interpretacinio pobūdžio knygos autorius yra neiš- 
vengiamai skolingas padėkos žodžius daugeliui bičiulių ir kolegų, 
kurių patarimai ir rankraščio kritika įvairiose darbo rengimo sta- 
dijose buvo itin reikšmingi galutinai jį užbaigiant. Gudruna von 
Alten sekė šią knygą nuo pat pradžios iki pabaigos. Norėčiau pa- 
dėkoti Patrickui O'Mabony'ui, paakinusiam ją parašyti. Įvairius 
rankraščio variantus skaitė Peteris Bennetas, Jamesas Deutschas, 
Walteris Lorenzas, Christine McCall, J. P O'Carrolas, Patrickas 
O'Mabony's ir Luisa Passerini. Atskirų skyrių rankraščius skaitė 
Isabelle Denbez, Pbilas O'Flynnas, Johnas Maguire'as, Senia Pase- 
ta, Tracey Skillington ir Pietas Strydomas. Suprantama, visa atsa- 
komybė už galimas klaidas ir vertinimus tenka man. Esu skolin- 
gas savo redaktoriui Jo Camplingui, o Markui Hamiltonui už te- 
cbninę pagalbą, taip pat keletui bibliotekininkų bei seminarų, 
vykusių Vokietijoje, Atrijoje ir Italijoje, dalyvių. Noriu padėkoti ir 
Annabelle'i Buckley bei Anne'ai Rafigue už pagalbą redaguojant. 
Esu dėkingas Airijos Korkio universiteto kolegijos Europos socia- 
linių tyrimų centrui, padėjusiam užbaigti šią knygą. 


1. Europos ambivalentiškumas: 
teorinis įvadas 


Ši knyga yra apie tai, kaip kiekvienas amžius iš naujo išradinėjo 
Europos idėją atspindėdamas ją savo tapatume. Aptarsiu Europą 
kaip kultūros reiškinį ir mėginsiu įteigti, kad jos neįmanoma lai- 
kyti savaime suprantamu dariniu: ji yra ir idėja, ir realybė. Tvir- 
tinsiu, kad ji yra prieštaringa sąvoka ir kad tokia ji tapo priešišku- 
muose. Būdama esminė sudėtingos civilizacijos metafora, Euro- 
pos idėja išreiškia mūsų kultūros grumtynes su savo prieštaromis 
bei konfliktais. 

Pastaruoju metu daug diskutuojama apie „Europos vienybę“, 
tačiau mažai mąstoma, ką iš tiesų reiškia Europos sąvoka ir koks 
jos santykis su šiuolaikinio tapatumo problemomis. Europos dis- 
kursas - ambivalentiškas, nes jis ne teigia vienybę ir priklausomy- 
bę, bet atmeta ir konstatuoja skirtumus, pagrįstus atmetimo nor- 
ma. Jis apima ištisą idėjų ir idealų kompleksą. Pavyzdžiui, vieny- 
bė. Daugeliui europinių darinių vienybė yra siektinas tikslas tik 
tol, kol jis nepasiekiamas, arba iš tiesų yra socialinio atmetimo 
paspartinimo ar centro galios periferijai sustiprinimo strategija. 
Europos idėjos pagrindas - fundamentalus ambivalentiškumas, 
susijęs su normatyviniais kolektyvinio tapatumo horizontais mo- 
derniojoje valstybėje. Šis ambivalentiškumas išryškėja neįveiktoje 
įtampoje tarp dviejų kolektyvinio tapatumo modelių: viena ver- 
tus, atmetančios ir formalios valstybės sampratos, antra vertus, 
tos, kuri grindžiama dalyvavimu ir solidarumu. Šioje knygoje man 
rūpi išsklaidyti Europos mistiką, kad būtų galima įvertinti, kiek 

Europos idėja iš tiesų gali būti kolektyvinio tapatumo pagrindu 
neužsisklęsdama siauruose normatyviniuose nacionalinio tapatu- 
mo horizontuose bei „Europos tvirtovės“ šovinizme. Klausimas, 
ar multikultūrinė visuomenė gali sukurti kolektyvinį tapatumą, 
kuris nebūtų grindžiamas etnokultūriškumu, yra ne mažiau svar- 
bus negu ekonominė ar politinė integracija. Šioje knygoje ir nag- 
rinėjamos Europos kaip kolektyvinio tapatumo pagrindo ribos ir 
galimybės. Mano eksperimentinis atsakymas toks: Europos idėja 
gali būti normatyvinis kolektyvinio tapatumo pagrindas tik tuo- 
met, kai ji siejama su nauja pilietybės samprata. 

Knygoje mėginama įteigti, kad Europos idėja visuomet buvo 
išradinėjama iš naujo, nes tai vertė daryti nauji kolektyviniai ta- 
patumai. Noriu dekonstruoti platoniško pobūdžio nekintantį euro- 
pinį idealą, tokią Europos idėjos sampratą, pagal kurią ji visuo- 
met buvo siejama su laisvės, demokratijos ir autonomijos verty- 
bėmis. Arba suabejoti, kad yra toks dalykas, kurį Karlas Jaspersas 
(1947) kadaise vadino „Europos dvasia“, arba, kaip tikėjo kiti 
XX amžiaus autoriai, pavyzdžiui, T. S. Eliotas (1946), Edmundas 
Husserlis bei Paulis Valery, - kad Europos tradicijos vienybė yra 
įtaigi sąvoka, grindžianti šiuolaikines Europos vizijas. Nors ne 
visi pritartų T. S. Eliotui (1978, p. 160), 1947 metais rašiusiam, 
„kad nauja vienybė gali augti atsispyrusi į senas šaknis: krikščio- 
nišką tikėjimą ir klasikines kalbas, kurias paveldėjo visi europie- 
čiai“, tačiau šiandien sutariama, kad kultūriniai Europos pamatai 
remiasi į lotyniškąją krikščionybę, humanistinės vertybes ir libe- 
raliąją demokratiją (Kundera, 1984). Tikiuosi galėsiąs įrodyti, jog 
šie įsitikinimai nepagrįsti, o geriausiu atveju - mistifikuoti ir jeigu 
Europos idėja vartotina kaip normatyvinė sąvoka, ją reikia kritiš- 
kai apmąstyti. Neįmanoma laikyti Europos istorijos pažangiu di- 
džios vienijančios idėjos įsikūnijimu, nes pačios idėjos yra istori- 
jos produktai. Europos istorijoje nuo seniausių laikų iki mūsų 
dienų nėra buvę jokios koherentiškos idėjos, o istorinės Europos 

sienos pačios keletą kartų keitėsi. Vis dėlto didžiojoje istorijos 
tėkmėje galima kažką aptikti, tačiau tai ne jos vieningumas, o 
prieštaringumas. Europos idėja buvo veikiau konflikto nei kon- 
sensuso padarinys. 

Turėdamas galvoje „Europos vienybę“, įrodinėsiu, kad savik- 
ritiškos europinės kultūros tradicijos iš tiesų retai apeliavo į vie- 
nybės idėją kaip normatyvinį atspirties tašką, išskyrus antifašisti- 
nę rezistenciją. Europos idėja buvo labiau susijusi su valstybės 
tradicija ir elitinėmis kultūromis nei su pilietinės valstybės politi- 
ka. Kad ši idėja galėtų būti normatyvinė ir racionalaus kolektyvi- 
nio moderniosios valstybės tapatumo pagrindas, ji turėtų būti at- 
skirta nuo valstybės tradicijos. Be tokios socialinės dimensijos 
Europos idėja pateks į nacionalistų ir biurokratų rankas. Ne- 
apeliuoju į kokią nors abstrakčią kultūrinę prasmę, šaknimis sie- 
kiančią platoniškąją metafiziką, pavyzdžiui, „dvasios autonomi- 
ją“ (Finkielkraut, 1985), arba į tai, ką Janas Patocka (1983, p. 23), 
sekdamas Husserliu, vadina „susirūpinimu siela, kurioje kristali- 
zuojasi gyvenimo Europoje projektai“. Neadekvačiu laikau ir Če- 
kijos Respublikos prezidento Vaclavo Havelo 1994 metais Euro- 
pos Parlamente Strasbūre pasakytoje kalboje iškreikštą požiūrį, 
kad Europai „reikia dvasinės arba moralinės dimensijos“, kuri 
pajėgtų reikšti tapatumą ir atkurti charizmą. Nors daugeliu atž- 
vilgių sutinku su Havelo apeliavimu į netechnokratišką europinį 
tapatumą, bet negaliu pritarti sampratai tų, kurie kolektyvinio 
tapatumo normatyvinį pagrindą randa kultūros turinyje ar mo- 
dernybės projekte kaip didžiojo Apšvietos pažado įvykdymą, - 
sampratai, kurią suformulavo Gorbačiovas (1987, p. 197-198): 
„Europa „nuo Atlanto iki Uralo“ yra kultūrinis istorinis darinys, 
vienijamas bendro Renesanso ir Apšvietos palikimo - didžiųjų 
XIX ir XX amžiaus filosofinių ir socialinių mokymų“. 

Kalbant apie Europą kaip išradimą, reikia parodyti, kaip ji 
buvo kuriama istorijos procese, t. y. įrodyti, kad ji yra ne tiek 

istorijos subjektas, kiek jos padarinys, o tai, ką vadiname Europa, 
iš tiesų yra istoriškai sufabrikuota nuolat kintančių formų realy- 
bė. Didžioji dalis Europos yra europietiška tik retrospektyvoje ir 
išrasta pagal iškreiptą modernybės vaizdinį. Dar daugiau, Euro- 
pos istorija yra ne vienijančių idėjų, o vidinių ir išorinių skirčių, 
pasienių istorija. Kadangi Europos idėja nėra paslaptinga subs- 
tancija, sklandanti virš realaus visuomenės ir istorijos pasaulio, 
bandysiu parodyti, kaip ji interpoliuojama į konkrečias galias ir 
geopolitinių kompleksų konfigūracijas. 

Taigi Europos apibrėžtumui kyla nemažai problemų, nes ji yra 
nuolat kintanti, o ne kažkas savaime suprantamo. Klaidinga laikyti 
Europą tik regionu vien dėl to, kad skirtingiems žmonėms skirtin- 
guose kontekstuose ji reiškia skirtingus dalykus. Europa natūraliai 
egzistuoja ne ilgiau kaip nacijos. Kaip ir diduma mūsų politinio 
žodyno, ji sukurta istorijos, o kartu yra istorija. Europos tapatu- 
mas anksčiau jo apibrėžimo ir kodifikacijos neegzistavo. Šiaip ar 
taip, tai abejotinas reiškinys, turint galvoje neišsprendžiamą nacio- 
nalinių kultūrų ir opozicinių kolektyvinių tapatumų konfliktą. Vie- 
nijančius integracijos mitus derėtų vertinti skeptiškai, nebent jie 
vienprasmiškai teigtų įvairovę. Šiame kontekste norėčiau pabrėžti, 
kad Europos idėja buvo kuriama siekiant strateginių tikslų, o jos 
nurodoma „realybė“ taip pat buvo strategiškai panaudojama. Šitai 
gali paaiškinti sociologinė „diskurso“ sąvoka: Europos negalima 
redukuoti iki idėjos, tapatumo arba realybės, nes ji pati turi struk- 
tūrinančią galią. Realus yra diskursas, kuriame formuojasi idėjos ir 
tapatumai bei sukuriamos istorinės realijos. 

Suteikdamas Europos idėjai kontekstą, noriu parodyti, kad ji 
yra istorinė projekcija, universalizuojanti idėja, patirianti nuola- 
tinį fragmentacijos pavojų, kurį kelia europinės visuomenės vidi- 
nės jėgos; tai iš esmės vienijanti kultūros vertybių sistemos tema, 
priešinama paprastai politinei normai, arba geopolitinio regiono 
pavadinimas. Ją galima laikyti sudėtingos civilizacijos emblema ir 

esmine organizuojančia metafora. Kituose skyriuose aptarsiu is- 
torinį procesą, kuriame Europos idėja buvo sukurta kaip kultūri- 
nė nuorodų sistema naujų geopolitinių realijų tapatumams for- 
muoti. Mano tikslas - atsekti procesą, kurio dėka Europa iš pra- 
džių tapo kultūrine idėja, o po to susitapatino su politika. Mano 
kritikos ašį sudaro tai, kad šioje kaitoje, kaip ir su ja susijusiuose 
kultūros pokyčiuose, Europos idėja liko neatsiejama nuo etno- 
kultūrinių vertybių, kurios turėjo reifikuojantį poveikį kolekty- 
viniam tapatumui. Taip pat paaiškės, kad jai nepavyko tapti vie- 
ningu kolektyviniu tapatumu, nes vietoj europinio tapatumo at- 
sirado nacionaliniai. Daugelyje diskusijų apie Europos idėją 
nepavyksta atskirti jos nuo europinio tapatumo kaip sąmonės for- 
mos. Europos idėja egzistavo kur kas anksčiau, nei žmonės ėmė 
laikyti save europiečiais. Mums būtina žinoti kur kas daugiau, 
kaip atsirado Europa kaip žinojimo realybė - kultūrinė idėja ir 
kaip ja vėliau pasinaudojo galia. 

Kadangi Europos kaip idėjos, tapatumo ir realybės skirtumai 
mano argumentacijai yra esminiai, iš pradžių juos reikia aptarti. 
Galbūt konceptualizavimui pagelbėtų futbolo žaidimo metafo- 
ra: kamuolys yra Europa, žaidėjai - tapatumo projektai, o aikš- 
tė - geopolitinė realybė, kurioje žaidžiamas žaidimas, arba, mū- 
sų atveju - diskursas. Ši analogija išryškina mano įsitikinimą, 
kad Europos idėjos niekada visiškai nekontroliavo nė vienas žai- 
dėjas; ji užima kultūrinę-simbolinę erdvę, kurioje varžomasi 
dėl kolektyvinių tapatumų. Europos idėja tėra politinis futbo- 
las. Tačiau, toliau plėtojant metaforą, ji turi ir savo teisėjus, nes 
socialinė realybės reprodukcija yra susijusi ir su normatyvine 
dimensija; ją galima sieti su moraline, turinčia kritiško savęs 
suvokimo galią. 

Nors man labiausiai rūpi Europos idėja, svarbu įžvelgti tris 
analizės lygmenis, susijusius su „Europos išradimu“. Kaip idėja 
Europa yra tam tikra reguliatyvinė tapatumo kūrimo procesų idėja. 

Europos idėja kaip kultūrinis visuomenės modelis yra kolektyvi- 
nių tapatumų dėmesio centras. Castoriadis (1987) yra rašęs apie 
„įsivaizduojamojo“ reikšmę visuomenės sandarai. „Socialinės įsi- 
vaizduojamojo signifikacijos“ yra kiekvienos visuomenės dalis, o 
šiame kontekste — „centrinis įsivaizduojamasis“. Ypač svarbu, kaip 
visuomenė įsivaizduoja save laike ir erdvėje referuodama į kultū- 
rinį modelį. Tai panašu į tai, ką Andersonas (1984), norėdamas 
apibūdinti nacionalinį idealą, pavadino „įsivaizduojama bendruo- 
mene“. Tačiau Europos idėja turėtų būti laikoma dar didesne 
abstrakcija nei nacionalinis idealas. Kaip ir Durkheimas, tikiu, 
kad ją galima laikyti kolektyvine ar socialine reprezentacija, api- 
mančia kultūrinių formų heterogeniškumą (Moscovici, 1981, 
1984). Socialinės reprezentacijos nėra paprasčiausios realybės rep- 
rodukcijos, jos preskribuoja, o kaip reguliatyvinės idėjos padeda 
formuotis kolektyviniams tapatumams. 

Tačiau kai kultūrinės idėjos tampa politinio tapatumo forma- 
vimosi procesais, jos gali tapti ideologijomis. Kalbėdamas apie 
ideologiją, turiu galvoje visa apimančią ir suvokiamą mąstymo 
sistemą, ateities programą ir politinę, mases mobilizuojančią dokt- 
riną. „Kai tam tikras realybės apibrėžimas tampa susietas su konk- 
rečios galios interesu, tai gali būti vadinama ideologija“ (Berger 
19 Luckmann, 1984, p. 141). Ideologijos tampa patologiškomis 
tada, kai įgyja dominuojantį pobūdį, o individas nebegali pasi- 
rinkti savo tapatumo. Kai šitai atsitinka, tapatumai tampa apgau- 
lingais: jie stabilizuojasi kaip objektyvios sąmonės formos. Kitais 
žodžiais tariant, tapatumai tampa dominuojančių ideologijų rep- 
rodukcijos varikliais. Nacionalinis tapatumas, seksizmas, sektan- 
tiškumas ir rasizmas yra regresyvaus tapatinimosi su autoritetu 
pavyzdžiai: tapatumai reifikuojami ir siejami su valstybe, lytimi, 
bažnyčia ir odos spalva. Patologinę formą tapatumai gali įgauti ir 
tuomet, kai jie priešpriešinami kitoniškumui (Fabian, 1983; Gil- 
man, 1985). Užuot apibrėžus tapatumą pagal priklausomybės ir 

solidarumo jausmą, kylantį iš gyvenimo pasaulių, kuriais dalija- 
masi, jis nukreipiamas į oponavimą Kitam: „Mes“ apibrėžiami 
atsižvelgiant ne į patirčių, kuriomis dalijamasi, bendrų tikslų ir 
kolektyvinių horizontų sistemą, bet į Kito neigimą. Tapatinimasis 
vyksta per kitoniškumo primetimą ir binarinių tipologijų „Jūs“ ir 
„Mes“ formavimąsi. „Mes“ grynumas ir stabilumas garantuoja- 
mas įvardijimu, vėliau demonizavimu, o galiausiai kitoniškumo 
valymais. Dažnai bendruomenė to ir tesiekia: kitoniškumo atme- 
timas vyksta „mes esame skirtingi“ įtvirtinimu. Nenoriu teigti, 
kad skirtingumas yra kažkas bloga. Tapatumai visuomet santyki- 
niai ir svarbu ne Kito reprezentacija, o tikroji kuriamos skirtybės 
prigimtis. Tokiu atveju reikėtų kalbėti apie įvairovę ar skirtį: sa- 
vitapatumą pripažįstant kitoniškumą arba kitoniškumo neigimą; 
solidarumą arba atmetimą. Kai Kitas pripažįstamas, skirtumas yra 
pozityvus, o kai Kitas įsivaizduojamas kaip pavojų keliantis sveti- 
masis, - skirtumas negatyvus. Šioji Aš ir Kitas dichotomija euro- 
pinio tapatumo formavimuisi buvo esminė (Keen, 1986; Hall, 
1992: Harle, 1990; Larrain, 1994; Neumann ir Welsh, 1991; 
Neumann, 1992; Said, 1979; Young, 1990). 

Tapatumo sąvoka turėtų būti atskirta nuo lygmenų, kuriuose 
jis įmanomas. Svarbu skirti asmeninius ir politinius tapatumus. 
Nors kolektyvinis europinis tapatumas tam tikromis formomis 
egzistavo jau nuo XVI amžiaus (bent jau kaip elitinės kultūros 
dalis), europinio tapatumo kaip dalies asmeninio nebuvo iki XIX 
amžiaus, nors jis pamažu formavosi prasidėjus Apšvietai. Šiuo lai- 
kotarpiu Europos tapatumas atsispindėjo ir individų asmeninio 
gyvenimo istorijose, ir sąjūdžiuose. 

Didžioji dalis to, kas vadinama „europietiškumu“, yra re- 
konstruotos, o neretai - lengvai pridengtos XIX amžiaus impe- 
rialistinės idėjos (Nederveen Pieterse, 1991). Galima netgi teigti, 
kad tarp su tapatumu dabar atliekamų eksperimentų ir XIX am- 
žiaus bandymų kelti sąmoningumą, pasitelkus socialinį 1mperia- 

lizmą ir nacionalizmą, esama panašumo. Ir vienu, ir kitu atveju 
rezultatas panašus: politinių diskursų postulatai nekritikuojami 
ir netyrinėjami, nes jie reifikuoti oficialiose kultūrose. Opozici- 
nės srovės, subkultūros, regioniniai ir socialiniai sąjūdžiai patiria 
susvetimėjimą dėl apeliacijų į metabendruomenę: „Daliai publi- 
kos abstraktūs įvairių administracinių organų simboliai gali tapti 
stereotipiniu jų pačių mąstymo apie save ir kitus pakaitalu“ (Edel- 
man, 1964, p. 62). Europos idėja dažniausiai buvo išvedama iš 
„viršaus“, o ne iš konkrečių gyvenimo formų ir politinių grumty- 
nių „apačios“. Iš esmės ji buvo intelektualų ir politinės klasės ideo- 
logija, o vėliau tapo kontrrevoliucine elito ideologija, t. y. tų gru- 
pių, kurios pretenduoja atstovauti visuomenei. Būtent jų kalba 
kodifikavo Europos idėją. Dažniausiai intelektualai vaidina svar- 
biausią vaidmenį formuodami ir kodifikuodami kolektyvinius ta- 
patumus (Giesen, 1993). 

"Šiandieną labiau nei kada nors anksčiau Europos diskursas įgau- 
na grynai ideologinį pobūdį. Šioje kaitoje Europa tampa hege- 
moniško kultūros diskurso dalimi. Pakelta iki tokio lygmens, dėl 
savo skambesio ji funkcionuoja kaip veikiantis ir gaminantis pri- 
mestą konsensusą hegemonas - o tai ne tiek susitaikymas su ga- 
lia, kiek priklausomybė ir bejėgiškumas, kurį gali mobilizuoti ga- 
lios sistema. Sąvoka „hegemonas“, kaip ir Gramsciui (1971), man 
reiškia įvairius būdus sąmonei struktūrinti siekiant pritarimo. Idėjų 
mūšyje vieninga mąstymo sistema tampa hegemoniška. Hegemo- 
nas valdo ir susilaukia pritarimo, kai nekvestionuojami jo paties 
įsitikinimai. Kaip hegemonas, Europa yra uždaras, koherentiškas 
turinys bei mąstymo sistema. Tai nėra kažkas tokio, ką būtų gali- 
ma lengvai pasirinkti arba atmesti, nes ji pati struktūrina pasirin- 
kimų lauką ir epistemologinę schemą, kurią išreiškia. Mąstymas, 
skaitymas ir rašymas apie Europą yra intelektiniai modalumai, su 
kurių pagalba Europa kuriama kaip strateginė realybė ir žinoji- 
mo objektas. Tad Europa yra kaip subtekstas, nustatantis susida- 

riusio reprezentacijos lauko sąlygas. Kaip filosofijos istorija, Eu- 
ropos idėja yra galios strategijos siekio legitimacijos metanorma. 
Ji yra moderniosios visuomenės sudėtingumo pakaitalas, kurį api- 
būdina diferenciacija ir abstraktumas (Luhmann, 1982; Zijder- 
veld, 1972). Vienas iš kritinės Europos teorijos tikslų - parodyti, 
kad kultūrinė ir politinė įvairovė bei socialinės aplinkos hetero- 
geniškumas slypi po ta pačia dominuojančia ideologija. Sociolo- 
go tikslas - tyrinėti procesą, kuriame iš idėjų kuriamos realybės, 
ir demistifikuoti simbolinių pavadinimų galią, išardyti sudėtingą 
tarpusavio santykių raizginį, per kurį tapatumai pajungiami ga- 
liai. Taip pat reikia pripažinti, kad dominuojanti ideologija, t. y. 
hegemonas, niekuomet nėra visiškai monolitiškas, o veikiau plė- 
šomas įtampų ir prieštarų, nes kur konsensusas, ten ir konfliktas. 
Dominuojančių idėjų niekuomet nekontroliuoja joks valdantis eli- 
tas ir jas galima panaudoti valdžiai nuversti. Tad Europos idėja 
yra ne tik hegemoniška; ją galima laikyti totalizuojančia idėja, 
kuri žlunga kaip tik tuo metu, kai tampa tokia. 

Europa yra daugiau nei idėja ir tapatumas; tai ir geopolitinė 
realybė. Viena iš esminių Europos kaip geopolitinio darinio ypa- 
tybių yra procesas, kai centras įsiveržė į periferiją, kad sukurtų 
galingą kontrolės ir priklausomybės sistemą. Europą suvienijo ne 
taika ir solidarumas, o užkariavimai. Ji pasirodė esanti dalomas 
reiškinys; ji nėra susaistyta prigimtiniais ryšiais su taika ir vieny- 
be. Suvienyti kontinentą visada buvo mėginama po esminio pa- 
dalijimo laikotarpio ir tai yra Europos istorijos faktas. Čia tinka 
pažymėti, kad Europa nėra natūrali geopolitinė sistema, bet yra 
sudaryta iš centro ir daugelio pasienio linijų, glaudžiai susijusių 
su rytiniu pasieniu. Europos „vienybę“ iš dalies suformavo san- 
tykis su rytiniu pasieniu, o tai buvo įmanoma tik dėl smurtinės 
homogenizacijos. Priešingai nei ekspansijai buvęs palankus vaka- 
rinis pasienis, rytinis buvo gynybinis ir suvaidino pagrindinį vaid- 
menį formuojantis europiniam tapatumui. 

Yra dar vienas šiame kontekste svarbus aspektas. Europos idė- 
ja grindžiama nacijos, arba nacionalinio tapatumo, sampratai 
būdingu obskurantizmu. Nors Europos idėja retai pasiekia tokį 
iracionalaus garbinimo ir sudievinimo laipsnį, koks būdingas na- 
cionalinei bendruomenei, vis dėlto ji yra grįsta obskurantiška bend- 
ruomenės interpretacija: tai fantazijos šalis, įsikibusi retrospekty- 
viai išrastos istorijos parankėn, taip pat ir geografijos moralizavi- 
mas. Po šiais dalykais slypi vienijantis kilmės ir likimo naratyvas. 
Skirtumas tik toks, kad Europos idėjos atveju civilizacijos mistiką 
puoselėja ir įtvirtina aukštosios kultūros mitai. Europą galima lai- 
kyti diskursyvia strategija, kurią santykiniuose kontekstuose iš- 
ryškina kintantys signifikantai. Kitais žodžiais tariant, turi būti 
analizuojamas ne tiek Europos idėjos kultūrinis kontekstas, kiek 
jos ištakos. Taip yra todėl, kad nėra jokios realios europizmo tra- 
dicijos ta prasme, kuria kalbame apie valstybę ar nacionalizmą. 
Akivaizdu, kad tokia „išrasta tradicija“, kaip ir naujos oficialios 
kultūros emblemos ir šūkiai, dar tik išrandami. Nereikia pamirš- 
ti, kad nacionalinė valstybė taip pat nėra vieningas autonomiškas 
darinys, kaip dažnai vaizduojama, ir ją apibūdina jos pačios skir- 
tys, su kuriomis tapatinama Europa. 

Sutikus su Gellnerio (1983) teiginiu, jog nacionalizmas atsira- 
do kaip kultūriškai suvienodintas visuomenės komunikacijos bū- 
das industrializacijos procese, galima tvirtinti, kad šiandien šį vaid- 
menį atlieka Europa. Naujoji europizmo politika yra žiniasklai- 
dos produktas ir pateikiama kaip gyvenimo būdas — maistas, 
reklama, turizmas, palydovinė televizija ir technokratinės ideolo- 
gijos, bet ne kaip nacionalizmo išraiška. Europos idėja papras- 
čiausiai neturi to paties emocinio krūvio, kurį turi nacija. Paimki- 
me istorijos pavyzdį. Po Risordžimento, kai Italija 1861 metais 
buvo suvienyta (be daugelio italų žinios), vienas iš jo architektų, 
Massimas d'Azeglis pareiškė: „Mes sukūrėme Italiją, dabar reikia 
sukurti italus“ (Hobsbawm, 1991b, p. 44). Šiandieninė situacija 

mažai tesiskiria: Europa buvo suvienyta, tačiau jos piliečiai, eu- 
ropiečiai, dar neišrasti. 

Europos idėja pernelyg dažnai klaidingai laikoma kosmopoli- 
tinio vienybės idealo ir nacionalinės valstybės šovinizmo alterna- 
tyva. Mano manymu, ji turi būti įvertinta globaliniame pasaulė- 
žiūrų kontekste, o nacionalinė valstybė yra ne jos priešas, bet vei- 
kiau galimumo sąlyga. Europos idėja ne atmetė, o įtvirtino tautybės 
ideologiją. Kaip teigė Karlas Mannheimas (1979), daugelis kul- 
tūrinių idėjų, įkūnijančių utopinius impulsus, netranscenduoja vi- 
suomenės, su kuria jos vaizdžiai konfliktuoja, bet tampa ideolo- 
gijomis. 

Susipažinus su gausybe knygų, monografijų ir manifestų, pa- 
žymėtų Europos vardu, sunku paneigti, kad yra tam tikrų Euro- 
pos idėjos mistiftikavimo elementų. Jos projektuoja gyvenamo 
pasaulio ir politinių grumtynių kalbą į valstybių bendruomenės 
makrodimensiją, išrastą su megavisuomenės pagalba. Tačiau re- 
zultatas — ne tikras internacionalizmas, o socialinė techninė siste- 
ma negausių eksploatavimo išteklių ir neribotos ekonominės plėt- 
ros siekimas. Kaip matome, Europos idėja tampa makropolitinės 
ir ekonominės inžinerijos varomąja jėga ir pakaitalu naujo tikslo, 
glaudžiai susijusio su neoliberalia politine programa, pakeitusia 
tradicinę socialdemokratinę programą. Tai vienijanti tema, susie- 
janti ekonomikos makrolygį ir globalines sistemas su gyvenamo 
pasaulio reprodukcija ir didinanti pirmosios galimybes. Šiandien 
svarbiausias Europos tikslas yra naujos Europos idėjos išraiška, o 
šios — suteikti orientaciją postnacionaliniam europiniam tapatu- 
mui. Užuot buvusi „dezorganizuoto kapitalizmo leitmotyvu“ (Lash 
ir Urry, 1987), ji turėtų tapti naujos kultūrinio pliuralizmo politi- 
kos pagrindu. 

Čia norėčiau išryškinti teorinį išeities tašką, kurį implicitiškai 
nurodžiau. Struktūrų, žyminčių kolektyvinio tapatumo kaitą, ir 
jų reguliatyvinių idėjų vizija sociologinei moderniosios politinės 

kultūros teorijai yra itin reikšminga. Struktūromis vadinu valsty- 
bę, ekonomiką, kultūrą ir visuomenę. Peržvelgę Europos idėjos 
istoriją, galime pastebėti, kad ji visuomet buvo su jomis tapatina- 
ma. Europizmas iš esmės reiškė tam tikrą politinės vienybės samp- 
ratą, nesvarbu, ar tai būtų Šventoji Lyga, ar krikščionijos aljansai, 
Europos Koncertas, ar Europos Sąjunga. Šis valstybėje įcentruo- 
tas modelis moderniaisiais laikais buvo glaudžiai susijęs su eko- 
nominiais interesais ir militarizmu, o Europa laikyta saugumo zo- 
na. Europa buvo ir kultūros - tiek mokslinės techninės, tiek bur- 
žuazinės aukštosios - produktas, o mūsų laikais bandoma išrasti 
oficialią europinę kultūrą. Europizmas retai buvo siejamas su vi- 
suomenės politika („pilietinės visuomenės“ prasme) ar „viešąja 
sfera“, kuri buvo suprantama kaip su valstybe nesusijusi erdvė. 
Jei europizmas apskritai turi kokią nors prasmę, jį reikia grįsti 
būtent tokiu modeliu, o ne tais kolektyvinio tapatumo panaudo- 
jimo būdais, kurie padeda kurti makroinstitucijas. Diskursai, su 
kuriais Europa buvo susijusi - krikščionija, civilizacija, Vakarai, 
imperializmas, rasizmas, modernybė, yra pagrįsti tuo, kas turi ne- 
daug ką bendra su gyvenimo patirtimi. Oficialusis ir kodifikuotas 
Europos kultūros variantas neturi ką pasakyti tyliajai mažumų 
Europai. Nenuostabu, kad vietoj stokojamos charizmos ir džiu- 
gesio, ji pripildoma nacionalistine ir rasistine ideologija bei nau- 
jąja materializmo politika. Tad klausimas, kur bus kuriama tapa- 
tumo formavimo erdvė jos ateičiai, yra esminis. Tačiau aišku, kad 
jos neįmanoma rasti valstybėje ir jos administraciniame ir ideolo- 
giniame aparate. Svarbu ir, - manau, būtent šitai mes rimtą iššūkį 
europinio tapatumo galimybei, - tai, kad pastaruoju metu post- 
nacionalinis tapatumas grindžiamas ne tiek totalizuojančiomis vie- 
nybės vizijomis, kiek kolektyviniais tikslais. Postnacionaliniai eu- 
ropiečiai laiko save ne visko kūrėjais, nesvarbu, ar tai būtų naci- 
jos totalumas, ar Europa, o piliečiais, kurių tapatumą formuoja jų 
pačių interesai. Jei taip yra iš tiesų, Europos tapatumas (nebent 

jis būtų prieštaringa sąvoka) gali susiformuoti tik iš nevieningu- 
mo ir iš jo kylančio demokratinio pliuralizmo. 

Svarbi teorinė problema, susijusi su Europos idėja, yra jos san- 
tykis su europinės kultūros pretenzijomis į universalų vertingu- 
mą, kitaip tariant, normatyvinis Europos idėjos statusas. Knygoje 
apie Europos idėją neįmanoma išvengti šio svarbaus klausimo. 
Reikia iš anksto pasakyti, kad remdamasis Foucault (1980a; 
1980b) diskurso samprata ir Saido (1979) kultūrinio darinio są- 
voka tikiuosi išvengti gerai žinomų jų veikalų teorinių spąstų. Ma- 
no požiūrį sustiprino ir Maxas Weberis, bandęs pateikti „okci- 
dentinio racionalumo“ teoriją (Schluchter, 1981). Užuot pakei- 
tęs universalumą kultūriniu reliatyvizmu, mėginsiu pateikti darbinę 
universalumo hipotezę, kuri nesileidžia suklaidinama europocent- 
rizmo. Kaip jau sakiau, Europos idėja iš esmės yra kultūrinė ver- 
tybė, priešinama konkrečiai tapatumo formai. Kaip kultūrinė idėja, 
ji nėra normatyvinis postulatas. Vertybės ir normos nėra tas pats. 
Normos yra artimesnės etikos principams ir gali pretenduoti būti 
universalizuotos ta prasme, kad jos, kaip manoma, turi vienijan- 
čios galios (Habermas, 1984, p. 89). Vertybės, priešingai, yra par- 
tikuliarios, jos nepretenduoja į tokį universalų vertingumą, kokiu 
pasižymi normos. Problema, kuri iškyla Europos idėjai, yra ne 
tai, ar egzistuoja universalūs etikos principai, bet tai, ar juos įkū- 
nija europinė kultūra. 

Europos idėjos sulyginimas su politiniais tapatumo kūrimo pro- 
jektais baigėsi pirmosios iškraipymu. Taip atsitiko todėl, kad bū- 
dama įteisinta ankstyvosios modernios Europos diskurse ji padė- 
jo įteisinti sekuliariosios ir teritorinės valstybės politiką. O politi- 
kos įteisinimas suponuoja normatyvinį požiūrį, kurio dėka galia 
tampa įteisintu autoritetu. Užėmusi krikščionybės vietą, Europos 
idėja įgavo normatyvinio civilizacijos standarto aurą, bet tai te- 
buvo etinių postulatų reifikacija. Todėl universalios bažnyčios są- 
voka buvo išsaugota jos palikuonyje, t. y. Europoje, kuri susigy- 

veno su pažangos ideologija ir istorijos filosofija. Kaip geopoliti- 
nis civilizacijos pavadinimas, Europa taip pat žymėjo savo kultū- 
rinių vertybių sferas. Tai, kaip tvirtinsiu kituose skyriuose, tapo 
galima dėl įtampos tarp dviejų Europos funkcijų: geopolitinio 
pavadinimo ir kultūrinės sistemos. Dėl ilgalaikio konflikto tarp 
Vakarų ir Rytų, krikščionybės ir islamo Europa nesugebėjo su- 
kurti geopolitinės sistemos, galinčios suvienyti europinę civiliza- 
ciją, turinčią bendrą vertybių rinkinį. Nuo pat musulmonų eks- 
pansijos VIII amžiuje didžiąją Europos dalį valdė neeuropiniai 
valdovai. Po Konstantinopolio žlugimo 1453 metais ketvirtį Euro- 
pos teritorijos užvaldė musulmonai, o po Raudonosios Armijos įsi- 
veržimo 1945 metais trečdalis jos priklausė rusams, kurie tradiciš- 
kai nebuvo laikomi europiečiais. Kaip civilizacija, Europa, nuolat 
jautusi išorinių jėgų pavojų, ypač rytiniame pasienyje, sukūrė kul- 
tūrinį etosą, kuris savas sąmonės struktūras laikė universaliomis 
dimensijomis. Po 1492 metų atsivėrus Vakarų frontui, o vėliau ke- 
liui į pasaulinį viešpatavimą, Europos idėja ėmė vis labiau žymėti 
universalią kultūrą ir europinę modernybę, o tai buvo laikoma uni- 
versalumo tarpininku. Išskyrus Kiniją, visos jai iššūkį metusios kul- 
tūros vėliau buvo arba sužlugdytos, arba asimiliuotos. 

Klaidinga universalias sąmonės struktūras sieti su kokia nors 
konkrečia kultūra, kaip tai darė Ernstas Troeltschas (1977). To- 
kia yra europocentrizmo, kaip etnokultūrinio projekto, esmė. 
Klausimas, ar universalios sąmonės struktūros Vakarų Europos 
kultūroje, kuri transcenduoja Europą kaip geopolitinį regioną, 
buvo įteisintos labiau nei neeuropinėse kultūrose, nėra svarbus. 
Habermasas (1984, p. 180) yra puikiai pagrindęs šį požiūrį: 


Universalizmas neneigia pliuralizmo ir istorinių „civilizuotos 
žmonijos versijų“, jis laiko šią gyvenimo formų gausą apribotą 
kultūrinio turinio ir tvirtina, kad kiekviena kultūra turi turėti tam 


tikras modernaus pasaulio supratimo savybes, jei apskritai ji siekia 

įgyti „sąmoningą supratimą“ ar „sublimaciją“. Tad universalizmo 
samprata nurodo keletą reikalingų struktūrinių modernaus gyveni- 


mo formų savybių. 


Svarbu šias minimalias sąlygas atskirti nuo Europos idėjos. Ma- 
nyti, kad Europos idėja yra universalus normatyvinis standartas, 
reikštų sieti ją su tam tikru „kultūriniu smurtu“ (Galtung, 1990). 
Turiu galvoje smurtą, kuriuo pasižymi kultūrinė pasaulėžiūra, pre- 
tenduojanti būti vienintele universalia tiesa. Šio klausimo aptari- 
mui svarbus S skyriaus teiginys, kad europinė kultūra niekada ne- 
buvo adekvačiai sekuliarizuota, o vėliau teritorinių ir sekuliarinių 
nacionalinių Europos valstybių universalumo idėja buvo pakylėta 
iki kultūrinio absoliuto - „esencializmo“. Šauktis Europos - vadi- 
nasi, susikurti iliuziją, kad yra privilegijuotieji „Mes“ kaip istorijos 
objektai, tikėti vakarietiškų normų universalumu. Europa tampa 
pasaulio interpretavimo veidrodžiu, o europinė modernybė laiko- 
ma istorijos kulminacija ir civilizacijos apoteoze. Dažniausiai šian- 
dien ji pasireiškia kaip ambivalentiškas „antirasizmas“, kuris, ape- 
liuodamas į tariamai akivaizdžias abstrakčias teises, selektyviai yra 
kaip pretekstas vakarietiškam ir nepripažįsta, kad esama esminės 
„antinomijos tarp universalizmo, susijusio su žmonėmis, ir univer- 
salizmo, susijusio su žmonių „kultūromis“ (Castoriadis, 1992). 

Taigi manau, jog svarbu atskirti Europos idėją nuo universa- 
laus vertingumo, įgavusio esencialistinio etnokultūriškumo pavi- 
dalą. Europos idėja yra geopolitinė sąvoka, kultūrinis modelis ir 
darinys, todėl negali pretenduoti į universalų vertingumą. Nors 
ją galima sieti su moraline visuomenės dimensija, ji nėra morali- 
nė sąvoka. Be to, kadangi kovoje dėl pripažinimo kristalizuojasi 
Europos idėja, tai gali baigtis iškraipymais, moralinės erdvės rei- 
fikacija. Tuomet ji neišvengiamai tampa skirties pagrindu ir kito- 
niškumo kūrimo strategija. Europos idėjos politizavimas formuoja 
tokį Europos apibrėžimą, kuris nurodo ne ką jos tautos turi bendra, 

bet kas jas skiria nuo neeuropietiško pasaulio ir vieną nuo kitos. 
Tokio Europos apibrėžimo, kuris yra neišvengiamas politinio žong- 
liravimo padarinys, reikėtų vengti. 

Čia reikėtų plačiau aptarti universalumo sąvoką. Universalu- 
mas nereiškia vienodumo ir netolerancijos, kurią jis implikuoja, 
bet gali būti ir pliuralumo, ir skirtingumo nuoroda. Kaip jau sa- 
kiau, pats skirtumas nėra blogas, toks jis tampa tik tuomet, kai 
neigiamas kitoniškumas. Universalumas gali būti nuoroda tokio 
kitoniškumo, kuris įtraukia kitą, užuot jį atskyręs. Dėl šios prie- 
žasties vadinamąjį „autonomijos projektą“ reikia skirti nuo iki 
šiol vyravusių socialinių reprezentacijų ir susieti su normatyviš- 
kai grindžiamomis idėjomis. Pilietybės, pagrįstos dalyvavimu ir 
solidarumu, modelis yra reikšmingiausias. Tvirtinsiu, kad euro- 
pinės postnacionalinės pilietybės samprata yra svarbesnis idealas 
nei „Europos vienybė“ ir gali nurodyti normatyviškai labiau pa- 
grįstą europinį tapatumą. 

Taigi Europos idėja yra ambivalentiška. Tai tarsi dviveidis Ja- 
nas: viena vertus, vyrauja skiriančioji Europos samprata, kita ver- 
tus, Europos idėja užima normatyvinę universalistinio autonomi- 
jos projekto erdvę. Dekonstruodamas europinės kultūros vieny- 
bės mitą, tikiuosi atverti kritinę perspektyvą tokiai pilietybės 
teorijai, kuri neapeliuoja į atavistinius mitus ir kultūrinį šoviniz- 
mą. Tad reikia išryškinti moralinį universalizmą, implicitiškai su- 
sijusį su Europos idėja. Europos idėją pačioje Europos istorijoje 
galima sieti su tvirta pilietinės visuomenės tradicija ir antiautori- 
tariškumu. Tačiau reikia pridurti, kad šios tradicijos nėra grynai 
europinės, bet transcenduoja kultūrinių tradicijų specifiškumą. 

Knygos struktūra ir teiginių argumentacija leidžia apmąstyti 
šias universalistines europinės kultūros pretenzijas. Ji parašyta ra- 
dikalios intervencijos į debatus apie europinį tapatumą dvasia ir 
nukreipta prieš bandymus sukurti dirbtinį tapatumą iš to, kas ge- 
riausiu atveju tėra kultūrinė idėja. Vienijanti jos tema yra „euro- 


EUROPOS AMBIVALENTIŠKUMAS: TEORINIS ĮVADAS 29 


pocentristinės klaidos“ dekonstrukcija, pagal kurią Europos idė- 
ja implicitiškai siejama su universaliai vertingomis normomis ir 
vienybės mitu. Problemos esmė - Europos kaip kultūrinės idėjos 
santykis su konkrečiomis tapatumo kūrimo formomis ir jos struk- 
tūrinimas geopolitinėje schemoje, kurią vadiname Europa. Ant 
kortos taip pat pastatytas kultūrinio ir politinio tapatumo santy- 
kis: istorinis procesas, kai Europa tapo kultūrine idėja ir transfor- 
mavosi į politinį tapatumą. Labiausiai man rūpi šio tapatumo ne- 
sugebėjimas tapti kolektyviniu, gebančiu mesti iššūkį nacionali- 
niams tapatumams. 

Dabar galiu pateikti pagrindinę hipotezę. Europos išradimo 
teorija siekiama paaiškinti, kaip Europos idėja buvo susieta su 
kolektyvinio tapatumo formavimosi procesais, primetusiais cent- 
ro dominavimą periferijai. Kalbėdamas apie „europinį tapatumą“, 
iš esmės turiu galvoje Europos idėja pagrįstą kolektyvinį tapatu- 
mą, kuris gali tapti ir asmeninio tapatumo pagrindu. Kituose sky- 
riuose bandysiu apžvelgti istorinę Europos diskurso sandarą at- 
sižvelgdamas į tris analizės lygmenis: Europą kaip idėją, tapatu- 
mą ir realybę. Jų kintamieji yra kalba, religija, istorinė sąmonė, 
tautybė, pasienis, materialinė ir estetinė kultūra, teisė ir piliety- 
bė. Jie susiję su tokiomis struktūromis kaip ekonomika, valstybė 
ir visuomenė. Vadovaudamasis normatyviniu kritiniu požiūriu, 
teigsiu Europos idėjos restruktūrizacijos ir reimaginacijos būti- 
numą, jos perkėlimą į visuomenės lygmenį, kad būtų galima kal- 
bėti apie „socialinę Europą“, kaip priešpriešą valstybėje įcentrin- 
tai Europai, ir susieti ją su pilietybe, kaip normatyviniu kolekty- 
vinio tapatumo pagrindu. Europos idėją labai schemiškai susiesiu 
su penkiais diskursais, kuriuos galima laikyti „kristalizacijomis“: 
krikščionybės diskursu, Apšvietos civilizacijos diskursu, XIX am- 
žiaus pabaigos ir XX amžiaus kultūros diskursu, šaltojo karo po 
1945 metų diskursu bei šiuolaikinio konflikto tarp Europos tvir- 
tovės ir socialinės, arba piliečių, Europos diskursu. 

2 skyrių pradėsiu nuo Europos idėjos atsiradimo klasikinėje 
antikoje aptarimo ir apžvelgsiu laipsnišką jos tapsmą iš geografi- 
nės sąvokos viduramžiais — iš pradžių susijusios su helenistiniu 
Okcidentu - iki kultūrinės idėjos, kuri vis dėlto buvo susijusi su 
krikščionybe. Po Europos idėjos konsolidacijos, kuri vyko XV 
amžiuje, 3 skyriuje šį naują kultūrinį modelį bandysiu susieti su 
atsiradusiomis europinio tapatumo formomis ir geopolitinėmis 
realijomis. Mano tikslas - įvertinti, kada europinis tapatumas bu- 
vo susietas su Europa kaip krikščionybės priešprieša. 4 skyriuje 
nagrinėjama Europos kaip Vakarų Europos idėja. Pagrindinis šio 
skyriaus teiginys - kad skirtis tarp Europos ir Oriento atsispindė- 
jo vidiniame Europos pasidalijime ir kad rytinis pasienis, užsida- 
ręs po Konstantinopolio žlugimo 1453 metais, buvo pagrindinis 
veiksnys, suformavęs Europos kaip „Vakarų“ idėją. Kol po Ispa- 
nijos atgavimo ir Amerikų kolonizacijos 1492 metais neatsivėrė 
vakarinis pasienis, negalėjo rastis ir platesnė, hegemoniška „Va- 
karų“ samprata, suteikusi pagrindą europiniam tapatumui. 5 sky- 
riuje tyrinėjama vakarietiškų nacionalinių valstybių sistema ir po- 
litinės Europos idėjos koncepcijos kaip normatyvinio Europos 
Koncerto standarto susiformavimas. Šio ir 6 skyriaus pagrindinis 
tikslas - paaiškinti, kaip Europos idėja buvo susieta su universa- 
listine civilizacijos samprata, susiformavusia kaip priešprieša 
Orientui ir gamtos užvaldymui, o tautos idėja - su partikuliarine 
nacionalinės kultūros sąvoka. 6 skyriuje teigiu, kad europinis ta- 
patumas yra glaudžiai susijęs su rasiniais civilizacijos pranašumo 
mitais bei kitoniškumo kūrimu priešingose pasaulėžiūrose. 7 sky- 
rius prasideda Europos idėjos žlugimo įrodymu: su ja konkuravo 
Mitteleuropos kaip varžovo atsiradimas, totalinio karo sąlygos ir 
fašizmo sustiprėjimas. 8 skyriuje svarstomas Europos idėjos at- 
gaivinimas kaip pokarinės rekonstrukcijos dalis ir jos kaip Euro- 
pos Sąjungos pseudonormos įteisinimas. Šiame kontekste reikš- 
mingas yra platesnis šaltojo karo scenarijus. 9 skyriuje nagrinėja- 

mos šaltojo karo konsensuso žlugimo implikacijos Europos idė- 
jai. Pagrindinis šio skyriaus teiginys - kad Europos idėja tapo nau- 
jos valstybės siekiančio nacionalizmo dalimi, o iš to kristalizavosi 
„Europos tvirtovė“ ir, užuot buvusi valstybės įpėdine, Europa ta- 
po jos funkcija. 

Galiausiai, 10 skyriuje, apibendrindamas teigiu, kad svarbu at- 
skirti etnokultūrinę Europos idėją nuo tokių normatyvinių dalykų 
kaip pilietybė. Nederėtų kurti politinių ir juridinių koncepcijų iš 
neapmąstytų kultūrinių tapatumų. Kai tokios neperkurtos kultūri- 
nės idėjos, pasitelkus politinių tapatumų projektus, paverčiamos 
institucinėmis praktikomis, polimorfiška realybės prigimtis užtik- 
rins, kad jos išsiskaidytų. Vienintelė išeitis - pakeisti nereflektyvią 
Europos idėją, pagrįstą savitapatumu, atsiradusiu neigiant ir atme- 
tant, tokiu, kuris būtų grįstas autonomija ir dalyvavimu. Tik įsipa- 
reigojus postnacionalinei Europos pilietybei, Europos idėja gali at- 
sikratyti kultūrinio ambivalentiškumo. Kadangi kolektyvinio Eu- 
ropos tapatumo negalima sukurti kalbos, religijos ar tautybės 
pagrindu be esminių skirčių ir konfliktų, pilietybė gali tapti alter- 
natyva. Turint galvoje senstančią šaltojo karo Europos idėją, labiau 
negu bet kada anksčiau reikalingas naujas europizmo apibrėžimas, 
kuris neatmestų pašaliečių. Kolektyvinis tapatumas, pagrįstas pi- 
lietybe, galėtų būti išeities taškas Europos idėjos pervertinimui. Tuo- 
met europizmo politika būtų laikoma neužbaigtu projektu, kuria- 
me būtų vietos ir regresijai, ir socialinio ugdymo potencialui. 


2. Europos idėjos kilmė 


TEORINĖS PERSPEKTYVOS 


Šiame skyriuje noriu panagrinėti konceptualios demarkacijos Va- 
karų visuomenėje nuo klasikinės antikos iki viduramžių kilmę ir 
raidą, nes tam tikras galios diskursas užima privilegijuotą padėtį 
kitų diskursų atžvilgiu. Šis diskursas sieja Vakarų-Rytų dualizmą 
ir jį atitinkantį „mes“-“jie“ poliariškumą. Tikiuosi įrodyti, kad 
viena iš gajausių vakarietiško tapatumo formų buvo centro pos- 
tulavimas, pagrįstas istoriniu pradžios mitu, ir kad šitai padėjo 
įsitvirtinti prieštaringoms pasaulėžiūroms. Taigi europocentriz- 
mo šaknys glūdi anaiptol ne Europos kaip kultūrinio modelio 
idėjoje, bet struktūroje diskurso, padėjusio įtvirtinti centro ga- 
lią. Tad kai Europos idėja atsirado kaip kultūros idėja, ji buvo 
susieta su galios struktūromis ir jų tapatumo projektais. Susifor- 
muoti autonomiškam Europos diskursui kultūrinės erdvės kol 
kas nėra. Europos idėją iki pat ankstyvosios modernybės visuo- 
met išreiškė kiti diskursai, iš kurių reikšmingiausias - krikščio- 
nybė. Kitais žodžiais tariant, kaip etnokultūrinis projektas „euro- 
pietiškas“ tapatumas atsirado anksčiau, nei ėmė formuotis pačios 
Europos idėja. Aišku, to negalima vadinti „europietišku tapatu- 
mu“, nes jis niekuomet nebuvo nukreiptas į pačios Europos idė- 
ją. Kai Europos idėja išryškėjo, ji buvo jau įsitvirtinusi krikščio- 
nybėje ir tapusi beveik tolygi už ją ankstesnei Okcidento samp- 
ratai. Būtent Okcidento, arba Vakarų, samprata suteikė tęstinumą 
helenizmui, krikščionybei ir Europos idėjai. 

Antikinėms civilizacijoms Europos idėja buvo ne itin reikš- 

minga, ji nenusakė Europos kontinento iki VII amžiaus, kol ne- 
paplito islamas. Ilgą laiką Europa buvo suvokiama Mažosios Azi- 
jos graikų gyvenama teritorija, kuri apėmė dalį šiaurinės Azijos, 
bet anaiptol ne Vakarų kontinentas, kurio didžioji dalis buvo ne- 
pažįstama ir menkai teapgyvendinta. Neretai pamirštame, kad Ok- 
cidento kultūros ir civilizacijos kilmė yra susijusi su Orientu. An- 
tikos pasaulis nebuvo vakarietiškas, bet veikiau rytietiškas. Kaip 
geografinis darinys, Europa buvo Viduržemio jūros baseino civi- 
lizacijų skilimo padarinys. Visais viduramžiais Europos idėja, sie- 
jama su krikščioniškų Vakarų idėja, buvo kaip atsvara islamo pli- 
timui. Krikščionijos išbandymuose Europos ribas nustatė musul- 
monų antplūdis, tad krikščionybė tapo viduramžių Europos 
teritorine tapatybe. Europos idėja viduramžių krikščionijai reiš- 
kė anaiptol ne specifinį tapatumą, o teritorinį vieningumą. 

Labai ankstyvu savo istorijos tarpsniu Europai nepavyko su- 
kurti geopolitinės struktūros, pajėgios integruoti lotynų ir graikų 
krikščionybę į vieningą civilizaciją. Šį geopolitinį skilimą atspin- 
dėjo dvi kultūrinės struktūros, kuriose Europos idėja tapo neat- 
siejama nuo lotyniškosios krikščionybės. Noriu pabrėžti, kad taip 
buvo tol, kol pati Europos idėja tapo autonomiška kultūrine struk- 
tūra ir tapatumo pagrindu. Dar daugiau, tarp Europos idėjos kaip 
geografinės sąvokos ir krikščionijos sampratos, lotyniškosios krikš- 
čionybės teritorijos, išliko ilgalaikė įtampa. 

Kadangi vienas iš pagrindinių mano teiginių yra tvirtinimas, 
kad Europos idėja moderniaisiais laikais niekaip neišsivadavo iš 
priešiškų Rytų-Vakarų santykių, glaudžiai susijusių su krikščio- 
niškuoju pasauliu, nemaža tolesnio dėstymo dalis bus skirta anks- 
tyvosios idėjos istorijos analizei. Tai, tikiuosi, leis demistifikuoti 
klasikinėje kultūroje įsitvirtinusią Europos kaip istorinio regiono 
vieningumo sampratą, kurią įvardijo T. S. Eliotas (1962, p. 130) 
teigdamas, kad „visi mes, būdami Europos civilizacijos paveldė- 
tojai, tebesame Romos imperijos piliečiai“. 

EUROPA IR SENOVĖS GYVENTOJAI 


Senovės gyventojams Europos idėja reiškė nedaug. Prieš įgauda- 
ma geografinę išraišką ji priklausė ne tiek mokslo ir politikos, 
kiek mito sričiai (Hay, 1957, p. 5). Kaip ir dauguma ikiistorinių 
personažų, Europa buvo moteris. Finikiečių mituose suvedžiota 
Dzeuso, pasivertusio baltu jaučiu, finikiečių princesė Europa pa- 
liko savo tėvynę, buvusią dabartinio Libano žemėse, ir persikėlė į 
vakarinę Kretos salą, kur vėliau ištekėjo už jos karaliaus. Graikų 
nejaudino tai, kad Europa buvo atvykėlė iš Rytų, nes jie nejautė 
ypatingų jausmų nei vakarinei daliai, nusidriekusiai už Graikijos, 
kuriai ji priklausė, nei rytiniam arba pietiniam kontinentui, sveti- 
mam Heladei. Išties daugelyje mitų Europa buvo Azijos ir Libijos 
(Afrikos vardas) pusseserė, o Homerui ji buvo Fenikso duktė 
(Buehler, 1968). Tai reiškia, kad Europos samprata nebuvo aiš- 
kiai diferencijuota. Pagaliau Europa buvo ne graikų, o finikiečių 
išradimas, galbūt netgi semitiškos kilmės (Sattler, 1971, p. 19). 
Supratimas, kad Europa yra graikų kilmės, be abejo, atsirado vė- 
liau ir, pasak garsiosios Bernalo tezės (1987), gali būti įžvelgia- 
mas kontrrevoliucinių intelektualų (ypač 1815-1830 metų lai- 
kotarpio, kai klasikinė filologija buvo laikoma konservatyvia dis- 
ciplina) pastangose sufabrikuoti Europos kultūrinę tradiciją 
kildinant ją iš puritoniškos senovės Graikijos ir visiškai nepripa- 
žįstant jos rytietiškų ištakų. 

Kaip matome, Europos regionų individualumui graikai teikė 
nedaug reikšmės, nes visa, kas negraikiška, jie laikė „barbariška“! 
Panašu, kad tokio požiūrio laikėsi Aristotelis, įvedęs trinarę skirtį — 
nęs „barbarais“. Apmąstydamas panašumo prigimtį „Politikoje“ 
(1962, p. 136 ir 269), jis teigė, kad barbarai didesni vergai už 
graikus, o azijiečiai - už europiečius. Gerai žinoma, kad demok- 
ratija, klestėjusi išgarbintame graikų polyje, buvo pagrįsta vergo- 

ve. Kadangi diduma vergų buvo azijiečiai, t. y. negraikai, nė kiek 
nestebina, kad Aristotelis niekino Aziją ir barbarus, t. y. negrai- 
kus prilygino vergams (Puzzo, 1964, p. 580). 

Antikos autoriai retai vartojo žodį „Europa“. Pasak Hay'aus 
(1957), parašiusio autoritetingą ankstyvosios Europos idėjos stu- 
diją, terminas „Europa“ iš pradžių buvo vartojamas nurodant Grai- 
kijos žemyninės dalies teritorijas ir tik vėliau ėmė aprėpti Egėjo 
jūros salas. Pagrindinė graikų mąstysenos antitezė buvo grįsta dua- 
lizmu - graikai versus barbarai (Gollwitzer, 1964, p. 20). Plato- 
nas „Valstybėje“ (1974, p. 358) aiškiai skyrė graikus ir barbarus, 
tačiau yra mažai duomenų, leidžiančių teigti, kad Europai jis bū- 
tų teikęs kokią nors reikšmę. Aischilas dramoje „Persai“ kūrė 
priešpriešą graikai versus persai: persai-azijiečiai, o graikai — ci- 
vilizuoti. Azijos samprata graikams buvo susijusi ne tiek su Euro- 
pa, kiek su specifine teritorija, kuri taip ir liko neapibrėžtas area- 
las į šiaurę nuo Heladės. V amžiuje tarp graikų ir persų įsipliesku- 
si nesantaika Herodotui reiškė civilizacijų konfliktą. Galbūt ši 
nesantaika vėlesniais amžiais tapo Europos ir Azijos konflikto pa- 
grindu. Tačiau Herodotas neturėjo aiškaus supratimo apie Euro- 
pos ir Azijos skirtumus ir šiaurinę Juodosios jūros dalį papras- 
čiausiai vadino Skitija. Europa ir Azija tebuvo geografiniai termi- 
nai, o Graikija ir Persija - kultūrinės ir politinės kategorijos. Tačiau 
Isokratas IV amžiuje prieš Kristų Europą identifikavo su Graiki- 
ja, o Aziją - su Persija (Hay, 1957, p. 3). II m. e. amžiuje Ptolema- 
jas pradėjo vartoti terminą „Sarmatia“ ir skyrė „Sarmatia Euro- 
pea“ ir „Sarmatia Asiatica“ pagal tarp jų nusidriekusį Doną (Ha- 
lecki, 1950, p. 85). Šitai turėjo patvirtinti seną skirtį, kuri iki šiol 
yra vienas iš geografinių Europos apibrėžimų. Šis dvigubas pa- 
saulio skirstymas į Aziją ir Europą, arba Persiją ir Graikiją, vėliau 
lėmė trigubą skirstymą į Europą, Aziją ir Afriką. Manoma, jog anks- 
čiau Afrika buvo laikoma Azijos dalimi (Fuhrmann, 1981, p. 7). 
Pasak Hipokrato, Azovo jūra buvusi riba tarp Azijos ir Europos 

(Toynbee, 1954, p. 708-729). Pagrindinis pasienis, žinomas grai- 
kams, buvo Nilas, skyręs Aziją nuo Afrikos. Atrodo, jog šių dvie- 
jų kontinentų skirtingumas buvo reikšmingesnis nei Azijai prieši- 
namas Europos vieningumas (Hay, 1957, p. 2). Anot Toynbee'o 
(1954, p. 711), Azija ir Europa iš pradžių galėjo rastis kaip laivy- 
bos terminai, kuriuos vartojo plaukiojusieji Egėjo jūra norėdami 
atskirti dvi žemės sankaupas, ribojusias navigaciją. Taigi galima 
daryti išvadą, kad graikai ne visada laikė save europiečiais. Hela- 
dė buvo suvokiama kaip kultūros ir civilizacijos žemė, o visa, kas 
driekėsi už jos, buvo barbariška. Tačiau svarbu ne tiek Europos ir 
Azijos priešprieša, kiek politinis dualizmas ir jo suformuotas et- 
nocentrizmas. 

Europos idėja ėmė kristalizuotis nykstant klasikinei graikų ci- 
vilizacijai. Po persų karų graikų miestai susilpnėjo veikiami vidi- 
nių prieštaravimų ir dėl jų kilusio karo tarp Spartos ir Atėnų, 
kuris parengė dirvą Makedonijos atsiradimui 338 metais prieš 
Kristų. Aleksandro Makedoniečio valdymo laikais, kai Makedo- 
nija nukariavo Graikiją ir 331 metais prieš Kristų nugalėjo per- 
sus, graikų civilizacijos centras persikėlė į Mažąją Aziją. Europos 
idėja, kuri Aleksandro Makedoniečio laikais ėmė įgyti politinę 
prasmę, pasinaudota makedoniečių užkariautų teritorijų mistifi- 
kacijai primetant joms apibrėžtos geografinės vietovės tapatybę. 
Šitai veikiausiai atsitiko todėl, kad po Aleksandro Makedoniečio 
užkariavimų graikų kultūra nustojo buvusi pačių graikų nuosavy- 
be. Žodis „graikai“, visuomet reiškęs ne tiek tautą, kiek kalbą, 
buvo pravartus iniversalistinio pobūdžio ambicijoms. Nors grai- 
kų kultūra ir kalba paplito visame regione, graikų politinė hege- 
monija užleido vietą naujoms politinėms jėgoms, kurios buvo tiek 
„rytietiškos“, tiek „vakarietiškos“. Graikų pranašumo prieš „bar- 
barus“ idėja sumenko ir atsirado platesnė Europos samprata, ku- 
ri vis dažniau ėmė reikšti tai, kas laikoma Mažąja Azija, įskaitant 
Graikiją, tačiau Azija liko kitoniškumo atspirties tašku. Po Alek- 

sandro užkariavimų Azija iš esmės pasistūmėjo į rytus nuo Persi- 
jos (Baldry, 1965, p. 120-132). Tačiau Aleksandro suvienytos te- 
ritorijos galiausiai pateko Bizantijos valdžion ir vėlesniais amžiais 
nustojo būti laikomos „europinės“ kultūros esme. 

Antika Europos idėją buvo susiejusi su Okcidento samprata, o 
ši pirmiausia buvo nuoroda į rytinės Viduržemio jūros baseino 
dalį ir nebuvo tapati Europos, o tuo labiau kultūros, idėjai. Ji 
reiškė helenistinį Okcidentą. Galbūt graikų pasaulis buvo suvo- 
kiamas kaip Šiaurės-Pietų ašies perėjimas nuo šviesos ir karščio į 
tamsą ir šaltį, o ne kaip Rytų-Vakarų poliariškumo struktūra. Kol 
Okcidento sąvoka plačiąja prasme reiškė erdvesnį graikų pasaulį, 
Europos sąvoka dažniausiai buvo geografinė Okcidento idėja, at- 
siradusi anksčiau nei Europos samprata, kaip ir ankstyvoji Euro- 
pos idėja iš esmės buvo tai, ką šiandien vadintume Orientu. Pa- 
vyzdžiui, Okcidento lopšys —- Troja buvo į rytus nuo Dardanelų 
sąsiaurio. Senieji Vakarų kontūrai sudarė žinomo pasaulio vaka- 
rinėje Viduržemio jūros baseino dalyje ir Persijos rytuose ribas. 
Anuomet Orientas ir Okcidentas reiškė ką kita, nei vėliau, kai 
civilizacijos centras pasistūmėjo į vakarus. Tačiau antikoje Okci- 
dento sąvoka turėjo dar vieną ir gerokai svarbesnę prasmę: buvo 
manoma, kad tai rojus, esantis kažkokiame nežinomame Vakarų 
vandenyne. Šiai Vakarų mistikai priklausė Europa. 

197 metais prieš Kristų Romai nugalėjus Makedoniją, graikų 
civilizacija pasislinko nuo rytinių link vakarinių Viduržemio jū- 
ros krantų. Romėnai, kaip ir graikai, ne itin buvo linkę laikyti 
save europiečiais veikiausiai dėl to, kad Romos imperija buvo iš- 
sibarsčiusi po neeuropietiškas teritorijas ir jai nepriklausė daugu- 
ma šiaurinių kontinento dalių. Imperijos centras buvo rytinėje 
Viduržemio jūros baseino dalyje. Romos imperija buvo tiek pat 
orientalinė, kiek ir helenistinė, tad tik trivialia prasme ją galima 
vadinti „vakarietiška“. Ją sudarė didžiulis tautų margumynas: kel- 
tai, germanai, romėnai, iberai, berberai, ilirai, libiečiai. Kinai ka- 


38 EUROPOS IŠRADIMAS: IDĖJA, TAPATUMAS, REALYBĖ 


daise manė, kad Antijochė buvo ne trečias pagal dydį Romos im- 
perijos miestas, o sostinė (Dudley, 1975, p. 243). Tiek Rytų, tiek 
romėnų pasaulis buvo jūrinė civilizacija, kuri rėmėsi miestais ir 
rašto kultūra. Daugybė sausumos ir jūros kelių jungė tokias toli- 
mas vietas kaip Temzė bei Eufratas. Romėnų civilizacijos ryšiai su 
Orientu ne visada baigdavosi tokiu kultūrų susidūrimu kaip tuo 
metu, kai romėnai užėmė anapus Alpių besidriekiančią šiaurinę 
Europą. Tačiau akivaizdu, kad romėnų laikais Europa buvo vadi- 
namas geografinis regionas, apimantis dabartinį kontinentą, iš- 
skyrus Skandinaviją. Britų salynas ir Iberijos pusiasalis Europai 
dažniausiai nebūdavo priskiriami. Kaip savo „Dvasinėje istorijo- 
je“ tvirtina Bede, Britanija nepriklausė Europai. Europa dar ne- 
buvo tapusi politizuota sąvoka. Ji dar nebuvo „vesternizuota“, 
kaip Rytai nebuvo „orientalizuoti“. 

Tad antikos laikais Europa neaprėpė viso to, kas su ja siejama 
šiandien. Geriausiu atveju tai buvo regionas, tačiau ne kontinentas 
geopolitine prasme: Romos imperijai Europa nereiškė kultūrinio 
modelio. Nereiškė ji ir kultūrinio vieningumo, nes dauguma kon- 
tinento gyventojų buvo „barbarai“. Modernioji Europos kaip Va- 
karų ir senovinė Europos idėja istoriškai nebuvo tapačios. Peržvel- 
gę ankstyvąją istoriją, matome, kad jos atžvilgiu pretenzijų būta 
nedaug. Tačiau galima rasti užuomazgų civilizacijų kovos, kurio- 
je stiprėjo Vakarų hegemonija, įtvirtinusi romėniško ir helenisti- 
nio pasaulio kultūrinį pranašumą. 

Romėnams Europos idėja nebuvo taip aiškiai apibrėžta kaip 
viduramžiais. Romėniškas etnocentrizmas rėmėsi ne Europos idė- 
ja, o mitu, skelbusiu, kad Roma yra pasaulio centras. Netgi anks- 
tyvosios krikščionybės eroje būti krikščionimi reiškė būti romė- 
nu, bet ne europiečiu. Europos tapatumo, kaip priešpriešos Euro- 
pos idėjai, samprata dar nebuvo susiformavusi. Tačiau Vergilijaus 
Enėjas, simbolizuojantis Oriento ir Okcidento vieningumą, kar- 
tu simbolizavo ir Okcidento pranašumą. Didžioji Vergilijaus epi- 

nė poema „Eneida“ suteikė poetinę formą mitui apie romėnų 
tautos kilmę. Pasak šio mito, romėnų istorijos pradžia siekė Tro- 
jos žlugimą Mažojoje Azijoje. Tai, kad Vakarams buvo lemta pa- 
veldėti Oriento civilizacijos naštą, iš esmės buvo išreikšta Ro- 
mos atsiradimo mitu. Vėliau tai įteisino Vakarų požiūrį į Orien- 
tą. Enėjo mitas pasiekė viduramžius ir įsitvirtino Europos kilmės 
mite: manyta, kad ištremtieji trojiečiai įkūrė daugelį Vakarų mies- 
tų, ir daugelis Vakarų karalysčių savo genealogiją išvedė iš Tro- 
jos tremtinių (Tazbir, 1986, p. 6; Tanner, 1993). Istoriniai Tiu- 
dorų ir Habsburgų dinastijų legitimacijos mitai skelbė, kad jų 
protėviai buvo trojiečiai, tuo tarpu Otomanai Rytuose savo šak- 
nis taip pat siejo su Troja. 

Tačiau kalbėdami apie antiką neturėtume sureikšminti skirtu- 
mo tarp Rytų ir Vakarų. Antikos gyventojams skirtis tarp Šiaurės 
ir Pietų buvo reikšmingesnė nei tarp Rytų ir Vakarų. Nederėtų 
pamiršti, kad jūros kelių amžiuje Alpės buvo didesnė geografinė, 
o kartu ir kultūrinė riba nei Viduržemio jūra, dar iki tapsmo ro- 
mėnų ežeru buvusi pasaulinės civilizacijos centru. Jūra jungė žmo- 
nes ir civilizacijas, užuot juos skyrusi. Ištisas senovės pasaulio pre- 
kybos tinklas supynė Viduržemio prieigose įsikūrusius Kadizą, 
Kartaginą, Aleksandriją ir Konstantinopolį į vieningą darinį. Du- 
nojus ir Reinas romėnams buvo strategiškai svarbesni pasienio 
ruožai nei Donas (Hay, 1957, p. 5). Senovės pasaulio ir ankstyvų- 
jų viduramžių mąstysenai Etiopija buvo realesnis geografinis vaiz- 
dinys, nes manyta, kad joje glūdi Nilo ištakos, su kuriomis buvo 
siejamas rojus (Baudet, 1976, p. 15). 

Užuot nusakiusi Vakarų kontinentą, senovinė Europos idėja 
reiškė gana miglotai apibrėžtą Okcidentą, tamsos ir vakarinės sau- 
lės žemę. Tačiau net ir šioji Europos kaip Okcidento samprata 
dar nebuvo tapusi vienijančia idėja. Nors žodis „Europa“ senovės 
laikais egzistavo, sąvoka „europiečiai“ buvo reta. Todėl Sirijos ir 
Irano gyventojai moderniuosius europiečius iki šiol vadina „fran- 


4() EUROPOS IŠRADIMAS: IDĖJA, TAPATUMAS, REALYBĖ 


kais“, nes jie neturėjo jokio kito žodžio apibūdinti kryžiuočius 
frankus, XII amžiuje atvykusius iš Vakarų. Graikijoje europiečiai 
taip pat buvo žinomi frankų vardu, o Šiaurės Afrikos regionuose 
jie iki šiol vadinami romėnais (Davis, 1988, p. 3). Tai liudija, kad 
Europos samprata geriausiu atveju tebuvo geografinė sąvoka ir 
neturėjo kultūrinės reikšmės, tuo labiau nebuvo tapatinama su 
politika. Europietiško tapatumo idėjos dar nebuvo. Etnokultū- 
riškumas rėmėsi kitais atskaitos taškais: helenizmu, Roma, o nuo 
IV amžiaus - krikščionių bažnyčia. 

Romos imperijos susiskaidymas į dvi dalis, įvykęs 286 metais 
valdant imperatoriui Diokletianui, buvo pagrindinis veiksnys, pa- 
didinęs priešpriešą tarp Vakarų ir Rytų. Tačiau šis ankstyvas pa- 
dalijimas neatspindėjo būsimų Oriento ir Europos civilizacijų. Ry- 
tinėje dalyje buvo Egiptas, vakarinėje - „Afrika“, kuri romėnams 
reiškė Šiaurės Afrikos vakarines teritorijas. Graikija, Egėjo jūros 
pakrantės ir didelė dalis Pietų Balkanų buvo priskirta prie vakari- 
nės imperijos, o Italijos pusiasalis liko įprastine riba, skiriančia 
abi imperijas (Herrin, 1987, p. 22-23). Po neilgai trukusio susi- 
jungimo 330 metais Konstantinas perkėlė sostinę į Konstantino- 
polį, o 395-aisiais Romos imperija suskilo į dvi savarankiškas im- 
perijas - Rytų ir Vakarų. Tai nereiškė, kad šis skilimas buvo nu- 
lemtas iš pat pradžių. Konstantinopolis, kaip tiltas tarp Vakarų ir 
Rytų, buvo pradėtas vadinti Naująja, arba Antrąja, Roma, o jo 
gyventojai vadino save romėnais. Jis buvo įkurtas politiniais su- 
metimais - siekiant apginti imperiją nuo Persijos puolimų. Tuo 
tarpu Vakarų Europa veikiai buvo perimta iš rytų ir šiaurės atėju- 
sių barbarų. Kai šitai atsitiko, Okcidentas dar kartą pasistūmėjo į 
rytus Mažosios Azijos link. Iš pradžių dėl musulmonų pergalių 
Palestinoje, Sirijoje ir Egipte Roma su Konstantinopoliu palaikė 
glaudžius ryšius. Tačiau tai truko neilgai. Roma jau seniai buvo 
praradusi savo karinę svarbą ir vakarinės imperijos sostinė 402 
metais persikėlė į Raveną. 410 metais Romą apiplėšė gotai, o VI 

amžiuje Rytų imperatoriui Justinianui nepavyko ištesėti savo pa- 
žado susigrąžinti vakarines imperijos dalis. 

Praėjus šimtmečiui po įkūrimo, Konstantinopolis įgavo savo 
tapatumą tapdamas vis labiau orientalistiniu, o kalbos požiūriu 
labiau graikišku nei lotynišku. Dėl šių priežasčių Europa buvo 
suvokiama vakarinė dalis, o imperija - bizantiškieji Rytai, Orien- 
tas (Fischer, 1957, p. 44). Tad Okcidentas ir Orientas tapo nuo- 
rodomis į dvi Romos imperijos dalis. Okcidento ir Europos sąvo- 
kos vis dažniau pradėtos taikyti vakarinei buvusios Romos impe- 
rijos daliai, o tai leido kalbėti apie europietišką Okcidentą. 
Bizantijos imperijai perėmus imperines tradicijas, vakarinė dalis 
pamažu susitapatino su lotyniškąja krikščionybe. Europa ir Okci- 
dentas tapo krikščionijos sinonimais (Wallach, 1972). 

Europos ir Oriento konflikto sąlygoti skirtumai ilgainiui vis 
labiau ryškėjo. Buvo aišku viena: vykstant dideliems pokyčiams, 
kurie prasidėjo su Romos imperijos žlugimu Vakaruose, Oriento 
sąvoka ne tik paplito, bet ir slinko Vakarų link. Orientas jau ne- 
bebuvo vien Persija, palaipsniui jis ėmė reikšti Mažąją Aziją. Kai 
šitai atsitiko, Europa įgavo kultūrinės idėjos kontūrus. 


KRYŽIUS IR PUSMĖNULIS 


Nuo VII amžiaus Europos idėja vis dažniau pradėta vartoti kaip 
priešprieša islamui, kuris daugybę amžių buvo stipresnis. Po Mu- 
hamedo mirties 632 metais jo šalininkai pasklido iš Arabijos, nu- 
kariavo Persijos Sasanidų imperiją ir užėmė Derlingąjį pusmėnulį 
(Irako, Sirijos ir Palestinos žemės). VII ir VIII amžiuje, žlugus Alek- 
sandrijai (642) ir Kartaginai (698), arabai užkariavo didžiąją dalį 
Afrikos. Musulmonų galia išplito Anatolijoje, Persijoje bei Meso- 
potamijoje ir pasiekė Indiją. Umayyadų dinastijos arabų imperija, 
661 metais įkurta Damaske, pradėjo žvalgytis į vakarus ir 711 

metais, žlugus Visigotų karalystei Ispanijoje, pasistūmėjo Euro- 
pos link. Po 711 metų, kol krikščionys atsiėmė Ispaniją, Pirėnai 
buvo efektyviausia Europos krikščionybės siena Vakaruose. Afri- 
kos ir Europos sienų artimumas po daugelio civilizacijų susilieji- 
mo amžių leido Napoleonui tarti, kad „Afrika prasideda Pirė- 
nuose“ (Sertina, 1992, p. 2). Musulmonų užkariauta Ispanija be- 
veik ribojosi su Prancūzija, kol arabai, vadovaujami Abdiero 
Rahmano, 732 metais Turo mūšyje buvo nugalėti frankų. Reikš- 
minga tai, kad viena iš pirmųjų nuorodų į europiečius susijusi su 
armija, kurios padedamas frankų vadas Charlesas Martelis nuga- 
lėjo musulmonus (Hay, 1957, p. 25). Šis mūšis Europos ateičiai 
buvo ypač reikšmingas. Jei musulmonai nebūtų buvę sutriuškin- 
ti, neatmestina prielaida, jog krikščionybė būtų buvusi nušluota 
nuo Europos paviršiaus. Sunku pasakyti, ar tai tiesa, tačiau sim- 
bolinė mūšio reikšmė yra svarbesnė už galimas karines implikaci- 
jas, nes jos dėka susiformavo prieštaringa Vakarų tapatybė. Svar- 
biausia tai, kad šis mūšis simbolizavo Europos kaip protokultūri- 
nės idėjos atsiradimą. Po kryžiaus ir pusmėnulio ženklu vykęs 
krikščionybės ir islamo susidūrimas turėjo didžiausią įtaką euro- 
pocentristinės pasaulėžiūros susiformavimui. 

Arabų galia, sustiprėjusi po nearabiškų žemių užkariavimo, po 
to, kai 750 metais nuvertus Umayyadų dinastiją susikūrė Abbasi- 
dų kalifatas, išsilaikęs iki XIII amžiaus vidurio, kai jį užgrobė mon- 
golai, ilgainiui transformavosi į islamišką politinę sistemą, kurios 
centras iš Damasko persikėlė į Bagdadą, tapusį nauju prekybos 
tinklo, apraizgiusio visus Vidurio Rytus, centru. Kai atsirado ir 
konsolidavosi musulmonų pasaulio sistema, Vakarams teko už- 
imti gynybos pozicijas. 778 metais Ispanijoje Karoliui Didžiajam 
nepavykus nugalėti marų, Šiaurės barbarų gentys, puldinėjusios 
Romos imperiją nuo V amžiaus, pavojaus nebekėlė; grėsmę kėlė 
islamas. Dauguma barbarų genčių, iš kurių svarbiausi buvo fran- 
kai, buvo priėmusios krikščionybę ir tapusios jos atrama. Krikš- 

čionijos kontūrai vis labiau sutapo su Europa, tad abi idėjos ėmė 
reikšti tą patį kultūrinį modelį. Orientui buvo lemta tapti nauju 
priešo įvaizdžiu tam dariniui, kuris tapo europietiškais krikščio- 
niškais Vakarais, ką geriausiai atspindi ksenofobiškoji „Rolando 
giesmė“ (sukurta apie 1100 metus). 

Plečiantis islamo imperijai, graikų-romėnų civilizacijos ribos su- 
sitraukė iki Pirėnų ir Bosforo, kuris buvo apgultas 674-678 ir pa- 
kartotinai 718 metais. Musulmonų civilizacija, susiformavusi VII 
amžiuje, buvo pažangesnė nei graikų-romėnų civilizacijos liekanos, 
pergyvenusios Romos imperijos žlugimą Vakaruose. Faktiškai mu- 
sulmonų civilizacija graikų kultūros absorbavo daugiau nei poro- 
mėniški Vakarai. Jungtis tarp Europos ir Oriento nutrūko musul- 
monų stiprėjimo laikotarpiu, ir manoma, kad būtent žydai buvo 
pagrindinė dviejų priešiškų pasaulių jungiamoji grandis (Lewis, 
1993b, p. 95). Tačiau nereikėtų susidaryti įspūdžio, kad tai buvo 
dvi visiškai skirtingos tarpusavyje konfrontuojančios civilizacijos. 
Didžioji klasikinės kultūros dalis, sunykusi Vakaruose po romėniš- 
ko pasaulio skilimo, buvo išsaugota ir netgi išplėtota arabų. Mu- 
sulmoniška Ispanija, ypač Kordoba ir Toledas, suvaidino svarbų 
vaidmenį perduodama islamišką kultūrą Europai po šio regiono 
susigrąžinimo. Ilgą laiką dviejų civilizacijų sankryža buvo Sicilija, iš 
kurios abu pasaulius pasiekė daugelis idėjų. Arabų kultūra iki XVI 
amžiaus darė didelę įtaką Europos civilizacijai; jos šlovės valanda 
baigėsi, kai Europa pradėjo vadovauti pasauliui. 

Vakarus suformavo musulmonų įsiveržimai, trukę šimtą metų, 
maždaug nuo 650 iki 750-ųjų. Ne vadinamieji tamsieji amžiai, pra- 
sidėję po Romos imperijos skilimo V amžiuje, o būtent šis laikotar- 
pis iš esmės pakeitė Europos sampratą. Po to, kai Romos imperija 
atsikratė barbarų grėsmės persikeldama į Konstantinopolį ir susi- 
dūrė su persų keliamu pavojumi, prieš ją stojo islamas. Turo mūšis 
ir Konstantinopolio apgultis ženklino musulmonų plėtimosi į Va- 
karus ribas. Bizantijos imperija taip pat išsėmė savo plėtros galimy- 

bes ir nepajėgė apsaugoti savo teritorijos nuo islamo įsiveržimo. 
Tačiau bizantiečiai tesugebėjo atstatyti pusiausvyrą; jiems pasisekė 
išstumti musulmonus, bet nugalėti jų nepavyko. Po 700 metų Bi- 
zantijos imperija susitraukė iki paties Konstantinopolio, dalies Ma- 
žosios Azijos, Graikijos ir Pietų Italijos. Krikščionija buvo apsupta 
musulmonų galios rytuose, t. y. Mažojoje Azijoje, pietuose - nuo 
pietinių Viduržemio jūros krantų, o vakaruose - iki Iberijos pusia- 
salio, ir niekas to negalėjo pakeisti. Kretos užėmimas 825 ir Sicili- 
jos 827 metais dar labiau apribojo Vakarų krikščionybę. Turėda- 
mas savo rankose šias strategiškas žemes, islamas įgavo realią jėgą 
1r IX amžiuje jau kontroliavo Viduržemio jūrą. 826 metais buvo 
apsiausta pati Roma, o popiežius priverstas mokėti duoklę. XII 
amžiuje krikščionybė buvo išstumta iš Maghrebo. Jos plėtra buvo 
sustabdyta, o ji pati priversta gintis; taip Europoje nusidriekė siena 
tarp lotyniškų Vakarų ir graikiškų Rytų. Dar daugiau, vėlesni Persi- 
jos ir Bizantijos konfliktai nusmukdė abi imperijas paruošdami dir- 
vą musulmonų sustiprėjimui Europos periferijose. 

Stiprėjant islamui, atsirado nauja Europos kaip Šiaurės Vaka- 
rų kontinento idėja. Vakarai paliko Viduržemio jūrą, o bizantie- 
čiai buvo palikti savo valiai rytiniame pasienyje. Didžiajame 863 
metų mūšyje jie nugalėjo arabus ir iki Seldžiukidų dinastijos iški- 
limo XI amžiaus viduryje vykdė karingą politiką, įstūmusią ara- 
bus į beviltišką padėtį (Obolensky, 1971, p. 71). 


KRIKŠČIONIJA IR EUROPA 


Šiame laikotarpyje, vadinamame tamsiaisiais amžiais, kurio pra- 
džia paprastai laikomi 476 metai, kai Ravenoje buvo nušalintas 
paskutinis Vakarų Romos imperatorius, ir kuris baigėsi IX am- 
žiuje, pradėjus įsigalėti Karolingų dinastijai, Roma nustojo būti 
Europos centru. Imperatorių Diokletiano ir Konstantino refor- 

mos leido išgyventi rytinei Romos imperijos daliai - Bizantijos 
imperijai. Po didžiosios germanų genčių migracijos V amžiuje ir 
anglosaksų karalysčių konsolidacijos vėlesniais amžiais, Europos 
centras pasistūmėjo į šiaurės vakarus, o Baltija tapo reikšminges- 
nė už Viduržemio jūrą. Kol germanų gentys niokojo imperiją iš 
vakarų, persai atakavo iš rytų. Vakarų Europa buvo pažeidi iš 
visų pusių. IX amžiuje vikingai darė spaudimą iš pietų, vengrai 
veržėsi iš rytų, o musulmonai - iš pietų. Būtent šiame kontekste 
Europos idėja įgavo vertę (Leyser, 1992, p. 40—41). Europos is- 
torinio unikalumo ir autonomiškumo idėja atsirado priešpriešos 
akivaizdoje. Islamo, barbarų ir persų įsiveržimai krikščionijai tei- 
kė Europos tapatumo suvokimą, kuris buvo tarsi karantinas prieš 
nekrikščionišką pasaulį. Tai buvo mentalinė apgultis, tapatumas 
atsirado pralaimėjimuose, o ne pergalėse. Tačiau kai šiaurinės gen- 
tys, pradedant frankais ir baigiant vikingais, pamažu priėmė krikš- 
čionybę, barbarų grėsmė Europai atslūgo ir stabilizavosi kažkas 
panašaus į Europos tvarką. Europos civilizacijos Šiaurės Vaka- 
ruose pagreitino Karolio Didžiojo, laikiusio save „Europos tėvu“, 
iškilimą (Fischer, 1957, p. 115). Europa nutolo nuo Viduržemio 
jūros ir priartėjo prie Baltijos. Taip ji įgavo naują tapatumą. 
Krikščionybės dėka Vakarų monarchijos susikūrė galingą legi- 
timacijos mitą, kurį įtvirtino plintantis islamas. Kultūrinė santal- 
ka tapo dar reikalingesnė, nes feodalizmo sistemoje, susiforma- 
vusioje Vakaruose po Karolingų imperijos skilimo X amžiuje, ne- 
buvo centrinės politinės valdžios. Krikščionybė, grindžiama 
paklusnumo etika ir galios hierarchija, buvo palankesnė sėsliam 
agrariniam feodalizmo nei urbanistiniam sekuliariam prekybos ir 
verslo pasauliui. Europa kaip geografinė sąvoka vis dažniau pra- 
dėta taikyti krikščioniškosioms Europos dalims. Europa tapo iden- 
tiška krikščioniškosios Šiaurės ir Vakarų sandraugos sampratai. 
Sustiprėjus islamui, ryšiai tarp Rytų ir Vakarų įgavo nuolatinio 
antagonizmo pobūdį, o šioje ilgalaikėje Europos tapatumo for- 

mavimosi kaitoje šiaurinės ir pietinės Europos dalys, ilgą laiką 
buvusios atskirtos Alpių, tapo viduramžių krikščionybės pagrin- 
du. Atsirado naujas pasienis - nuo Baltijos iki Juodosios jūros. 
Nuo tada vis labiau ryškėjantys skirtumai tarp Rytų ir Vakarų 
įgavo moralinį ir religinį pobūdį; Okcidentą pradėta suvokti kaip 
civilizaciją ir gėrį, o Orientą - kaip barbarybę ir blogį. Europos 
tapatumas buvo kuriamas vadovaujantis dvasinio pranašumo jaus- 
mu ir nutraukiant visus ryšius su Orientu. Be priešo įvaizdžio, 
kuriuo galėjo būti islamas, krikščioniški Vakarai nebūtų pajėgę 
sukurti vieningos ir brandžios kultūros, galinčios unifikuoti įvai- 
rius Europos visuomenės sluoksnius. Šį vakarietiškumo ir krikš- 
čioniškumo pranašumo jausmą atspindi kai kurios ankstyvosios Eu- 
ropos idėjos. Ankstyvojoje krikščionybėje kilo idėja, kad Europos, 
Azijos ir Afrikos tautos buvo trijų Nojaus sūnų: Japeto - pagonių ir 
krikščionių graikų pradininko, Šemo - žydų ir arabų pradininko, 
Hamo - negrų pradininko. Krikščioniškoje mitologijoje buvo tei- 
giama, kad europiečių tėvas Japetas buvo viršesnis už Šemą, perso- 
nifikavusį Aziją, o pirmiausia žydus, ir už Hamą, kuris personifika- 
vo afrikiečius. Ši idėja pasiekė moderniuosius laikus kaip koncep- 
tualus įrankis europocentriškų istorijų, skirstančių pasaulio tautas į 
rases (Mudimbe, 1988, p. 46). Žlungant Romai, atsirado krikščio- 
niško oecumene, t. y. civilizuoto pasaulio, samprata, glaudžiai susi- 
jusi su krikščionių religija ir jos globaliniais siekiais. Tūkstantį me- 
tų Romos palaižūnams pasisekė išsaugoti civilizacijos ir barbarybės 
dualizmą kaip krikščionių ir nekrikštų antitezę. Krikščionybė pra- 
dėta sieti su kultūriniu pranašumu, o nekrikščioniškas pasaulis bu- 
vo laikomas necivilizuotu ir barbarišku. 

Nuo VIII amžiaus krikščionybė buvo efektyviai „europizuo- 
ta“. Atsiradusi kaip azijiečių kultas, ji tapo imperine Romos ideo- 
logija, o galiausiai universaliu, įteisintu viduramžių krikščionijos 
mitu, parankiu vokiečių reichui. Žodis „krikščionija“ pradėtas 
vartoti nuoIX amžiaus (Phillips, 1988, p. 32). Kadangi pati krikš- 

čionija buvo gana vėlyva sąvoka, - ji nedažnai vartota iki XI am- 
žiaus, — nereikia stebėtis, kad Europos idėja buvo dar vėlesnis 
išradimas. Nuo III amžiaus pradžios krikščionybės samprata tapo 
istorinės chronologijos pagrindu, tuo tarpu islamas sukūrė savo 
sistemą, kuri pradėjo įsigalėti po Muhamedo mirties 632 metais 
(Herrin, 1987, p. 1-6). Universalios imperijos idėją perėmė baž- 
nyčia, propagavusi istorinę atmintį, grindžiamą imperinės praei- 
ties nostalgija: universali imperija tapo universalia bažnyčia, o 
imperatoriaus garbinimo kultas buvo transformuotas į popiežiš- 
kąjį. Vykstant šiems pokyčiams, Romos pilietis tapo krikščioni- 
mi. Tad universalaus imperializmo siekiui buvo lemta tapti pa- 
grindiniu Europos tapatumo elementu. Tačiau, pasak Wallace- 
Hadrillio (1985, p. 151), „tiesa yra tai, kad dauguma žmonių 
neįvertino situacijos ir manė, kad Europos vienybė - pervertintas 
idealas, lygiai toks pat kaip jo gimdytoja Imperium Christianum“. 

Vis dėlto žodis „Europa“ iki XV amžiaus nedažnai buvo var- 
tojamas. Tai nestebina, nes krikščionybė, su kuria Europa papras- 
tai siejama, teritorijos atžvilgiu nepasižymėjo vieninga kultūra. 
Tai neišvengiamai vedė prie dviprasmybės, nes krikščionių vie- 
ningumas transcendavo Europos vieningumą, be to, ankstyvojo 
laikotarpio universali krikščionių religija nebuvo vien europietiš- 
ka. Graikų ar Bizantijos bažnyčią pradėta vis labiau tapatinti su 
Orientu. Bizantijos imperija niekada nebandė monopolizuoti Eu- 
ropos sąvokos, kuri po frankų ir jų germaniškų įpėdinių otonie- 
čių restauracijos buvo taikoma (tačiau ne išimtinai) ankstesnei 
vakarinei imperijai. Ilgainiui dviejų imperijų skilimas tapo eccle- 
sia versus imperium, arba krikščionybė versus imperija, skirtimi. 
Šis ilgalaikis atsidalijimas, suformavęs dabartinės Europos įvaiz- 
dį, buvo atspindėtas pačios bažnyčios schizmoje; dvi jos dalys kal- 
bėjo skirtingomis kalbomis ir galiausiai paveldėjo skirtingus kul- 
tūrinius ir dvasinius papročius (Chadwick, 1990, p. 228). Bandy- 
mas įtvirtinti stačiatikybę 451 metais Chalcedono susirinkime 

parengė dirvą tolesniam skilimui, kuris įvyko gerokai vėliau. Ka- 
rolio Didžiojo pergalė prieš bizantiečius 789 metais paspartino 
Europos pasidalijimą. Po popiežiaus bulės, išleistos stačiatikių baž- 
nyčios ekskomunikacijai, sudeginimo Konstantinopolyje 1054 me- 
tais, Rytų stačiatikių ir Vakarų Romos bažnyčių atsiskyrimas pa- 
galiau tapo nuolatinis. Ketvirtasis kryžiaus žygis į Konstantino- 
polį 1204 metais buvo šio proceso kulminacija. Tuometinė 
Europos idėja buvo kaip priemonė, nutolinanti graikų bažnyčią 
nuo lotyniškųjų Vakarų. 

Svarbu, kad Bizantijos imperijos tapatumą formavo valstybė, 
sujungusi sakralumą ir sekuliarumą. Lotyniškuosiuose Vakaruo- 
se, atvirkščiai, kultūrinio ir politinio tapatumo modelio formavi- 
masis buvo pagrįstas valstybės ir bažnyčios atskyrimu. Tai buvo 
skirtingo Vakarų kelio pagrindas. Tai reiškė, jog Vakaruose vals- 
tybė galėjo nusikratyti legitimacijos naštos, kuri slėgė Bizantijos 
valstybę. Šitai buvo ilgalaikis Vakarų privalumas, nes jie galėjo 
patirti labiau diferencijuotą raidos logiką. Čia galima įžvelgti, kaip 
Europos idėja tapo sekuliaraus Vakarų tapatumo dalimi, o krikš- 
čionybė liko religiniu tapatumu. 

Europos ribas nubrėžus musulmonams, krikščionybė tapo teri- 
torine viduramžių religija. Kristus buvo europizuotas, o kryžius 
nuo X amžiaus tapo universaliu Europos sandaros simboliu. Būti 
krikščionimi jau reiškė būti ne romėnu ar Romos imitatoriumi, bet 
universalios krikščioniškos valstybės, oecumene, nariu. Europa buvo 
sekuliari krikščionijos tapatybė, nebesusijusi su Frankų imperija. 
Europos idėja viduramžių krikščionijai suteikė tam tikrą teritorinį 
vieningumą, kuris skatino ją konfrontuoti su Orientu. Tačiau tai 
buvo vieningumas, atsiradęs iš konfrontacijos ir nepajėgęs nuslėpti 
tikrų atsidalijimų vakarietiškoje viduramžių karalysčių sistemoje. 
Oriento samprata tapo visų pagoniškų šalių - Mažosios Azijos, Azi- 
jos, Indijos ir Maghrebo nuoroda. Krikščionybės įsigalėjimas Va- 
karuose iš esmės leido tapatinti Okcidentą su Europa. 

IŠVADA 


Šiame skyriuje siekiau parodyti ankstyvosios Europos idėjos isto- 
rijoje atsiskleidžiančią įtampą tarp jos kaip geografinio darinio ir 
kultūrinės bei politinės idėjos. Politinė poliarizacija krikščionija 
versus islamas, su kuria Europos idėja buvo glaudžiai susijusi, iš 
tikrųjų su Europos idėja turėjo labai nedaug ką bendra, tačiau 
buvo labai reikšminga būsimai sąvokos istorijai. Taigi galima da- 
ryti išvadą, kad X amžiuje Europos idėja iš geografinės sąvokos 
tapo kultūrine idėja, tinkama politikai, tačiau dar nevisiškai nu- 
sistovėjusia, kad taptų Europos tapatumo pagrindu. Europos idė- 
jos įtvirtinimas ir ja pagrįsto tapatumo formavimasis bus kito sky- 
riaus tema. 


3. Europos vesternizacija 


TEORINĖS PERSPEKTYVOS 


Šiame skyriuje daugiausia bus nagrinėjama Europos idėjos kaip 
kultūrinės schemos įsitvirtinimas ir Europos tapatumo formavi- 
masis viduramžiais. Kadangi kryžiaus karų pavidalu pradėtas Va- 
karų kontrapuolimas prieš musulmoniškąjį Orientą nepadėjo at- 
gauti sėkmės, Europos kaip krikščioniškųjų Vakarų idėją pradėta 
priešpriešinti islamui. Tačiau Europos centrui pasistūmėjus nuo 
Viduržemio jūros iki Baltijos Europos kaip kultūrinio modelio 
idėją užtemdė Šventosios Romos imperijos iškilimas. Atsirado pa- 
grindas ilgalaikei įtampai tarp Europos idėjos ir Šventosios Ro- 
mos imperijos, kuri siekė įteisinti savo kaip civilizacijos saugoto- 
jos statusą. Modernioji Vakarų Europa gali būti suvokta kaip impe- 
rijos nepajėgumo primesti savo valdžios milžiniškoms teritorijoms 
padarinys. Iki V amžiaus pabaigos Europos idėja iš esmės buvo 
geografinė sąvoka, pajungta dominuojančiai Vakarų tapatumo sis- 
temai - krikščionijai. Europos kaip Vakarų idėją įtvirtino svetimų 
žemių užkariavimai „atradimų“ amžiuje. Nuo to laiko Europa 
pradedama vis rečiau sieti su krikščionija ir pamažu tampa auto- 
nomišku diskursu. 1453 metais Konstantinopoliui patekus į tur- 
kų rankas ir po 1492 metų išplitus Vakarų Europos kolonijinei 
galiai, Europos idėja buvo pradėta sieti su specifinių europietiškų 
vertybių sistema, nors iki XVII amžiaus jos nebuvo suvokiamos 
kaip Europos tapatumas. Susidūrimų su neeuropietiškomis tau- 
tomis ir pasipriešinimo Otomanų ekspansijai laikotarpiu Euro- 
pos idėja įgavo specifinį europietišką tapatumą. 


EUROPOS VESTERNIZACIJA $1 


Tad laikotarpiu, kurį nagrinėjame šiame skyriuje, Europos idėja 
transformavosi į europietišką tapatumą ir Europa jau reiškė ne vien 
geografinį vienetą, bet ir „civilizacijos“ vertybių sistemą. Šiame 53- 
jūdyje Europos idėja kaip kultūrinė nuorodų schema naujiems ta- 
patumo formavimosi procesams pakeičia krikščioniją ir iškyla nauji 
galios centrai. Tačiau tai sukelia įtampą tarp kultūrinės Europos 
idėjos ir geografinės schemos, kurią ji nurodė. Kaip kultūrinė sche- 
ma Europa tapo normatyvine civilizacijos idėja, kuri plito užjū- 
riuose, tačiau kaip tos civilizacijos geografinė teritorija ji susidūrė 
su problema, nes didelė jos dalis priklausė Otomanų vasalams. Leng- 
vai pašalinti šios įtampos buvo neįmanoma, tad Europos idėją nustel- 
bė hegemoniška Vakarų samprata, kuri tapo kylančių Europos ga- 
lių varomąja jėga užkariaujant Amerikas. Ankstesnė krikščionijos 
ir Europos dviprasmybė buvo pakeista nauja, šįkart - Europa ir 
Vakarais, simbolizuojančiais sparčiai besiplėtojančią pasaulinę sis- 
temą, kurios epicentras buvo Vakarų Europa. 

Kadangi plėtra į Rytus buvo sustabdyta, Europa sparčiai plė- 
tojosi į užjūrio žemes. Atradimų amžius atgaivino kryžiaus žygių 
idėją, tačiau šįkart jie buvo nukreipti į Vakarus ir buvo absoliuti- 
nių režimų ir Romos katalikiškosios kontrreformacijos produk- 
tas. Šioje kaitoje gimė nauja būtybė - europietis. Naujojo pasau- 
lio užvaldymas sustiprino europiečių pranašumo jausmą tuo me- 
tu, kai Vakarai nepajėgė nugalėti musulmoniško Oriento. Šiame 
kolonizacijos išpuolyje prieš kitą Atlanto pusę buvo sukurtas mi- 
tas. Tai buvo europietiškas Vakarų mitas, vėlesniais amžiais tapęs 
svarbia Šiaurės Amerikos tapatumo dalimi — mitu apie beribes 
Vakarų sienas. Europa, lygiai kaip ir Senasis pasaulis, tapo Nau- 
jojo pasaulio kultūros saugykla. Europos civilizacijos mitui buvo 
suteiktas turinys. 

Šiame laikotarpyje Europa tapo aiškiai apibrėžtu regionu, cent- 
ru to, ką Wallersteinas (1974 ir 1980) pavadino „pasauline siste- 
ma“, ir įgijo ilgalaikį tapatumą, pagrįstą pasitikėjimu vakarietiš- 

kumu. Iki XVII amžiaus buvo kelios pasaulinės sistemos, tarp 
kurių Europa buvo gana nereikšminga (Braudel, 1979, p. 80- 
85). Reikšmingesnė galėjo būti XIII ir XIV amžiaus orientalistinė 
Vakarų sistema ir XVI amžiaus Viduržemio jūros baseino civiliza- 
cija (Abu-Lughod, 1989). Anot Marshallo Hodgsono (1962-1963, 
p. 250), Europos modernybė galbūt buvo „atotrūkio nuo bendrų 
istorinių sąlygų, suformavusių ikimodernųjį Eurazijos komplek- 
są, padarinys. Svarbu pažymėti, kad „Europos vieningumas“, su- 
kurtas šioje kaitoje, buvo išrasta vienybė. Europos įvaizdis reiškė 
vieną išskirtinį diskursą tarp kitų. Viduramžiais tai buvo krikščio- 
nybės ir islamo priešprieša, moderniaisiais laikais — civilizacijos 
pergalė prieš gamtą. 


EUROPOS VALSTYBĖS ATSIRADIMAS 


Tai, ką šiandien suprantame Europa grynai geografine prasme, 
visais viduramžiais, kaip taikliai apibūdino Paulis Valery, buvo 
menkiau apgyvendintas „Azijos pusiasalis“. Jį sudaro ne daugiau 
kaip 7 procentai sausumos, priklausomai nuo to, ką laikysime 
rytine riba. Iki X amžiaus „Europa“ buvo daugiau kaip tris kartus 
mažesnė nei dabar, nes į ją neįėjo šiauriniai regionai. Palyginti su 
Kinija, ji buvo technologiškai atsilikusi (Needham, 1961). Nuo 
VII iki X amžiaus pabaigos, valdant T'angų ir S'ungų dinasti- 
joms, Kinija buvo labiau išsivysčiusi nei Vakarai. Vakarų Europą 
tuo laikotarpiu sekino po Romos imperijos žlugimo prasidėjusi 
gyventojų migracija ir skaidymosi procesai. Viduramžių Europą 
sudarė 500 politinių vienetų, įskaitant hercogystes, vyskupystes, 
kunigaikštystes ir miestus valstybes (Tilly, 1990, p. 45). Palyginti 
su Orientu, Vakarų Europa buvo silpna. Keturiolikto šimtmečio 
„Trumpasis ledynmečio amžius“, o po jo 1347-1350 metų maras 
labai susilpnino Vakarų Europą, praradusią beveik trečdalį gy- 

ventojų. Bizantija, priešingai, nedaug tenukentėjo nuo šių nelai- 
mių ir XIV amžiuje iš esmės išaugo. Be to, Europa buvo menkai 
ginkluota, kad galėtų apsiginti nuo musulmonų ekspansijos. 

Tik vėlyvaisiais viduramžiais (9300-1250 metais) Vakarai ėmė 
lenkti Kiniją, kuri po mongolų įsiveržimų išgyveno stagnaciją (Jo- 
nes, 1987; Chirot, 1985). Pasak Hodgsono (1962-1963, p. 248), 
Vakarų Europa iki viduramžių vidurio tebebuvo atsilikusi perife- 
rija. Nors Kinijos žlugimą sustabdė trumpas stabilizacijos perio- 
das po Mingų dinastijos valdymo (1368-1644), ji nepajėgė atsi- 
laikyti prieš kapitalizmą ir nacionalinių valstybių sistemos susi- 
formavimą Vakaruose (Mann, 1986). 

Tad santykinis Vakarų atsilikimas ilgalaikėje perspektyvoje ta- 
po privalumu. Tamsiaisiais amžiais vykusių irimo procesų dėka 
Europa atsikratė antikos politikos naštos - senųjų imperijų ir pra- 
lenkė rytinę imperiją bei orientalistines civilizacijas, kurių raidą 
stabdė ikifeodaliniai gamybos būdai (Anderson, 1974 a). Veikiau- 
siai maras, sunaikinęs daugybę gyventojų, lėmė kapitalizmo susi- 
formavimą Vakaruose. Reliatyvus Rytų pranašumas buvo antikos 
išsaugojimo išraiška. Tai virto laiko skola pasiekus antrąjį tūks- 
tantmetį; dalinis Vakarų atsilikimas buvo perėjimo prie feodali- 
nio gamybos būdo požymis. Tačiau Vakarai, nepaisant gilių pra- 
našumo šaknų, iki pat XVII amžiaus nepralenkė Oriento. 

Tamsiaisiais amžiais, t. y. laikotarpiu nuo IV iki IX amžiaus, 
„Europa“, aišku, reiškianti krikščioniją, nepajėgė atsilaikyti prieš 
islamą. Pirmoji feodalizmo banga VI-IX amžiuje sukūrė statišką 
agrarinį pasaulį. Tik vėlyvaisiais viduramžiais, maždaug 900-1250 
metais, krikščionija, įgavusi pranašumą feodaliniu gamybos būdu, - 
o tai baigėsi demografiniu sprogimu, dėl kurio padvigubėjo Euro- 
pos gyventojų skaičius ir atgijo prekyba, - bandė kontratakuoti 
Orientą. Nepaisant reliatyvaus sienų išplėtimo, tai buvo galutinė krikš- 
čionybės nesėkmė ir jai teko susitaikyti su žlugusiomis ambicijomis 
valdyti pasaulį. Tačiau tai nebuvo visiškas jos pralaimėjimas. 

Po Karolingų imperijos žlugimo IX amžiuje atsirado nemažai 
nepriklausomų karalysčių. Sustiprėjus feodalizmui, šios karalys- 
tės per keletą šimtmečių smarkiai išplėtė savo teritorijas. Ypač 
ryškus buvo normanų galios stiprėjimas, kuris po Anglijos užka- 
riavimo 1066 metais pasiekė kulminaciją Palermo atsiėmimu iš 
arabų ir Sicilijos prijungimu 1091 metais. Ispanijos atgavimas XIII 
amžiuje pagreitino vykusius poslinkius ir Viduržemio jūra po 
penkių šimtmečių pertraukos vėl priklausė krikščionių pirkliams. 
O tai lėmė prancūzų civilizacijos ir Europos ribų plėtrą. Normanų 
įsigalėjimas Britų salose nuo 1066 metų ir Sicilijoje nuo 1072-ųjų 
yra tos pačios dinamikos dalis. 1000-1250 metais nauja feodaliz- 
mu pagrįstos civilizacijos forma Vakaruose išsiplėtė iki Airijos, o 
Rytuose - iki Jeruzalės, sukurdama vienodą visuomenę (Bartlett, 
1993). Ši nauja schema ir yra tai, ką vadiname Europa: frankų ir 
lotynų civilizacijos plėtros lozungas. 


KRYŽIUOČIŲ IDEOLOGIJOS ĮSIGALĖJIMAS 


Europos tapatumui reikšminga buvo ne tiek teritorinė ekspansi- 
ja, kiek padidėjusi vidinė homogenizacija. Krikščionių bendruo- 
menės idėja viduramžių karalijoms ne tik suteikė legitimacijos mitą, 
bet ir buvo kultūrinės santalkos priemonė grupėms, atskirtoms 
kalbos ir etninių tradicijų barjero. Sustiprinta oficialios liturgijos, 
centralizuota ir turinti karingą episkopatą, Europa kirto atsako- 
mąjį smūgį musulmoniškam Orientui. Tokiomis sąlygomis susi- 
formavusi kryžiuočių ideologija tapo integraliu europinio tapa- 
tumo komponentu. Kryžiaus žygiai svarbūs tuo, kad suformavo 
etnokultūrinį homogenizuojantį tapatumą, kuris vėliau tapo eu- 
ropietiško tapatumo pagrindu. 

Kryžiaus žygiai sutelkė krikščioniją ir įtvirtino teritorinio vi- 
duramžių Europos tapatumo sampratą. Politinė Vakarų Euro- 

pos feodalinių karalysčių energija buvo transformuota į rytų pu- 
sėn nukreiptą kolonizaciją. Šitai vėlgi buvo krikščionybės kont- 
rataka prieš islamą, pagimdžiusi šventojo karo prieš nekrikštus 
idėją. Kryžiaus žygiams X amžiuje itin palankūs buvo kriziniai 
laikotarpiai islamo pasaulyje, kai Abbasidų dinastiją nuvertė Buyi- 
dai. Dezintegracijos ir atsinaujinimo laikotarpis truko iki XII 
amžiaus, kol susiformavo naujas galios centras. Tai buvo turkai 
seldžiukai ir stiprėjanti turkų dinastija, kuri, priėmusi sunitų is- 
lamo tikėjimą, 1055 metais įsitvirtino Bagdade ir išplėtė savo 
valdas iki Mažosios Azijos. Islamo politinis vieningumas suskilo 
į kelias dalis, o jų centrai susitelkė aplink Kordobą, Kairą ir Bag- 
dadą. Seldžiukų pergalė prieš bizantiečius 1071 metais Manzi- 
kerto mūšyje, kuriame jie laimėjo beveik visą Anatoliją, ketu- 
riems šimtmečiams sustabdė kryžiaus žygius. Apsupti bizantie- 
čiai, praradę didžiąją dalį Mažosios Azijos, kreipėsi pagalbos į 
Grigalių VII, kurio įpėdinis Urbonas II, atsiliepdamas į prašy- 
mą, surengė penktąjį kryžiaus žygį (1096-1099), kurį 1095 me- 
tais paskelbė Klermonte. Nors garsioji Urbono kalba neišliko, 
anglų kronikininkų įrašai liudija, kad joje buvo pabrėžtas pozi- 
tyvus krikščionybės aspektas islamo pavojaus kontekste (Hay, 
1957, p. 32). 

Lotyniškiems Vakarams tai buvo ir žemių atgavimo laikotar- 
pis. Leono ir Kastilijos karalius Alfonsas VI 1084 metais iš mu- 
sulmonų atsiėmė Toledą. Tai buvo epochinės reikšmės įvykis, ženk- 
linantis naujos ir didesnės Europos pradžią ir didžiausią krikščio- 
nijos pergalę. Ispanija buvo pirmoji atgauta krikščionių žemė, o 
1699-aisiais buvo atsiimta Vengrija (Lomax, 1978, p. 1). Bet savo 
galią atgavus arabams, iki pat XIII amžiaus jai nepavyko pasistū- 
mėti tolyn į Iberijos pusiasalį. Tad lotyniškieji Vakarai, konfron- 
tuodami su Orientu, sukoncentravo dėmesį į savo rytinį pasienį. 
Sąvoka „šaltasis karas“ pirmąsyk pradėta vartoti XIII amžiuje sie- 
kiant pabrėžti padidėjusią įtampą tarp musulmonų ir krikščionių 

(Bozeman, 1960, p. 426), o Savęs ir Kito dichotomija ištisus šimt- 
mečius buvo Europos tapatumą lemiančia jėga. 

Kryžiuočiai taip pat nepajėgė įveikti tarpusavio skirtumų. Krikš- 
čionijos vieningumas tebuvo vienybė bendro priešo akivaizdoje. 
Kryžiuočių nenaudai XII amžiuje savo galią atgavo ir musulmonai, 
kurie 1187 metais vėl užėmė Jeruzalę. Vėlesni kryžiaus žygiai ne- 
pajėgė sugrąžinti Vakarams sėkmės. Kryžiuočių įkurtos feodalinės 
valstybės neišlaikė laiko išbandymų, tad XIII amžiaus pabaigoje jų 
žemes vėl atsiėmė musulmonai, taip pat ir Akrą - paskutinę krikš- 
čionių valstybę Šventojoje žemėje, žlugusią 1291 metais. 

Europos idėja kryžiaus žygiams nebuvo esminė; veikiau ji bu- 
vo neigiama. Kryžiuočiai iš esmės indentifikavosi su krikščiony- 
be. Transnacionalinis kryžiaus simbolis buvo jų simbolis, tačiau 
ne nacionalinė emblema, o jie patys buvo vadinami „Dievo armi- 
ja“ ar „Dievo išrinktieji“ (Bartlett, 1993, p. 261). Kryžiuočiai iš- 
laikė savo karalysčių politinį tapatumą, o kolektyvinis jų tapatu- 
mas buvo krikščionių piligrimai, paėmę į rankas kryžių ir kardą. 
Tačiau dažniau vartota ne sąvoka „europiečiai“, bet „frankai“. 
Nors Europa buvo betampanti aiškiai apibrėžtu dariniu, „euro- 
piečiai“ vargiai beegzistavo. Veikiausiai bizantiečiai, kaip ir mu- 
sulmonai, vadino vakariečius „frankais“, nepriklausomai nuo jų 
kilmės (Bartlett, 1993, p. 103-104). XV amžiuje susidūrę su eu- 
ropiečiais, kinai taip pat juos vadino „frankais“ suteikdami šiam 
žodžiui niekinamą prasmę (Bitterli, 1993). Krikščionijos ir ne- 
krikštų dualizmas buvo reikšmingesnis nei vėlesnė europiečių ir 
barbarų priešprieša. Tačiau nuorodos į skirtingų sistemų priešiš- 
kumą suformavo ilgalaikę skirtingumo, kitoniškumo sampratą. 
Krikščionijos, o ne Europos pabrėžimas nė kiek nestebina, nes 
1099-1187 metais, kai Jeruzalę buvo užėmę kryžiuočiai, krikš- 
čionybė paplito toli už Europos sienų. 

Vakaruose Bizantija jau nebeturėjo dominuojančios galios. Jos 
dominavimas pasibaigė 1071 metais, patyrus dvigubą pralaimėji- 

mą — Manzikerto mūšyje ji buvo nugalėta Vakaruose įsigalinčių 
turkų ir normanų ir turėjo perleisti jiems Bari, vieną iš svarbiau- 
sių Bizantijos miestų Italijoje. Po ketvirtojo kryžiaus žygio, kuris 
baigėsi Konstantinopolio užgrobimu, imperija nebeatgavo anks- 
tesnės šlovės. Rytinės imperijos priešiškumą krikščionybei sustip- 
rino kryžiaus žygiai. Bizantiečiai juos laikė ne krikščionių atsvara 
prieš islamą, o grėsminga jėga, keliančia pavojų jų egzistencijai. 
Būtent šis susikirstymas pergyveno kryžiaus žygius ir padalijo Eu- 
ropą tiek iš vidaus, tiek iš išorės. 


EUROPOS TAPATUMAS IR RYTINIS PASIENIS 


Turkų įkurta Otomanų imperija buvo pagrindinė karinė jėga Šiau- 
rės Vakarų Anatolijoje, kuri vėliau tapo imperija. 1354 metais 
turkai persikėlė per Dardanelų sąsiaurį į Galipolį ir 1361 metais 
įkūrė savo sostinę Adrianopolyje. Garsiuoju 1389 metų Kosovo 
mūšiu jie pradėjo Balkanų užkariavimą, o visa krikščionija buvo 
priversta gintis. Turkų pergalė 1398 metais Nikopolyje prieš kry- 
žiuočius, pasiųstus juos sustabdyti, įtvirtino jų galią abiejose są- 
siaurio pusėse. Lotyniškieji Vakarai, susilpninti maro ir destabili- 
zuoti valstiečių sukilimų, XIV amžiuje buvo bejėgiai sustabdyti 
islamą. XV amžiuje Otomanai įsitvirtino Balkanuose, Anatolijoje 
ir Egėjo jūroje. 1453 metais sultonas Mehmetas II užėmė Kons- 
tantinopolį, o mirus paskutiniajam imperatoriui Konstantinui XI, 
Bizantijos imperija nustojo gyvuoti. 

Konstantinopolio žlugimas buvo vienas iš reikšmingiausių įvy- 
kių Europos modernybės raidai. Įprasta laikyti, kad Europos vi- 
duramžiai baigėsi 1453 metais, kai rytinė imperija pateko į turkų 
rankas. Pervadintas Stambulu, islamo miestas Konstantinopolis 
tapo Otomanų Sunni imperijos sostine. Didžiausia pasaulyje isla- 
mo sostinė dabar buvo lokalizuota Europoje ir tapo žinoma „Iur- 

kijos Europoje“ vardu. Po dešimtmečio krikščionių anklavas Ma- 
žojoje Azijoje buvo priverstas gintis: žlugus graikų krikščionių 
imperijai Rytuose, lotyniškieji Vakarai buvo atverti islamui, kuris 
sudavė skaudų smūgį krikščionijai ir užėmė apie ketvirtadalį Eu- 
ropos teritorijos. Ne mažiau svarbu tai, kad ir Europai, ir islamui 
teko varžytis dėl tos pačios teritorijos, kuri tapo rytiniu Vakarų 
pasieniu. Maža to, iškilo ne tik karo, bet ir masinio atsivertimo į 
islamą grėsmė (Lewis, 1993a). 1453 metų įvykių padariniai sta- 
bilizavosi kitame dešimtmetyje, kai Otomanai įsitvirtino pietinė- 
je ir rytinėje Viduržemio jūros pakrantėje ir pasiekė kulminaciją 
Sirijos ir Arabijos užkariavimu 1517 metais, kaip tik tada, kai 
Europoje prasidėjo reformacija ir jos plėtra anapus Maghrebo. 
Viduramžių pabaigą galima vadinti epochiniu atotrūkiu tarp 
Oriento ir Okcidento. Europos tapatumo samprata jau egzistavo 
XV amžiuje, tačiau ją suformavo ne tiek pergalės, kiek pralaimėji- 
mai, 0 ypač Oriento, kaip bendro priešo, įvaizdis. Pasak Hay'aus 
(1957, p. 86-87), dažnesnė žodžio „Europa“ vartosena sietina su 
turkais. Popiežius Pijus II žodį „Europa“ paprastai vartojo apeliuo- 
damas į islamą, bet vis dėlto dažnesnė buvo krikščionijos sąvoka; 
diplomatinėje kalboje gana dažni tokie posakiai kaip „bendras 
priešas, krikščioniška respublika, krikščioniškas pasaulis, krikš- 
čioniškos provincijos“ (Hay, 1957, p. 96 ir 114). Anot Burke'o 
(1980, p. 23) Pijus II, išgirdęs apie Konstantinopolio žlugimą, tarė: 
„Dabar mums tikrai sudavė Europoje, tai yra namuose“. Jis vienas 
iš pirmųjų pavartojo ir žodį „europiečiai“; tai buvo padaryta turkų 
pavojaus akivaizdoje (Yapp, 1992, p. 141). Jo Europos samprata 
apėmė ne vien lotyniškąją krikščionybę - prasidėjus turkų užkaria- 
vimams, ji buvo taikoma Graikijai, Balkanams ir Bizantijai (Barrac- 
lough, 1963, p. 24). Netgi Renesanso humanistai pastebėjo didė- 
jantį skirtumą tarp Didžiųjų vartų ir popiežiaus sosto. Tai liudija 
europietiškų publikacijų apie Otomanų imperiją gausėjimas XVI 
amžiuje (Springborg, 1992, p. 227). Erazmas, dažnai vadinamas 

„pirmuoju europiečiu“, buvo įsitikinęs, kad Europos valdovai tu- 
rėtų liautis vaidijęsi tarpusavyje ir pasipriešinti Otomanams (Taz- 
bir, 1986, p. 11 ir 16). Todėl jis ragino „Europos tautas“ su- 
rengti kryžiaus žygį prieš turkus (Coles, 1968, p. 148; Curio, 1958, 
p. 190-191). Liuteris taip pat vylėsi, kad lotyniškoji krikščionija 
pajėgs išsigydyti pačios padarytas žaizdas ir imtis kryžiaus misijos 
prieš nekrikštus musulmonus. 1529 metais „Karo pamoksle“ jis 
smerkė vokiečių ir Centrinės Europos valstiečių „didžią baimę“ 
pakliūti turkų valdžion, kaip skelbė senovinė pranašystė (Bohns- 
tedt, 1968; Coles, 1968, p. 146; Southern, 1962, p. 104-109). 
Europos tapatumo ištakas galima sieti su XVI amžiaus pasiprie- 
šinimu turkams (Beck, 1987; Schwoebel, 1967). Tokią savimonę 
labiau stiprino išskirtinumo principas, o ne kokia nors imanentiš- 
ka kolektyvinė priklausomybė. Šis prieštaringas tapatumas pergy- 
veno Otomanų pranašumo jūroje praradimą po Lepanto mūšio 
1571 metais ir tapo rasinio europietiško tapatumo saugykla impe- 
rializmo amžiuje. Maždaug tuo pačiu metu Europos idėja ėmė keisti 
krikščioniją kaip naujų identifikacijos formų kūrimo pagrindą. Šioje 
kaitoje Europa jau reiškė ne geografinę teritoriją, o vertybių siste- 
mą. Tai leido prancūzų poetui 1555 metais manyti, kad Europa 
gali išsigelbėti palikdama europines teritorijas ir persikeldama į Nau- 
jąjį pasaulį (Coles, 1968, p. 148). Taip pat buvo prasminga krikš- 
čionijos sąvoką pakeisti žodžiu „Europa“, nes tapo aišku, kad ne 
visa ji buvo krikščioniška. Dar daugiau, graikų rašytojai, po 1453 
metų pabėgę į Vakarus, graikišką žodį „Europa“, be abejo, laikė 
natūralesniu nei „krikščionija“, o tai veikiausiai atspindėjo ir 
humanistų polinkis dažniau vartoti klasikinius žodžius (Hay, 1957, 
p. 87-88). Po Bodino XVI amžiuje aiškėja, kad Europa buvo bepa- 
keičianti krikščioniją (Fritzemeyer, 1931, p. 90). Tačiau „europie- 
čių“ idėja, regis, buvo vėlesnis reiškinys. Kai Francis Baconas 1623 
metais ištarė frazę „Mes europiečiai“, veikiausiai buvo aišku, ką jis 
turėjo galvoje (Hale, 1993, p. 46). Tad galima teigti, kad XVI am- 

žiuje sukurtas Europos diskursas netapo įsisąmonintu tapatumu 
iki XVII amžiaus pabaigos, kol išnyko religijų karai. 

Europiečio idėja niekada nebuvo iš anksto nulemta. Tai liudija 
Europos ir Oriento ryšiai XIII amžiuje. Pavyzdžiui, Europos ka- 
raliai turėjo savo atstovus mongolų valdovo dvare. 1245 metais 
popiežius Inocentas IV nusiuntė pasiuntinį į chano dvarą, o 1255 
metais Markas Polas išvyko į keturiolikos metų trukmės kelionę 
po Aziją. Šiuo laikotarpiu daug keliautojų aplankė Kiniją, kuri 
Europai turėjo didelę įtaką kultūriniu ir estetiniu požiūriu (Witt- 
kower, 1977, p. 10-14). Iš tiesų Europos ir mongolų sąjunga XIII 
amžiuje buvo labai reali (Phillips, 1988, p. 22-25). Sunku būtų 
įsivaizduoti Europą be kinų kultūros iki XIV amžiaus vidurio, 
kol Mingų dinastijos nepakeitė mongolų imperija, - tuomet Eu- 
ropos ryšiai su kinais nutrūko. O tai įvyko būtent tuo metu, kai 
lotyniškieji Vakarai buvo priversti gintis nuo Mažojoje Azijoje įsi- 
galinčių musulmonų. 

Idėjos atgauti krikščioniškas žemes užjūriuose niekada nebuvo 
atsisakyta, o krikščionių viešpatijos pasaulio idealas tebebuvo ga- 
lingas kultūrinis motyvas Vakarams, kurie niekaip negalėjo susitai- 
kyti su savo statuso sumenkėjimu. Išorės priešo idėja dar labiau 
mistifikavo Europos kaip sunkių krikščionijos išbandymų sampra- 
tą. Nepajėgdama išsiplėsti, krikščionija perdavė Europai savo ta- 
patumą. Lemtinga, kad tai buvo daugiausia vokiškas tapatumas. 


EUROPA IR VOKIETIJOS SUSIKŪRIMAS 


Dabar, remdamasis istoriniais faktais, norėčiau aptarti Švento- 
sios Romos imperijos atsiradimą ir jos sukurtą konkuruojančios 
Europos sąvoką. Svarbu įvertinti, kad Europos tapatumą sufor- 
mavo ne tik priešiškumas islamui, bet ir vidinės Europos, nieka- 
da nebuvusios homogenišku geopolitiniu dariniu, įtakos. 

Pagrindinis krikščionijos varžovas buvo germaniška Frankų im- 
perija. Slinktis iš pietryčių į šiaurės vakarus buvo labiausiai susi- 
jusi su germanų genčių judėjimu. Ankstyvaisiais viduramžiais, fran- 
kams judant iš buvusios sostinės Acheno Reino link, Europa pa- 
sistūmėjo į šiaurę. Kuriantis Frankų imperijai, pasidalijimas į 
romėnišką Viduržemio jūros baseino ir barbarišką Šiaurės Euro- 
pos pasaulį ėmė nykti. 

Embrioniška tautų Europa atsirado IX amžiaus pabaigoje, kai 
išryškėjo Vokietijos ir Prancūzijos kontūrai. Karolio Didžiojo im- 
perijos sienos visiškai sutapo su pradinėmis ES sienomis, o Vaka- 
rų ir Rytų Vokietijos siena, kaip dažnai pažymima, beveik nesi- 
skiria nuo linijos, žymėjusios Karolio Didžiojo valdų pasistūmėji- 
mą Vokietijoje (Seton-Watson, 1989, p. 39). Frankų imperija 
rytuose tesiekė Elbę; tai buvo maža Europa, kuriai nepriklausė 
slavų žemės rytuose ir kurioje netilpo visos germaniškos civiliza- 
cijos (Barraclough, 1976, p. 18). Iš tiesų žodis „Europa“ politine 
prasme pirmą kartą buvo pavartotas Karolio Didžiojo dvare Ache- 
ne (Barraclough, 1963, p. 12). 

Mėgdžiodami Karolingus, vokiečiai sugebėjo atgaivinti impe- 
rinę tradiciją. Nuo 800 metų, kai popiežius Leonas III per Kalė- 
das karūnavo Karolį Didįjį romėnų imperatoriumi, jo imperinė 
valdžia buvo susieta su krikščionių karaliaus sąvoka. Karolis Di- 
dysis bažnyčia pasinaudojo kaip atrama prieš aristokratiją. Gri- 
galius Didysis Romos bažnyčią siejo su Europos idėja paversda- 
mas popiežiją Europos gravitacijos centru (Ullmann, 1969, p. 135). 

Karolingų renesansas taip pat buvo „europietiškas“ sąjūdis. 
Klasikos atgaivinimas buvo ne vien frankiškas, bet ir kosmopoli- 
tinis, sutraukęs į karališkąjį Acheno dvarą mokslininkus iš visų 
Europos dalių. „Ideologinę Europos sąvoką sąlygojo teritorija: 
Karolingų amžiuje Europa baigėsi ten, kur Romos krikščionybė 
nebebuvo efektyvi“ (Ullmann, 1969, p. 137). Religinės instituci- 
jos įteisino naują Europos idėją ir Romą ideologiškai transforma- 


62 EUROPOS IŠRADIMAS: IDĖJA, TAPATUMAS, REALYBĖ 


vo į Europą. Kartu su popiežijos įsigalėjimu Romos idėja paplito 
po visą Europą, ir graikas jau buvo laikomas neeuropiečiu, o Ro- 
mos krikščionis - europiečiu (Ullmann, 1969, p. 139). Bažnytinis 
Romos ir Konstantinopolio konfliktas pasireiškė ilgalaike įtampa 
tarp lotyniškųjų Vakarų ir graikiško Oriento. Krikščionybė seno- 
vinę barbaro sąvoką efektyviai pritaikė tiems, kurie nebuvo krikš- 
čionys. Nauja dichotomija įgavo krikščionys versus barbarai for- 
mą, o civilizacijos požymiu tapo narystė krikščioniškame oecu- 
mene, t. y. „civilizuotame“ pasaulyje. 

Po krikščionybės priėmimo Šiaurės Europoje, pasibaigusio slavų 
atsivertimu XII amžiuje, atsirado ir nauja, platesnė civilizacijos 
samprata Karolingų imperijos valdose (Christiansen, 1980). Ši 
krikščioniškos imperijos idėja, pergyvenusi vokiečių imperiją, ta- 
po esmine Europos kultūros ir tapatumo dalimi. Ji pagimdė dva- 
sinio ryšio tarp Vokietijos ir Italijos, 1mperatoriaus ir popiežiaus 
idėją. Karolio Didžiojo karai vyko su krikščionybės vėliava. Reikš- 
mingiausi iš jų - karai su musulmonais Ispanijoje, kaip ir vėlesni 
kryžiaus žygiai, buvo suvokiami kaip šventieji karai prieš nekrikš- 
tus. Taigi konsoliduojantis dviem galios centrams - frankų impe- 
ratorių ir Bizantijos imperatoriaus valdoms, pradeda ryškėti Eu- 
ropos kontūrai. Europa jau buvo ne vien geografinė sąvoka - ji 
ėmė žymėti kultūrinį bendrumą, būdingą teritorijoms, kurios, val- 
dant Karolingams, priešinosi Bizantijos valdžiai. 

X amžiuje prasidėjęs Romą restauravusios Karolingų imperijos 
skilimas Otto I valdymo metais apėmė Vokietiją ir tolo nuo rytų 
frankų. Žlugus Karolingų imperijai, kuri buvo labiau tarptautinio 
pobūdžio nei Frankų imperija, vokiečiai sugebėjo pasinaudoti atsi- 
radusiu politiniu vakuumu. 962 metais popiežius Jonas XII karū- 
navo popiežijos gynėją Ottą Romos imperatoriumi. Tad krikščio- 
niško imperatoriaus tradicija, prasidėjusi nuo Karolio Didžiojo, buvo 
atgaivinta, 0 imperijos titulas perėjo į Vokietijos rankas skatinda- 
mas ją išplėsti savo ribas iki Europos pakraščių. 

Viduramžiais, atsiradus Šventajai Romos imperijai, Vokietijos 
valdovai siekė pasisavinti Europos idėją. Rytų imperatoriams Šven- 
tosios Romos imperatoriai tebuvo paprasčiausi uzurpatoriai, tad 
atotrūkis tarp Rytų ir Vakarų padidėjo. Sustiprėjus Romos impe- 
rijai, Europa tapo apibrėžtesniu teritoriniu dariniu. Šitai turėjo 
ilgalaikių pasekmių, nes tai reiškė, jog Europa vis labiau buvo 
siejama su vokiečių nacionaliniu tapatumu. Tai geriausiai atsklei- 
džia garsiojo politinio obskurantizmo pavyzdys: „Vokiečių tautos 
Šventoji Romos imperija“. Antroji šio sulyginimo dalis imperiją 
identifikuoja su krikščionija, pirmoji Europą susieja su „vokiečių 
tauta“. Šioje nesantaikoje Europos idėja Šiaurės kunigaikščiams 
ėmė įgauti didėjantį kultūrinės nuorodų schemos koherentišku- 
mą. Jį sustiprino Habsburgai, kurie, nors ir būdami vokiečiai, vis 
dėlto buvo ir europiečiai. 

Vokiečių imperija - kunigaikščių ir grafų, prisiekusių ištikimy- 
bę išrinktam imperatoriui, sąjunga, buvo pakankamai didelė, kad 
pareikštų pretenzijas į Europą, nors ši buvo veikiau prigimtinė 
Mitteleuropos forma. Pavyzdžiui, Dantė tikėjosi, kad Europą su- 
vienys ne popiežiai, o vokiečių imperatoriai. Pasak Deniso de Rou- 
gemento (1980, p. 31), tai buvo vienas iš pirmųjų teiginių apie 
Europos vieningumą. Viduramžiais Europos idėja buvo glaudžiai 
siejama su romanų-germanų kultūra. Europa nebuvo aiškiai apib- 
rėžta geopolitine prasme, kol netapo vokiečių reicho valdoma 
teritorija. Ji tapo „motina Europa“ ir simbolizavo vokiečių reichą 
(Fischer, 1957, p. 111). Vėlesnis imperijos žlugimas paliko savo 
kiautą, t. y. Europą, daugmaž nepaliestą, tačiau nesuvienytą. Tarp 
romėniškos tradicijos paveldėtojos Prancūzijos ir Vokietijos, kuri 
tebuvo iš dalies romanizuota, išliko nesutarimų ir Vokietija įgavo 
vis didesnį pranašumą Rytuose (Cahnman, 1952, 619). 

VIENYBĖS MITAS 


Nereikėtų pervertinti viduramžių politinės ar kultūrinės vieny- 
bės. Viduramžių vieningumas tebuvo mitas (Balzaretti, 1992; Reu- 
ter, 1992; Rubin, 1992). Bendra kultūra, jei apskritai apie ją gali- 
ma kalbėti, tebuvo skirtingų formų įvairovė. Vakarų Europoje 
tarp miestų ir kaimų buvo didesnis skirtumas nei Rytų Europoje, 
kur miestai niekada neturėjo tokios autonomijos kaip Vakaruose. 
Autonomiškų miestų, nepavaldžių išorinėms įtakoms, iškilimas 
buvo ypač reikšmingas Vakarų Europos miestų raidai (Benevolo, 
1993, p. 23). Pasak Weberio (1958), gyventojų gausėjimas buvo 
skiriamasis Europos miesto bruožas. Gyventojų įvairovė buvo 
pagrindinis dalykas europizmo formavimuisi. Bet didžiausią įtaką 
Europos tapatumo formavimuisi turėjo revoliucinės tradicijos 
(Tilly, 1993; Pillorget, 1988). Unikali Europoje buvo ne valsty- 
bės galios prigimtis, bet prieštaravimai pačioje visuomenėje. Vals- 
tybės atskyrimas nuo visuomenės Europoje dažnai laikomas skir- 
tingų raidos kelių priežastimi (Scūzs, 1988). Europa niekuomet 
nebuvo integruota „iš viršaus“, nes autonomiškų teisių tradici- 
jos atsirado vadinamaisiais tamsiaisiais amžiais. XII ir XIII am- 
žiuje įvairios grupės sugebėjo išsilaisvinti iš centrinės valdžios 
sukurdamos pagrindą ilgalaikiam ir organiškam raidos procesui 
(Reynolds, 1984). Būtent ant šių pamatų iškilo revoliucinių ideo- 
logijų tradicijos. 

Vakarų Europa niekada netapo tokia vieninga kaip kitos pa- 
saulio imperijos. Pavyzdžiui, islamas, kaip ir krikščionybė, yra 
vienybės religija, tačiau, skirtingai nei krikščionybė, visus įstaty- 
mus ji kildina tiesiai iš Dievo (Black, 1993). Galimas daiktas, kad 
Europos įvairovė buvo bažnyčios nesugebėjimo suvienyti Europą 
į vieningą bloką rezultatas. Bandydama spręsti kultūrinės vieno- 
vės problemą, Europa sukūrė bažnyčios pavidalą įgavusią centri- 
nę instituciją, kuriai pavyko išrasti žinojimo organizacijos kodek- 

sus pagal diferencijuotą ir racionalizuotą pasaulėvaizdį, tačiau rei- 
kia pridurti, jog ji nesugebėjo kontroliuoti politinio gyvenimo. Tuo 
tarpu Indijos civilizacija, priešingai, nesugebėjo sukurti kodeksų, 
kurie būtų padėję suvaldyti jos pačios įvairovę (Saberwal, 1986, 
p. 22-23). Tad pasinaudoti Europos idėja polimorfinės įvairovės 
struktūroms ir įvairioms opozicijoms apibūdinti nėra paprasta. Eu- 
ropos „vienybė“ buvo ne tiek politinė realybė, kiek elito poza. 

Kultūrinė krikščionijos įvairovė lėmė tai, kad Europos vieny- 
bė buvo nukreipta į užsienio užkariavimus ir priešiškumą kaimy- 
nams. Romos katalikybės hegemonija neturėtų nuslėpti to, kad 
viduramžių Europoje klestėjo įvairovė. Kaip teigė Braudelis (1990, 
p. 190), Europa įkūnija įvairovę. Pavyzdžiui, šimtmetį trukęs Ang- 
lijos 17 Prancūzijos karas (1337-1453) užkirto kelią abiejų šalių 
susivienijimui ir megabloko Vakarų Europoje susiformavimui. Di- 
džiąją XIV amžiaus dalį bažnyčioje, kurios popiežiai rezidavo Avin- 
jone, reiškėsi schizma. Neturėtume pamiršti ilgalaikės antikatali- 
kiškos tradicijos, kuri galiausiai baigėsi protestantiškąja reforma- 
cija. Ironiška, kad žodį „Europa“ pradėta vis dažniau vartoti XVI 
ir XVII amžiuje, kai kontinentas buvo susiskaidęs labiau nei bet 
kada. Be tarptautinių religinių ordinų, svarbūs kultūrinės kaitos 
veiksniai buvo Romos teisė, tarptautinė prekyba, magdeburginiai 
miestai bei universitetai (Bartlett, 1993, p. 288). Europiniai uni- 
versitetai gali būti laikomi tam tikros Europos sandaros veiks- 
niais, kurie niekada nebuvo itin susiję su konkrečia šalimi. Tad 
europizmas dažnai reiškė ne tiek religinę vienovę, kiek kitus reiš- 
kinius, įskaitant ir seną eretiškumo tradiciją. Garsieji Europos ar- 
chitektūriniai stiliai - romanika, gotika taip pat suteikė Europai 
aiškią formą. Tad norint kalbėti apie Europos vieningumą, reikė- 
tų pabrėžti ne politinį, o kultūrinį aspektą. 

Kaip jau įsitikinome, 1453-ieji buvo lūžio metai. Žlugus Bizanti- 
jos imperijai, lotyniškieji Vakarai ėmė žvalgytis į vakarus. Pralai- 
mėjimą, patirtą turkams užgrobus Konstantinopolį, Vakarai kom- 
pensavo po keturių dešimtmečių. 1492-ieji buvo simboliškai svar- 
būs Europos tapatumo susiformavimui. Tais metais, atsiėmus iš 
musulmonų Granadą, baigėsi XII amžiuje prasidėjęs teritorijų su- 
sigrąžinimas. Žydai buvo ištremti iš Ispanijos, o musulmonai prie- 
varta atversti į krikščionybę. Apkrikštyti musulmonai, t. y. mo- 
reskos, XVII amžiaus pradžioje pagaliau buvo ištremti iš Ispani- 
jos. Šis Europos istorijos įvykis pagrindė kraujo grynumo doktriną, 
kuri vėlesniais amžiais tapo europietiško rasizmo pagrindu ir „et- 
ninio valymo“ įteisinimu (Poliakov, 1974, p. 137). Mečečių grio- 
vimas, maurų bibliotekų deginimas ir inkvizicija XV amžiaus pa- 
baigoje paspartino Vakarų civilizacijos kaip krikščioniškos valsty- 
bės homogenizaciją. 

Nuo XII amžiaus prasidėjusi žydų segregacija sukūrė Europos 
užterštumo baimę. Pasak R. I. Moore'o (1987) ir Coheno (1993), 
Europa tapo persekiojančia valstybe jau XII amžiaus pradžioje, 
kai valdymo aparatas atsigręžė prieš mažumas, eretikus ir žydus. 
Mažumų represija ir persekiojimas tapo pagrindiniu europietiš- 
kos modernizacijos komponentu. Galimas daiktas, kad lotyniš- 
kosios krikščionybės skilimo, įvykusio reformacijos metu, pada- 
riniai buvo žydų ir moterų persekiojimas. Tuo galima paaiškinti ir 
su reformacija ir kontrreformacija susijusį masinį žydų egzodą iš 
Centrinės Europos ir raganų persekiojimą (Israel, 1985, p. 6-7). 
Islamui pasitraukus iš Iberijos pusiasalio ir išnykus išorinio prie- 
šo grėsmei, aukos ir Europos „Kito“ funkcija buvo perduota vidi- 
niam priešui - žydams. Tai irgi liudija, kad europietiška vienybė 
neretai buvo žiaurios homogenizacijos rezultatas. 

Susikūrus absoliutinei monarchijai Ispanijoje, reikėjo įteisinti 

mitą apie universalią katalikišką monarchiją, kurioje neliko vie- 
tos ankstesnių civilizacijų pėdsakams. Būdama pasienio terito- 
rija, Ispanija tapo atgaivintos imperialistinės Romos katalikybės 
tvirtove. „Europa užkariavo pusiasalį, - rašė Braudelis (1990, 
p. 824), - pasitelkusi Pirėnus, Atlanto bei Viduržemio jūros laivy- 
bos kelius: šioje pasienio zonoje ji nugalėjo islamą, ir tai buvo 
Europos pergalės“. Susigrąžinus Iberijos pusiasalį, Europos samp- 
rata pradėta sieti su Vakarais. Iki jo susigrąžinimo musulmonų 
valdoma Ispanija krikščionijai nereiškė „Vakarų“. Iki atradimų am- 
žiaus Vakarus kaip Okcidentą nusakė nuorodos į rytinį pasienį, 
t. y. opozicija islamui. Po 1492-ųjų buvo parengta dirva naujam 
Vakarų mitui: Kolumbas, kaip naujo amžiaus pranašas, pakeitė 
Karolį Didįjį. Vakarų samprata buvo transformuota į išorėn nu- 
kreiptą judėjimą. 


EUROPOS TAPATUMAS IR VAKARINIS PASIENIS 


„Atradimų amžiuje“ Portugalija aplenkė Ispaniją. Kadangi eks- 
pansija Iberijos pusiasalyje buvo apribota, Portugalija siekė pasi- 
naudoti legitimacijos mitu užkariaudama užjūrius. Įdomu, kad 
Iberijos pusiasalio susigrąžinimas transformavosi į siekimą domi- 
nuoti pasaulyje: susigrąžinimas tapo didesnio masto užkariavimu 
nei kada nors anksčiau. Kuriant naują europietišką tapatumą, bu- 
vo atgaivintas kryžiaus karų idealas. Pavyzdžiui, portugalų atra- 
dėjas Henris Keliautojas buvo kryžiuotis ir Kristaus ordino narys 
(Phillips, 1988, p. 248-249). 

1492-ieji buvo Amerikos „atradimo“ metai, nors naujo kon- 
tinento atradimas buvo pripažintas tik po dviejų dešimtmečių. Ži- 
noma, „Kolumbas neatrado naujo pasaulio; jis užmezgė ryšius tarp 
dviejų senų pasaulių“ (Parry, cit. pagal Jennings, 1975, p. 39). Kaip 
tik tuo metu kontinento samprata užvaldė buržuazėjančios Euro- 

pos sąmonę ir tapo mentaliniu vaizdiniu. 1566 metais florentie- 
tis istorikas išleido pirmą modernia kalba parašytą knygą „Euro- 
pos istorija“ (Dionisotti, 1971, p. 13). Europa tapo erdvės ir lai- 
ko atžvilgiu apibrėžtu tapatumu. Įtakos tam turėjo kartografijos 
raida (Lach, 1965, 1977; Hale, 1993). Žemėlapio ir knygos atsi- 
radimas pavertė Europą suvokiama, regima konfigūracija: ji tapo 
Kontinentu. 

Antrojoje XV amžiaus pusėje Vakarų Europa pradėjo atsigauti 
nuo smukimo, išgyvento XIV amžiuje. Slinktis nuo šiaurinės Ita- 
lijos miestų Baltijos link buvo paženklinta buržuazėjančių Han- 
zos miestų, kurie XIV-XV amžiuje buvo svarbiausi prekybos cent- 
rai. Dabar baigėsi ir jų amžius: tyrinėjimų laikotarpis buvo susijęs 
su protonacionalinių valstybių, tokių kaip Anglija, Jungtinės Ny- 
derlandų provincijos, Ispanija ir Prancūzija, teritorijų plėtimu. Su- 
sirūpinimą Turkija pakeitė siekimas užkariauti užjūrį. Šitai dažnai 
buvo laikoma Europos „gelbėjimu“. 

Būtent tuomet Orientas pasiekė savo plėtros ribas. Tai lėmė 
laipsniškas viduramžių feodalizmo žlugimas ir didžiųjų absoliuti- 
nių valstybių bei jų merkantiliškos ekonomikos atsiradimas ant- 
rojoje XV amžiaus pusėje. Baigėsi ilgi pilietiniai viduramžių karai 
leisdami Vakarams atsikvėpti po Otomanų pergalės 1453 metais. 
Šie 1453 metai taip pat buvo susiję su šimtmetį trukusio Anglijos 
ir Prancūzijos karo (1337-1453) pabaiga. Po Isabelės ir Ferdi- 
nando vestuvių 1469 metais baigėsi pilietinis karas, o Kastilija ir 
Aragonas 1479 metais susijungė. Ispanija nustojo buvusi pasieniu 
ir įgavo pasaulinę galią (MacKay, 1977). Po Ispanijos valdovų 
unijos ispanams pradėjus vis labiau dominuoti Šiaurės Afrikoje, 
1511 metais atsiranda naujas iberų-afrikiečių pasienis (Hess, 
1978). 1480 metais, valdant Ivanui Rūsčiajam, rusai galutinai įvei- 
kė totorių antplūdį ir padėjo pagrindus moderniai Rusijai. 1493- 
aisiais popiežius Aleksandras VI padalijo Naująjį pasaulį Ispanijai 
ir Portugalijai. Šventosios Sąjungos pergalė prieš turkus 1571 me- 

tais didžiajame Lepanto mūšyje sudarė sąlygas Vakarų ekspansijai. 
Šiuo laikotarpiu kitos islamo civilizacijos patyrė visišką žlugimą: 
XVII amžiuje Sefevidų imperija Persijoje ir Mughalų imperija Indi- 
joje išgyveno stagnaciją ir nepajėgė pasipriešinti Vakarų kolonializ- 
mui (Umar, 1988). Pasak Toynbee'o (1953a, p. 21), Vakarus tebe- 
valdė troškimas sutriuškinti islamą, tačiau jie nusprendė nepradėti 
tiesioginės atakos prieš islamo pasaulį, kuris 1571 metais dar buvo 
nenugalėtas, o apsupti jį užkariaudami vandenyną ir nubrėždami 
naują Rytų Azijos sieną tarp krikščionijos ir islamo. 

Šiuo laikotarpiu ankstesnį Oriento ir Europos poliariškumą 
pakeitė naujas - Europa ir „užjūriai“ (Gollwitzer, 1964, p. 39). 
Atsirado naujos diferenciacijos kategorijos. Tad čia susiduriame 
su naujais kitoniškumo diskursais. Pavyzdžiui, vienas iš vakarie- 
tiškų neeuropietiško pasaulio stereotipų buvo kanibalizmas (Hul- 
me, 1986; Arens, 1979). 1571 metais turkams pralaimėjus Le- 
panto mūšį ir Europai atsivertus į krikščionybę, Europos idėja 
ėmė prarasti grynai religinę prasmę ir įgavo sekuliarinį atspalvį. 
Pavyzdžiui, sąvoka „barbaras“ atradimų amžiuje neeuropietiš- 
kų pasaulio dalių gyventojams pradėta taikyti kur kas dažniau 
nei „nekrikštas“ (Jones, W. R., 1971). Po kelių dešimtmečių Ame- 
rikų „atradimas“ taip užvaldė europietišką sąmonę, kad Europa 
buvo pradėta vis labiau identifikuoti ne tiek su užkarda islamui, 
kiek su plėtra vakarų kryptimi. Ankstyvosios modernybės Eu- 
ropoje dominavo ne islamo, o Amerikos tema (Chiapelli, 1976; 
Honour, 1976; Jennings, 1975; Sale, 1991). Krikščionijos samp- 
ratos nebuvo atsisakyta, veikiau ji transformavosi į vakarietišką 
kryžiuočių judėjimą. Krikščioniškas mitas paprasčiausiai buvo 
perkeltas iš rytinio pasienio į vakarinį, o islamo „nekrikštas“ 
pakeistas „laukiniu“. „Civilizacijos“ idėja buvo glaudžiai sieja- 
ma su Europa, o ši palaipsniui pakeitė krikščioniją ir tapo abso- 
liučia vertybe. Šioje simbolių migracijoje pasienio mitas tapo 
ilgalaikiu Europos tapatumo aspektu, pagrįstu Vakarų sampra- 

ta. Išsikristalizavo tai, ką Webbas (1952) pavadino „Didžiuoju 
pasieniu“, kuris, pasak jo, buvo vienas iš reikšmingiausių mo- 
derniosios istorijos veiksnių (Gerhard, 1958). Kaip matome, tarp 
Europos ir Vakarų idėjų atsirado nauja įtampa. Europos idėja 
buvo susieta su besiformuojančiu specifiniu „vakarietišku“ ta- 
patumu. Rytinis pasienis buvo gynybinis, o vakarinis reiškė eks- 
pansiją. Reikia pažymėti, kad abu pasienius sukūrė toji pati di- 
namika: ispanai paprasčiausiai perkėlė savo karo mašiną iš maurų 
karų į Naująjį pasaulį ir pradėjo jo užkariavimą. Be to, vakarinis 
pasienis buvo laikomas rytinio tąsa, nes tik atsitiktinumo dėka 
Kolumbas atrado „Naująjį pasaulį“. 

Atlanto užvaldymas, kurį įgyvendino Europa, pasitelkusi nau- 
jus, tobulesnius laivininkystės ir navigacijos metodus, reiškė nau- 
jo amžiaus ir specifinio europietiško tapatumo atsiradimą. Reikia 
turėti omenyje, kad tai sutapo su Galilėjaus mokslo revoliucija, 
įtvirtinusia pasaulietinį Europos tapatumą (Mann, 1988). Atra- 
dus Atlantą ir jo atvertus naujus prekybos kelius, prasidėjo Ame- 
rikų ir Tolimųjų Rytų užkariavimas. Pirmieji milžinišką prekybos 
imperiją sukūrė portugalai, jiems įkandin sekė ispanai, įsteigę ko- 
lonijinę imperiją. Jais XVII amžiuje pasekė Anglijos ir Olandijos 
bei Rytų Indijos kompanijos. Didelę reikšmę 1649-1660 metų 
sandraugai turėjo Cromwellio „Vakarų planas“, kurio misija bu- 
vo kolonizuoti Karibus, - jis leido puritonų sąmonei atsigauti po 
griaunamojo pilietinio karo. Vakarų planas iliustravo būdą, ku- 
riuo Europos šalys ėmė formuoti savo tapatumą užkariaudamos 
svetimas žemes, užuot plėtusios savo teritorijas Europoje. 

Žlugus viduramžių agrarinei ekonomikai, jūrų kontrolė perė- 
jo į Europos rankas. Musulmonai niekada nevaldė jūros taip kaip 
europiečiai. Būtent jūros užvaldymas padėjo susiformuoti mo- 
derniajai Europai. Nė vienas Vakarų Europos taškas nėra nutolęs 
nuo jūros daugiau kaip 350 kilometrų; Centrinėje Europoje šis 
atstumas du kartus ilgesnis, o Rusijos lygumose siekia 11 000 

kilometrų (Mollat du Jourdin, 1993, p. 4-6). Be to, Europos upių 
tėkmės kryptis užtikrina atokesnių derlingų žemės ūkio regionų 
susisiekimą. 

Europietiškos krikščionijos atsiskyrimas nuo musulmoniško 
Oriento ir jo įtakos sferų Europoje įgavo naują, turinčią mažiau 
prieštaravimų išraišką. Nauja dviejų civilizacijų kolizijos kryptis 
pasireiškė nė tiek imperinių valdų plėtra Europoje, kiek kova sie- 
kiant užvaldyti jūras. Bent jau tos šalys, kurios buvo Vakarų lyde- 
rės, t. y. Ispanija, Prancūzija, Olandija ir Anglija, žvelgė vakarų 
kryptimi. XVII-XVIII amžiuje pirmenybė buvo teikiama ne feo- 
dalinėms agrarinėms imperijoms, o nacionalinėms valstybėms, plė- 
tojusioms jūrinę ir merkantilinę ekonomiką. Tačiau Vakarų jūrų 
prekybos raida XVI amžiaus pabaigoje nebuvo pakankamai pajė- 
gi mesti iššūkį Artimųjų Rytų ekonomikai, tad Otomanų imperija 
sausumoje tebebuvo galinga. Taigi praraja tarp Rytų ir Vakarų 
Europos vis gilėjo. Vakarų Europa tapo valstybe, kurią sudarė 
merkantiliškos nacionalinės valstybės ir neeuropinės imperijos, o 
Centrinė ir Rytų Europa liko agrarinių ir polietninių imperijų, su- 
sitelkusių ties rytiniu jos pasieniu, konglomeratu. Tai lėmė dviejų 
Europos sampratų egzistavimai - Europa kaip Vakarų, persikėlu- 
sių anapus jūrų, t. y. „užjūrio“, arba „kontinentinės“, Europa (Cahn- 
man, 1952) ir ankstesnė - Europa kaip krikščioniškas bastionas 
prieš musulmonišką Orientą. Šios dvi sampratos buvo pagrįstos 
dviem imperinėmis tradicijomis: kolonijinėmis ir Centrinės Eu- 
ropos imperijomis. Tad galima teigti, jog Europos pasaulėvaiz- 
džiai, nukreipti anapus jos ribų, sudarė sąlygas kontinento su- 
siskaldymui į priešingas stovyklas. 

IŠVADA 


Šiame skyriuje stengiausi parodyti, kad Europos idėja, iš geografi- 
nės sąvokos tapusi kultūrine, buvo grindžiama dviem skirtingais 
tapatumais. Pirmąjį suformavo rytinės sienos padėtis konfrontaci- 
jų su islamu kryžiaus žygių ir Konstantinopolio žlugimo (1453) 
laikotarpiu. Antrąjį suformavo vakarinis pasienis po 1492 metų, 
kai europinę pasaulio sistemą konsolidavo jūroje dominuojančios 
galios. Šiuos du modelius atspindėjo skirtingos imperijų formos. 
Nuo XVI amžiaus jau galima kalbėti apie europietišką tapatumą, 
pagrįstą Europos kaip priešpriešos krikščionijai idėja. Tačiau jis vi- 
suomet buvo ambivalentiškas, nes kultūrinė slinktis nuo krikščio- 
nijos link Europos vyko formuojantis hegemoniškesnei Vakarų 
sampratai. Šioje transformacijoje nauja Savo ir Kito dichotomija 
buvo grindžiama išorinio ir vidinio priešo - žydų mitu. 


4. Europos ribos: kintantis pasienis 


TEORINĖS PERSPEKTYVOS 


Šio skyriaus tema - istorinio Europos pasienio, ypač rytinio, klau- 
simas. Vieną argumentacijos aspektą sudaro teiginys, kad tai, kas 
dažniausiai klaidingai vadinama „Rytų Europa“, iš tiesų sudaro 
du istoriniai regionai, kuriuos, galima priešpriešinti „Vakarų Eu- 
ropai“, kita vertus, - Rusijai ir Turkijai. Šie regionai - tai Pietry- 
čių Europa, kurią sudaro Balkanai, ir „tarpinė teritorija“ tarp Vo- 
kietijos ir Rusijos: Lenkija, Baltijos šalys, buvusi Čekoslovakija ir 
Vengrija. Šie du regionai buvo galingų carų, sultonų, Habsburgų 
ir Hohencolernų imperijų pasienio zonos, kurios niekuomet ne- 
buvo visiškai integruotos į metropolijas. Jos liko tranzitinėmis 
zonomis tarp Vakarų Europos ir Eurazijos. Šiame skyriuje pamė- 
ginsime išsiaiškinti painų klausimą - ar Rusiją reikėtų laikyti Eu- 
ropos šalimi, ar ji yra atskiras reiškinys. 

Šiame skyriuje tvirtinama, kad vidinę Europos struktūrą su- 
formavo į rytus nukreipto užkariavimo ir kolonizacijos proce- 
sai. Tai neišvengiamai baigėsi dviejų pagrindinių „neeuropi- 
nių“ jėgų konfliktu Rytų pasienyje. Europos formavimuisi di- 
džiausią įtaką turėjo procesas, kai centras skverbėsi į periferiją 
ir semiperiferiją sukurdamas galingą politinės ir ekonominės 
kontrolės sistemą. Europos įvairovė buvo primestos priklau- 
somybės padarinys, o didelė vienovės dalis buvo iš centro ky- 
lančių hegemoniškų tapatumo formų išraiška. Europos idėja 
liko kultūriniu vakarinio centro modeliu. O tai reiškia, kad 
rytinis Europos pasienis buvo skiriantis, o ne vienijantis; jis 

spartino ir intensyvino procesą, kurio dėka Europa tapo misti- 
fikuotais Vakarais. 

Europos idėja formavosi kaip vakarinio Europos centro kul- 
tūrinė schema susidurdama su dvigubu konfliktu. Šimtmečius tru- 
kęs konfliktas tarp Europos ir islamiškų Rytų, kuriems atstovavo 
Otomanų imperija, atsinaujino kaip Rytų ir Vakarų Europos konf- 
liktas. Plėsdamasi rytų link, Europa parengė dirvą vėlesnėms įtam- 
poms, nes Rytų Europa niekada nebuvo visiškai integruota į nau- 
Ją geopolitinę schemą. Rytų Europa visuomet buvo traktuojama 
dviprasmiškai: viena vertus, ji buvo laikoma europietiška, bet kartu 
ir priklausoma, nes Vakarų-Rytų siena nuo Baltijos iki Egėjo jū- 
ros daugmaž sutapo su stačiatikybės ir lotyniškosios krikščionijos 
riba. Rusijai palaipsniui užėmus buvusio didžiausio Vakarų prie- 
šo - Otomanų imperijos vietą, skirtumas tarp rytinių stačiatiky- 
bės teritorijų ir Rusijos Vakarams tapo miglotas. Kova su išorės 
priešu virto kova su vidaus priešu. 

Kaip kitados viduramžiais Europa nesugebėjo sukurti geogra- 
finės schemos, galinčios integruoti graikų krikščionybę ir lotynų 
krikščioniją, taip sekuliariajai europietiškai modernybei nepasi- 
sekė integruoti slavų ir kitų europietiškų Žemių į vieningą sche- 
mą. Dar daugiau, Europos idėja kaip kultūrinė schema tik iš da- 
lies pasiekė Rytų Europą. Iš esmės ji nubrėžė liniją, atskyrusią 
vakarų slavus (lenkus, čekus) nuo rytų slavų (rusų). Europa kaip 
geopolitinė schema niekada neprilygo kultūriniam Europos mo- 
deliui. Europa kaip idėja ir realybė buvo prieštaringa tiek tarp- 
tautiniame, tiek globaliniame kontekste. 

BALKANAI KAIP PASIENIS 


Europos idėja niekada nebuvo grindžiama vien geografija. Euro- 
pos apibrėžimą sąlygojo geografija prisidengusi politika. Iš visų 
Europos sienų rytinė buvo nepastoviausia, nes ji nebuvo natūrali 
geografinės demarkacijos linija. Rytinis pasienis niekada nebuvo 
fiksuotas: jo šiauriausias taškas buvo kažkur tarp Baltosios ir Bal- 
tijos jūrų, o pietinis įvairavo tarp Uralo, Dono, Kaspijos, Juodo- 
sios ir Egėjo jūrų. Visais laikais buvo keliamas „Rytų klausimas“, 
nes to reikalavo pats Europos buvimas. 

Niekur kitur Europos apibrėžimas nebuvo taip glaudžiai susi- 
jęs su politika kaip Balkanų šalyse. Europiečių vaizduotėje Balka- 
nai visuomet užėmė ambivalentišką poziciją: nors geografine pras- 
me jie akivaizdžiai buvo Europos dalis, politiškai jie buvo arti- 
mesni Mažajai Azijai. Ilgą laiką jie nepriklausė Europai, todėl 
manyta, kad tai Mažosios Azijos tąsa. Išties dar labai neseniai jie 
vadinti Artimaisiais Rytais (Hobsbawm, 1991a, p. 17). Metterni- 
chui „Azija baigiasi ties Landstrasse“ - kelyje iš Vienos į Rytus 
(Taylor, 1942, p. 9). Balkanai skyrė dvi civilizacijas ir buvo koli- 
zijos tarp Europos ir Azijos centras. Šioje kalnuotoje vietovėje — 
turkų kalboje žodis „Balkanai“ ir reiškią kalnuotą vietovę — susi- 
dūrė netgi ne dvi, o trys religijos: sunitų islamas, Romos krikščio- 
nybė ir stačiatikybė. Otomanų įsiveržimas į Europą ir europiečių 
atsakomasis smūgis nubrėžė klaidingą etninę liniją, kuri vėles- 
niais amžiais tapo civilizacijų pasieniu. Šios skiriamosios linijos 
centre atsidūrė Balkanai. Jie niekada nebuvo visiškai integruoti 
nė į vieną iš dviejų didžiųjų jėgų - Habsburgų ir Otomanų impe- 
rijas, besivaržiusias dėl jūros kontroliavimo. 

Iki 1919 metų Balkanai buvo Habsburgų ir Otomanų pasienis - 
tarpinė dviejų civilizacijų zona. Balkanai ir Adrijos jūra sudarė 
paskutinę Vakarų Europos gynybos nuo musulmoniškų Rytų lini- 
ją. XVI amžiuje Juodoji jūra tapo „Turkų ežeru“ (Halecki, 1950, 

p. 97). Adrija, kurios siauriausia vieta - 72 km ilgio Otranto są- 
siauris, skyręs Apuliją nuo Albanijos, buvo vakarinis pasienis, ir 
būtent pro ši siaurą vandens ruožą vėlesnės įsiveržėlių iš Vakarų 
kartos — XI amžiuje normanai, o XIII amžiuje angevinai rengė 
savo išpuolius prieš bizantiečiams priklausiusias Balkanų teritori- 
jas (Obolensky, 1971, p. 10). 

Netgi antikos laikais Balkanai buvo pasienis (Cornish, 1936, 
p. 81 ff). Kai Romos imperija IV amžiaus pabaigoje suskilo į ryti- 
nę ir vakarinę, nauja siena Balkanus padalijo pusiau. Linija, sky- 
rusi graikus nuo lotyniškosios krikščionybės, buvo nubrėžta 385 
metais tarp dviejų Romos imperijos dalių (Palmer, 1970, p. 17). 
Vėliau Balkanai tapo skiriamąja linija - Savos ir Dunojaus upės 
tapo šiaurinėmis stiprėjančios Otomanų imperijos sienomis tarp 
Okcidento ir Oriento, o šiaurės slavai, apsigyvenę šiose teritori- 
jose VI amžiuje, neišvengiamai tapo didelių teritorinių vienetų 
pasienio etninėmis grupėmis. Kai šias teritorijas užėmė slavai, per- 
sikėlę į vakuumą, sukurtą į vakarus migruojančių vokiečių, čio- 
nykščiai gyventojai graikai ir lotynai buvo išstumti, o dviejų civi- 
lizacijų tiltas sugriautas. Tik kalnuose įsitvirtinę albanai sugebėjo 
išsaugoti savo istorijos tęstinumą. Naujos slavų gyvenvietės suta- 
po su ankstesniu slenksčiu tarp graikų ir lotynų. Šis skilimas atsis- 
pindėjo jų atsivertime į krikščionybę IX amžiuje. 

Balkanai buvo išorinės Europos ribos, kolizijos tarp lotyniš- 
kųjų Vakarų ir musulmoniškojo Oriento taškas, ir būtent čia var- 
žybos dėl Europos valdymo pasireiškė etninėmis įtampomis, ku- 
rios išliko iki šių dienų. McNeilas (1964) Pietryčių Europą vadi- 
no Europos „stepių pasieniu“, kur tebuvo galima rinktis vieną iš 
dviejų imperinių sistemų. Daugelis šio pasienio zonų pateko į reg- 
resyvaus perėjimo nuo Otomanų - Bizantijos valdžios į Rusijos- 
Vakarų valdžią, kuri neleido joms autonomiškai plėtotis. Dėl tos 
pačios priežasties nė viena pusė neasimiliavo Balkanų (Braudel, 
vol. 11, 1987, p. 776-777). Tapęs didesnių politinių darinių po- 

ligonu, Balkanų pusiasalis netapo vien valstybe, tad didesniąją 
savo istorijos dalį pietų slavai neturėjo vieno politinio centro. 

Būsimų Europos konfliktų konfigūraciją galima atpažinti pir- 
majame Romos imperijos pasidalijime: žemės, tapusios Rusija, 
Serbija ir Bulgarija, atiteko Bizantijos imperijai, o Vengrija, Kroa- 
tija, Bohemija ir Lenkija liko vakarinėje pusėje. Kaip jau esu tvir- 
tinęs ankstesniame skyriuje, būtent Balkanuose Otomanų impe- 
rija XV amžiaus viduryje toliausiai pasistūmėjo į vakarus, o kai 
lotyniškieji Vakarai ėmė semti didžiules Naujojo pasaulio imperi- 
jas, musulmoniškieji Rytai atsigriebė rytiniame Europos pasieny- 
je. XVI amžiaus pabaigoje visa Dunojaus lyguma ir Levantas bu- 
vo Turkijos sultono valdžioje. Apogėjus buvo pasiektas 1529 me- 
tais, kai Vakaruose sparčiai plito reformacija, o Vieną apgulė 
Otomanai. Nors juos pavyko atblokšti, tačiau netgi po Lepanto 
mūšio 1571 metais Vakarams nepasisekė atversti sunitų islamo 
kortos. Tik 1683 metais, kai turkai, vadovaujami didžiojo vizirio 
Kara Mustapha'os, vėl pasiekė Vienos vartus, Vakarai mobiliza- 
vosi ir sudarė tarptautinę kampaniją - Šventąją Sąjungą, kurią 
finansavo popiežius Inocentas XI. Tačiau ir tarptautinė kontrata- 
ka nesugebėjo pasiekti daugiau nei pato. 

Po Vienos šturmo ir islamo įvedimo Otomanai pradėjo rengtis 
žygiui prieš Liudviką XIV (Vaughan, 1954, p. 268-278). Tačiau 
išvadavus Vieną iš apsupties musulmonų pergalės Europoje pers- 
pektyvos sumenko. Habsburgai buvo vienintelė Vakarų kataliky- 
bės jėga Rytų Europoje ir jų atsidavimą Romos katalikybei stipri- 
no turkų keliamas pavojus. Tai buvo pavadinta „antemurale mi- 
tu“, tai yra krikščioniško pasienio mitu (Amstrong, 1982, p. 91). 
Iki 1918 metų didžioji Pietvakarių Europos dalis liko turkų sultonų 
valdžioje (Kortepeter, 1973). Netgi užkirtus kelią Otomanams, 
Vakarai, nualinti XVII amžiaus religinių karų, negalėjo atsigauti. 
Tuo tarpu Otomanų imperija pasiekė savo galios ir ekonominės 
plėtros viršūnę: ji gyveno skolintu laiku. Reikšminga tai, jog tuo 

metu Vakarai buvo beišsivaduoją iš viduramžiško feodalizmo ir kūrė 
protokapitalizmą, susijusį su žemės ūkio komercializacija ir mer- 
kantilizmu, kuris vėliau tapo jų proveržio pagrindu. 

Habsburgų ir Otomanų konfrontacijos padarinys buvo pasie- 
nio visuomenių tarpinėse teritorijose susidarymas. Nuo 1699 me- 
tų, kai turkai buvo nublokšti nuo Vienos ir baigėsi paskutinė Habs- 
burgų sostinės apgultis, Kroatija tapo pasienio visuomene. Po 1699 
metų Karlovicų taikos šiaurinės Kroatijos dalys tapo nuolatine gy- 
nybos linija, o Vakarai atgavo Vengriją ir Transilvaniją. X-XI am- 
žiuje Kroatija buvo karalystė, bet vėliau ją absorbavo Vengrija, kuri 
savo ruožtu pateko Austrijos valdžion. XVI amžiuje, kai Austrijos 
valdovas Ferdinandas I sukūrė Kroatijos karo frontą, o turkai, už- 
ėmę Vengrijos-Kroatijos karalystę, priartėjo prie pat Austrijos, Kroa- 
tija tapo pasienio zona (Rothenberg, 1966). Tad Kroatija tapo Ro- 
mos katalikybės, o Serbija - stačiatikybės tvirtove. 

Balkanai buvo apsupti iš dviejų pusių: iš vienos - islamo ir krikš- 
čionybės, iš kitos - Romos katalikybės ir stačiatikybės. Šios skirtys, 
įgavusios pereinamų regionų formą, buvo kaina, kurią teko sumo- 
kėti už europietišką tapatumą. Bosnija yra ilgiausiai išlikęs kultūrų 
susidūrimo ženklas. Bosnijos valstybė atsirado XII amžiuje ir po 
trumpo buvimo vengrų valdžioje XIV amžiuje išsiplėtė apimdama 
dalį kaimyninės Hercegovinos, bet turkams užkariavus Serbiją 1463 
metais ji tapo Otomanų provincija. Ši musulmonų sala, atsidūrusi 
ties krikščioniškųjų Vakarų siena, išliko lojali turkų sultonams. Bos- 
nijoje krikščioniškieji Vakarai ilgiausiai susidūrė su sunitų islamu, 
ir šiam civilizacijų susidūrimui ištisus amžius buvo lemta būti Eu- 
ropos istoriją komplikuojančiu veiksniu. 

Pietryčių Europos istorijai įtakos turėjo ne tik musulmonų grės- 
mė, bet ir susiskirstymas į stačiatikybę ir katalikybę. Rytų Euro- 
pos atsivertimas į krikščionybę buvo reikšmingiausias Europos 
ateičiai. Lenkai, čekai, slovakai, vengrai, kroatai ir slovėnai pate- 
ko į katalikybės įtaką, o serbai, montenegrinai, bulgarai, graikai 

ir rusai žvalgėsi į Bizantijos patriarchą. Ši religinė demarkacija 
sukūrė sieną ne tik tarp pačių slavų, bet ir tarp Rytų ir Vakarų. Po 
1054 metų schizmos graikų stačiatikybę lotyniškieji Vakarai laikė 
eretiška ir svetima krikščionybei. Konfliktas tarp lotyniškos ir grai- 
kiškos krikščionybės buvo didesnis nei tarp protestantizmo ir ka- 
talikybės. Tai lėmė Vakarų ir Rytų Europos tapatumo formavi- 
mąsi didėjančiame kultūriniame priešiškume. Stačiatikybė buvo 
suvokiama kaip pusiau orientalinė ir svetima lotyniškųjų Vakarų 
tapatumui. Po 1204 metų stačiatikybės ir lotyniškosios krikščio- 
nybės skirtybė buvo ne mažesnė nei tarp krikščionybės ir islamo. 

Stačiatikybės ir krikščionybės konfliktas Balkanuose sustiprė- 
jo stačiatikius slavus inkorporavus į Otomanų imperiją. Serbus, 
bulgarus ir montenegrinus Otomanų imperija asimiliavo XIV am- 
žiuje. Tad kroatų ir slovėnų sąmonę formavo Romos katalikybė, 
o XIII amžiaus pradžioje nuo katalikybės nusigręžusių serbų ir 
montenegrinų tapatumui pavidalą suteikė graikiškas Bizantijos 
palikimas. Šis pasidalijimas tarp dviejų bažnyčių anuomet buvo 
dalis didesnio - Rytų ir Vakarų kultūrų susidūrimo. Tai tapo dar 
akivaizdžiau po to, kai šiaurines Balkanų provincijas - Kroatiją ir 
Slovėniją, XVII amžiuje išstūmus turkus, asimiliavo Habsburgų 
imperija. Šios provincijos nuo 1809 metų priklausė Napoleono 
Ilyrijos valstybei, tačiau 1815 metais, po Vienos kongreso, Habs- 
burgai jas susigrąžino. 

Tuo tarpu serbai liko Rytų tradicijos įtakoje. Iš pradžių Serbija 
buvo Bizantijos imperijos satelitė ir tapo karalyste XIII amžiuje, 
tačiau tepraėjus šimtmečiui pateko į turkų rankas. Žlugus vidu- 
ramžiškai valstybei, serbų nacionalinę sąmonę išsaugojo stačiati- 
kių bažnyčia (Petrovich, vol. 1, 1976, p. 10-14). Serbija iš turkų 
autonomiją išsikovojo 1830 metais, o 1870-aisiais, po Berlyno 
kongreso, kartu su Rumunija (de facto 1859) ir de facto susikū- 
rusia Bulgarija tapo nepriklausoma valstybė. 1882 metais Serbi- 
jai, o 1878 metais Montenegrinui tapus karalystėmis, Bosnija, 

Hercegovina, Kroatija ir Slovėnija liko ją monarchijoje, o Alba- 
nija ir Makedonija, kurių gyventojų dauguma buvo musulmonai, 
pasiliko Otomanų imperijos sudėtyje. Otomanai labai nepasiti- 
kėjo Pietryčių Europos gyventojais, ypač savo stačiatikiais paval- 
diniais, ir būtent prieš juos buvo rengiami didžiausi mūšiai (Su- 
gar, 1977, p. 254). Galios sistemos balanse Balkanai liko anoma- 
lija. 1815 metų Vienos kongresas integravo Rusiją į savo sistemą 
ir taip užtikrino Vakarų ir Rusijos santykių stabilumą. Nieko pa- 
našaus nebuvo imtasi Balkanų atžvilgiu, tad jie liko galios balan- 
so silpniausia vieta. 


TARPINĖS ŽEMĖS 


Vakarų slavams, lenkams, čekams ir slovakams buvo lemta atsi- 
durti kontinento ruože tarp Rytų ir Centrinės Europos ir Rusijos. 
Šis ruožas, kurį vokiečių istorikai kadaise pavadino Zwischbeneu- 
ropa, t. y. Europos paribiu, dažnai vadinamas „tarpinėmis žemė- 
mis“ (Palmer, 1970). Jas sudaro teritorija tarp Vokietijos ir Rusi- 
jos: Baltijos respublikos, Lenkija, Čekoslovakija, Bulgarija ir Ru- 
munija. Tai buvo dalinių ir trumpalaikių užkariavimų zona, tad 
dėl šios priežasties nė viena valstybė negyvavo ilgai. Zwischbeneu- 
ropos koncepciją išpopuliarino Wirslingas (1932). Jis buvo įsiti- 
kinęs, kad Rytų ir Centrinės Europos valstybės nebuvo nacionali- 
nės, todėl turėjo būti prijungtos prie didžiosios Vokietijos. Ne- 
nuostabu, kad vokiečiams tai reiškė karinę ideologiją, kuri Pirmojo 
pasaulinio karo metu tapo politinės kalbos dalimi (Conze, 1992, 
p. 1—4). Slavai įstrigo tarp didesnių imperijų ir jų bandymai šiuo- 
se tarpiniuose regionuose įgyti hegemoniją niekada nebuvo įgy- 
vendinti. Visos pergalės buvo dalinės. 

Etninių įtampų Rytų Europoje priežasčių reikia ieškoti proce- 
suose, kurių metu germanų civilizacija nuo Reino pasislinko į šiau- 

rės vakarus. Viduramžiais, iškilus Prūsijai, vokiečių traukos cent- 
ras iš pietų pasislinko į šiaurę, o Vokietijos ir Italijos konfliktą 
pritemdė Prūsijos ir Lenkijos konfliktas. Patirdami gyventojų per- 
tekliaus spaudimą, XII amžiaus pradžioje prūsai pajudėjo į rytus 
ir užėmė teritoriją tarp Elbės ir Oderio, tačiau nesugebėjo užval- 
dyti žemių, nusidriekusių toliau į rytus. Rytų Prūsiją XIII amžiuje 
kolonizavo kryžiuočių ordinas, o Pomeranija ir Vakarų Prūsija 
vėliau buvo prijungtos prie Brandenburgo karalystės, susijungu- 
sios su Rytų Prūsija. 

Įtampos padidėjo XIII-XIV amžiuje, kai naujakuriai vokiečiai 
susidūrė su rusais ir įsiplieskė ilgalaikė dviejų religijų - lotyniško- 
sios krikščionybės ir stačiatikybės šalininkų nesantaika. Šis Ostsied- 
lung, t. y. Rytų užkariavimas, nuo Baltijos krantų iki Karpatų, su- 
kėlė kultūrų susidūrimą tarp tų slavų, kuriuos atvertė vokiečiai, ir 
tų, kuriuos atvertė rusai (Bartlett, 1993, p. 8). Slavai, priėmę Ro- 
mos katalikų tikėjimą, ir tie, kurie pasidavė stačiatikybei, sudarė 
skirtingas grupes, kurios dar labiau skyrėsi nuo savo gentainių Bal- 
kanuose, priėmusių islamą. Taigi Rytų Europa kultūrine prasme 
tapo gerokai heterogeniškesnė už Vakarų Europą, nepaisant ling- 
vistinio homogeniškumo. Taigi romanišką-germanišką Vakarų Eu- 
ropą suformavo lotyniškoji krikščionybė, o Rytų Europą - tiek grai- 
kiškoji, tiek lotyniškoji krikščionybė ir tai buvo kur kas ryškesnis 
susiskaidymas nei tarp katalikybės ir protestantizmo. 

Vokietijai išsiplėtus į rytus, du didieji jos kultūros centrai — 
Berlynas ir Viena buvo atskirti nuo rytinio imperijos pakraščio, 
t. y. liko pačioje silpniausioje vietoje. XIV amžiuje, kai Karolis IV 
tapo Šventosios Romos imperatoriumi, Praha buvo imperijos cent- 
ras, o 1348 metais įsteigus Prahos universitetą vokiečių kultūros 
centras atsidūrė už tradicinių Vokietijos žemių ribos. Tai pažadi- 
no nežabotą norą atgauti žemes, nusidriekusias tarp Berlyno ir 
Vienos. „Tas, kas valdo Bohemiją, yra Europos valdovas“, - skel- 
bė Bismarckas (Palmer, 1970, p. 6). Dėl Vokietijai būdingos rai- 

dos prigimties neiškilo nė vienas politinis centras, gebąs suvienyti 
vokiškai kalbančias tautas. Tai lėmė metropolinių centrų - Berly- 
no, Vienos ir Prahos atsiradimą. 

Rytų Europos valstybių žlugimas buvo pagrindinis veiksnys, 
nulėmęs Europos istorijos tėkmę. Viduramžių monarchijas ab- 
sorbavus didesnėms dinastinėms imperijoms, dauguma Rytų Eu- 
ropos teritorijų, kaip ir Vakarų Europoje, nesugebėjo tapti nacio- 
nalinėmis valstybėmis. Vakarų Europa XIV amžiuje išgyveno kri- 
zę, o Rytų Europa veikiai atsigavo nuo ankstesniame šimtmetyje 
vykusios mongolų invazijos. Lenkija, Lietuva, Bohemija ir Veng- 
rija XIV amžiuje tapo nepriklausomomis monarchijomis ir suda- 
rė rytinę juostą, nusidriekusią nuo Baltijos iki Kaspijos. XV-XVI 
amžiaus Europoje viena iš įspūdingiausių buvo Lietuvos-Lenkijos 
karalystė, nusitęsusi nuo Baltijos iki Juodosios jūros. Iš esmės tai 
buvo teritorija, kuri vėliau tapo Europos paribiu. Šios valstybės 
išnykimas labai prisidėjo prie būsimos Rytų ir Vakarų Europos 
demarkacijos. O tai paskatino Engelsą ištarti garsiąją frazę apie 
istorinių ir neistorinių Europos tautų skirtis. Marxo ir Engelso 
nuomone, slavai buvo „neistorinės tautos“, nes viduramžiais jie 
nesukūrė ilgesnį laiką egzistavusių valstybių. 

Lenkijos problema buvo tokia, kad ji tapo dviejų didžiųjų ga- 
lių pasienio zona, ir ne tik tarp Prūsijos ir Austrijos, bet ir tarp 
didesnių Europos ir Eurazijos, arba Rusijos, megavienetų. Vaka- 
rų valstybėms Lenkija tebuvo tik šis tas daugiau nei amortizuo- 
janti zona, sauganti nuo Rusijos, kurią jos laikė Azijos tąsa. XVI 
amžiuje Lenkija pradeda priešintis jai primestam politinio kamuo- 
lio vaidmeniui ir stengiasi įrodyti, kad jai teko krikščionijos gy- 
nėjos misija (Tazbir, 1977). 

Vienas iš esminių Rytų ir Vakarų Europos sąmonės bruožų 
buvo politinis sąmoningumas, susijęs su valstybės kūrimusi. Va- 
karų Europoje vyravo tendencija kurti nacionalines valstybes to- 
se teritorijose, kurios per visą ankstyvosios modernybės laikotar- 

Pį (maždaug 1450-1700 metais) iš esmės nepakito. Dar daugiau, 
šios valstybės, pavyzdžiui, Anglija, Prancūzija, Ispanija, Portuga- 
lija, Nyderlandai, galėjo identifikuoti save su galią įgavusiomis 
dominuojančiomis etninėmis grupėmis. Be to, šios viduramžiais 
susikūrusios protonacionalinės valstybės galėjo glaudžiai sieti sa- 
ve su nacionalinėmis dinastijomis ir nacionaline sąmone ir buvo 
labiau subrendusios vidinėse nacionalinių valstybių struktūrose. 
Tačiau Rytų Europoje buvo mažiau sąsajų tarp valstybinių ir etni- 
nių bei kultūrinių tradicijų. Didžiosios Habsburgų ir Otomanų 
imperijos buvo polietninės. Todėl slavų tapatumas buvo išreiškia- 
mas etninėmis formomis. Nacionaliniai tapatumai išsirutuliojo iš 
paribiuose vyravusių etninių ir religinių tradicijų. Socialinės subor- 
dinacijos ir politinės fragmentacijos junginys transformavo šias 
tradicijas į etninius ir nacionalinius tapatumus. 

Pasak Bartletto (1993), Europa buvo užkariavimų ir koloniza- 
cijos padarinys. Būtent tai suformavo pagrindines tapatumo for- 
mas Rytų Europoje. Modernusis europietiškas rasizmas yra glau- 
džiai susijęs su Europos tapatumo formomis, kurias konsolidavo 
kolonizacijos procesai Rytų Europoje. Nors pagrindinės tapatu- 
mo formos Rytų Europoje iš esmės buvo kultūriniai dariniai, pa- 
grįsti kalba ir religija, iš jų kilo biologinės rasės samprata. Etniš- 
kumas transformavosi į kraujo kilmės teoriją, o viduramžių ir anks- 
tyvosios modernybės jo prototipai iš esmės buvo kultūriniai 
(Bartlett, 1993, p. 197). 

Nuolat kintančio rytinio pasienio silpnumas ksenofobinius mi- 
tus aprūpino atpirkimo ožiais. Musulmonai, žydai ir slavai buvo 
trys didieji Vakarų Europos vaiduokliai, įsitvirtinę istorinėje są- 
monėje. Pasak senovinio mito apie pasaulio trinariškumą, žydai 
buvo ne europiečiai, o ateiviai iš Azijos. Iš Anglijos juos ištrėmė 
1290, iš Prancūzijos - 1394, iš Ispanijos - 1492 metais. Viduram- 
žiais Europos tapatumą formavo lotyniškoji krikščionija. Šiame 
siaurame pasaulėvaizdyje neliko vietos besivaržančioms religijoms. 

Žydams teko priimti Europos krikščionybės smūgį, nukreiptą į 
rytinį pasienį, su kuriuo jie ir buvo siejami. Daugiausiai žydų gy- 
veno slavų žemėse, ypač Lenkijoje, kur jie tapo nepasisekusios 
Europos plėtros į rytus aukomis. Išorinis pavojus, kurį kėlė tur- 
kai, transformavosi į vidinį pavojų. Po Napoleono sutriuškinimo 
vokiečių reakcionieriams teko ieškoti naujo priešiškumo židinio, 
galinčio pakeisti sutriuškintus prancūzus, ir jie aptiko jį tarp žydų 
(Poliakov, 1974, p. 94). Mitteleuropos politinėje sąmonėje giliai 
įsišaknijo antislaviškumas. Slavai, kaip ir žydai ar musulmonai, 
buvo laikomi azijiečiais ar pusiau rytiečiais. Negalėdama atsily- 
ginti islamiškiems kraštams už milžinišką kiekį importuojamos 
produkcijos, Europa pardavė Rytų europiečius kaip vergus, iš kurių 
yra kilęs žodis „slavas“ (Lewis, 1993a, p. 22-23). 

Ne tik kultūrinis kitoniškumo poreikis sukūrė hegemonišką 
Europos sampratą. Didžiųjų galių - Austrijos, Prūsijos, Rusijos 
bei Otomanų imperijos varžybos taip pat sukliudė slavų tautoms 
autonomiškai vystytis ir įstūmė jas į didesnes sistemas. Dėl lėtes- 
nės feodalizmo raidos Rytų Europa buvo prievarta pajungta Va- 
karams kaip pigių grūdų tiekėja. Tuo metu, kai Vakaruose XV- 
XVI amžiuje (jei ne anksčiau) valstiečių klasė vadavosi iš feoda- 
lizmo, Rytų Europoje jis buvo įtvirtinamas, nes žemvaldžiai įžvelgė 
naujos grūdų rinkos Vakaruose privalumus (Postan, 1970, p. 166— 
174). Pavyzdžiui, Valachijoje feodalizmas buvo įtvirtintas 1595, 
o Moldavijoje (dabartinėje Rumunijoje) - tik 1621 metais. 

Moderniojo amžiaus pradžioje Elbė tapo nuolatine Rytų ir Va- 
karų demarkacijos linija: iš junkerių valdomų žemių rytinėje jos 
pusėje Vakarų Europai būdavo tiekiami grūdai. Tad Europa Ry- 
tuose ir Vakaruose išgyveno dvi ryškias feodalizmo raidos stadi- 
jas: Vakaruose nuo IX iki XIV, Rytuose - nuo XV iki XVIII am- 
žiaus (Anderson, 1974a, p. 263). Vėlesnį feodalizmo įsigalėjimą 
Rytuose lėmė Vakarų įsiveržimas. Rytų Europos istorija paradok- 
sali tuo, kad reliatyvi jos pažanga, pasiekta ikimoderniu laikotar- 

piu, kai ji tebebuvo Bizantijos valdžioje, moderniajame amžiuje 
tapo jos smukimo priežastimi. Sustiprėję Vakarai atsiribojo nuo 
Rytų ir sustabdė jų raidą. Be to, vėlesnis kapitalizmo įsitvirtini- 
mas Rytuose, priešingai nei Vakaruose, nebuvo pagrįstas sutarti- 
niais įsipareigojimais. 

Bizantijos paveldas ir polietniškos Habsburgų bei carų impe- 
rijos nepajėgė įtvirtinti viduramžių pažangos, kuri buvo pasiekta 
formuojantis valstybėms, tad po vakarietiško kapitalizmo ir ko- 
lonializmo teritorija regresavo. Rytų Europos problema buvo tai, 
kad ji vystėsi vėluojančio europietiško feodalizmo struktūrose ir 
buvo atverta svetimoms valstybėms. Šio nelygaus vystymosi re- 
zultatas buvo regresyvus Rytų Europos perėjimas į modernybę. 
Tai galima pailiustruoti bent vienu pavyzdžiu: Rytų Europos mies- 
tai etniškai buvo labiau diferencijuoti nei homogeniški valstietiš- 
kos gyvensenos kaimai (žydai, slavai ir vengrai dažniausiai gyve- 
no miestuose), o Vakarų Europoje kaimo ir miesto ryšiai buvo 
glaudesni. Anot Andersono (1974a), skirtingų raidos kelių išta- 
kos susijusios su Vakarų Europos tęstinumu - ankstyvaisiais bend- 
ruomeninės gamybos laikais germanų gentys čia susidūrė su ro- 
mėniška vergvaldiška urbanistine ekonomika, kurią absorbavo feo- 
dalizmas, atvėręs kelią kapitalizmui (Anderson, 1974a; Scūzs, 
1988). Tačiau Rytų Europoje, pasak Andersono, būta didesnio 
atotrūkio, nes agrarinė ankstyvųjų slavų ekonomika, susidūrusi 
su vėlesnių įsibrovėlių iš šiaurės pastoraliniu nomadizmu, trukdė 
anksti įtvirtinti feodalizmą, todėl čia nebuvo istorinių sąlygų atsi- 
rasti modernizuojančiai buržuazijai. 

Šios bendros raidos negalima atsieti nuo to, kad, vėlgi pasak 
Andersono, XVI amžiuje Vakarų Europa tapo centru pasaulinės 
sistemos, kurios ekonominis diktatas reikalavo tarptautinės eko- 
nomikos, kad būtų galima naudotis pigia darbo jėga ir rinka. Va- 
karietiško kapitalizmo įsiveržimą į Rytų Europą lėmė tos pačios 
jėgos, kurios Naujajame pasaulyje įtvirtino vergiją (Braudel, 1979, 

p. 92-93). Europos susiformavimui ypač reikšmingas procesas, 
kai centras įsiskverbė į periferiją ar pusiau periferiją siekdamas 
sukurti galingą politinės ir ekonominės kontrolės sistemą. Iš tiesų 
didžioji dalis Europos įvairovės buvo priverstinės priklausomy- 
bės padarinys, o diduma jos vienybės - žiaurios, iš centro sklin- 
dančios homogenizacijos išraiška. 


EURAZIJOS IŠRADIMAS 


Balkanai tėra vienas iš Europos pasienių, skiriančių ją nuo Rytų. 
Kitą sudaro Rusija. Europos tapatumas formavosi opozicijose 
musulmonams ir mongolams, su kuriais save susiejo Rusija. Eu- 
ropai Rusija tapo pusiau orientaliniu Azijos, bet ne Europos pro- 
duktu (Dukes, 1991; Groh, 1961; Kristof, 1968; Stok!, 1965; 
Wittram, 1973). 

Uralo kalnai sudaro įprastines geografines Europos ribas. Tai 
mokyklinis Europos apibrėžimas. Tačiau šie palyginti žemi kal- 
nai nėra tikras geografinis barjeras, tad jie tokie pat abejotini, 
kaip ir bet kuri kita siena. Iki XVI amžiaus Vakarams jie buvo 
nežinomi, daugelyje XVII-XVIII amžiaus geografinių žemėla- 
pių jie nebuvo nurodomi (Parker, 1960, p. 284). Uralo kalnai 
nebuvo laikomi itin svarbiais, kad taptų dviejų Rusijos imperi- 
jos provincijų riba. Be to, kai Rusija ėmė plėstis į Rytus anapus 
Uralo, europinės ir azijinės jos ribos nesutapo su įprastinėmis 
Europos ribomis (Halecki, 1950, p. 86-87). Buvo sutariama, 
kokiais geografiniais kriterijais remiantis galima skirti Aziją nuo 
europinės Rusijos. Daugelis tvirtino, kad Uralo kalnai yra natū- 
rali riba su žemuma, plytinčia anapus Uralo, tuo tarpu Alexan- 
deris von Humboldtas teigė, kad vakariniai Sibiro regionai prik- 
lauso Europai (Louis, 1954, p. 74-75). Rusija dažniausiai buvo 
laikoma Europos ir Azijos mišiniu. Tai patvirtina sąvoka „Eura- 

zija“, apibūdinanti Rusijos dalį į vakarus nuo Uralo (Szporluk, 
1990). Nors Rusija išsiplėtė anapus Uralo tik XVI amžiuje, Va- 
karų sąmonėje ji dažniausiai buvo siejama su Azija. Europinė 
Rusija, vakariečių akimis, ne visuomet apėmė Transkaukazą, tar- 
pą tarp Juodosios ir Kaspijos jūrų, nors carai šį regioną laikė 
Rusijos dalimi. Iš esmės Transkaukazas neretai buvo laikomas 
stepių tąsa tol, kol ši teritorija XVII amžiaus pabaigoje tapo Ru- 
sijos valda. Tačiau tebemanoma, kad pati Rusija buvo stepių tę- 
sinys, sujungęs Juodosios jūros teritoriją ir Dunojaus žemupį su 
Tolimaisiais Rytais, ir tapo keliu, kuriuo azijinės įtakos iš Mon- 
golijos pasiekė Vakarus (Hartley, 1992). 

Lembergo (1985) teigimu, Rusijos kaip azijinio krašto idėją 
XIX amžiuje sukūrė Vokietija, sugebėjusi pakeisti ankstesnę Šiau- 
rės-Pietų priešstatą Vakarais-Rytais, todėl Rusiją nustota tapatinti 
su Šiaure ir pradėta laikyti Rytų šalimi. Šis teiginys patvirtina ki- 
tą, pagal kurį tradicinę Rytų-Vakarų priešstatą kadaise sukūrė krikš- 
čionybės ir islamo konfliktas, o pagrindiniai priešininkai buvo 
lotyniškoji krikščionybė ir Otomanų imperija. Tik gerokai vėliau 
Rusija tapo integralia šios antitezės dalimi. Gali būti ir taip, kad 
mitą apie Europos tąsą anapus Uralo sukūrė patys rusai. Tvirtin- 
ta, kad ši idėja paplito XVIII amžiuje ir išreiškė Petro I siekį tapa- 
tinti Rusijos imperiją su Vakarais, kur buvo įsikūrusi jos sostinė 
Peterburgas, o kolonijinės jos periferijos galėjo būti tapatinamos 
su Azija (Bassin, 1991). 1721 metais, laimėjus karą prieš Švediją, 
Rusijos kaip carų karalystės idėja buvo pakeista vakarietiška im- 
perijos samprata, pagal kurią Uralo kalnai buvo naujai sukurta 
riba tarp europinės dalies ir azijinės 1mperijos (Bassin, 1991, p. 
5-7). Tad, pagal šį požiūrį, Europos, pasibaigiančios ties Uralu, 
idėją sukūrė patys Romanovai. Įdomu tai, kad Romanovai prie- 
šinosi liberalioms Vakarų idėjoms, tačiau vyravo tendencija Rusi- 
jai priešpriešinti ne tiek Vakarus, kiek Kiniją: joje rusai buvo lai- 
komi europiečiais, o Europoje - rusais. Jie taip pat laikė save 

europiečiais tvarkydami reikalus savo azijinėse provincijose (Ria- 
sanovsky, 1972; Sarkisyanz, 1954). 

Vakarams Rusija sudarė dvigubą problemą. Viena vertus, ji il- 
gai asocijavosi su mongolais, kurie XIII amžiuje valdė visą šalį. 
Kita vertus, išsivadavusi iš „totorių jungo“, Rusija atsigręžė į Ry- 
tus ir kolonizavusi Šiaurės Rytų Aziją tapo pasieniu, skiriančiu 
Europą nuo Azijos. Galingos rusų visuomenės jėgos atmetė refor- 
mos sinonimą europizaciją ir skelbė Rusijos civilizacijos unikalu- 
mą. XIX amžiaus zapadnikų ir slavofilų debatuose aiškintasi, ar 
Rusijos ištakos susijusios su savarankišku raidos procesu, ar pri- 
klausė nuo įtakos, kurią darė nuo jos mėginę atsiriboti Vakarai. 
Būtent šiame kontekste XX amžiaus pradžioje atsirado Eurazijos 
mitas. Eurazija signifikavo antivakarietiškos Rusijos iškilimą ir 
įsitikinimą, kad ji yra nepriklausoma istorinė teritorijos tarp Eu- 
ropos ir Azijos realybė. Pavyzdžiui, Dostojevskis laikė teisėtu Ru- 
sijos siekį priešintis britų imperializmui ir krikščionišką kovą prieš 
islamą (Hauner, 1990, p. 49). Pati Eurazijos idėja ne visada reiš- 
kė antirusiškus prietarus. Dar iki 1880 metų, kai Vienos geologas 
aprašė bendrą Europos ir Azijos žemės masyvą, ji buvo paplitusi 
tarp Apšvietos filologų, tokių kaip Alexanderis Humboldtas, ku- 
ris siekė įrodyti lingvistinę indoeuropietiškų kalbų šeimos vieno- 
vę (Bassin, 1991, p. 10). 

Rusijos problema anuomet nedaug tesiskyrė nuo Balkanų si- 
tuacijos. Ištisą slavų teritoriją Vakarai laikė pavojaus zona, nes ji 
tapo tramplinu, nuo kurio atsispyrusios despotiškos azijinės jė- 
gos mėgino veržtis į Vakarus. XIII amžiuje užkariavusios Kiniją, 
mongolų gentys, kurias sudarė daugiau nei milijonas žmonių, ta- 
po galingiausia pasaulio jėga. Joms pajudėjus į vakarus, Europa, 
įskaitant Rusiją, buvo bejėgė sustabdyti ekspansiją, tad XIII am- 
žiaus pradžioje Rusija pateko į vadinamąjį totorių jungą. Tik 1480 
metais, valdant Ivanui Rūsčiajam, buvo įkurta Maskvos valstybė. 
Mongolų užkariavimas atšaldė Europos ir Kijevo apylinkėse bu- 

vusio senojo rusų civilizacijos centro santykius. Galimas dalykas, 
kad rusų pasipriešinimas mongolams Europai buvo atatrankos 
zona, kuri išsiplėtė kryžiaus karų prieš musulmonus dėka (Jones, 
1987, p. 52). Europa bene daugiausiai laimėjo iš mongolų išpuo- 
lių prieš Rusiją, kuri, jų susilpninta, nepajėgė sutrukdyti vakari- 
niams kaimynas užimti Gudijos ir Ukrainos teritorijų ir, pasak 
Toynbee'o, tik 1945 metais tesugebėjo atgauti dideles savo teri- 
torijos dalis, kurias XIII-XIV amžiuje užėmė Vakarų valstybės 
(Toynbee, 1953b, p. 4). Europos tapatumui didžiausią reikšmę 
turėjo tai, kad visais viduramžiais Ispanija ir Rusija buvo islamo 
valdžioje. Kol Rusija buvo pasienis, skyręs Europą nuo neeuro- 
pietiškų ir nekrikščioniškų įsiveržėlių, jos vaidmuo dar labiau su- 
menkėjo. Tuo tarpu Ispanija XV amžiaus pabaigoje sugebėjo at- 
gauti lyderės mantiją. 

Rusijos veržimasis į Vakarus baigėsi naujos sostinės - Sankt 
Peterburgo, „lango į Europą“, įkūrimu 1703 metais, valdant Pet- 
rui I (Szamuely, 1988, p. 135). Tačiau Rusijai nepavyko įgyven- 
dinti savo svajonės prasiskverbti į Centrinę Europą ir per Balka- 
nus ir Adriatiką pasiekti Viduržemio jūrą. Gana stipri Lenkijos ir 
Lietuvos Didžiosios kunigaikštystės valstybė užkirto kelią jos eks- 
pansijai į Vakarus, Centrinę Europą, o Otomanų ir Habsburgų 
kontroliuojami Balkanai neleido pasiekti Viduržemio jūros. Po 
Trisdešimties metų karo sustiprėjusi Švedija neleido Rusijai kont- 
roliuoti Baltijos. 1809 metais užėmusi Suomiją, Rusija buvo stip- 
riai įsitvirtinusi vakaruose (Thaden, 1984). Nepajėgdama toliau 
plėstis į vakarus, ji pradėjo kolonizuoti rytines žemes anapus Uralo. 
Reikšminga, kad XVII amžiuje, kai Vakarų valstybės vis dažniau 
žvalgėsi į vakarus siekdamos sukurti neeuropietiškas imperijas, 
Rusija, kolonizuodama Sibirą, ėmė žvalgytis į rytus (Diment ir 
Slezkine, 1993). Vakarams Rusija kėlė baimę, nes XIX amžiuje ji 
sukūrė milžinišką imperiją. Jos imperija tapo tokia didelė, kad 
Rusija buvo laikoma Azijos tąsa. 


90) EUROPOS IŠRADIMAS: IDĖJA, TAPATUMAS, REALYBĖ 


Bendresne prasme Rytų ir Vakarų konfliktas yra sienų kūri- 
mas. Nuo tada, kai romėnai Tiberijaus laikais palei Reino upę 
sukūrė /:>2es sistemą, karinių zonų kūrimas tapo svarbia Vakarų 
civilizacijos dalimi (Dudley, 1975, p. 208-209). Viduramžių Eu- 
ropoje pasienio zonos, arba periferijos, buvo kuriamos kaip už- 
tvaras nuo užpuolikų ir tapo pagrindiniais imperijos stiprybės 
veiksniais (Rothenberg, 1966, p. 2-3). Rusija, norėdama garan- 
tuoti imperijos saugumą, taip pat leido savo pasienio regionams 
naudotis specialiomis teisėmis (Wieczynski, 1976). Pasak Szamue- 
ly'o (1988, p. 13), „Rusija neturėjo jokių sienų: daugelį amžių ji 
pati buvo pasienis, didelė ertmė, gintis nepajėgi skiriamoji linija 
tarp sėslių bendruomenių ir Azijos stepių nomadų barbarų“. Jo 
nuomone, Rusija buvo pasienio šalis iki XVIII amžiaus vidurio, 
kol tapo imperija. 

Po Konstantinopolio žlugimo Rusijos bažnyčia atsiskyrė nuo 
graikų tradicijos. Tikėjimas tiesioginiu ryšiu su Roma per Kons- 
tantinopolį per amžius buvo Rusijos legitimacijos mitas ir prive- 
dė prie atsiskyrimo nuo lotyniškųjų Vakarų. Būtent šis imperinis 
krikščionybės pasaulinės misijos ir „Irečiosios Romos“ mitas 1453 
metais pritiko carams. Varžybose dėl Europos užvaldymo ir su 
jomis susijusio legitimacijos mito, krikščionybė tapo skiriančia, o 
ne vienijančia linija. Konstantinopolio įpėdinės misija suteikė Ru- 
sijai legitimacijos mitą ekspansijai Pietryčių Europoje, ypač Bal- 
kanuose. Rusijos ir Vakarų susidūrimui buvo lemta tapti ne tik 
karine kova, bet ir ilgalaikiu kultūrų konfliktu. Rusijos stačiati- 
kių bažnyčia padidino atotrūkį tarp jos ir Europos, kurią laikė 
lotyniškosios krikščionybės teritorija. Ankstesnė Bizantijos ir lo- 
tynų nesantarvės linija persikėlė į Rusiją sukurdama naują pasie- 
nio zoną. Tačiau reikia pabrėžti, kad iki Spalio revoliucijos Turki- 
ja buvo azijinis vaiduoklis, o krikščionybė - Rusijos gelbėtoja. 

Šventosios Rusijos kaip stačiatikybės gynėjos mitas buvo nu- 
kreiptas ne tik prieš Otomanų imperiją, bet ir prieš Vakarus, ypač 

prieš jos kaimynes - katalikiškąją Lenkiją ir protestantiškąją Šve- 
diją. Nuo Karolio Didžiojo laikų Europos idėja buvo siejama su 
krikščionija, arba lotyniškąja krikščionybe. Tad stačiatikių Rusi- 
jai Europa buvo antikristo karalijos simbolis. Nenuostabu, kad ji 
atmetė Europos tapatumo idėją kaip šventumo stokojančią schiz- 
mą. Dviejų pasaulėžiūrų susiformavimui lemiamą įtaką turėjo Eu- 
ropoje vykęs sekuliarizacijos procesas, o Rusija griebėsi krikščio- 
nybės kaip vienijančios idėjos. Šį atotrūkį gerai iliustruoja Alek- 
sandro I sukurtas „Šventasis krikščionių monarchų aljansas“, 
kuriuo 1815 metais jis tikėjosi padaryti įspūdį Napoleono nuga- 
lėtojams Vienoje, tačiau buvo išjuoktas Metternicho ir Castle- 
reagho. Kaip niekada iki šiol, buvo akivaizdu, kad krikščionijos 
amžius baigėsi, o Europos - prasidėjo. 

Napoleono invazijos išplėtė buvusią properšą tarp Europos 
ir Rusijos. Nutolusi nuo vakarietiškos kultūros Rusija buvo priim- 
ta į Europos Koncerto nares dėl savo užsienio politikos, pagrįs- 
tos siekiais sutriuškinti Prūsiją, užtikrinti Prancūzijos neutralu- 
mą ir išvyti Otomanus iš Europos. O XVIII ir XIX amžiuje bu- 
vo sudaryta karinė koalicija su Habsburgų ir Prancūzijos 
valstybėmis. 1815 metų Vienos kongrese Rusija buvo priimta į 
didžiųjų valstybių būrį ir jai buvo atrėžta didelė dalis Lenkijos. 
Kariniu atžvilgiu Rusija liko integralia Metternicho sukurtos 
Kongreso sistemos dalimi. Tačiau tebebuvo tvirtai tikima, kad ji 
yra Azijos tąsa. 

Europos požiūrį į Rusiją XIX amžiuje labai veikė Jungtinių 
Valstijų iškilimas. Buvo manoma, kad Europą prispaudė du galin- 
gi jėgos blokai, iškilę Rytuose ir Vakaruose. Napoleonas numatė, 
kad pasaulis veikiai taps arba „Amerikos respublika, arba univer- 
salia Rusijos monarchija“, o Europa bus nereikšminga (de Rou- 
gement, 1966, p. 294). Šią dvipolio pasaulio viziją matė ir Alexis 
de Tocgueville'is (1948, p. 434). Galbūt Europa baiminosi Rusi- 
jos dėl to, kad bijojo būti pralenkta Jungtinių Valstijų. 

Ryškėjanti Rusijos prigimtis nebuvo vien nesutaikomų idėjų 
padarinys. Pagal marksistines teorijas, Rusija pasuko kitokiu rai- 
dos keliu nei Vakarai. Kaip teigė Marxas ir Leninas, feodalizmo 
Rusijoje niekada nebuvo; tik valstybė ir magnatai nusavino per- 
teklių. Dar daugiau, politinis dominavimas ir ekonominis išnau- 
dojimas buvo ne visuomenės, o valstybės rankose. Tai yra vadina- 
mojo „azijinio despotizmo“, siejamo su „azijiniu gamybos būdu“, 
esmė (Wittfogel, 1957). Priešingai nei Vakarų revoliucijos, 1917 
metų revoliucija buvo totalinė ta prasme, kad ji pakeitė valstybę, 
ekonomiką ir visuomenę tokiu mastu, kokio niekada nebuvo Va- 
karuose. Dauguma europinių revoliucijų išsaugojo tam tikrą tęs- 
tinumą, o senosios santvarkos elementų išliko iki XX amžiaus. 
Rusijos perėjimas į modernybę, priešingai, buvo atotrūkis nuo 
praeities. Tai neišvengiamai buvo susiję su europizmo kaip bur- 
žuazinės reakcijos atmetimu. Komunistai atmetė Europą dėl to, 
kad bolševikai, - paradoksas, - kaip ir stačiatikiai, ją laikė krikš- 
čionijos ir buržuazinio dekadanso bastionu. Paradoksalu ir tai, 
kad iš Vakarų importuota komunistinė ideologija po 1917 metų 
Rusiją nuo jų atitolino. Šią Rusijos deeuropizaciją atspindėjo sos- 
tinės perkėlimas į Maskvą ir Peterburgo pavadinimo pakeitimas 
iš pradžių į Petrogradą, o 1924 metais, po Lenino mirties, - į 
Leningradą. Jei Rusija kada nors turėjo europizmo elementų, tai 
buvo jos aristokratija ir inteligentija, tačiau šie sluoksniai jos vi- 
suomenėje išnyko po bolševikų revoliucijos, kuri apeliavo į ma- 
žiausiai vesternizuotus sluoksnius. Nuo 1920 metų tradiciniam 
Rusijos vaizdiniui įtaką darė jos emigrantų, laikiusių Europą Ru- 
sijos gelbėtoja, kultūra (Pesonen, 1991). 

IŠVADA 


Šiame skyriuje buvo teigiama, kad Europos rytinį pasienį sukūrė 
sąlygos, leidusios susiformuoti ribai tarp krikščioniškų Vakarų ir 
musulmoniškų Rytų: išorinius neaiškumus atspindėjo vidinės vie- 
nybės stoka. Tai lėmė Europos kaip idėjos ir kaip geopolitinio 
valstybingumo neatitikimą. O politinė Europos įvairovė buvo skir- 
tingo perėjimo į modernybę padarinys, leidęs sieti jos idėją su 
Vakarų Europa, kurios homogeniškumas išryškėjo priešpastatant 
ją rytiniams pasieniams. 


5. Europa modernybės amžiuje 


TEORINĖS PERSPEKTYVOS 


Šiame skyriuje Europos idėja nagrinėjama atsižvelgiant į didžią- 
sias universalistines modernybės revoliucijas: Renesansą, Refor- 
maciją ir Apšvietą. Taip pat bus bandoma įvertinti nacionalizmo 
ir romantizmo įtaką Europos idėjai. Europos idėja yra XV-XVI 
amžiaus kūrinys, nes tada ji tapo savarankiška, o sekuliarizuota 
krikščionijos versija kaip unifikuojantis naratyvas ėmė nykti. Re- 
formacija ir XVII amžiaus religiniai karai išsklaidė krikščionijos 
vienybę. Renesansas ir Apšvieta suteikė pagrindą naujam sekulia- 
riniam tapatumui. Tad Europos idėja tapo kultūriniu Vakarų mo- 
deliu ir unifikuojančia modernybės tema. Tačiau tai nereiškė, kad 
Europa ženklino radikalų atotrūkį nuo krikščioniškos pasaulė- 
žiūros. Europos idėja paprasčiausiai tapo mažiau pavaldi anks- 
tesniam krikščionijos sąryšingumui ir jo alter ego - islamui. Nau- 
ją politiškumą sudarė civilizacija versus gamta: Europa versus ne- 
europinis pasaulis, kuris dabar apėmė „Naująjį pasaulį“ ir ženklino 
necivilizuotos gamtos „barbariškumą“. Europos idėja vis dažniau 
buvo siejama su pažangos idėja, tapusia europinės modernybės 
sinonimu. Pirmiausia tai buvo Apšvietos pasiekimas. 

1776 metų Amerikos revoliucija sustiprino Europos autono- 
miškumo suvokimą Vakarų sampratos, susiformavusios po 1492 
metų, kaina. Europa vis dažniau pradėta įsivaizduoti esanti tarp 
Amerikos ir Rusijos, kurioje 1480 metais buvo įkurta Maskvos 
valstybė. Prancūzų revoliucija tapo Europos idėjos įsikūnijimu, o 
šioji ėmė reikšti civilizuotą nacionalinių valstybių junginį. Po di- 

džiosios 1789 metų senųjų režimų krizės galutinai žlugus krikš- 
čionybei kaip politinei sistemai, buvo sukurtos naujos kultūrinės 
ir politinės erdvės, kuriose ideologija įgavo vis didesnę reikšmę. 
Europos idėją pradėta sieti su Europos nacionalinių valstybių jun- 
giniu, tad galiausiai ji tapo normatyvinio pobūdžio. Ji retai buvo 
laikoma nacionalinės valstybės alternatyva. Tai neturėtų leisti 
mums užmiršti, kad sekuliarizuotos krikščioniškos pasaulėžiūros 
liekanos, išgyvenusios perėjimą į modernybę, teikė turinį nau- 
joms europinio tapatumo formoms, pagrįstoms tiek krikščioniš- 
kuoju humanizmu, tiek „okcidentiniu racionalizmu“. Europos idė- 
ja liko susieta su šiais tapatumo projektais, įskaitant ir antisemi- 
tizmą. Tad šiame skyriuje ketinu kritikuoti supaprastintą Europos 
idėjos sutapatinimą su modernybės samprata, ypač su Apšvietos 
idealais (Heller ir Feher, 1988). 

XIX amžiui ypač būdingas nacionalinės inteligentijos bandy- 
mas formuoti nacionalinius tapatumus masėms integruoti į in- 
dustrinę visuomenę. Būtent nacionalinei idėjai galiausiai ir buvo 
subordinuota Europos idėja. Dėl šios priežasties Europa retai reiš- 
kė politinę vienybę, išskyrus pretekstą tęsti kolonijinius karus. 
Europos idėja kaip tarptautinė civilizacijos norma veikiau buvo 
priemonė nacionalinių valstybių santykiams reguliuoti, o ne vals- 
tybių federacijai įteisinti. XIX amžiuje susiformavo kompleksiš- 
kumo santykis, kurio dėka Europos idėja ėmė reikšti normatyvi- 
nius civilizacijos siekius, išsikristalizavusius į Kongreso sistemą, 
tuo tarpu nacionalinis idealas nurodė kultūros partikuliarizmą arba 
realiatyvizmą. Kadangi Europoje, priešingai nei Jungtinėse Valsti- 
jose, valstybės tradicija, o daugeliu atvejų ir nacionalinis idealas 
atsirado anksčiau nei tarptautinės normos ir jas įteisinančios sche- 
mos, Europos idėja niekuomet nepralenkė nacionalinio idealo. Kaip 
Renesansas įgavo savo išraišką Reformacijoje, taip ir Apšvieta pasi- 
reiškė iškreiptoje modernybėje, kuri XIX amžiuje siekė atgauti pa- 
sitenkinimą nacionalizmu ir krikščionybės susigrąžinimu. 

EUROPOS TAPATUMO SEKULIARIZACIJA 


Italų kvatročentas bei XVI amžiaus Šiaurės Europos Renesansas 
buvo pereinamasis laikotarpis į naują ir patvarų Europos tapatu- 
mo suvokimą. Kaip matėme, nuo XV amžiaus Europos sąvoka 
pradėta vartoti daug dažniau. Kontinento kultūriniai ir geografi- 
niai pavadinimai jau nebesutapo. Krikščioniško Okcidento, arba 
krikščionijos, idėja ėmė prarasti ankstesnę reikšmę ir ją pamažu 
pakeitė labiau sekuliarizuota Europos samprata. Tačiau tai buvo 
labai lėtas procesas. Humanizmo idėja Renesanse buvo pirmasis 
žingsnis. Renesansas gali būti laikomas laikotarpiu, suformavusiu 
integruojantį pasaulėvaizdį, moderniajame amžiuje tapusį Euro- 
pos tapatumo pagrindu. Amžiuje, kuriame nacionalizmas dar neda- 
rė jokios įtakos, Renesanso kultūra leido idėjoms ir stiliams susilie- 
ti Europos mastu. Tačiau tai niekuomet nebuvo grynai sekuliarinis 
tapatumas, nes šioje evoliucijoje lyderiavo Reformacija. 
Reformacija atmetė universalios krikščioniškos tvarkos idėją 
ir sukūrė erdvę sekuliarinei Europos idėjai, tačiau tik tokiai, kuri 
tebebuvo susijusi su krikščionišku pasaulėvaizdžiu. Po Reforma- 
cijos krikščioniškoji vienybė buvo smarkiai pažeista, tad nesunku 
suvokti, kodėl vietoj „krikščionija“ pradėta vartoti žodį „Euro- 
pa“. Tačiau tai nereiškė, kad krikščionija tapo nebesvarbi. Tie- 
siog ankstesnę antitezę krikščionis versus musulmonas pakeitė nau- 
ja - „civilizuoti europiečiai“ versus „necivilizuoti barbarai“. Kont- 
rastingasis Kitas iš Mažosios Azijos persikėlė į Amerikas, Afriką ir 
naujai užkariautą Aziją. Nors vakarietiškoje politinėje kultūroje 
turkų grėsmės vizija tebebuvo svarbus motyvas, galiausiai jis nusto- 
jo dominuoti. Tačiau Vakarų jėgoms, ypač Prancūzijai, buvo įp- 
rasta kurti sąjungas su turkais, kad nugalėtų priešininkus, pirmiau- 
siai Habsburgų imperiją. XVII amžiaus pabaigoje, kai Europa pa- 
keitė krikščioniją kaip kultūrinė nuorodų schema, Otomanų ir 
europietiškų jėgų santykiai tapo vis labiau sekuliarizuoti. 

Po 1648 metų krikščioniją suskaidė kelios skirtingos krikščio- 
nybės formos: Romos katalikybė, anglikonybė, liuteronybė, kal- 
vinizmas bei jo puritoniškos sektos. Po Reformacijos krikščiony- 
bė buvo visiškai kitokia nei anksčiau. Unifikuojanti krikščionijos 
vizija išsisklaidė. Tačiau tai nereiškia, jog krikščionybė buvo ne 
tokia svarbi kaip anksčiau. Ji nustojo būti teritoriniu europinės 
valstybių sistemos tapatumu ir tapo grynai religine racionalizuo- 
tos formos vertybių sistema. Didėjantis visuomenės susiskaidymas 
buvo vienas iš didžiausių amžiaus pasiekimų. 1640 metų Anglijos 
pilietinis karas, 1688 metų Šlovingoji revoliucija ir 1618-1648-ųjų 
karas buvo ypač svarbūs ilgo europinės sekuliarizacijos proceso 
įvykiai. Po kontrreformacijos susidūrusi su racionalizuojančia am- 
žiaus dvasia, pati Romos katalikybė labai pasikeitė. Nors refor- 
macija padalijo Europą į protestantišką Šiaurę ir katalikiškus 
Pietus, krikščionybė tebebuvo pagrindinis kultūrinio tapatumo 
šaltinis. Nederėtų pamiršti, kad ribos tarp katalikiškų ir protes- 
tantiškų Vakarų Europos regionų niekada nebuvo tokios didelės, 
kaip sąsiauris, skyręs lotyniškąją krikščionybę nuo graikiškosios. 
Nepaisant XVII amžiaus religinių karų, Šiaurės ir Pietų Europos 
ryšiai buvo glaudesni nei Rytų ir Vakarų Europos. Dar daugiau, 
lotyniškąją krikščionybę tebevienijo musulmonų grėsmės baimė, 
nors po 1571 metų Lepanto mūšio ji buvo sumažėjusi. Kaip žino- 
ma, didieji Reformacijos ir kontrreformacijos atstovai - Liuteris, 
Kalvinas ir Lojola retai vartojo žodį „Europa“. Jie apeliavo į krikš- 
čionybę, kurią vylėsi reformuoti. Tačiau po Reformacijos ir reli- 
ginių karų krikščionija jau nepajėgė suteikti Vakarų valstybėms 
vieningos politinės kultūros. 

Kad perėjimas prie Europos diskurso buvo lėtas procesas, aki- 
vaizdu iš 1561 metų bandymo sutrukdyti pavadinti kontinentą 
pagonišku Europos vardu (Hale, 1993, p. 48-49). Tai patvirtina 
vienas iš ankstyvųjų konfederacinių Europos vienybės planų, nu- 
braižytų XVII amžiaus pabaigoje kvakerio Williamo Penno. Bū- 

damas pacifistas, Pennas teigė, kad Europos vienybė reikalinga 
tam, kad būtų galima išlaikyti krikščionybės integralumą ir suvie- 
nyti krikščioniją kovai prieš turkus (Heather, 1992, p. 65). Aki- 
vaizdu, kad jis suvokė krikščionybės ir Europos ryšį, nes tikino, 
jog turkams bus leista prisijungti prie būsimos Europos Sąjun- 
gos tik tada, kai jie atsivers iš islamo į krikščionybę (Lewis, 1993a, 
p. 33). Ironiška, kad Europos idėjai pasiekus masių sąmonę pati 
Europa buvo religinių karų įkarštyje. 

Tad Europos idėjos atsiradimo scena buvo sutvarkyta taip, kad 
ji būtų orientuota į sekuliarinį tapatumą. Tai buvo sąvokos for- 
mavimosi periodas; būtent tuomet krikščionijos idėja žlugo, o 
jokios autonominės sąvokos jai pakeisti nebuvo. Renesanso Ame- 
rikos užkariavimo ir Prancūzijos revoliucijos laikotarpiu Euro- 
pos idėja įsitvirtino kaip kultūrinis Vakarų modelis ir buvo vis 
svarbesnė jų politinio tapatumo požiūriu. Pagrindinis sąlyčio taš- 
kas buvo Vakarų samprata. Kai Europos idėja pakeitė krikščioni- 
ją kaip dominuojantis kultūrinis modelis, Okcidento samprata 
liko jo nuoroda. Taip Europos idėja tapo sekuliariniu krikščioni- 
jos surogatu. 

Tad tvirtinu, jog Europos idėja yra sekuliarizuotas krikščioni- 
jos atitikmuo. Neįveikiama įtampa tarp krikščionijos ir humaniz- 
mo per amžius suformavo europietišką tapatumą. Krikščioniškas 
humanistinis žmogaus mitas, išganingos istorijos filosofijos vizija 
bei civilizuojanti naujos buržuazinės vertybių sistemos prigimtis 
davė pagrindą europietiškam tapatumui, kuris susijungė su krikš- 
čionišku paveldu. Antropologiškai universalios moderniosios eu- 
ropietiškos civilizacijos vertybės kilo iš religijos, kuri iš esmės su- 
stiprėjo po religinių karų. Nuo 1648 metų Europa buvo labiau 
nei kada nors anksčiau linkusi tikėti tiesos universalumu, esmine 
žmonijos vienove bei išganinga istorijos idėja. Tad teiginys apie 
radikalų atotrūkį nuo krikščioniškos praeities yra labai abejoti- 
nas. Nors Italijos miestų kultūra iš esmės buvo sekuliarinė, šis 

teiginys netinka visai Europai, ypač šiaurinei, kurioje, pavyzdžiui, 
Stiuartų Britanijoje, buvo atgaivinta dieviškosios karaliaus teisės 
doktrina. Itin racionalizuotas puritonų pasaulis taip pat daug pri- 
sidėjo prie moderniosios krikščionybės sustiprėjimo. Reikia pa- 
žymėti, kad arabai niekada nelaikė Europos sekuliaria civilizacija 
(Abu-Lughod, 1963, p. 159). 

Tik pasibaigus Anglijos pilietiniam karui (1649) ir Trisdešim- 
ties metų karui kontinente nauja visuomenė susidūrė su naujomis 
komunikacijos formomis. Krikščionybė prarado privilegijuotą uni- 
fikuojančios temos Vakarų civilizacijoje poziciją; šioje erdvėje Eu- 
ropos idėja pirmąsyk tapo autonomiška. Tačiau sekuliarizuotos 
krikščionybės padariniai išliko. Pavyzdžiui, po 1648 metų sustip- 
rėjęs antisemitizmas gali būti suvokiamas kaip europinės sąmo- 
nės pagrindas - sekuliarizuota ir antiobskurantiška krikščioniš- 
kos pasaulėžiūros versija. Reikšminga tai, kad XVII amžiaus vi- 
duryje baigiantis religiniams karams Vakarų Europa, susidūrusi 
su pirma po viduramžių tremties grįžtančių žydų banga, surado 
naują taikinį priešiškumui išreikšti. Europos idėją galima įžvelgti 
kontekste, kurį Rabbas (1975) vadina „kova už stabilumą“ XVII 
amžiuje. Laikotarpiu tarp Reformacijos ir Apšvietos atsirado kaž- 
kas panašaus į sekuliarinę sąmonę, kuri suteikė konceptualų apa- 
ratą visiškai naujos visuomenės organizacijai. 

Krikščioniškasis humanistinis Europos buržuazinės visuome- 
nės idealas nugalėjo priešiškas ideologijas. Joks kitas idealas ne- 
pajėgė sujungti įvairių buržuazinės visuomenės elementų į unifi- 
kuotą pasaulėvaizdį. Pagrindiniai Europos tapatumo komponen- 
tai buvo pažangos, civilizacijos ir krikščioniško gelbėjimo idėjos. 
Antisemitizmas tarpo kartu ir teikė joms orientaciją. Remdamasi 
šiomis idėjomis ir idealais, nacionalizmo ir imperializmo amžiuje 
Europa atsigręžė į pasaulį. 

EUROPA IR APŠVIETA 


Tad kokia prasme galima kalbėti apie atrotrūkį nuo praeities? 
Garsusis senųjų ir moderniųjų ginčas, ar būta istorijoje pažan- 
gos nuo antikos laikų, XVII amžiaus pabaigoje - XVIII pradžio- 
je buvo viena iš sekuliarinių diskusijų apie atotrūkį nuo praei- 
ties. Tačiau praeities kritika sustiprėjo tik XVIII amžiaus Apšvie- 
toje, kai įsitvirtino aiškaus europietiško tapatumo samprata. 
Apšvietos mąstytojai pirmieji suvokė amžiaus dvasios sekuliaru- 
mą ir dinamiškumą. Bažnyčia ir valstybė buvo suvokiamos ne 
kaip simbiotinė vienybė, o kaip atskiros sritys. Apšvieta gali bū- 
ti laikoma galutinai susiformavusio europietiško tapatumo iš- 
raiška. To amžiaus racionalizmą ir tyrinėjimų dvasią aiškiai išreiš- 
kė labiau susiskaidžiusi visuomenė, kurioje valstybė ir bažnyčia 
atliko skirtingus vaidmenis. 

Tačiau sekuliarizacija nebūtinai reiškia prieš religijas nukreip- 
tą judėjimą. Svarbiausias sekuliarinės visuomenės bruožas - reli- 
gijos įteisinimas nacionalinėje bažnyčioje, kuri yra atsiskyrusi nuo 
kitų visuomenės sričių. Kaip teigė Chadwickas (1993, p. 135) 
savo klasikinėje XIX amžiaus sekuliarizacijos studijoje, bažnyčios 
1r valstybės atsiskyrimas buvo politinė būtinybė ir nebuvo susijęs 
su naujo požiūrio atsiradimu. Pagrindinė jo funkcija buvo ne tiek 
apsaugoti valstybę nuo klerikalizmo, kiek apginti krikščionių baž- 
nyčią nuo valstybėje įsitvirtinusių antiklerikalinių ideologijų. Tad 
nacionalinės bažnyčios institucija apgynė krikščionybę nuo švie- 
tėjų kritikos. 

Didžioji Britanija ir daugelis kitų Europos valstybių įžengė į 
modernųjį pasaulį atmesdamos revoliucinius Apšvietos ir Pran- 
cūzijos revoliucijos principus. Tačiau šio amžiaus sekuliarizacija 
nereiškė krikščionybės prietarų atmetimo. Ji tiesiog įtvirtino juos 
diferencijuotame pasaulėvaizdyje, kuriame religija tebuvo viena 
iš kognityvių dimensijų. Daugelyje šalių - Škotijoje, Anglijoje, Vo- 

kietijoje ir Olandijoje - Apšvieta įsitvirtino krikščionių bažnyčio- 
se (Gilley, 1981, p. 104). Kol mokslas, teisė ir menas vystėsi pa- 
gal savo nepriklausomą logiką, krikščioniškas pasaulėvaizdis bu- 
vo dominuojantis kultūros motyvas, kuriuo remdamasi krikščio- 
niškoji civilizacija galėjo save identifikuoti. Tad nors visuomenės 
diferenciacija tarp bažnyčios ir valstybės didėjo, krikščionybė su 
savo misionieriais pamokslininkais ir išpuoliais prieš pagonišką 
religiją įsiskverbė į socialines sistemas daug giliau nei kada nors 
anksčiau iki modernizacijos. Nors bažnyčios prarado galią valsty- 
bei, jos įgijo ją šeimai ir mokyklai sukurdamos naują represinį 
galios aparatą, nukreiptą į kūną. Kitaip tariant, XIX amžiuje krikš- 
čionybė buvo ne viduramžių palikimas, o modernybės ir grįžimo 
į krikščionybę proceso produktas: religija tapo internalizuota. Šioje 
kaitoje žydas pakeitė musulmoną kaip krikščionį persekiojantis 
vaiduoklis. Pavyzdžiui, vokiečių nacionalistai reikalavo, kad bu- 
vimas krikščionimi taptų narystės vokiečių nacijoje kriterijumi 
(Katz, 1980, p. 77). Pasak Mosse (1978), Europos radikalizmas 
išryškėjo XVIII amžiaus Vakarų ir Centrinės Europos intelektua- 
lizme; nauji Apšvietos mokslai ir pamaldus krikščionybės atgaivi- 
nimas, sukūręs seno ir naujo mišinį, ypač paveikė racionalizuotą 
ir regresyviai modernizuotą antisemitizmo pasaulėvaizdį. 
Europos kaip kultūrinio modelio idėja ėmė formuotis XVIII 
amžiuje. Rousseau įsivaizdavo amžių, kuriame „nebėra nei Pran- 
cūzijos, nei Vokietijos, nei Ispanijos, netgi Anglijos, o yra tik eu- 
ropiečiai. Visiems būdingi tie patys skoniai, tos pačios aistros, tas 
pats gyvenimo būdas“ (Hampson, 1984, p. 71). „Visuomenės su- 
tartyje“ Rousseau sukūrė utopinį politinės inžinerijos programų 
pagrindą. Pati Europos idėja buvo visuomenės sutarties, išreiš- 
kiančios nacijų aljansą, kristalizacija. Saint-Simonas rašė apie Eu- 
ropos tautų būtinumą reorganizuotis naujomis politinėmis sąly- 
gomis, kad būtų išsaugota nepriklausomybė. Voltaire'as tikėjo, 
kad Europa keitė nacionalines valstybes. „Šiandieną jau nebėra 

prancūzų, vokiečių, ispanų, netgi anglų - visi turi tuos pačius sko- 
nius, tuos pačius jausmus, tuos pačius papročius, nes nė vieni nė- 
ra patyrę jokios ypatingos nacionalinės raidos“ (Dann ir Dinwid- 
dy, 1998, p. 14). Kantas 1795 metais „Amžinojoje taikoje“ patei- 
kė vieną iš garsiausių argumentų, pagrindžiančių „laisvų valstybių 
federaciją“. Heinrichas Heine „Europos sodą“ Paryžių laikė civi- 
lizacijos centru. 1796 metais Edmundas Burke'as rašė: „Joks eu- 
ropietis negali būti tremtyje jokioje Europos dalyje“ (Hay, 1957, 
p. 123). Vis dėlto ši skambi idėja turėjo mažai ką bendra su realy- 
be ir tebuvo vien aukštesnės klasės turizmo ir aristokratų visuo- 
menės kosmopolitizmo, kurio troško buržuazija, išraiška. 

Būtina pabrėžti, kad Europos kaip alternatyvos nacionalinei 
valstybei samprata amžininkams turėjo maža prasmės. Naciona- 
linių valstybių konfliktai buvo pernelyg stiprūs. Apšvietos uni- 
versalizmas niekuomet nepasireiškė stipriu europietiškumo jaus- 
mu, netgi tada, kai išpopuliarėjusi renesansiška Europos idėja ta- 
po naujos Europos tvarkos utopinės vizijos pagrindu. Idėjos, kurias 
iškėlė švietėjai, tebuvo nedidelės intelektualų grupelės produk- 
tas, kuriam dauguma valstybės vyrų neteikė reikšmės (Anderson, 
1988, p. 185-187). Palikimas, be abejo, buvo pernelyg sureikš- 
mintas. Jų Europos koncepcija buvo grynai prancūziškos kilmės 
ir deklaravo „europinės religijos, baltosios rasės ir prancūzų kal- 
bos pranašumą“ (de Rougement, 1966, p. 157). Vienybės kon- 
cepcija buvo kur kas labiau išplėtota kitose civilizacijose, pavyz- 
džiui, kinų (Bozeman, 1960, p. 135; Dubs, 1944). Kinų pasau- 
lio tvarka niekuomet neprarado visa apimančios kultūrinės 
vienovės (Fairbank, 1968, p. 5). Žydų tradicija, kur religijos ir 
nacijos ryšys stipresnis, taip pat gali būti laikoma stipresne kul- 
tūrinės vienybės tradicija nei krikščionybė, kuri kultūrine pras- 
me buvo įvairesnė. 

Kosmopolitinė visuomenė XVIII-XIX amžiuje save tapatino 
su prancūzų kalba ir socialinės elgsenos standartais. Prancūzų kalba 

pakeitė lotynų ir tapo diplomatijos i1r mandagios visuomenės kal- 
ba. Būti „europiečiu“ reiškė kalbėti prancūziškai. Suprantama, 
užsienio valstybės vyrai neketino politizuoti prancūzų kultūros, 
kuri praktiniais sumetimais vienintelė buvo tarptautinio pobū- 
džio. Europos idėja nebuvo skatinama, nes su ja buvo susiję kele- 
tas ginčytinų pretenzijų. Bismarckas atmetė Europos sampratą kaip 
nesuderinamą su Prūsijos interesais. „Žodis „Europa“ visuomet 
sklido iš lūpų tų valstybės vyrų, kurie norėjo ko nors iš užsienio 
jėgų, bet nesiryžo prašyti savo vardu“ (Crankshaw, 1982, p. 352). 
Valdovai, kurių teisėtumas priklausė nuo nacionalizmo, buvo aki- 
vaizdžiai priešiški paneuropinėms idėjoms. 

Išskirtinės ir karingos prigimties Europos idėja atsispindi dau- 
gelyje ankstyvųjų jos vieningumo idėjų. Leibnizas ir Hume'as, siūlę 
Europos valstybių aljansą, buvo garsiausi Apšvietos idealo šali- 
ninkai. Liūdnai pagarsėjusiu „Egipto planu“ (1672) grindžiama 
Leibnizo Europos taikos vizija. Pasiūlyme Liudvikui XIV jis pa- 
brėžė savo įsitikinimą, kad efektyviausia priemonė užtikrinti Eu- 
ropoje taiką yra Prancūzijos vadovaujamas jungtinis Europos įsi- 
veržimas į Otomanų valdomą Egiptą (Foerster, 1967, p. 151- 
160). Toks karas Prancūzijai būtų itin patrauklus, nes ji galėtų 
tapti „įnirtusiu neteisingumo keršytoju, krikščionijos vadovu, Eu- 
ropos ir žmonijos pasididžiavimu“ (Yapp, 1992, p. 146). Nors šis 
planas niekada nebuvo įgyvendintas taip, kaip įsivaizdavo Leib- 
nizas, tačiau jis išstūmė pagrindinę idėją, slypėjusią už Europos 
bendradarbiavimo sampratos, t. y. vakarietiškos karo mašinos nuk- 
reipimą prieš neeuropinį pasaulį. Tokia buvo tikrovė, nubrėžusi 
europinės Apšvietos utopiškumą: ribota taika Europoje vardan 
imperijos kūrimo. 

EUROPA IR PRANCŪZIJOS REVOLIUCIJA 


Prancūzijos revoliucija Europos visuomenei turėjo dvejopą reikš- 
mę. Kaip revoliucija prieš Senąją tvarką, ji buvo ne tik prancūziš- 
kas, bet europinis judėjimas. Tačiau niekas negalėjo nuslėpti, kad 
tai buvo Prancūzijos revoliucija. Universalistinės idėjos ir idealai, 
kuriuos ji išryškino, buvo pajungti siauresniam buržuazijos klasės 
nacionalizmui ir imperialistinėms direktorijos vyriausybės ambici- 
joms. Nuo 1793 metų Prancūzija kariavo su visa likusia Europa, o 
revoliucinė „nacijos“ doktrina tapo imperialistine programa. 

Kai karališkasis absoliutizmas revoliucijos antplūdžio buvo su- 
griautas, porevoliucinė valstybė transformavosi į ekspansyvų judėji- 
mą. Napoleono Europos rekonstrukcijos planai buvo grįsti įsitikini- 
mu, kad ją galima sukurti pagai Prancūzijos vaizdinį (Woolf, 1991, 
p. 32). Iš pradžių prancūzų revoliuciniai karai, nuvertę paskutinius 
feodalizmo bastionus, sulaukė paramos ir visoje Europoje buvo ku- 
riamos respublikos. Europa buvo betampanti respublika. 

Universalistinės Prancūzijos revoliucijos idėjos, suteikusios Eu- 
ropai bendro tapatumo pojūtį, kartu jį ir atėmė. Respublikos ne- 
sugebėjimą sukurti stabilų europinio tapatumo pagrindą lėmė bent 
trys priežastys. Pirmiausia, kaip jau buvo minėta, maždaug nuo 
1793 metų revoliucija tapo imperialistine programa. Napoleo- 
nas 1804 metais gavo Prancūzijos imperatoriaus titulą ir lojalu- 
mas 1789 metų idealams buvo susietas su lojalumu prancūzams. 
Taip Romos imperija atgimė Prancūzijos imperijos pavidalu. Ant- 
ra, 1793 metais prasidėję revoliuciniai karai sukėlė didelį Vakarų 
ir Rytų Europos konfliktą. Napoleoniškoji Europa buvo romė- 
niškoji Europa, kurios rytinį pasienį sudarė Reinas (Cahnman, 
1952, p. 608). Akivaizdus pavyzdys - Šventoji Romos imperija, 
kurią 1806 metais Napoleonas panaikino. Ją pakeitusi Reino kon- 
federacija tapo buferine zona tarp Vakarų ir Rytų, o rytinis pasie- 
nis driekėsi buvusio germanų-slavų pasienio vietoje. Rytiniai Eu- 

ropos regionai nepatyrė tokio revoliucinio pakilimo kaip Vakarų 
Europa. Ten Apšvieta buvo aristokratiškesnė nei Vakaruose. Dar 
daugiau, Rytų Europos ir Rusijos absoliutinės monarchijos revo- 
liucinį iššūkį įveikė sėkmingiau nei Vakarai. Nors Lenkija buvo 
pirmoji šalis, priėmusi konstituciją, tačiau ši neišlaikė laiko išban- 
dymo ir dingo kartu su Lenkija po jos antrojo padalijimo 1793 
metais. Trečia, revoliucijos dvasia išlaisvino teritorinio naciona- 
lizmo idėjas. Nors jos neperaugo į secesinį nacionalizmą, — tai 
įvyko gerokai vėliau, - tačiau europinės tvarkos, pagrįstos nacio- 
nalinėmis valstybėmis, pamatai buvo pakloti. 

Napoleonas mėgino sumodeliuoti Europą vardan Prancūzi- 
jos, tačiau jam nepavyko. Jo oponentai po 1814 metų griebėsi 
būtent Europos idėjos bandydami atstatyti Senąją tvarką. Nerei- 
kia ir sakyti, kad toks Europos idėjos panaudojimas buvo antipran- 
cūziškas reiškinys. Svarbiausia, kad tai buvo antivakarietiškas reiš- 
kinys, nes Šventoji Sąjunga suvienijo Rusiją, Prūsiją ir Austriją į 
rytinį galios bloką, kurio vakarinę sieną sudarė Reinas (Cahn- 
man, 1952, p. 609). Reikia pažymėti, jog Europos idėja buvo 
įtraukta į tarptautinės politikos diskursą kaip tik dėl to, kad žlu- 
go Europos geografinės schemos vienybė ir restauruotų monar- 
chijų Europa pakeitė revoliucinį respublikoniškumo projektą. Res- 
publikoniškumo žlugimas tapo pagrindine vėlesnės Europos idė- 
jos istorijos sąlyga, kuri porevoliuciniu laikotarpiu tapo labiau 
susijusi su atgaivinta Senąja tvarka. 


EUROPA IR NACIONALINĖ IDĖJA 


Restauruotoji Metternicho tvarka nuo 1815 iki 1848 metų buvo 
atsakas į revoliucijos iššūkį, tačiau jai teko susitaikyti su kai ku- 
riais ankstesniais reikalavimais ir daugelyje valstybių buvo priim- 
tos nuosaikios konstitucijos. Porevoliucinis nacionalizmas buvo 

didžiausia grėsmė Metternicho tvarkai. 1789-1848 metais na- 
cionalizmas, įgavęs respublikonišką formą, buvo siejamas su libe- 
ralizmu ir jo priešiškumu Naujajai tvarkai. Tačiau niekas negalėjo 
nuneigti, kad prasidėjo nacionalizmo amžius, tad Europos idėja 
išsisklaidė į nacionalinio idealo partikuliarizmą. Tačiau tai nereiškė, 
kad naujoji nacionalinių valstybių sistema nesirėmė normomis. 
Europos valstybėms konsoliduojantis į didesnes valstybes, Euro- 
pos idėja įgavo normatyvinį pobūdį ir tapo reguliatyvine (Mann, 
1993, p. 35-36, 65, 254—255). Tačiau pirmiausia ji turėjo susitai- 
kyti su nacionalizmu. 

Nuo 1848 metų, kai liberalus, arba respublikoniškas, nacio- 
nalizmas nesugebėjo sukelti revoliucijos prieš restauruotą Senąją 
tvarką, nacionalizmas buvo mažiau susijęs su pradiniu respubli- 
konišku idealu. Nuo 1848-ųjų nacionalizmas atsisakė savo anks- 
tesnės revoliucinės formos ir tapo kapitalistinės modernizacijos 
įrankiu. Buvo priimtos minimalios konstitucijos ir daugelis vals- 
tybių susitaikė su liberalizmu, o šis - su reakcinguoju konserva- 
tizmu sukurdamas modernaus konservatizmo ištakas. Po Italijos 
susivienijimo 1861 metais ir Vokietijos susivienijimo 1871-aisiais 
įgavęs nacionalinio patriotizmo formą, nacionalizmas tapo na- 
cionalinių valstybių ideologija ir nustojo būti išlaisvinimo idealu. 
Kita vertus, jis tapo judėjimu link secesijos, nors tai vyko vėliau. 
Tai laikotarpiu iki 1848 metų paankstino Graikijos išsilaisvinimą 
iš Otomanų imperijos, įvykusį 1830 metais, ir Belgijos atsiskyrimą 
nuo Nyderlandų 1831-aisiais, o vėliau, po Berlyno sutarties, - Ru- 
munijos, Bulgarijos, Serbijos ir Montenegro susikūrimą 1878, Nor- 
vegijos - 1905 ir Albanijos 1913 metais. 

Tad ką būtų galima pasakyti apie Europos idėją nacionaliz- 
mo amžiuje? XIX amžiaus Europos idealą, kaip siauresnio na- 
cionalistinio idealo priešprieša, galima vertinti dvejopai. Pirma, 
esama Europos sampratos, atsiradusios judėjime nuo Renesan- 
so link Apšvietos. Tai krikščioniškas humanistinis idealas ir ti- 

kėjimas universalia vertybių sistema, pagrįsta protu, pažanga ir 
mokslu. Šie idealai sudaro Europos tapatumo pagrindą ir yra 
įsikūniję modernybės idėjoje. Antra, XIX amžiuje atsirado Euro- 
pos politinės vienybės idealas. Iš esmės tai buvo adaptuotas na- 
cionalinis idealas, kurio žymiausias šalininkas buvo Mazzinis. 
Šios dvi Europos idėjos dimensijos - politinė ir kultūrinė - ma- 
žai tesusijusios, tačiau kartu jos suformavo modernią Europos 
vienybės idėją. Turiu galvoje tai, kad Europa kaip krikščioniško 
humanistinio Vakarų idealo įsikūnijimas yra susieta su Europos 
modernybės reiškėja - nacionaline valstybe. Taigi Vakarų kultū- 
ra kristalizavosi Europos idėjoje kaip kultūriniame modelyje, o 
nacionalinė valstybė tapo europietiškos modernybės skleidėja. 
Tai patvirtina sąvoka „liaudis“. 

„Liaudies“ idėja kilo iš pradinės Prancūzijos revoliucijos sąvo- 
kos, kuri iš esmės būdama politinė tapo kultūrine. Nacionalines 
bendruomenes atrado inteligentija, o vėliau politizuoti patriotai 
ir nacionalistiniai sąjūdžiai (Hobsbawm, 1991b). Nacionalinis 
idealas buvo laikomas istorinių bendruomenių, apibrėžiamų kal- 
bos pagrindu, išraiška, o XIX amžiaus pradžioje šie nacionaliniai 
požymiai buvo papildyti religija ir etniškumu. Europos tapatumo 
požiūriu, tai reiškė, kad universalesnės prigimties tapatumas tu- 
rėjo susitaikyti su partikuliaristiniais kultūriniais įsitikinimais. An- 
tisemitizmas yra vienas iš ryškiausių nacionalinių kultūrų priešiš- 
kumo transkultūrinėms įtakoms pavyzdžių. XIX amžiaus kultūros 
nacionalistai tikėjo, kad civilizacija pagrįsta nacionalinėmis-isto- 
rinėmis kultūromis: nacionalinė valstybė buvo Europos pamatas. 
Žydai buvo pašalinti iš nacionalinės bendruomenės, nes manyta, 
jog tai žmonių grupė, neturinti nacijos. Nors Europos idėją XVIII 
amžiaus pabaigoje žydai vertino optimistiškai, XIX amžiuje, ypač 
po 1870 metų, jų istorinė sąmonė vis labiau nusivylė Europa ir 
Vakarais, nes manyta, kad Rytai pasižymi didesniu potencialu (Sha- 
vit, 1992). Galimas daiktas, kad žydų ambivalentiškumas Euro- 

pos atžvilgiu buvo susijęs su didėjančiu nacionalizmo ir antisemi- 
tizmo sąryšingumu po 1870 metų. 

XIX amžiaus ponapoleoniškos tvarkos struktūroje, kurią 1815 
metais įtvirtino Vienos kongresas, galios balanso sistema Euro- 
pos politinės vienybės sampratą padarė neįmanomą. Po Vienos 
kongreso dominuojanti Europos idėja buvo galios balansas, Eu- 
ropos Koncerto esmė, kuri buvo laikoma pax Europaea pagrin- 
du. Ši idėja siekia ne Apšvietos, o absoliutizmo amžių, kai ji tapo 
politiškai reikalinga. 

Iš esmės Europos idėja buvo siejama su partikuliariniais vie- 
nos šalies interesais. Britams Europa asocijavosi su prancūzais, o 
pastariesiems ji reiškė kažką teutoniška. Tarp Napoleono karų ir 
Pirmojo pasaulinio karo Britanija visą dėmesį sutelkė į savo kolo- 
nijas ir beveik nesidomėjo Europa. Kita vertus, vokiečiams Euro- 
pa buvo pernelyg susijusi su prancūzų siekiais. Šitai aiškiai išreiš- 
kė Bismarckas, kuris priešinosi europinės tvarkos idėjai ir laikė 
Europos idėją viena iš amžiaus erezijų (Schieder, 1962). Metter- 
nichui Europa buvo viena iš Austrijos neišvengiamybių (Taylor, 
1942, p. 34). Europa buvo atsvara prieš Prancūziją ir Rusiją, ta- 
čiau be šito ji neteikė jokios kitos naudos. Toks buvo ir Petro I 
požiūris: „Europos mums reikės keliems dešimtmečiams, po to 
galėsime nuo jos nusigręžti“ (Szamuely, 1988, p. 136). Britai bu- 
vo griežčiausiai nusistatę prieš Europos, kurią jie taip pat vadino 
„kontinentu“, sąvoką. Savo „įstabioje izoliacijoje“ Britanija lin- 
ko tik išoriškai asocijuotis su Europa, kuri ilgą laiką reiškė katali- 
kiškąjį despotizmą. Anglų nacionalinį tapatumą po Reformacijos 
formavo opozicija kontinentinėms jėgoms, o galofobija išliko viena 
iš labiausiai iškreiptų anglų nacionalinio tapatumo formų. 

XVI amžiuje atsirado krikščioniškos respublikos idėja kaip 
ideologinė priešprieša Karolio V universalios monarchijos siekiui 
(Foerster, 1967, p. 107). „Didysis Henriko IV planas“, kurį pa- 
rengė kunigaikštis Sully, XVI amžiaus pabaigoje ir XVII pradžio- 

je buvo vienas iš garsiausių tarp šių ankstyvųjų ambicijų. Sully 
įsivaizdavo naują Europą, kuri iš esmės buvo Prancūzijos tąsa 
(Souleyman, 1941). Jungtinio vakarietiško aljanso prieš turkus 
idėja buvo svarbus šios koncepcijos aspektas. XVI amžiuje Eu- 
ropos idėja buvo glaudžiai susijusi su Ispanijos pasaulio vizija, o 
XVII amžiuje universalios europinės taikos tvarka tapo neatski- 
riama nuo prancūzų siekių ir ambicijų, kurias puoselėjo Riche- 
lieu. Liudvikas XIV siekė tapti „Europos arbitru“ (Kennedy, 
1989, p. 132). Pjesė „Europa“, suvaidinta 1642 metais, buvo 
parašyta kaip politinė alegorija, kurios tikslas buvo apibrėžti Ri- 
chelieu užsienio politiką (Najam, 1956). Habsburgų siekio vieš- 
patauti Europoje kontekste Burbonai, ypač po 1648 metų, iš- 
reiškė kitą požiūrį į Europą, tad Europos idėja buvo susieta su 
priešiškumu Prancūzijai (Burke, 1980). Vis dėlto Europos kaip 
universalios respublikos idėja leidžia teigti, kad Europa negalė- 
jo būti suvienyta esant vienos galios hegemonijai ir iš tikrųjų 
buvo iškreiptas Prancūzijos viršenybės siekis (Barraclough, 1963, 
p. 28). Europos idėja buvo glaudžiai susijusi ir su Oranžo byla. 
Iš tiesų XVII amžiaus pabaigoje „Europos laisvės“ idėja buvo 
artimai susijusi su protestantų byla, kurią itin paaštrino Angli- 
jos vigai, tad būtent Europos vardan Williamas 1688 metais iš- 
silaipino Anglijoje (Schmidt, 1966). Vėliau Europos idėjos bu- 
vo šauktasi protestantų interesų vardu 1700 metų Ispanijos ka- 
rų sekos (kaip priešpriešos Prancūzijos karų sekai Ispanijos 
Nyderlanduose) bei Hanoverio karų sekos po 1701 metų (kaip 
priešpriešos katalikų Stiuartų bylai) kontekste. 

Tarptautinių institucijų buvo vos keletas. Raudonasis Kryžius, 
įkurtas 1859 metais Ženevoje, ir Visuotinė pašto sąjunga, įkurta 
1874 metais Berne, buvo du iš keleto ilgalaikių Europos bendra- 
darbiavimo padarinių (Joll, 1980, p. 14; Lyons, 1963). Tačiau 
Europos visuomenės realybė buvo karas ir nuolatinis pasirengi- 
mas jam. Politiškai Europa buvo destruktyvi. Tačiau tai nereiškia, 


110 EUROPOS IŠRADIMAS: IDĖJA, TAPATUMAS, REALYBĖ 


kad jos idėja buvo visiškai atskirta nuo politikos. Kaip jau esu 
sakęs, tarptautinė politika nebuvo išsilaisvinusi iš normų. 

Kaip normatyvinė idėja Europa buvo įteisinta Europos Kon- 
certo kongreso sistemoje. Pirmiausia tai buvo atsakas „tarptauti- 
nės visuomenės“ plėtrai XIX amžiuje, kai Europos jėgoms tapo 
svarbu reguliuoti pasaulinę areną. Peštynės dėl kolonijų ir noras 
laikyti Rusiją toliau nuo Otomanų teritorijų buvo du veiksniai, 
dėl kurių visa tai buvo ypač reikalinga. Jų ištakos siekia 1648 
metų Vesfalijos taiką, užbaigusią Trisdešimties metų karą, ir 1713 
metų Utrechto taiką, užbaigusią Ispanijos karus. Šie įvykiai patvir- 
tina mano teiginį, kad Europos idėja neatspindėjo taikos ir vieny- 
bės, o buvo normatyvinė būtinybė siekiant, kad kontinente nejsi- 
viešpatautų Habsburgai arba Burbonai. 

Europos Koncertas, arba restauruotos Senosios tvarkos kong- 
reso sistema, buvo sudaryta iš negatyvios vienybės. Vienos galios 
didėjimas reiškė kitos mažėjimą. Tai buvo balansas tarp valstybių, 
tačiau ne jų vienybė; jų vienybė buvo paradoksalus kiekvienos iš 
didžiųjų galių sugebėjimas kiekviename darinyje rasti būdą, kaip 
nusmukdyti ar bent prislopinti kitą. Europos idėją, jeigu ji apskri- 
tai buvo, sudarė daugybė jos pačios skirtumų, delikačių skirtumų 
vienovė. Dar daugiau, jei Europos Koncertas turėjo bendrą dėme- 
nį, tai buvo susitelkimas į imperijos kūrimą ir bandymas išlaikyti 
rytinį Mitteleuropos pasienį ir arčiau namų sudaryti opoziciją de- 
mokratiniam liberalizmui ir darbininkiškajam radikalizmui. 

Vienos kongresas Europai taikos neatnešė, tik perkėlė karą į 
Afriką ir Aziją. Taiką Europoje lėmė kolonizacijos siekis. Nors 
visuomet buvo pavojus, kad didžiosios galios susikibs dėl koloni- 
jų, tačiau būtent imperializmo dėka atsirado daugelis aljansų: Tri- 
guba Antantė buvo aljansas ne tik prieš Vokietiją, bet ir prieš savo 
kolonizuotas tautas (Kiernan, 1980, p. 45). Kitas akivaizdus pa- 
vyzdys - Jungtinių Valstijų nepriklausomybė po 1776 metų, ku- 
riuos galima laikyti naujos civilizacijos pradžia. Formavosi Euro- 

pos samprata, kuria buvo siekiama sukurti naują Europos tapatu- 
mą - kaip civilizacijos, esančios tarp Amerikos ir Rusijos. Kaip tik 
šiame kontekste XIX amžiuje kilo naujos Europos federacijos idė- 
jos (Foerster, 1967, p. 266-271). Negalima ignoruoti globalaus 
konteksto, kuriame atsirado Europos idėja. 

1856 metais, po Krymo karo, Otomanų imperija pagaliau bu- 
vo priimta į Europos Koncertą ir „įstatymai, galiojantys krikščio- 
niškoms nacijoms“ buvo pakeisti „įstatymais, galiojančiais civili- 
zuotoms nacijoms“ - tuo buvo siekiama nuteikti Turkiją prieš Ru- 
siją (Altuing, 1975, p. 53). Europą pradėta tapatinti su naujomis 
tarptautinėmis politikos normomis, kurios pakeitė kultūrinę nuo- 
rodų sistemą. Civilizacija reiškė liberalios europinės civilizacijos 
normas, pakeitusias krikščioniją kaip kultūrinę sistemą, tačiau iš- 
laikiusias daugelį jos prietarų (Gong, 1984, p. 15). Tad Europos 
idėja kartu su tapatumu civilizacijos standartams buvo glaudžiai 
susieta su tarptautine teise. Šitai daugiausiai koncentravosi į daly- 
kus, susijusius su diplomatija, prekyba ir karine elgsena (Best, 
1986, p. 215). Tai buvo ne „tarptautinis“ o europinis įstatymas, 
kurio geista išnykus nacionalinės valstybės sužlugdytam morali- 
niam universalizmui (Best, 1986, p. 219). Tačiau tai buvo iškreiptas 
moralinis universalizmas, moralinio įstatymo iškraipymas, redu- 
kavęs vakarietišką racionalizmą iki karo taisyklių. 

Nors Europos idėja buvo paplitus XIX amžiaus viduryje, iš 
esmės ji buvo pajungta tautybės principui. XIX amžiaus pradžio- 
je Apšvietos pasaulio piliečio (Weltburger) idėją pakeitė naciona- 
linis pilietis (Schlereth, 1977 ir Meinecke, 1970). Bairono mirtis 
1824 metais Misolongyje, sukrėtusi didžiąsias galias labiau nei 
visi kiti kontinento įvykiai, paskatino jų veržimąsi į Otomanų im- 
periją, laikytą Europa miniatiūroje, ir moderniojo nacionalizmo 
atsiradimą. Nacionalizmas, kurį išlaisvino Graikijos nepriklauso- 
mybės karas, sutapęs su kontrrevoliucinio konservatizmo laiko- 
tarpiu Vakarų Europoje, buvo ypač galingas kultūrinis instrumen- 

tas, suvienijęs Europą prieš tradicinius islamo priešininkus Azijo- 
je ir Afrikoje (Bernal, 1987, p. 441). Europinės tvarkos sampratą 
apribojo nacionalizmas ir galios balanso sistema. Tačiau naciona- 
lizmas buvo ne europizmo neigimas, o jo galimybės sąlyga. Bū- 
tent nacionalizmui didžiosios galios teoriškai ir 1914-ųjų mūšiuose 
paaukojo Europą. 

Net patys nacionalistai turėjo grumtis, kad nacionalinės vals- 
tybės idėja taptų populiari. Istorinės nacionalinės valstybės idėja 
ne visuomet sulaukdavo masių paramos. Europizmas buvo sutik- 
tas su dar mažesniu entuziazmu ir niekada netapo visuotinių de- 
batų tema. Nacionalizmo amžiuje Victoro Hugo „Suvienytųjų Eu- 
ropos valstybių“ idealas ir Voltaire'o „Europos Respublikos vizi- 
ja“ liko anomalijomis. 1834 metais Berne Guiseppe's Mazzinio 
įkurtas „Jaunosios Europos“ sąjūdis buvo vienas iš didžiausių žings- 
nių šia kryptimi (Salvatorelli, 1964, p. 339-347). Šiuo sąjūdžiu 
veikiau siekta ne suformuoti jungtines Europos valstybes, o pa- 
remti europinius nacionalistinius judėjimus ir tapti būsimos lais- 
vų Europos valstybių federacijos pagrindu. Politinės Europos vie- 
nybės — vieningos federalinės valstybės idėjos nebuvo populia- 
rios. Pavyzdžiui, Mazzinio „Jaunoji Europa“ išgyveno dvejus metus 
ir niekada nebuvo tokia populiari kaip „Jaunoji Italija“ ir jos įk- 
vėpti nacionalistiniai sąjūdžiai - „Jaunoji Vokietija“, „Jaunoji Pran- 
cūzija“ ir „Jaunoji Airija“. Verta pažymėti, kad Italija ir Vokietija, 
šalys su stipriausiomis europizmo tradicijomis, dar nebuvo vie- 
ningos. Tiek Risordžimento, tiek Vokietijos vienybės siekis su- 
reikšmino Europos idėją. Tačiau kai šios šalys tapo vieningos, anks- 
tesnis palankumas Europai degradavo iki šovinizmo ir iredentiz- 
mo. Su Europa siejamus universalistinius principus užtemdė 
nacionalinių kultūrų partikuliarizmas. 

ROMANTINIS EUROPOS ATRADIMAS 


XIX amžius buvo ne tik nacionalizmo, bet ir romantizmo am- 
žius. Nors nacionalizmas ir romantizmas buvo glaudžiai susiję, jų 
koncepcijos buvo visiškai skirtingos. Nacionalizmas pirmiausiai 
buvo politinė idėja, nukreipta į ateitį, o romantizmas iš esmės 
buvo nepolitinis sąjūdis, žvelgęs į praeitį. Romantizmas ypač pa- 
brėžė praeities atradimą, o jo revoliucinė forma išaukštino hero- 
jiškai save vertinančias nacijas. Nors XIX amžiuje jis labiau aso- 
cijavosi su ankstesne forma nei su revoliucine, tačiau iš revoliuci- 
nio impulso perėmė europinę dvasią pabrėžiančią dinamišką ir 
kūrybišką jėgą. 

Novalio „Europos krikščionybė“ (1968), parašyta 1799 me- 
tais, buvo vienas iš geriausių romantizmo pavyzdžių. Viduramžių 
krikščionybė Novaliui buvo utopinė europinės modernybės bei 
jos sekuliarinių ideologijų, kurias jis siejo su Reformacija, filoso- 
fija ir Apšvieta, alternatyva. Dar daugiau, jis tvirtino, kad krikš- 
čionija nėra tolygi Europai ir gali būti pasaulį atgaivinančia jėga. 
Europa Novaliui reiškė kažką skiriančio, o krikščionija simboli- 
zavo tradicijos vienybę. Viduramžių atradimas su reakcingo ka- 
talikiškojo romantizmo pagalba buvo tarsi kultūrinė reformaci- 
jos išsiskaidymo ir nusivylimo Apšvieta kompensacija. Ši Euro- 
pos kaip dekadentiško krikščionijos įpėdinio idėja ir istorijos 
apoteozė išsikristalizavo į vieną iš pirmųjų žurnalų, turėjusių pa- 
vadinimą „Europa“, kurį redagavo vokiečių romantikas filosofas 
Friedrichas von Schlegelis (de Rougement, 1966, p. 239). 

Fichtei Vokietija buvo Europos lopšys ir lotyniškosios civiliza- 
cijos įpėdinė. Vokiečiai, o tai reiškė ir prūsus, turėjo „išgelbėti 
Europą“ imdamiesi ją kontroliuoti (Taylor, 1988, p. 38). Hegelis 
Europoje įžvelgė dvasinę krikščionybės ir vokiškos kultūros sin- 
tezę, kurios aukščiausia išraiška buvo valstybė. Jo istorijos filoso- 
fijoje Europa reiškė pasaulio dvasią, tampančią sąmone „istorijos 

pabaigoje“ (Hegel, 1956, p. 103). Leopoldas von Ranke tikėjo, 
kad yra prigimtinis ryšys tarp lotynų ir vokiečių nacijų ir kad tai 
sudaro Europos esmę (Schulin, 1985). Kalbą ir rasę imta glau- 
džiai sieti su arijų sukurtu mitu, jog visos Europos tautos kilusios 
iš pradinės germanų rasės. Tad slavai buvo pašalinti iš europiečių 
rasės. Kaip tvirtina Poliakovas klasikinėje studijoje apie arijų mi- 
tą (1974, p. 99-101), antropologinė vokiečių rasės vienybė buvo 
priimta kaip savaime suprantama, o netrukus pradėta laikyti eu- 
ropiečių, arba baltosios rasės, kvintesencija. Taip vokiečiai ėmė 
primesti Europai regresyvią kultūros sampratą, susietą su arijų 
rasės mitu. 

Romantiškoms Europos idėjoms, vyravusioms XIX amžiuje, 
ypač būdinga nostalgija - senųjų europinių imperijų ilgesys. Kiek- 
vienas amžius ir kiekviena tauta tapatina save su tuo, kas buvo 
anksčiau. Tačiau tapatindamasi su praeitimi kartojasi ne ji pati, 
bet išrasta praeitis. Mažai ideologijų yra paveikusios mūsų mąs- 
tymą apie praeitį labiau nei romantizmas. Ten, kur būta tik trū- 
kių, įžvelgiamas tęstinumas, garbinamos didžiosios epochos, ku- 
rias amžininkai vertino kitaip. Viena iš tokių fikcijų yra Europos 
praeities mistifikavimas. Tad turint galvoje išskirtinę Europos vals- 
tybių prigimtį, kultūriškai hegemonizuojančios Europos idėja pras- 
minga tik kultūros lygmeniu. Šia prasme europinė kultūros tradi- 
cija buvo atitinkamai išrasta. Europą pradėta tapatinti su kultū- 
ros artefaktais: didžiosiomis katedromis, operos rūmais, kavinėmis 
ir karališkaisiais dvarais. Europos diskursui romantizmas suteikė 
atmintį, be kurios ji būtų tuščias aforizmas. 

Šį Europos kaip praeities įsikūnijimą išreiškė naujoji turizmo 
kultūra. Šiaurės Europoje, ypač Anglijoje ir Vokietijoje, buržuazi- 
nė visuomenė atrado senovės Romos ir Graikijos stebuklus bei 
Renesanso Italiją. Didysis turnė tapo svarbia buržuazinio džen- 
telmeno ugdymo dalimi ir visapusiškai pasireiškė romantinių pro- 
testantų nusivylimu moderniąja civilizacija. Toji atrasta praeitis 

buvo Restauracijos laikotarpio Europos produktas. Ironiška, bet 
būtent protestantiškoji Šiaurė atrado katalikiškuosius Pietus. Eu- 
ropa, kuria žavėjosi Burke'as, buvo ne moderniojo liberalizmo, 
bet Senojo režimo Europa. Garsioje pastraipoje iš „Apmąstymų 
apie Prancūzijos revoliuciją“ (1967), parašytų 1790 metais, api- 
bendrinamas jo požiūris į Europą: „... mūsų manieros, civiliza- 
cija ir visi geri dalykai, susiję su manieromis ir civilizacija, šiame 
europietiškame mūsų pasaulyje per amžius priklausė nuo dviejų 
principų ir iš tiesų buvo abiejų rezultatas: turiu galvoje džentel- 
meno ir religijos dvasią“. Kosmopolitinė Europos kultūra daž- 
niausiai buvo estetinis reiškinys ir tapo kultūrinio buržuazijos 
aparato dalimi. Humanizmo samprata išliko ir tapo pagrindiniu 
Europos literatūrinės kultūros komponentu. Ją įkūnijo Goet- 
he's Weltliteratur, arba kosmopolitinės literatūros, sąvoka ir spe- 
cifinės europinės literatūros idėja. Tai atspindėjo dažnėjantis žo- 
džio „Europa“ vartojimas knygų pavadinimuose ir populiarėjanti 
europinės civilizacijos istorijos samprata. Tam tikra prasme gali- 
ma sakyti, kad europizmą kaip kultūros reiškinį įkūnijo muzika. 
Tai buvo toji kultūros vienybė, kurią vėliau gynė tokie rašytojai 
kaip T. S. Eliotas, Karlas Jaspersas ir Paulis Valery, lygindami ją su 
modernybe kaip europinės tradicijos vieningumu. Tačiau visą XIX 
amžių vienintelis konkretus europietiškumo pasireiškimas buvo 
aristokratiškasis, ypač karališkųjų dvarų, kosmopolitizmas, nes 
tik aristokratija ir karalija peržengia nacionalines sienas. Bet po 
Apšvietos Europos kultūra neginčijamai atmeta Renesanso dva- 
sią ir veikiama romantizmo tampa kodifikuota nacionaline kul- 
tūra. 

Konservatoriams Europa taip pat buvo politinis reiškinys. Eu- 
ropinės politinės tvarkos fikcija padėjo sustiprinti konservatyvią 
opoziciją liberalizmui ir respublikoniškajam nacionalizmui. Reak- 
cingiems konservatoriams Europa, jeigu ji apskritai ką nors reiš- 
kė, reiškė išnykusią Senąją tvarką. De Maistre'as Europą lygino 

su popiežiaus jurisdikcija ir vylėsi atgaivinti krikščioniją, kad bū- 
tų nugalėtas liberalizmas. Pačiam Metternichui Prancūzijos revo- 
liucija reiškė Senosios tvarkos pabaigą. Europa jau buvo nacija, o 
Italija tik „geografinė išraiška“. Europos idėja buvo glaudžiai su- 
sieta su Romos katalikų autokratijos nostalgija. Po Napoleono 
karų vokiečių romantikai Europą laikė praeitimi. Liberalizmas ir 
nacionalizmas įtvirtino idėją, jog kadaise buvusi Europa dingo. 
Tuomet Europos idėja tapo konservatyvia kontrrevoliucine praei- 
ties interpretacija ir nebuvo nei dabarties teorija, nei veiksmų va- 
dovas ateičiai. Ji buvo visiškai priešinga Apšvietos Europos idėjai 
kaip ateities utopijai. Tad Europa atgaivino praeitį, nuvertintą 
Apšvietos kritikos. 

Taigi vis labiau aiškėja, kad Europos idėja buvo kontrrevoliu- 
cinė. Buvo tikima, jog galima suvienyti žmones prieš jakobinus, 
prieš „geltonąją grėsmę“, prieš demokratiją (Barraclough, 1963, 
p. 41). Bismarckas, kuris, kaip žinome, ne itin pritarė Europos 
idėjai, pažadėjo padėti Rusijai numalšinti sukilimą, tvirtindamas, 
kad tai daroma „Europos interesų vardan“ (Wittram, 1973, p. 105). 
Be tokių figūrų kaip Mazzinis ir Hugo sunku rasti pažangių jėgų, 
toleravusių Europos idėją, pavyzdžių. Susidaro įspūdis, kad Eu- 
ropos idėją Senoji tvarka liberaliems ir demokratiniams reformų 
sąjūdžiams primetė kaip vienybės, kurią kitados išreiškė krikščio- 
nija, chimerą. 

Manyta, kad modernybė įsitvirtino Naujajame pasaulyje. Baud- 
rillard'o (1988, p. 73 ir 76) žodžiais tariant, Europa yra „XIX 
amžiaus buržuazijos svajonė“, o Amerika - „prigimtinė moder- 
nybės versija“. Amerikos revoliucija, priešingai europinėms, nu- 
galėjo, o naujos visuomenės savivaizdis buvo modernus savo dva- 
sia, tuo tarpu Europoje daugelis manė, kad Europos idėja atspin- 
dėjo praeitį. Geriausias Senojo ir Naujojo pasaulio išsiskyrimo 
pavyzdys - Europos ir Amerikos reprezentacija Japonijoje, 1868- 
ųjų Meiji restauracijos metu, kai buvo bandoma „modernizuoti“ 

save apeliuojant į modernybės vaizdinį, sumodeliuotą Jungtinių 
Valstijų pavyzdžiu, kur Europai buvo skirtas dvasinės Vakarų kul- 
tūros ir tradicijos saugotojos vaidmuo. 


IŠVADA 


Būtent iš šių skirtingų tradicijų kaip save neigianti modernybė 
susiklostė moderniosios Europos tapatumas. Kaip sekuliarizuota 
antiobskurantiška normatyvinė idėja, Europa tapo estetiniu im- 
pulsu. Renesansas ir Apšvieta kartu su jų idealais ir idėjomis — 
krikščioniškuoju humanizmu ir nacionaline valstybe - suteikė Eu- 
ropai jos tapatumą. Šių didžiųjų sąjūdžių unifikuojančios idėjos 
galiausiai privedė prie etnokultūriškumo primetimo, o įvairovė 
buvo toleruojama tik nacionalinių kultūrų partikuliarizmo kon- 
tekste. Tad dviem universaliais moderniosios Europos simboliais 
tapo kryžius ir patriotinė pergalės kolona. Sostas ir altorius sim- 
bolizavo modernybę ir jos šūkį - pažangą. Būtent ant šių iškreip- 
tų pagrindų kristalizavosi Europos kaip nacionalinių kultūrų ci- 
vilizacijos idėja. 


6. Europa Oriento veidrodyje 


TEORINĖS PERSPEKTYVOS 


Šio skyriaus tema - Europos idėja kaip Vakarų civilizacijos išraiš- 
ka. Vienas iš pagrindinių šios knygos teiginių - kad Europos idėja 
ilgiausiai reiškėsi imperializmo amžiaus konfrontacijoje su Orien- 
tu. Būtent sandūroje su kita civilizacija susiformavo Europos ta- 
patumas. Europos tapatumas kilo ne iš jos pačios, bet iš globali- 
nių kontrastų raidos. Diskurse, įtvirtinusiame Savęs ir Kito di- 
chotomiją, Europa ir Orientas buvo priešingi civilizacijos vertybių 
sistemos poliai, kuriuos apibrėžė Europa. 

Dabar skaitytojui turėtų būti aišku, kad kultūrinės ir politinės 
nuorodos, į kurias buvo nukreipta Europos idėja, nesugebėjo su- 
kurti ilgalaikio kultūrinio ir homogeniško Europos tapatumo pa- 
grindų. Trumpai apžvelgus, jie būtų tokie: lotynų kalba XVI am- 
žiuje nustojo būti unifikuojančia lingua franca, kai ją pakeitė pran- 
cūzų kalba, o kiek vėliau vietinės tarmės. Išsiskyrimo šaltinis buvo 
religija, nes lotynų, graikų bažnyčios ir Reformacija suskaidė krikš- 
čioniją. Kaip matėme, geografinė Europos idėja tokia pat ginčyti- 
na kaip ir bet kuri kita ir buvo susijusi su rytiniu pasieniu bei 
konfrontacija su islamu. Bendros istorijos suvokimas negalėjo būti 
kriterijumi: Europos istorijos skirtybės ir trūkiai buvo pernelyg 
dideli, kad sukurtų unifikuotą europinį tapatumą. Pasidalijimas į 
Rytų ir Vakarų Europą ir vidinės nacionalinių valstybių kovos 
pavertė imanentiškai sukurtą europinį tapatumą labai abejotinu. 
Kaip estetinė kategorija, Europa iki tam tikro lygmens buvo rea- 
li, bet tik tiek, kiek tai buvo susiję su materialine ir estetine kultū- 

ra, ir tai galėjo tapti europinio tapatumo pagrindu tik intelektua- 
lams. Tad Europos tapatumas atsirado šioje priešybėje. Europos 
kontekste jos idėja buvo pajungta nacionaliniam šovinizmui, ta- 
čiau globaliniame kontekste europinė sąmonė susiformavo pa- 
saulio civilizacijų susidūrimuose ir buvo glaudžiai susijusi su ra- 
sizmu ir imperialistine Vakarų misija. 

Apžvelgti vakarietiškus požiūrius į Orientą ir neeuropinį pa- 
saulį apskritai verta dėl to, kad jie gali padėti atskleisti europinio 
tapatumo prigimtį, nes Orientas iš dalies buvo Vakarų veidrodis, 
nors ir labai iškreiptas. Svarbiausia, ką noriu pabrėžti, - tai bū- 
das, kuriuo Europos idėja buvo susieta su dviejų polių tapatumo 
susiformavimu. Susidurdama su neeuropiniu pasauliu, Europos 
idėja tapo kultūrinių nuorodų modeliu, formavusiu tai, ką vadi- 
nau europinio tapatumo projektais. Pastarieji postulavo europi- 
nių vertybių universalumą ir tapatumą Europos modernybės ci- 
vilizacijai. Tai atspindėjo strategija, kurios dėka Europai pavyko 
įbrukti tapatumą neeuropietiškam pasauliui, kuris buvo sutapa- 
tintas su jo paties suvoktais negatyviais aspektais. Pagrindinis se- 
kuliarinio europinio tapatumo komponentas buvo rasė, su kuria 
buvo siejama Europos idėja. Sutvirtintas po ja slypinčios hege- 
moniškos strategijos, šis monolitiškas Oriento darinys tebuvo iš- 
kreiptas Vakarų vaizdinys, jų surogatiškas kitoniškumas. Europi- 
nės modernybės universalaus vertingumo pretenzijos buvo nu- 
kreiptos į europinės civilizacijos idėją bei jos rasinį mitą, kuris 
buvo sukurtas siekiant pateikti normatyvinį evoliucijos modelį, 
pagal kurį galima spręsti apie kitas civilizacijas. Sukūrus vienma- 
tę Oriento viziją, buvo užtikrintas Europos tapatumas kaip uni- 
versalizuojantis ir unifikuojantis pasaulėvaizdis. 

Tikiuosi, kad šioje knygos dalyje sugebėjau parodyti, kaip Eu- 
ropos idėja, įgavusi regresyvias tapatumo formas, nustojo būti 
vien kultūriniu modeliu ir tapo reguliatyvia universalios etinės 
kultūros idėja. O tai reiškia, kad Europos idėja tapo save postu- 

luojančia norma. Iš jos kilęs etnokultūriškumas iškreipė tikrąją 
padėtį, nes pačios kultūrinių nuorodų sferos nėra universalizuo- 
jančios ir negali pretenduoti į absoliutų vertingumą; jos yra tik 
kultūriniai prasmės resursai. Taigi Europos idėja nėra normatyvi- 
nis modelis, o jos pretenzijos į jungties su universalia etika tęsti- 
numą yra invazija į moralės sritį, kuri nėra kurios nors vienos 
kultūros privilegija ir jos reifikacija. 

Europa išsprendė ilgaamžę universalu versus partikuliaru pro- 
blemą priskirdama partikuliarijų sferą nacionalinės kultūros re- 
liatyvizmui, o Europos idėja įgavo universalijų dimensiją. Kultū- 
ra buvo suvokiama kaip reliatyvi ir įsikūnijusi nacionalinėse isto- 
rijose, tuo tarpu civilizacija buvo universali ir nekintanti Europos 
išbandymuose. Tad europiečiai išsiugdė sugebėjimą turėti dvigu- 
bą tapatumą: nacionalinį ir europinį. Šis dualizmas buvo specifiš- 
kas europinis reiškinys. 

Europos idėją iš tiesų galima suprasti kaip universalistinio na- 
cionalizmo projekto išraišką ir nepatenkintas nacionalinės vals- 
tybės pretenzijas į universalumą, kurį teko paaukoti nacionalinės 
kultūros partikuliarumui. Kad užtikrintų piliečių lojalumą, teisi- 
nė nacionalinės valstybės sistema turėjo pripažinti savo konstitu- 
cijos universalumą. O nacionalizmui, kad pripažintų savo teisė- 
tumą, reikėjo nuorodos taško už jo paties ribų, t. y. universalios 
žmonijos mito. Kartu jam teko įtvirtinti nacionalinės kultūros pra- 
našumą, nes tautinis tapatumas buvo laikomas kitų tautų prie- 
šingybe: tapatumas „mes“ buvo priešpriešinamas kitoniškumui 
„jie“. Šio dvigubo ryšio dėka nacionalinės valstybės reiškė pre- 
tenzijas universalumui, kurios pasitarnavo kaip jų legitimacijos 
metanaratyvas. Tad politiškumas įsiskverbė į kultūrinę sistemą ir 
tapo ideologija, vienijančia tapatumo projektus. Esama ne tik šios 
dimensijos. Etnolingvistinis nacionalizmas yra moderniųjų nacio- 
nalinių valstybių, ypač atsiradusių XII amžiuje, pagrindas. Turint 
galvoje, kad tai neįmanomas projektas, Europos idėjai buvo su- 

teikta priemonė, kuri kolektyvinį tapatumą galėjo nukreipti į įsi- 
vaizduojamą dimensiją už nacionalinės valstybės ribų. Taigi Eu- 
ropos idėja yra veikiau surogatas nei tautybės principo atsisaky- 
mas ir funkcionuoja kaip nacionalumo ir trapių tautinių tapatu- 
mų apsauginis apvalkalas. 

Jei universalumo principą galima atmesti dėl tautybės parti- 
kuliarumo, europinės civilizacijos fikcija yra įrankis, kuriuo uni- 
versalumas gali būti rūpestingai išsaugotas išrandant metanormą, 
„didįjį metalegitimacijos naratyvą“ (Lyotard, 1984). Tad Europa 
tampa nacionalizmo sunaikintos vienybės reprezentacija. Mūšis 
dėl legitimacijos vyksta įsivaizduojamos realybės lygmeniu, kuris 
galiausiai tampa filosofiniu modernybės mitu. Šiame „metalyg- 
menyje“ universalios etinės normos postuluojamos pasitelkus įsi- 
vaizduojamą Kitą. 


ORIENTO IŠRADIMAS 


Kad apibrėžtų save, Europai reikėjo Kito, prieš kurį galėtų kurti 
savo tapatumą. Jei Kito nebuvo, jį reikėjo išrasti: 1800-1900 me- 
tais apie Artimuosius Rytus buvo parašyta apie 60 000 knygų 
(Said, 1979, p. 204). Imperializmo amžius buvo ir kelionių lite- 
ratūros bei orientalizmo, kaip kultūrinių ir mokslinių interesų 
objekto, amžius (Cole, 1972). Vakarai siekė intelektualiai ir eko- 
nomiškai kontroliuoti Rytus, kuriuos jie apibrėžė pagal savo ka- 
tegorijas, tad Rytams teko suvokti save Vakarų veidrodyje. Rytų 
kaip Oriento tapatumas buvo primestas kolonijinių jėgų, kad juos 
būtų galima užkariauti ir eksploatuoti, o iš tiesų tai buvo susiję su 
tapatumo kūrimu Vakaruose: įtampos ir Europos pasidalijimai 
vertė juos ieškoti savo kaip civilizacijos tapatumo užvaldant ir 
pavergiant Kitą. 

Nuo to laiko, kai 1143 metais į lotynų kalbą buvo išverstas 

Koranas, Vakarų visuomenė buvo pažįstama su islamu, tačiau tai 
buvo iškreipta versija, užvaldžiusi krikščionių sąmonę (Southern, 
1962). Islamas buvo suvokiamas kaip pasirengimas galutiniam 
antikristo pasirodymui, kaip pranašaujama Danieliaus knygoje, o 
Muhamedas buvo laikomas Kristaus parodija. Popiežius Inocen- 
tas II apibūdino Muhamedą kaip Apokalipsės žvėrį. Toks buvo 
Vakarų kontratakų prieš islamą teisėtumas visais viduramžiais. 
Viduramžių literatūroje dominavo mintis apie barbarišką musul- 
monų pasaulį, kuriame gyveno piktos gentys. Viduramžių Angli- 
ja nepasotinamai maitinosi Oriento mitu (Metlitzki, 1977). Vi- 
duramžiškas polinkis į fantastiką pasireiškė neįprastų „monstriš- 
kų rasių“ vaizdiniais (Friedmann, 1981). 

Renesansas atsakė Orientui išrasdamas orientalistinio despo- 
tizmo sampratą (Chabod, 1961). Dantei Muhamedas buvo blo- 
gasis Kristaus antipodas, susijęs su pragaro gelmėmis. Orientas 
buvo vaizduojamas ne tik despotiškas ir blogas, bet ir žiaurus. Tai 
ypač matoma Machiavellio, priešpriešinusio Oriento despotizmą 
laisvai Vakarų dvasiai, atveju. Orientas buvo apibūdinamas kaip 
valdomas despotiškų karalių, tuo tarpu Vakaruose buvo daugybė 
respublikų ir karalių (Curio, 1958, p. 208-213). Teigiama, kad 
Vakarų respublikoniškumo tradicija tvirtai rėmėsi idėja apie despo- 
tišką Rytų valdovą (Springborg, 1992). Respublikoniško valdy- 
mo šalininkai absoliutinę monarchiją vaizdavo kaip azijinį jungą 
ir priešpriešino jai tariamai autentišką Vakarų tradiciją, įsigalėju- 
sią Atėnų polyje ir Romos respublikoje. Taip, remiantis Rytų- 
Vakarų antiteze, buvo kuriamas europinis tapatumas. Žinoma, 
tai buvo realybės iškraipymas. Turkai dažnai buvo tolerantiškesni 
religijos atžvilgiu nei krikščionys ir reta kada elgėsi tironiškai; iš 
tiesų, žygiuojančius per Rytų Europą juos kartais sutikdavo kaip 
išvaduotojus (Coles, 1968, p. 116 ir 145). 

Europiečių santykiai iš pradžių buvo gynybinio pobūdžio ir 
atspindėjo nuolatinį susidomėjimą Rytais. Tik vėliau jie tapo im- 

perialistais. Krikščioniškoje Europoje būta ne vieno Oriento vaiz- 
dinio. Islamo pasaulis buvo įsivaizduojamas kaip politinė-ideolo- 
ginė struktūra, skirtinga civilizacija ir svetimas ekonominis regio- 
nas (Rodison, 1974; Djait, 1985; Hourani, 1991). Kai Orientas 
Vakarams nustojo buvęs didžiausia grėsme, buvo kuriami vaizdi- 
niai, išryškinę ne Oriento prigimties despotiškumą ir žiaurumą, 
bet romantišką kitoniškumą. Turko nekrikšto idėją pakeitė turko 
barbaro idėja. Edmundas Burke'as Bendruomenių rūmams teigė, 
kad „turkai baisesni už laukinius“, ir kad „kiekviena krikščioniš- 
ka valstybė vertesnė už šiuos destruktyvius laukinius“ (Marshall 
ir Wiliams, 1982, p. 165). Naujas civilizacijos ir barbarystės ry- 
šys, žinoma, nusidriekė anapus Europos-Oriento dichotomijos 
apimdamas vis didesnį globalų europinio ir neeuropinio pasaulio 
santykį anapus jūrų (Dudley ir Novak, 1972; Hodgen, 1964; 
Smith, 1985). Neeuropinio pasaulio vaizdinyje pradėjus pabrėžti 
ne tiek islamą, kiek gamtą ir jos užkariavimą, Europos vaizdinyje 
buvo galima įžvelgti tą patį pokytį. Senasis Europos mitas tampa 
triumfališka Karaliene Europa, kuri vaizduojama garsiajame XVI 
amžiaus atlase sėdinti soste ir laikanti pasaulio valdžios skeptrą 
(Hale, 1993, p. 49). 

Vakarų hegemonija pasireiškė gebėjimu kontroliuoti komu- 
nikacijos priemones, primesti kitoniškumo apibrėžimus neeu- 
ropiečiams ir užtikrinti, kad jie patys suvoktų save užkariautojo 
kalba. Barbaro idėja atspindėjo nuolatinį dėmesį kalbai, ypač 
rašytinei. Tad graikams barbaras buvo tas, kuris nekalbėjo grai- 
kiškai, romėnams - tas, kuris nekalbėjo lotyniškai. Suprantama, 
Europa nebuvo vienintelė, kūrusi kitoniškumo vaizdinius, ir ga- 
limas dalykas, kad etnografines legendas europiečiai perėmė iš 
arabų (Al-Azmeh, 1992; Thapar, 1971). Europos valdžia neeu- 
ropiečiams ypač buvo grindžiama intelektualiniu pranašumu, 
kurio dėka Orientas tapo žinojimo objektu. Europa padarė 
Orientą tokio žinojimo objektu, tuo tarpu šis gana menkai paži- 

nojo Vakarų civilizaciją (Abu-Lughod, 1963). Pavyzdžiui, nuo 
XVII amžiaus pradžios iki XIX amžiaus vidurio, valdant Toku- 
gavos šagūnatui, Japonija buvo visiškai atskirta nuo išorinio pa- 
saulio ir nebuvo vesternizuota tol, kol antroje XIX amžiaus pu- 
sėje ėmė valdyti Meidži dinastija (Keen, 1969; Massarella, 1990). 
Otomanų imperijoje jokio rango musulmonas nemokėjo euro- 
pinių kalbų iki XVIII amžiaus (Lewis, 1993a, p. 34). Kontro- 
liuodama komunikacijos priemones, Europa sugebėjo sukurti 
tokias diskurso struktūras, kuriose kitos civilizacijos buvo pri- 
verstos klastoti savo tapatumą. 

Orientas buvo interpretuojamas taip, tarsi jis būtų egzistavęs 
tik dėl to, kad būtų Vakarų užkariautas. Anot Kabbani (1988, p. 
21), Europos siekį dominuoti Oriente dažnai išreiškė moters ste- 
reotipas, vaizdavęs Orientą tarsi laukiantį jos intervencijos: Va- 
karus simbolizavo socialinis stabilumas, Rytus - malonumas. 
Oriento, kaip despotiško, o kartu ir egzotiško Vakarų meilės ob- 
jekto, idėja padėjo susiformuoti Vakarų, kaip civilizuoto užka- 
riautojo, sampratai. Patriarchalinė kultūra buvo Europos tapatu- 
mo pagrindas. Orientas buvo vaizduojamas tarsi aikštinga mote- 
ris, kviečianti vyrą ją užkariauti. Jis egzistavo grožėjimuisi, bet ne 
intelektui, tad ir buvo interpretuojamas kaip statiškas, tuo tarpu 
Vakarai - dinamiški ir žvelgiantys į priekį. Orientas buvo vaiz- 
duojamas kaip žavesio ir baimės šaltinis; jis buvo ir gražus, ir 
žiaurus. Europa buvo apibūdinama kaip vyriška, o neeuropinis 
pasaulis - moteriškas (Kiernan, 1980, p. 41). Oriento kitonišku- 
mas pateisino Vakarų intervenciją. Fantazijos ir geismo mišinys 
Europos ir Oriento santykiuose vertė pastarąjį padėti išsipildyti 
Vakarų lūkesčiams. Islamas buvo suvokiamas kaip kerintis, egzo- 
tiškas ir romantiškas, o kartu ir atstumiantis. Tai buvo požiūris, 
kuriame užteko vietos ir baimei ir susižavėjimui (Rodison, 1987), 
o svarbiausia — pabrėžiami skirtumai tarp islamo ir Europos, 
neįveikiama praraja tarp Dievo ir Alacho (Daniel, 1966, p. 60). 

Iš kelionių literatūros, pradedant Marco Polo ir baigiant Law- 
rence'o kūriniais, akivaizdu, kad Vakarai Orientą traktavo kaip 
fantazijos ir pasitenkinimo sferą (Patnaik, 1990). Dauguma tokių 
kūrinių, įskaitant „Arabijos naktis“, neturėjo nieko bendra su rea- 
lybe. Fantastiški pasakojimai apie Oriento lobius ir egzotiką teikė 
europiečiams galimybę išreikšti sublimuotą jausmingumą (Allou- 
la, 1986). Kaip aistros objektas, Orientas galėjo būti suvoktas kaip 
siektinas, skirtas tarnauti, o kartu ir nekenčiamas. Kitoniškumas 
ir skirtingumas darė jį geidžiamą. Priešprieša tarp rytietės vergės 
ir vakariečio keliautojo buvo puikiausia medžiaga išrasti specifinį 
vakarietišką tapatumą, pagrįstą patriarchalinėmis pranašumo ir 
intelektualinės valdžios sampratomis. Tad Oriento ir Okcidento 
vaizdiniuose orientalinio bejėgiškumo mitas buvo suvokiamas kaip 
vakarietiškos valdžios ir racionalizmo priešingybė. Europa sim- 
bolizavo pažangą ir racionalumą, o Orientas - sąstingį ir nykimą. 
Priešingai nei vakarietiškas racionalizmas, Orientas teikė Euro- 
pai galimybių surasti savo tapatumą nestabiliame modernybės pa- 
saulyje: kuo nebuvo Orientas, tuo buvo Vakarai. Taip Vakarų ta- 
patumas ėmė remtis Oriento neigimu. 

Labiausiai tai išryškėjo Apšvietos laikotarpiu, kai buvo itin 
susidomėta kitomis kultūromis, o Orientas tapo ypatingu Vaka- 
rų smalsumo objektu. Tai buvo švietėjų susidomėjimas žmogaus 
prigimties universalijomis. Manyta, kad europinės idėjos yra uni- 
versalios ir tinkamos visoms tautoms, o neeuropinės buvo suvo- 
kiamos kaip nukrypimai nuo vakarietiško racionalizmo normų. 
Retsykiais, pavyzdžiui, laiškų iš Oriento žanre, jos galėjo būti 
panaudotos kaip švelnus priekaištas Europai (Harbsmeier, 1985). 
Prieš Europą nukreipta Apšvietos kritika nė kiek nepakeitė po- 
Žiūrių ir tapatumų, galbūt net paskatino vakarietišką pasiryžimą 
„humanizuoti“ neeuropinį pasaulį. Palankus Apšvietos mąstytojų 
požiūris į neeuropinį pasaulį dažnai buvo politinė strategija, ku- 
ria siekta kritikuoti dvaro visuomenę (Bernal, 1987, p. 172). 

„Kilnus laukinis“ buvo priešpriešinamas dvaro visuomenei ir ne- 
susilaukdavo fundamentalios europinės visuomenės kritikos 
(Woolf, 1992, p. 80). 

Apšvieta sukūrė naujos pasaulio civilizacijos struktūros pagrin- 
dus. Išlaisvindama žmogaus vaizduotę ir mokslą iš tradicinės krikš- 
čioniškos pasaulėžiūros, ji siekė iškelti naują sekuliarinę istorijos 
filosofiją, pastatytą ant industrinio kapitalizmo pamatų. Naujos 
vakarietiško racionalizmo idėjos nebuvo postmetafizinės. Abso- 
liučios vertybės buvo ne atmestos, o tiesiog sekuliarizuotos ir pa- 
verstos materija. Industrinės visuomenės pranašų Saint-Simono 
1 Auguste'o Comte'o dėka šios idėjos mistifikavo kapitalistinę 
modernybę. Pažangos ir civilizacijos sampratos išsilaikė ilgiau- 
siai. Tai buvo grynai europietiškos sąvokos, visiškai svetimos, pa- 
vyzdžiui, kinams, kurių pasaulėžiūros ištakos siekė gilią praeitį 
(Marcus, 1961, p. 134). Pasak Bury'o, pažangos idėja „palaikė ir 
kontroliavo vakarietiškos civilizacijos idėją“ (Carr, 1964, p. 112). 
Programiškiausiai ji buvo išreikšta didžiuosiuose XIX amžiaus ka- 
pitalistinės visuomenės statiniuose, didžiosiose parodose, kated- 
rose ir operos rūmuose (Greenhalgh, 1988). 

Vienas iš Apšvietos prietarų buvo tikėjimas, kad Orientas yra 
nekaltos gamtos sfera. Europa reiškė pažangą ir civilizaciją, o žmo- 
nijos sentimentalumo ir nekaltybės derėjo ieškoti Oriente. Tad 
Orientas reprezentavo tai, ką jau buvo įveikę Vakarai. Orientas 
buvo nesubrendęs, vaikiškas ir nepasirengęs pažangai; jis buvo 
sustingęs, stokojantis naujovių ir racionalumo. Egzotiškumas bu- 
vo pažangos priešingybė (Rousseau ir Porter, 1990). Supranta- 
ma, Europa ir nenorėjo, kad Orientas darytų pažangą. Tokios 
idėjos buvo tik kaip iškreiptas pačios Europos tapatumo veidro- 
dis civilizacijos diskurso fone. 

XVIII amžiuje Europa nustojo bijoti islamo. Išnykus baimei, jį 
nustota ir gerbti. Kinija buvo vienintelė šalis, kurią Vakarai tikrai 
gerbė (Davies, 1983), iš dalies galbūt ir Egiptą, kuris buvo itin 

svarbus masonams. Priešprieša Egiptui buvo neatsiejama nuo pa- 
sipriešinimo masonams (Bernal, 1987, p. 161). Pagarba aukštajai 
kultūrai buvo neatsiejama nuo paniekos žemajai ir neeuropietiš- 
kai. Aristokratiškas pasidygėjimas buržuazijos etosu ir jos kultū- 
ros įsitvirtinimu viršum populiariosios kultūros natūraliai pasi- 
reiškė rasistinėse europizmo sampratose. Nauji požiūriai reiškė 
globėjišką labdaringumą ir maloningą kišimąsi. Jei ir būta baimės 
elemento, tai veikiausiai bijota priešo pačioje Europoje, kur stip- 
rėjo militarizmo galia. Europos valstybės dažnai konfrontavo viena 
su kita varžydamosi dėl kolonijų Azijoje ir Afrikoje. Tad, pavyz- 
džiui, britai, bijojo Artimųjų Rytų ne dėl jų keliamos grėsmės, o 
dėl to, kad jie netaptų Prancūzijos sąjungininkais (Daniel, 1966, 
p. 175). Baimę kėlė ir „geltonasis pavojus“, t. y. kad Rusija įveiks 
Vakarus užkariaudama Kiniją (Kiernan, 1969, p. 170-171; Gil- 
lard, 1978). 

Toks požiūris į Orientą buvo susijęs su tuo, kad XVIII amžiuje 
musulmoniškas Orientas, ypač Otomanų imperija, jau nebekėlė 
karo pavojaus Vakarų valstybėms, kurios varžėsi dėl jos teritori- 
jos. Romantizmas įtvirtino Europos idėją, o Orientas tapo ro- 
mantiško jausmingumo, susijusio su tolimomis žemėmis, išraiš- 
ka. Pavyzdžiui, Schlegelis tikėjo, kad orientalinė kultūra buvo pra- 
našesnė už europinę dėl to, kad nepasižymėjo materializmu. 
Romantiško Oriento kultas pasireiškė ir neigiama reakcija į klasi- 
cizmą. Romantikai pakeitė savojo amžiaus racionalizmą sentimen- 
taliu jausmingumu, kurį įžvelgė Oriento vaizdinyje. XIX amžiuje 
Orientas tapo reikšminga vakarietiško romantizmo, siekusio su- 
rasti save Kitame, tema (Sievernich ir Budde, 1989). Tolimų vie- 
tų ilgesys tapo romantizmo leitmotyvu. Pavyzdžiui, Indija buvo 
pagrindinė britų romantikų tema (Parry, 1974). Senasis turkų ne- 
krikštų mitas buvo pakeistas romantiškesniu vaizdiniu. Tolesne 
jo tąsa galima laikyti T. E. Lawrence'o propaguotą laisvę mylin- 
čių arabų ir despotiškų turkų mitą. Tai, žinoma, buvo britų gud- 

rybė siekiant įgyti arabų palankumą kovoje su Otomanų imperija 
(Nasir, 1976). Laisvę mylinčio primityvaus žmogaus mitas išreiš- 
kė Viktorijos laikų paternalizmą, pagrįstą įsitikinimu, kad užka- 
riautos tautos nepajėgios save valdyti. 

Tačiau tai buvo ne vien nekaltybės ilgesys, įkvėpęs romantiš- 
kas fantazijos keliones; tai buvo ir reakcija prieš revoliucines ten- 
dencijas pačioje Europoje. Revoliucinės ideologijos - radikalioji 
demokratija ir liberalizmas, anarchizmas, socializmas keitė Euro- 
pą ir Senąjį režimą. Oriento vaizdinys buvo atramos taškas kontr- 
revoliucijos strategijoms. Dar daugiau, Europos susižavėjimas 
Orientu buvo jėgos santykio išraiška: autoritetas versus bejėgiš- 
kumas buvo pagrindinė struktūra, nulėmusi abiejų pasaulėžiūrų 
santykius. Vaizduodami Orientą silpnu, Vakarai išreiškė savo sie- 
kį dominuoti. Didžiosios valstybės sentimentus reiškia silpnoms, 
o ne varžovėms. Tuo galima įsitikinti patyrinėjus vakarietiškus 
Oriento ir „kilnaus laukinio“ interpretacijas. „Primityvus žmo- 
gus“ įkūnijo paprastas vertybes tol, kol jos buvo valdomos. Iš- 
reikštas kaip abstraktus laisvės idealas, primityvumo kultas tapo 
svarbiausiu buržuazijos sąmonės komponentu ir buvo panaudo- 
tas ne kaip civilizacijos alternatyva, o kaip patogus įrankis prieš 
socializmą ir radikalias idėjas. Jis galėjo būti panaudotas ir kaip 
antisemitizmo įrankis (Kiernan, 1969, p. 173). 

Viduramžiais ypač buvo akcentuojama despotiška ir žiauri 
Oriento prigimtis, tuo tarpu Apšvieta ir romantizmas labiau pa- 
brėžė jo vergovę ir nekaltumą. Tai nestebina, nes viduramžiais 
musulmoniškas Orientas buvo pasaulinė jėga, o XVIII ir XIX 
amžiuje jis buvo atvertas Vakarų imperijų užkariavimams. Jis 
buvo kilnus tik pasiduodamas Vakarams. Vos tik Orientas nus- 
tojo kelti didžiausią pavojų Europos civilizacijai, jį pradėta ro- 
mantizuoti. Napoleono įsiveržimas į Egiptą atvėrė jį romantikų 
vaizduotei ir Prancūzijoje egzotiškumo kultą įtvirtino divanų, 
turbanų, kvepalų, kilimų, tabako ir opiumo populiarumas. Euro- 

pai vis labiau skverbiantis į Rytus, atsirado tokios egzotinės dva- 
singumo formos kaip budizmas ir individualus dvasingumas, ku- 
rie teikė prieglobstį nuo blankaus Viktorijos laikų pasaulio. Tai 
buvo susiję su to meto religiniais siekiais iš naujo atrasti geogra- 
fines krikščionybės šaknis Šventosiose žemėse. Egiptologija, an- 
tikvariškumas ir filantropinė archeologija reabilitavo senovės ci- 
vilizacijų studijas. Tačiau tai buvo grynai paternalistinis moksli- 
nis smalsumas, nes, kaip nurodė Bernalas (1987), būtent tuo 
metu europiečiai mėgino sufabrikuoti nuomonę, kad graikų kul- 
tūra buvo europietiška ir neturėjo nieko bendra su egiptiečių 
įtakomis. Aukštesnių klasių paprotys žiemoti šilto klimato kraš- 
tuose ir Viktorijos amžininkų polinkis keliauti ir ieškoti egzoti- 
kos sukūrė Orientą kaip diskursą, kuriame Vakarų civilizacijos 
vienybė ir vientisumas buvo perkelti į naują lygmenį. Didėjantis 
Europos susidomėjimas Orientu nereiškė neeuropietiško gyve- 
nimo būdo paplitimo. Tikrą Europos ir Oriento susidūrimą ribo- 
jo paviršutiniškos ir romantizuotos paskatos. Rytietiškų drabužių, 
maisto ir baldų paplitimas, estetizacija bei mokslinis smalsumas, 
kurį europiečių sąmonei kėlė Orientas, dažniausiai nebuvo se- 
lektyvios asimiliacijos procesas (Panikkar, 1953; Todorov, 1993). 
Šia raidą skatino reliatyviai nauja civilizacijos idėja. 


CIVILIZACIJA IR KULTŪRA 


Civilizacijos sąvoka pirmą kartą buvo pavartota XVIII amžiaus 
pabaigoje, nors verbalinės civilise ir civilised formos jau egzistavo 
(Braudel, 1980; Williams, 1976, p. 48-50). Pirmiausiai ji atsira- 
do prancūzų kalbos žodynuose „pbilosopbes“ dėka, kuriems ji 
reiškė proto pažangą (Woolf, 1989, p. 96). Civilizuotumo idėja, 
priešingai, reiškė nuorodą labiau į socialinę elgseną, t. y. į bur- 
žuazines mandagumo normas, nei į visuomenės prigimtį. Civili- 

zacijos samprata žymėjo kažką svarbesnio nei individo elgsena. 
Civilizacija reiškė socialinę, moralinę ir intelektualinę pažangą. 
Prancūzijos revoliucija įkūnijo šią civilizuotos visuomenės samp- 
ratą, pagrįstą racionaliais įstatymais (Bauman, 1985). Tad XIX 
amžiaus viduryje atsiradusi idėja, kad esama civilizacijų, davė pa- 
grindą kalbėti apie „Renesanso“ ar „romėnų“ civilizacijas. Civili- 
zacija galėjo egzistuoti laike ir erdvėje. Ši civilizacijos idėja pakei- 
tė ir ankstesnę renesansinę civilita sampratą, kuri reiškė piliečio 
pareigas, o jos ištakos siekė Cicerono societas civilis. Šioji savo 
ruožtu transformavosi į „pilietinės visuomenės“ idėją, t. y. bur- 
žuazinę visuomenę, kurią išreiškė pilietinės valdžios ir ankstyvo- 
sios pilietybės idėjos. 

Vokiečiams Kultur idėja, iš esmės reiškusi proto gyvenimą, 
buvo laikoma aukštesne už civilizaciją, reiškusią materialinį gy- 
venimą, o britams ir prancūzams civilizacija nebūtinai žymėjo 
kažką mažiau svarbaus už kultūrą. Tačiau romantikų sąjūdžiui 
pavyko pakelti kultūrą virš civilizacijos, kuri buvo siejama su 
modernybės etosu. Pasak Eliaso (1978; Mennell, 1989, p. 35- 
36), vokiškoji Zivilisation buvo išvesta iš pilietybės idėjos, reiš- 
kusios tik išorinę elgseną, ir laikyta žemesne už Kultur, t. y. pro- 
to gyvenimą. Civilizacija buvo dvaro ir viešųjų ceremonijų ba- 
nalybės išraiška. Kultur buvo labiau siejama su naująja buržuazine 
inteligentija, kuri siekė atskirti save nuo prancūzakalbių dvariš- 
kių. Po Prancūzijos revoliucijos civilizacijos idėja buvo siejama 
su Prancūzija, o Vakarai ir Kultur ėmė reikšti kažką grynai vo- 
kiška. 

Nors šios sąvokos dažnai vartojamos kaip sinonimai, vis dėlto 
žodis „civilizacija“ paprastai reiškia apeliavimą į europinę visuo- 
menę, o „kultūra“ - intelektualinius pasiekimus. Šiaip jau civili- 
zacija suvokiama kaip kultūros pagrindas buržuazinės aukštosios 
kultūros prasme. Be abejo, tai yra pagrindinė priežastis, dėl ku- 
rios europiečiai neeuropinę kultūrą laikė žemesne ir sulyginama 

su plebėjiška populiariąja kultūra. Švietėjams civilizacija reiškė 
priešingybę gamtai. 

XIX amžiuje terminas „civilizacija“ reiškė europines civiliza- 
cijas, o „kultūra“ — neeuropines kultūras. Azija ir Afrika buvo 
laikomos „kultūromis“, o Europa - „civilizacija“. Angliškai civi- 
lizacijos sąvoka, vartojama daugiskaitos forma, buvo viršesnė už 
kultūrą ir turėjo stiprų europocentrizmo atspalvį. Civilizacija — 
tai tvarka ir moralumas, o Afrika - chaosas, tamsa ir nesuvokia- 
mos paslaptys. Tad galima tvirtinti, kad civilizacijos samprata, 
kilusi iš civilizuotos elgsenos idėjos, buvo racionalizuota į plates- 
nę kategoriją ir nuo individų elgsenos perkelta į valstybę išsirutu- 
liojo į buržuazinę pažangos sampratą (Kuzmics, 1988, p. 152). 
Civilizaciją monopolizavo europocentrizmas ir ji galėjo būti pa- 
naudojama kaip antisemitizmo įrankis. Verta pažymėti, kad civi- 
lizacijos, kaip ir Europos, samprata išreiškė prancūzų aspiracijas: 
jos pažanga buvo glaudžiai susijusi su prancūzų ir jų europinių 
varžovų kova dėl hegemonijos (Woolf, 1989, p. 119). Tačiau bend- 
resne prasme civilizacijos samprata tapo skale, pagal kurią visos 
šalys galėjo būti skirstomos į „civilizuotas“, „barbariškas“ ir „lau- 
kines“ (Gong, 1984, p. 55). 

Neeuropinis pasaulis neturėjo civilizacijos sampratos euro- 
pine jos prasme. Klasikiniams arabų geografams, kurie rėmėsi 
iranietiška pasaulio, kaip septynių ratų, koncepcija, o ne ptole- 
majiška trijų ar keturių kontinentų sistema, net geografinė Eu- 
ropos idėja nedaug teturėjo prasmės (Yapp, 1992, p. 139). Ka- 
dang: pasaulis apvalus, Rytų ir Vakarų sąvokos labai reliatyvios 
(Lewis, 1985). Tai, kas Europai yra Artimieji Rytai, vadinamie- 
siems Tolimiesiems Rytams reiškia Vakarus. Šį reliatyvumą 
iliustruoja žodžio „Mahgrebas“ prasmė: Vakarams jis - tik Orien- 
to dalis, nors geografiškai apima arabiškąją Šiaurės Afriką ir yra 
į pietus nuo Europos; Artimiesiems Rytams jis iš esmės reiškia 
arabiškus vakarus. Geografijos politizavimas ypač išryškėjo, kai 

Marokas pradėtas laikyti Rytų dalimi, nors iš tiesų jis yra labiau 
į vakarus nei Ispanija. Kinams Vakarai reiškė Indiją ir musulmo- 
niškąją Aziją. Vakarų hegemonija pasižymėjo sugebėjimu kurti 
pasaulį pagal savo sampratą. Kartografija - vienas iš europo- 
centrizmo įrodymų (Rabasa, 1985). Mūsų Žemės rutulio suvo- 
kimą suformavo XVI amžiaus danų kartografas Merkatorius, 
kurio sukurtame pasaulio žemėlapyje atsispindėjo europocent- 
rizmas ir nebuvo deramai įvertintas Šiaurės pusrutulis. Net ir 
šiandien, nepaisant alternatyvių kartografijos formų, tebegalio- 
ja senieji renesansiniai modeliai, liudijantys europinio etnokul- 
tūrizmo galią. 


EUROPA IR BALTOJO ŽMOGAUS NAŠTA 


XIX amžiuje gimė naujas mitas, papildęs europocentrizmą su- 
pratimu, kad Oriento atjaunėjimui reikalingi Vakarai. Tai buvo 
įsitikinimas, kad tikroji Oriento dvasia išsikvėpė ir Vakarams 
teko našta ją sugrąžinti. Orientas buvo suvokiamas kaip mirš- 
tanti kultūra, kuriai būtina Vakarų intervencija, kad būtų sugrą- 
žinta prarasta civilizacija. Šią idėją eilėraštyje „Baltojo žmogaus 
našta“ išaukštino vėlyvojo imperializmo poezijos laureatas Kip- 
lingas. Jis skelbė, kad Europa yra pasaulio civilizacijos idealas, 
o jos istorinė misija — civilizuoti pasaulį. Pasak Kiplingo mito, 
anglosaksų rasė, kuriai priklausą ir amerikiečiai, buvo tinkamiau- 
sia užsikrauti civilizacijos naštą. 1899 metais parašytas eilėraštis 
iš esmės buvo amerikiečiams adresuotas raginimas atsiliepti į 
imperializmo iššūkį. Pažangos idėja leido Europai įtvirtinti savo 
pranašumą Oriento atžvilgiu filosofijos istorijoje: civilizacijų hie- 
rarchiją lėmė linijinė pažanga. Neeuropinis pasaulis buvo laiko- 
mas tuo, kuo kažkada buvo Europa; tad jį buvo galima ir ro- 
mantizuoti, ir atmesti. Indėnai, afrikiečiai ir rytiečiai buvo lai- 

komi praeitimi Europos, kurios imperinė misija - nešti civiliza- 
cijos naštą. Akivaizdžius nukrypimus nuo šito, pavyzdžiui, maurų 
civilizaciją, europiečiai istorikai aiškino tariamomis kaukazoidų 
kilmės arba europinio kraujo priemaišomis neeuropiniuose pa- 
siekimuose (Sertina, 1992, p. 21). Europiečių sąmonės esmę su- 
darė filosofinis istorijos mitas, skirstęs kitas visuomenes pagal 
jų santykį su vakarietiškomis vertybėmis kaip universaliomis nor- 
momis. 

Europos civilizacijos moralinio pranašumo idėjos buvo panau- 
dotos ideologiniam kolonializmo pateisinimui. Buvo skleidžiama 
nuomonė, kad afrikiečių charakterį gali pakeisti tik jų ryšys su 
europiniais šeimininkais. Vergija netgi laikyta Afrikos išsigelbėji- 
mo priemone, nes ji galėtų suteikti Afrikai krikščionybę ir civili- 
zaciją (Hammond ir Jablow, 1977, p. 23). Netgi teiginiai, kad 
vergų prekyba turi būti nutraukta, - o ji sąlygojo apie 15 milijonų 
afrikiečių pergabenimą per Atlantą nuo tada, kai buvo atrastas 
Naujasis pasaulis, - stiprino įsitikinimą, kad Afrikai reikia euro- 
pinės civilizacijos globos, be kurios ji kaip vaikas pasimestų aud- 
roje. Perėjimas nuo torių prie liberalų politikos Indijoje siekiant 
pakeisti visuomenę paspartino europinio imperializmo civilizaci- 
jos idealo įsigalėjimą. 

Europos kaip civilizacijos ir pažangos saugotojos idėja buvo 
ypač palanki pateisinti imperializmą ir kitų kultūrų naikinimą: 
viršesnė baltoji rasė tikėjo, kad jai suteikta dieviška pareiga imtis 
atsakomybės už silpnesnes ir žemesnes. Orientas buvo interpre- 
tuojamas kaip žlugusi civilizacija, kurios įpėdinis - europinis krikš- 
čioniškasis humanizmas. Orientas įsivaizduotas ne tik degenera- 
vęs, atsilikęs ir žemesnis už Vakarus, bet ir keliantis jiems grėsmę, 
netgi manyta, kad jį valdo paslaptingos siaubo jėgos. Pavyzdžiui, 
Afrika buvo vadinama „Tamsiuoju kontinentu“, tačiau tai buvo 
tokia tamsa, kuriai būtina britų administracijos ir jų vertybių šviesa 
(Hammond ir Jablow, 1977, p. 23). Įprasta „azijietiško charakte- 

rio“ sąvoka taip pat išreiškė požiūrį, pagrįstą šovinistine civili- 
zuotumo viršenybe. Rytiečiai buvo laikomi užsispyrusiais, nepri- 
pažįstančiais laisvės ir nepriklausomybės, kas visiškai nebūdinga 
azijiečiams. Europinis šovinizmas rėmėsi rasistine doktrina, skel- 
busia, jog netgi atvertus afrikiečius ir azijiečius į krikščionybę, jie 
būtų netobuli, nes baltoji rasė yra viršesnė. 

Imperializmo amžiuje Europos kaip krikščioniškosios civili- 
zacijos tapatumas buvo išreikštas labiau nei Apšvietos. XIX am- 
žius iš naujo atrado krikščionišką tapatumą, su kuriuo grūmėsi 
aštuonioliktasis. Konfrontuodama su nekrikščioniškomis civili- 
zacijomis, Europa siekė sukurti hegemonišką krikščioniškąjį ta- 
patumą. Vaizduodami Orientą moraliai atsilikusį, krikščioniš- 
kieji Vakarai galėjo pateisinti savo imperialistinius kėslus mora- 
liniais ir religiniais argumentais. Įnirtingai oponuodamos islamui, 
imperialistinės valstybės iš tiesų siekė pasinaudoti juo kaip sta- 
bilumo užtikrinimo įrankiu ir eksploatuoti kaip puolusių žmo- 
nių religiją. 

Kryžiuočių idealo atgaivinimas su misionieriško evangelizmo 
ir Romos katalikybės pagalba antroje XIX amžiaus pusėje prisi- 
dėjo prie naujo imperinio Europos tapatumo. XIX amžiuje krikš- 
čionybės plėtra įgavo didžiausią mastą nuo pat jos atsiradimo I 
amžiuje ir tai užtikrino „krikščioniškos, legalistinės Europos“ plėt- 
rą (Roberts, 1978, p. 51-52). Nuo 1876 iki 1902 metų pasirodė 
119 Biblijos vertimų, tuo tarpu prieš trisdešimt metų jų būta tik 
74, o 1816-1845 metais - 40. Naujų protestantiškų misijų skai- 
čius Afrikoje 1886-1895 metais pasiekė 23, t. y. tris kartus dau- 
giau nei ankstesniame dešimtmetyje (Hobsbawm, 1991a, p. 71). 
Tai iliustruoja fundamentalų aspektą to, ką vadinu su moderniza- 
cija susijusiu rekrikščionizacijos procesu. 

Krikščionybė yra gelbėjimo religija. Pasitelkusi „žmogaus nuo- 
puolio“ ir gelbėjimo per Kristaus nukryžiavimą mitą, ji teigia, 
kad puolusi žmonija gali būti atpirkta. Tai yra pagrindinė krikš- 


EUROPA ORIENTO VEIDRODYJE 135 


čioniškosios religijos atrama, ir būtent įsitikinimas, kad jos tiesa 
yra galutinė, įgalino ją dalyvauti imperialistinėse programose. Kai 
europinės jėgos užvaldė milžiniškas užjūrio kolonijas, krikščio- 
niškas humanistinis Vakarų tapatumas įgavo dar ryškesnį rasinį 
pobūdį nei kada nors anksčiau. Darwino evoliucijos teorijos, su- 
siporavusios su Apšvietos raktažodžiu „pažanga“, davė pagrindą 
naujoms - rasinio europiečių pranašumo idėjoms. 

Socialdarvinizmas, arba socialinis evoliucionizmas, ypač 
Darwino idėjų pritaikymas visuomenei, suteikė turinį pažangos 
ir moralinio tobulėjimo idėjoms, giliai įsišaknijusioms Viktori- 
jos amžininkų psichikoje. Socialinę ir rasinę nelygybę Viktori- 
jos laikų imperialistai laikė natūralios selekcijos produktu. „Stip- 
riausiųjų išlikimo“ teorija buvo modifikuota imperializmui, kla- 
sinei valdymo formai ir atristokratinėms privilegijoms pateisinti. 
Ideologinį imperializmo pateisinimą išreiškė galios ir autoriteto 
kalba. Posakis „valdinių rasė“ įsitvirtino kalboje ir odos spalva 
grindžiamų rasinių skirtumų idėja tapo stabili. „Kolonijinės“ ir 
„primityvios“ tautos buvo siejamos su biologinio nepilnavertiš- 
kumo kategorija. 

Atavistiniu mitu apgaubta rasės kalba nuo XIX amžiaus tapo 
svarbiausiu europinio tapatumo komponentu (Miles, 1989; Hut- 
tenback, 1976; Curtain, 1964; Nederveen Pieterse, 1992; Wal- 
vin, 1973). Ne kalba ar religija, o rasė suvienijo XIX amžiaus 
Europą (Poliakov, 1974). Krikščionių bažnyčios modifikavo sa- 
vo pradinį priešiškumą evoliucionizmui, kuris tapo misionieriš- 
kų kryžiaus žygių pateisinimu (Cairns, 1965, p. 154). Žodis „ra- 
sė“ anglų kalboje atsirado 1508 metais intelektualiniame kon- 
tekste, kuriame Biblija buvo žmogiškų reikalų autoritetas 
(Banton, 1987, p. 1). Primityvių tautų gelbėjimas nuo erezijos 
ir pagonybės buvo skelbiamas kaip legitimacija to, kas buvo eu- 
ropinės kultūros hegemonija. Būtent iš bažnyčios ir šeimos ins- 
titucijų rasės kalba pasiskolino savo kategorijas. Taigi eugeni- 

kos modifikuotos socialinio darvinizmo teorijos suteikė rasiz- 
mui intelektualinį pateisinimą, o krikščioniškoji humanistinė 
ideologija - struktūrą, akinusią žmones mąstyti rasinio prana- 
šumo kategorijomis. Dvi pagrindinės buržuazinės represijos ins- 
titucijos — bažnyčia ir šeima sukūrė galios ir autoriteto diskursą, 
pagrįstą hierarchijos, priklausomybės ir kontrolės koncepcijo- 
mis. Britai, pasižymintys polinkiu į griežtas reformas ir intelek- 
tualinę kontrolę, pasidavė rasinio pranašumo sampratoms. Bri- 
tų imperija, 1900 metais užėmusi ketvirtadalį žemės paviršiaus 
ir turėjusi apie 400 milijonų žmonių, buvo pateisinta kaip būti- 
na civilizacijos išsaugojimo priemonė. Antropologija, t. y. mokslas 
apie „primityvias“ tautas (gretinamas su sociologija - mokslu 
apie pažangesnes visuomenes, ir orientalizmu - mokslu apie eg- 
zotiškus Rytus), buvo viena iš priemonių, su kurių pagalba Va- 
karai bandė įgyti intelektualinę hegemoniją neeuropinėse civili- 
Zacijose. 

Europos mistika ir jos civilizacijos mitas buvo ypač patrauk- 
lūs kolonijiniam elitui. Indijoje mažutis 6000 žmonių elitas val- 
dė beveik 300 milijonų indų, padedamas maždaug 70 tūkstan- 
čių kareivių, kurių dauguma buvo perkelti iš Airijos (Hobsbawm, 
1991a, p. 81). Imperinis idealas ir Europos civilizacijos mitas 
buvo svarbus ryšys, jungęs kolonijinį garnizoną su tėvyne. Bendra 
kilmė, tautybė ir kalba buvo vienintelis jų ryšys (Arendt, 1968, 
p. 181). Daugeliui viduriniosios klasės atstovų vykimas į Indiją 
ir priklausomybė baltajai šeimininkų rasei buvo vienintelis bū- 
das prasimušti į visuomenę. Tą patį galima pasakyti ir apie bal- 
tuosius kolonistus Afrikoje, - tai liudija europinės civilizacijos 
sampratos, kurias Pietų Afrikoje sukūrė būrai. Civilizacija ver- 
sus barbarybės mitas ten buvo pagrindinis apgulties mentaliteto 
komponentas. Nedaugeliui šalių būdingas toks stiprus „europi- 
nis“ tapatumas kaip Pietų Afrikai. 

Svarbu prisiminti, kad skirtys Indijoje ar Kinijoje dažniausiai 

būna tarp europiečių ir čiabuvių, o ne tarp specifinių tautybių ir 
čiabuvių. Kolonijinis garnizonas pirmiausiai buvo europinis ir 
transcendavo tautines varžybas Europoje (Hammond ir Jablow, 
1977, p. 82). Dažnai kolonijinės misijos buvo tarptautiniai dari- 
niai ir šitai taip pat padėjo suformuoti Europos sąmonę (Kiernan, 
1980, p. 43). Afrikoje svarbiausia buvo ne tik britų, bet visos 
baltosios rasės pranašumo klausimas. Nuvykę į kolonijas euro- 
piečiai sugebėdavo ten įgyti tokią galią, kokios net nesapnavo 
namuose, O jei ir suvokė save kaip anglus, prancūzus ar vokie- 
čius, žvelgiant kolonijinių tautų akimis, tarp europinių tautybių 
nebuvo didelio skirtumo (Hardgreaves, 1982). Kalba taip pat tu- 
rėjo didžiulę reikšmę europinės sąmonės formavimuisi kolonijo- 
se. Kartu su Europos kalbomis buvo perneštos ir europinės samp- 
ratos (Roberts, 1978, p. 52). Prestižiniai klubai Indijoje buvo skirti 
ne vien anglams, bet europiečiams (Panikkar, 1953, p. 494). Tai 
rodo, kad didžioji dalis religinio ir moralinio lydinio, turėjusio 
įtakos modernios europinės civilizacijos idėjos atsiradimui, susi- 
formavo kolonijose. Ten europizmo mistika buvo apėmusi visas 
klases ir tautybes ir sujungė kolonijinius tarnautojus, kareivius, 
karininkus į moralinę bendriją, suvienytą rasės. 

Bet kodėl Europos tapatumas buvo taip kruopščiai suvyniotas į 
rasistinį viršenybės mitą? Manau, tai paaiškina pagrindinis rasiz- 
mo ypatumas. Rasizmą apibrėžčiau kaip paprasčiausią atsisakymą 
atpažinti save Kitame, kuris tokiu atveju redukuojamas iki gamtos 
lygio. Apie europinės civilizacijos vieningumą, kaip matyti iš jos 
istorijos, galima kalbėti tik ignoruojant „neeuropinius“ elementus, 
ypač orientalines ir žydiškas įtakas. Tačiau jos yra neeuropietiškos 
tik dėl dominuojančios kultūros gebėjimo formuoti europizmo ideo- 
logiją kaip prigimtyje įsišaknijusios civilizacijos mitą. 

IŠVADA 


Rasizmas nebuvo kažkas atsitiktinio, atsiradusio europizme, o glū- 
dėjo pačiame Europos tapatume. Europos tapatumas atsirado iš 
smurto ir kolonializmo. Dėl savo imperinio veido Europa galėjo 
pademonstruoti savo tapatumą likusiam pasauliui. Tai rodo, kokį 
vaidmenį atliko Pašalietis, arba nuolatinis Kitas, kurio buvimą 
būtina palaikyti, kad jį būtų galima neigti. Europos ir Oriento 
santykiuose buvo sukurtas dualizmas, kuriame Europos tapatu- 
mas galėjo būti palaikomas kaip Laisvės, Pažangos, Civilizacijos 
1r Krikščioniškojo humanizmo simbolis. Jam buvo priešpriešina- 
ma primityvaus žmogaus, despotiško ir paslaptingo Oriento, at- 
silikusių ir degradavusių kultūrų, kilnaus laukinio samprata, kuri 
tapo jo egzistavimo sąlyga. 


7. Europos tapatumo krizė 


TEORINĖS PERSPEKTYVOS 


Šiame skyriuje daugiausiai aptariamas Mitteleuropos klausimas. 
Visuotinai manyta, kad ši slidi sąvoka nusako ne tik regioną, bet 
ir kultūrinę bei politinę idėją. Šis terminas gerokai ideologiškes- 
nis nei Europos idėja. Šiandien pastebima ryški tendencija atgai- 
vinti Centrinės Europos idėją, kuri laikoma tikru istoriniu šios 
vietovės paveldu, po Antrojo pasaulinio karo žinomu „Rytų Eu- 
ropos“ pavadinimu. Pagal šį požiūrį, Mitteleuropa yra išlaisvi- 
nantis idealas ir teikia alternatyvą komunizmui bei jo nereikalin- 
gam dariniui - Rytų Europai. 

Šiame skyriuje apžvelgiama Mitteleuropos kaip politinės pro- 
gramos kilmė ir ištakos ir mėginama įrodyti, kad iš tiesų jos idė- 
jos negalima lengvai atskirti nuo antisemitizmo, reakcingos panger- 
manizmo politikos ir vokiečių ekspansijos, su kuriais iš pradžių ji 
buvo susijusi; taip pat tvirtinama, kad būtent Mitteleuropą suda- 
rančių politinių jėgų susitelkimas pagimdė europinį fašizmą. Tei- 
giu, kad Mitteleuropa yra obskurantiška sąvoka, apgaubianti sen- 
timentais abejotinos vertės istorinę patirtį. 

Skyriuje apžvelgiamos XX amžiaus Europos idėjos atsiradimo 
aplinkybės, kurias sukūrė Pirmasis pasaulinis karas ir po jo vyk- 
doma nacionalinių valstybių kūrimo programa. 1919 metais Cent- 
rinės Europos valstybės iširo ir atsiradusiame politiniame vakuume 
susikūrė daugybė valstybėlių. Esminis įvykis, slypėjęs už pokari- 
nių rekonstrukcijų programos, buvo Spalio revoliucija. Naujas 
vaiduoklis - komunizmo šešėlis, užklojęs karo nuniokotos Euro- 

pos sceną, paskatino Vakarų liberaliąją demokratiją atsisakyti tra- 
dicinio nacionalinių valstybių varžoviškumo ir ideologiškai vie- 
nytis. Žlugus Didiesiems Vartame, panaikinus Suni imperiją ir pa- 
bėgus paskutiniam sultonui, Turkija Europos vaizduotėje nustojo 
būti orientalinio despotizmo įsikūnijimu ir po 1923 metų tapo 
europine respublika. Rusija, kurios didžiosios valstybės nesuge- 
bėjo nugalėti, užėmė žlugusios Otomanų respublikos vietą. Iš is- 
lamo priešo vaidmenį perėmė komunizmas. 

Šiame skyriuje aiškinama, kad Europos idėja, slypėjusi už po- 
karinių rekonstrukcijų, buvo labai glaudžiai susijusi su bandymu 
jėga sukurti nacionalines valstybes ankstesnių Centrinės Europos 
imperijų teritorijose. Nepavykus sukurti taikingos europietiškos 
santvarkos, pagrįstos etninėmis nacionalinėmis valstybėmis, ga- 
liausiai žlugo ir pati Europos idėja. Kaip matyti iš Europos istori- 
jos, po kiekvieno didžiojo pasidalijimo buvo mėginama suvienyti 
kontinentą, tačiau tokie mėginimai retai išlaikydavo laiko išban- 
dymus. Iš tiesų Europos idėją palaikė tik komunizmo vaiduoklis. 

Galiausiai čia aptariamas Europos idėjos ir fašizmo santykis. 
Nors po Antrojo pasaulinio karo Europos idėja buvo glaudžiai 
siejama su pofašistine rekonstrukcija per ekonominį ir politinį 
bendradarbiavimą, iš tikrųjų ji buvo fašistų politinės propagan- 
dos apie naująją Europos tvarką dalis. 

Mano tikslas - parodyti, kad Europos idėja nesugebėjo pa- 
teikti kultūrinės nuorodų schemos, pajėgios integruoti antago- 
nistines nacionalines valstybes į didesnį darinį. Tautybės princi- 
po ir Europos idėjos neatitikimas lėmė tai, kad Europos idėja 
buvo įpainiota į tapatumo projektus, dviprasmiškai susijusius 
su karo ideologijomis. Mitteleuropos samprata buvo vienas iš tų 
tapatumo projektų, kuriais kaip ideologijos įrankiais pasinau- 
dojo vokiečių ekspansionistai siekdami užtikrinti Europos vie- 
nybę agresyvios Vokietijos akivaizdoje. Tad galima teigti, kad 
Europos idėja, buvusi normatyviniu Kongreso sistemos kompo- 

nentu XIX amžiaus jėgų balanso sistemoje, Didžiojo karo ir Spa- 
lio revoliucijos metu tapo kapitalizmo opozicijos komunizmui 
bastionu ir reguliatyvine Versalio taikos idėja, sukūrusia nacio- 
nalinių valstybių sistemą. 


MITTELEUROPOS IŠRADIMAS 


Sąvokos Mitteleuropa neįmanoma tiksliai išversti. Angliškas ter- 
minas „Centrinė Europa“ neperteikia tų prasmės niuansų, kurie 
slypi vokiškame žodyje Mitteleuroba, pasižyminčiame tam tikra 
istorine mistika. Vokiškas žodis turi ir kultūros etoso prasmę, ku- 
rios nėra angliškame. Kaip kultūros sąvoka, glaudžiai susijusi su 
Vienos fin-de-siecle ir Berlyno Ginderjabre (įsikūrimo metai), XX 
amžiaus pradžioje ji buvo atgaivinta programiniuose vieningos 
Centrinės Europos, kuriai vadovauja Vokietija ir Austrija, pla- 
nuose kaip politinė idėja, be to, ji glaudžiai susijusi su pangerma- 
niško sąjūdžio ambicijomis. Nors ir nebūdama grynai karo ideo- 
logija, jam ji buvo artimesnė nei taikai. Kaip abejotina samprata, 
ji buvo laikoma „didele neatsakytų klausimų ir neišspręstų prieš- 
taravimų teritorija“ (Epstein, 1973, p. 67). 

Mitteleuropa nėra vien geografinė sąvoka, nurodanti kintantį 
regioną į rytus nuo Vakarų Europos ir į vakarus nuo Rytų Euro- 
pos; tai kartu ir politinė ideologija, susijusi su tapatumų kūrimo 
projektais. Kaip politinis darinys, Mitteleuropa atsirado kaip 
priešprieša Napoleono projektui ir buvo traktuojama kaip ne Eu- 
ropa. Išties, po Vienos kongreso išsiplėtusi Prūsija buvo supla- 
nuota kaip kontrrevoliucinis blokas, skiriantis Prancūziją ir Rusi- 
ją. Napoleoniškoji Europa buvo pagrįsta revoliucinėmis respub- 
likoniškojo nacionalizmo idėjomis, tuo tarpu Mitteleuropos 
politinė kultūra buvo vienas iš didžiausių restauruotos Senosios 
tvarkos bastionų. 

Po Prūsijos karų su Danija (1864) ir Austrija (1866) bei Vokie- 
tijos susivienijimo po Prūsijos karo su Prancūzija (1871) Europos 
gravitacijos centras persikėlė į Vokietiją. Europą pradėta tapatin- 
ti su Mitteleuropa ir viskuo, kas buvo susiję su vokiečių ekspansi- 
ja: Ostpolitik (Rytų politika), Drang nach Osten (veržimasis į Ry- 
tus) bei Lebensraum (gyvenimo erdvė). Kai vadovaujant Prūsijai 
1871 metais buvo įkurta Antroji Vokietijos imperija, Europos ta- 
patumas skilo. Tad galima kalbėti apie dvi istorines Europas: vie- 
ną - kaip Prancūzijos revoliucijos produktą ir kitą, kurią sukūrė 
kontrrevoliucija. Šis dualizmas išryškėjo paleidus napoleoniškąją 
Reino konfederaciją ir vietoj jos po 1815 metų Vienos kongreso 
įkūrus Vokietijos konfederaciją. Vokietijoje ir Austrijoje po 1815 
metų dominavo obskurantiška kontrrevoliucijos tradicija, o liku- 
sioje Europos dalyje išliko Prancūzijos revoliucijos paveldas. Netgi 
po galutinio Napoleono sutriuškinimo jo civilinis kodeksas buvo 
svarbiausias politinių kultūrų veiksnys Europos dalyje į vakarus 
nuo Reino. 

Po Bismarcko nušalinimo Prūsijoje 1890 metais iki nacistinės 
Vokietijos sutriuškinimo 1945-aisiais Europos idėja buvo glau- 
džiai siejama su Mitteleuropos sąvoka. Tai buvo Mitteleuropos 
pakilimo laikotarpis per palyginti trumpą šios politinės idėjos ir 
programos gyvavimą. Tai buvo gana turininga sąvoka ir nebuvo 
visiškai aišku, ką ji iš tikrųjų reiškia arba kaip ją paversti politine 
programa. Vokietija ir Habsburgų imperija buvo pagrindinės pre- 
tendentės į jos mantiją. Mitteleuropapolitik plito Wilhelmo II val- 
dymo laikotarpiu, o šis labiausiai siekė, kad Vokietija užjūriuose 
įgytų kolonijinę imperiją, ne menkesnę už britų. Pasaulio politika 
ir Mitteleuropapolitik iš dalies buvo prieštaringos, tačiau antroji, 
imperinė politika, buvo svarbesnė už pirmąją. Ekspansija į Cent- 
rinę Europą, t. y. Mitteleuropapolitik, nebuvo įgyvendinta, tačiau 
liko neaiškiu nacionaliniu siekiu ir tapo Vokietijos plėtros Euro- 
poje ideologiniu įrankiu. 

Mitteleuropapolitik, niekada nebuvusi grynai karinis tikslas, iš 
pradžių, maždaug 1850 metais, buvo ekonominės vienybės idėja, 
kurią rėmė dauguma gyventojų, tačiau iki Pirmojo pasaulinio ka- 
ro ši sąvoka buvo retai vartojama. Nors vokiečių nacionalistai 
bandė įžvelgti šią idėją Karolingų imperijoje, iki moderniųjų lai- 
kų ji buvo retai aptinkama (Okey, 1992, p. 106). Vienas iš pirmų- 
jų ją paskelbė Josephas Parsche 1904 metais parašytoje knygoje 
Mitteleuropa, kurioje Didžioji Vokietija buvo įsivaizduojama be- 
sidriekianti nuo Ostendės iki Ženevos bei Juodosios jūros (Meyer, 
1955, p. 110; Droz, 1960; Sinnhuber, 1954). Mitteleuropos idė- 
ją 1914 metais išpopuliarino Friedrichas Listas, kuriam ji taip pat 
reiškė lygumų kraštus. Listas tyrinėjo vokiečių emigravimo į Piet- 
ryčių Europą bei Artimuosius Rytus galimybę ir apskaičiavo, jog 
tai kainuotų penkis kartus mažiau nei persikeliant į Jungtines Vals- 
tijas (Meyer, 1955, p. 13). Šią idėją parėmė Friedrichas Nauman- 
nas (1915) pagarsėjusioje knygoje Mitteleuropa. Vokietijos ir 
Austrijos susivienijimą jis laikė pagrindu paneuropinės federali- 
nės supervalstybės, pagrįstos visiška ekonomine integracija ir at- 
skirtos muitų siena (Neumann, 1942, p. 119). 

Pasak A. J. P. Tayloro (1988, p. 192), Mitteleuropos idėja - tai 
padarinys Romos katalikų romantikų bei pangermanų interesų koa- 
licijos, kurios tikslas, be kita ko, buvo išlaisvinti Lenkiją iš Rusijos 
valdžios. Mrtteleuropa buvo kontrrevoliucinė užtvara, skyrusi Ry- 
tų panslavizmą ir liberalias Vakarų demokratijas. Išties, Mrtteleuro- 
pos tradicija verčia kvestionuoti pačią Vakarų Europos sąvoką. 

Nors Mitteleuropos idėja labiausiai buvo susijusi su reakcingu 
obskurantizmu, ją, tik kitu tikslu, vartojo ir Austrijos marksistai. 
Pavyzdžiui, Karlas Renneris ją laikė megaekonominiu vienetu, į 
kurį įėjo Balkanai, Turkija, netgi Persija. Didesnis plotas jam reiš- 
kė didesnius tarptautinio socializmo pergalės šansus. Kairiesiems 
Mitteleuropa žadėjo poimperinį ankstesniųjų imperijų, žlugusių 
po 1918 metų, susivienijimą. Naujoji santvarka buvo įsivaizduo- 


144 EUROPOS IŠRADIMAS: IDĖJA, TAPATUMAS, REALYBĖ 


jama kaip daugianacionalinė Centrinės Europos valstybių siste- 
ma (Meyer, 1955, p. 156 ir 181). Dar daugiau, ji teikė alternaty- 
vą Europą užliejusio nacionalizmo tvanui. Tačiau socialistai apelia- 
vo ne į Europos idėją, o į internacionalizmo principus, sudariu- 
sius Antrojo darbo žmonių internacionalo, įkurto 1889 metais, ir 
1917 metais Lenino Maskvoje įkurto Trečiojo internacionalo pa- 
grindą. Priešingai nei Europos vienybės (tiek paneuropizmo, tiek 
Mitteleuropos) sampratos, internacionalizmas buvo revoliucinė 
idėja, pagrįsta proletariniu ir socialistiniu solidarumu. Interna- 
cionalizmo idėja, atsispindėjusi atsirandančioje tarptautinės tei- 
sės sampratoje, taip pat yra įdomus transnacionalinio idealo pavyz- 
dys, kuris gali būti obskurantiškesnių Mitteleuropos ir paneuro- 
pizmo idėjų priešingybė. Tačiau daugeliui komunistų, pavyzdžiui, 
Rosai Luxemburg, Europos idėja buvo nacionalizmo karo psi- 
chozės alternatyva. Trockis (1971, p. 26) savo 1926 metų kalboje 
pabrėžė, kad „suvienytoje Europoje“ visi „Europos ir Azijos dar- 
bininkai nebeatskiriamai susijungs“. 

Tinkamai pervardyta, Europos idėja tapo kur kas patrauklesnė 
vokiečiams, kurių šalis vis dar buvo ne nacionalinė valstybė, o Kul- 
turstadt. Netgi 1871 metais, įkūrus Antrąją imperiją, vokiečių vals- 
tybė tebuvo Prūsijos tąsa. Vokiečių nacionalinės valstybės, apiman- 
čios šia kalba kalbančius kraštus, idėja buvo palaidota po 1866 
metų, Prūsijai nugalėjus Austriją. Vokiečių nacionalinis tapatumas 
negalėjo būti siejamas su egzistuojančiomis valstybėmis, nes jos ne- 
apėmė visos vokiečių nacijos. Tai tebuvo „Mažoji Vokietija“, suvie- 
nyta tik 1871 metais, kai atmirė senasis liberalusis nacionalizmo 
principas. Antrosios imperijos tapatumas buvo susijęs ne tiek su 
nacionaliniu tapatumu, kiek su obskurantiškomis Reich ir Volk idė- 
jomis (Dann, 1993). 1866 metais subiro neveikli Vokietijos konfe- 
deracija, o po metų Austrija pasirinko Ausgleich, t. y. kompromisą, 
kartu su Vengrija įkurdama dvigubą monarchiją, kurioje Vengrija 
sudarė didžiausią nevokišką imperijos dalį. Kad galėtų egzistuoti 

kaip nacionalinė valstybė, Vokietija iš pradžių turėjo tapti imperi- 
ja. Todėl Mitteleuropos idėja ir tapo tokia patraukli. Kitos didžio- 
sios valstybės —- Prancūzija ir Anglija jau seniai buvo centralizuotos 
ir jų nacionaliniam tapatumui įtvirtinti nereikėjo teritorinės eks- 
pansijos Europoje. Tačiau vokiečių istorinė bendruomenė nesuta- 
po su Hohenzollernų bei Habsburgų valstybėmis, kurios XIX am- 
žiaus pabaigoje pasuko skirtingomis kryptimis. Vakarų Europos vals- 
tybės valdė neeuropines imperijas, o Vokietijos ir Habsburgų 
imperijos iš esmės buvo europinės. Vokietijos imperiją sudarė vo- 
kiškai kalbančios tautos, tuo tarpu Habsburgų buvo daugiaetninė. 
Su Mitteleuropos pagalba Vokietijos nacionalinis susivienijimas 
įgavo viršnacionalinę dimensiją. Tad pagrindinė europinės dimen- 
sijos problema buvo Vokietijos klausimas, ir kol jis nebuvo išspręs- 
tas, Europos samprata buvo pernelyg turininga. 

Nacionalinis sąjūdis Vokietijoje XIX amžiaus pabaigoje buvo 
susijęs su istorine misija, suvokiama Karolio Didžiojo laikų Euro- 
pos dvasia. Dauguma vokiečių nacionalistų Europą suvokė kaip 
Deutschtum išraišką, tad po 1890 metų vieningos Europos spektre 
pasirodė vokiečių ekspansijos vizija. Net sociologas Maxas Weberis 
įžvelgė ypatingą vokiečių kultūros misiją - būti „tarp anglosaksų 
materializmo ir rusų barbarybės“ (Treverton, 1992, p. 175). Iš da- 
lies tai buvo bendros viso amžiaus tendencijos išraiška, kai dėl po- 
litinių paskatų europinės valstybės kultivavo socialinio imperializ- 
mo politinę strategiją ir ideologiją, kurių dėka nacionalinė valstybė 
buvo sutapatinta su imperija: taip atsirado Didžioji Britanija, Fran- 
ce Ouatre Mer, La Grande Italia ir Grossdeutschland. 

Iki šiol aptariau vokiečių siekius, slypėjusius už Mitteleuropos, 
neapibrėždamas Austrijos reikšmės. Mitteleuropos idėja Austrijo- 
je buvo populiari, ten ją bandyta panaudoti Habsburgų istori- 
niam legitimacijos mitui dar iki Vokietijos susivienijimo. Ji pui- 
kiausiai tiko išreikšti bendrą Dvigubos monarchijos tėvynę, su- 
jungdama Austriją ir Vengriją į vieningą megabloką. Mitteleuropos 

idėja išreiškė ir priešrevoliucinės Europos nostalgiją bei imperi- 
nės santvarkos žlugimą. Be nostalgiškų ir reakcingų asociacijų, 
obskurantiška Mitteleuropos idėja turėjo stiprų antikomunistinį 
užtaisą. Už programiškų Mitteleuropos ir pangermanizmo idėjų 
slypėjo akivaizdus siekis perimti provincijas griūvančios Otoma- 
nų imperijos, išsaugotos tik dėl politinės naudos jėgų balanso sis- 
temoje.Tačiau Habsburgams nepavyko patenkinti savo pretenzi- 
jų į Mitteleuropą ir 1918 metais žlugus jų imperijai Vokietija tapo 
pagrindine jos saugotoja. 1930-1940 metais pangermanų idėja 
tapo itin populiari. Habsburgų Mitteleuropa buvo ribotesnė nei 
Didžiosios Vokietijos ar pangermanų idėja. Ji apsiribojo Habs- 
burgų imperijos Dunojaus baseinu ir jų valdomis Šiaurės Italijoje 
bei dalimi Čekoslovakijos ir Balkanų. Tai buvo tamsus ir šiurpus 
Senojo režimo pasaulis, kurį tyrinėjo Freudas, Kafka, Svevas bei 
Musilis ir kuris šiandien sugrįžta į madą (Schlorske, 1980). Vie- 
nos fin-de-siecle mistika kartu su jos dekadentiška estetine aplin- 
ka ir Habsburgų monarchijos aristokratiškąja kultūra sukūrė sva- 
jonę apie buvusios didybės atgaivinimą. 

Nuo homogeniškesnės Vakarų Europos Mitteleuropa skyrėsi 
tuo, kad atsirado daugiau etninių sienų ir vokiškai kalbančių 
grupių, kurios po 1918 ir 1945 metų buvo izoliuotos. Šios vo- 
kiečių, atsidūrusių Lenkijoje, Rusijoje, Vengrijoje, Čekoslovaki- 
joje ir Šiaurės Italijoje, salos buvo tvirti Mitteleuropos rėmėjai, 
nes ji vokiečiams visuomet buvo patraukli tam tikru nacionalis- 
tiniu rezonansu. 

Knygų apie Mitteleuropą gausa liudija prieraišumą šiai idėjai, 
kuri, tarsi nostalgija ir potencialus ateities kolektyvinis tapatu- 
mas, atrandama kaskart iš naujo (Schopflin ir Wood, 1989). Ta- 
čiau iš tikrųjų ji atspindėjo įsitikinimą, kad nacionalizmas, ypač 
vokiečių ekspansija, suteiks Centrinei Europai stabilumą. Nors 
Mitteleuropa šiandien įsivaizduojama kaip išlaisvinantis istorinio 
romantizmo idealas, amžininkams ji labiau priminė košmarą. Kaip 

pabrėžė Hobsbawmas (1991c), Mitteleuropa yra pavojinga sąvoka 
ir nereikėtų pamirštu, kad XIX amžiuje monarchija buvo vertina- 
ma ne taip entuziastingai kaip dabar. Tie, kurie gyveno priespau- 
doje, ją vadino Volkerkerker, t. y. tautų „kalėjimu“, ir nedaug kas 
džiaugėsi, kai 1918 metais ji buvo panaikinta. Nė viena iš Centri- 
nės ar Rytų Europos šalių nemanė priklausanti Mrtteleuropai - mo- 
delių visos ieškojo kitur: pavyzdžiui, Londone arba Paryžiuje (Hobs- 
bawm, 1993). Nederėtų pamiršti ir to, kad Adolfas Hitleris, per- 
siėmęs antisemitizmu Vienoje, buvo vienas iš patologiškiausių 
Mitteleuropos propaguotojų, inspiravusių fašizmo siekius, pavyz- 
džiui, Donoraum (Dunojaus regionas), arba Donau-Europa (Du- 
nojaus Europa), idealą. Mano manymu, Mitteleuropos idėjos ne- 
galima atskirti nuo fašizmo ir antisemitizmo. Sąvokos atgaivinimas 
šiandien veikiau reiškia selektyviai pritaikomą istorijos užmaršties 
strategiją, 0 ne susitaikymą su praeitimi. Nacionalizmą galima at- 
mesti kaip prastą elgseną. O Mitteleuropa laikoma nekalta ir nepa- 
liesta nacionalinės valstybės smurto ir keturiasdešimties komuniz- 
mo metų. Kaip alternatyva nacionalizmui ir praeities užmiršimo 
būdas, ji, be abejo, turi ir privalumų. Šiandien, kaip ir praeityje, ji 
vertinga kaip antikomunistinis idealas. Tačiau daug kas nutylima. 
Jos dvasią nužudė ne sovietinis komunizmas (kaip šiandien tiki- 
ma), o nacionalsocializmas. Mitteleuropos produktai buvo ir fašiz- 
mas, ir antisemitizmas, lėmęs jos susinaikinimą Raudonosios armi- 
jos okupacijoje karo pabaigoje. Be to, ten būta fanatiškos neapy- 
kantos Ostjuden (Rytų žydai), įgavusios precedento neturinčią formą. 
Centrinės Europos kamieno - Austrijos vaidmuo Holokauste pra- 
noko jos gyventojų skaičių: austrai sudarė vieną trečdalį SS bau- 
džiamojo personalo, vadovavo keturioms iš šešių mirties stovyk- 
lų ir nužudė beveik pusę iš šešių milijonų žydų (Johnson, 1993, 
p. 499). Bet kokių mėginimų atgaivinti Centrinės Europos dvasią 
atvėju privalu atsižvelgti į šį brutalų faktą. 

EUROPOS SKILIMAS 


Jokiame Europos idėjos svarstyme negali būti ignoruojama Pir- 
mojo pasaulinio karo įtaka Europos vienybei ir tapatumui. Didy- 
sis karas palaidojo europinės santvarkos sąvoką. Po 1918 metų 
Europa nebegalėjo būti tokia pati kaip anksčiau. Priešingai nei 
ankstesni karai, Pirmasis pasaulinis buvo „totalinis“ ir ženklino 
industrinės visuomenės nuolatinę karo ekonomiką. Nuo 1914 me- 
tų Vakarų valstybės nuolat ruošis karui (Giddens, 1985). Aštuoni 
milijonai žuvusiųjų, imperijų žlugimas, 1919 metais prasidėjęs nau- 
jų nacionalinių valstybių kūrimasis iš esmės reiškė Europos kaip 
aljansų sistemos, pagrįstos jėgos balansu, politinį žlugimą. 

Po Pirmojo pasaulinio karo Europa nustojo būti pasaulio poli- 
tikos centru ir gravitacijos centras persikėlė anapus Atlanto. Po 
Didžiojo karo ir vėlesnių pokyčių tarptautinio finansinio kapita- 
lo pasiskirstyme Europą pralenkė Jungtinės Valstijos, perėmusios 
Britanijos kaip stambiausio pasaulio kreditoriaus vaidmenį (Gil- 
pin, 1987, p. 309). Bolševikų revoliucijos galutinė stadija pavertė 
karą Vakarų kapitalistinių valstybių kova su komunizmu. 1918 
metų kovo mėnesį rusams pasidavus Brest-Litovske ir imperato- 
riaus armijai nustojus egzistuoti, Vokietija tapo Rytų Europos šei- 
mininkė. Šioje karo stadijoje tarp Britanijos, Prancūzijos ir JAV 
karinių tikslų išryškėjo strategija sustabdyti komunizmą: Vokieti- 
jos buvimas komunistų apsuptyje 1918 metais buvo realistiškas. 
Trockis, vadovavęs rusų delegacijai Brest-Litovske, nesilaikyda- 
mas tradicinių diplomatijos principų bandė sukelti pasaulinę re- 
voliuciją (Carr, 1979, p. 10). Sąlygos, susiklosčiusios po Centri- 
nės Europos valstybių žlugimo, sukūrė galios vakuumą, o tai ko- 
munistiniams judėjimams leido užimti erdvę ir kontroliuoti 
byrančias valstybes. 

Naujoji Europa, atsiradusi po karo ir Versalio taikos, buvo 
kuriama kaip priešprieša sovietiniam komunizmui, skelbusiam, 

kad vienas iš jo tikslų yra pasaulinė revoliucija (Mayer, 1968). Po 
1918 metų konfrontavo du pasauliai: kapitalistinių Vakarų libe- 
ralioji demokratija ir sovietinis komunizmas. Senuosius priešinin- 
kus dabar apibrėžė oponuojančios politinės ideologijos. Kylan- 
čios revoliucijos vizijos, suvoktos kaip apokaliptinio masto įvy- 
kis, padėjo suformuoti Europos tapatumą kaip kontrrevoliucinį 
bastioną prieš tarptautinį komunizmą. Tačiau po Rusijos pilieti- 
nio karo Raudonoji armija buvo nusilpusi, tad jei Vakarams ir 
grėsė koks nors realus pavojus, tai ne iš jos pusės. 

Paneuropinių organizacijų kūrimasis pokario metais atspindė- 
jo kintantį Europos tapatumą (Pegg, 1983). Garsiausia iš jų buvo 
„Paneuropos“ sąjunga, kurią 1920 metais įkūrė Counenhove-Ka- 
lergis. JAV federalinė sistema tuo metu tapo naujosios Europos 
modeliu. Tačiau dominavo valstybių kūrimo programa, susijusi 
su Centrinės Europos imperijų irimu. Nacionalinė valstybė, kaip 
priešprieša programiškesnėms paneuropizmo idėjoms, buvo lai- 
koma geriausiu nugalėtų Centrinės Europos imperijų pakaitalu ir 
naujosios Europos pagrindu. Pokario organizacijos - Tautų Lyga 
ir „Paneuropos“ sąjunga atspindėjo naujų valstybių kūrimąsi po 
europinių imperijų žlugimo. Tačiau nauja internacionalizmo dva- 
sia buvo veikiau vyraujančio įsitikinimo nacionalumo principu 
išraiška, o ne radikalus troškimas pakeisti nacionalinę valstybę 
transnacionaline valstybių federacija. 

Kaip regionas ir idėja, po 1918 metų Europa labai skyrėsi nuo 
tos, kuri buvo prieš karą. XIX amžiaus Europa buvo karo, o ne 
taikos produktas. Versalio taikos pagrindas buvo karas ir iki Ant- 
rojo pasaulinio karo tai iš esmės nepakito. Po 1945-ųjų Europa 
buvo beveik tokia pati kaip ir 1919-aisiais. Jokiu kitu Europos 
istorijos laikotarpiu nebuvo sukurta daugiau valstybių kaip 1919 
metais, po Otomanų imperijos padalijimo. Nors jų skaičių pra- 
lenkė valstybių de facto susikūrimas 1991-1994 metais, daugu- 
ma jų iš tiesų buvo sukurta 1919 metais. 1871 metais Europoje 

buvo 14 valstybių, 1914 - 20, o 1924 - 26 (Carr, 1945, p. 24). 
1992-aisiais jų buvo 54. 

Daugelis naujų valstybių buvo ne tiek nacionalinės, kiek etni- 
nės, o jų etniškumo požymis buvo kalba. „Apsisprendimo“ prin- 
cipas priklausė nuo etniškumo politizacijos lygio, nes antagonis- 
tiškos grupės atsidūrė vienoje valstybėje. Ankstesnis daugiatau- 
tiškumo principas buvo atmestas vardan monoetninių valstybių 
(McNeil, 1986). Naujų valstybių kūrimasis etniniu pagrindu su- 
kėlė etninius nacionalistinius konfliktus nuo Baltijos iki Balkanų 
ir nuo Kaukazo iki Vidurio Rytų. Tai buvo ypač akivaizdu Jugos- 
lavijoje, kur etninis konfliktas, prasidėjęs senosiose daugiatautėse 
Otomanų ir Habsburgų imperijose, peraugo į naują etninio nacio- 
nalizmo bangą. Senasis nacionalizmas buvo nukreiptas į imperijų 
centrą, o naujasis, atsiradęs po Jugoslavijos sukūrimo, veikiau buvo 
etninių įtampų naujoje valstybėje išraiška. Išties dauguma valsty- 
bių, sukurtų po 1919 metų, buvo iš viršaus, ir dažniausiai be ma- 
sių paramos, primesti nacionalizmo produktai. Rytų Europoje dau- 
guma nacionalinių tapatumų susiformavo Centrinės Europos im- 
perijų provincijose. Vakarų Europoje, priešingai, daugelis 
nacionalinių tapatumų susiformavo egzistuojančių nacionalinių 
valstybių struktūrose (Mayer, 1966). Kai imperinės Centrinės Eu- 
ropos provincijos 1919 metais tapo nepriklausomomis valstybė- 
mis, reliatyviai nereikšmingi etniniai tapatumai transformavosi į 
galingus politinius tapatumus. 

Naujų valstybių kūrimasis ir abejotinos sienų ribos sukėlė et- 
nines įtampas, kurios Europos periferijose virto naujomis nacio- 
nalizmo jėgomis. Etninių sienų problema yra tokia, kad jos ne 
visuomet sutampa su valstybės sienomis. Šis politiškumo ir etniš- 
kumo neatitikimas Rytų Europos istorijai buvo itin svarbus. Iš 
tiesų regresyviai modernizuoti nacionaliniai tapatumai susiforma- 
vo iš imperijų pasieniuose nusistovėjusių etninių ir religinių tra- 
dicijų. Problema vis dėlto buvo ne dirbtinė naujų valstybių pri- 

gimtis, nes visos valstybės tam tikra prasme yra abejotinos, o pavė- 
luotas senųjų imperijų irimas ir naujų valstybių kūrimasis jų pro- 
vincijose pagal etninius kriterijus. Tai privedė prie neišvengiamų 
pasekmių: masinio gyventojų judėjimo ir genocido. Demografiš- 
kai buvo neįmanoma sukurti naujų valstybių be didelio masto gy- 
ventojų judėjimo. Nuo 1915 metų, kai turkai išžudė 1,5 milijono 
armėnų, išvarymas ir genocidas buvo toji kaina, kurią teko sumo- 
kėti už etninių nacionalinių valstybių kūrimąsi Rytų Europoje. 

Taigi naujoji santvarka, sukurta po 1919 metų, pati brandino 
savo destrukcijos sėklas. Valstybių kūrimasis iš to, kas iš esmės 
buvo etniniai senųjų imperijų pasienio regionai, pasirodė esąs ka- 
tastrofiškas. Iš ilgesnės XX amžiaus perspektyvos regime, kad dau- 
gelis valstybių, sukurtų 1919 metais, neišgyveno iki SSSR žlugi- 
mo 1990-aisiais. Baltijos valstybės atgavo autonomiją, Lenkija ir 
Vengrija išliko, tačiau Čekoslovakijos ir Jugoslavijos valstybės žlu- 
go. Vargu ar reikia nurodyti, kuo Veimaro respublikai baigėsi ne- 
sugebėjimas Versalio sutartimi užtikrinti ilgalaikę taiką Europoje 
ir jos tapatumą. O Ispanijos pilietinis karas atskleidė, kad ją pasi- 
dalijo fašizmas ir demokratija. 


EUROPINIS PESIMIZMAS 


Civilizacijos idėja neišliko iki XX amžiaus. Viena iš didžiųjų fin- 
de-siecle mąstymo temų buvo civilizacijos kritika, t. y. idėja, kad 
civilizacija pagimdė barbarybę. Visi didieji švietėjų pažadai buvo 
vertinami kaip nevykę bandymai, o Europos sąmonė vietoj civili- 
zacijos pasirinko kultūrą. 1918 metais parašyta Oswaldo Speng- 
lerio knyga „Vakarų saulėlydis“, skelbusi Vakarų civilizacijos lem- 
tį Veimaro respublikoje, buvo viena iš skaitomiausių. Didžiojo 
karo, kaip būsimo Vakarų civilizacijos ženklo, tema dominavo ir 
Arnoldo Toynbee'o raštuose, kurių leitmotyvas buvo Vakarų ci- 

vilizacijos atoslūgis, kaip dalis universalaus ciklinio modelio, pa- 
gal kurį visos aukštumą pasiekusios civilizacijos 1ma nykti. Toyn- 
bee'o nuomone, Vakarai pasiekė šlovės viršūnę prie XX amžiaus 
slenksčio. Civilizacijos sunykimo idėja, kurią Spengleris aptinka 
XIX amžiaus pradžioje, leido atmesti civilizaciją ir kalbėti apie 
kultūrą. Tai buvo akivaizdus antimodernizmas, tad Europos idėją 
vis dažniau pradėta lyginti su kultūriniu buržuazijos, radusios pa- 
guodą aukštojoje kultūroje, aparatu. Taigi susiduriame su grįži- 
mu į tariamai autentišką europinę kultūrą, kaip modernybės in- 
telektualinės tuštumos ir technologinės civilizacijos pakaitalą. Pa- 
garsėję šio „kultūrinio pesimizmo“ pavyzdžiai — tai Nietzsche's 
„modernios europinės civilizacijos negalavimo kritika, Maxo We- 
berio „okcidentinio racionalizmo“ sociologija, kaip iliuzijas at- 
metantis ir racionalizuotas požiūris, Carlo Schmitto (1990) mė- 
ginimas rasti autentišką europinę jurisprudenciją, giliai įsišakni- 
jusią krikščioniškoje judaizmo tradicijoje, Husserlio (1965) 
bandymas pakeisti pozityvizmą nauja filosofija, kurios rafinuo- 
čiausia forma esą susiliesianti su Europos dvasia, ir Heideggerio 
europinės „būties“ ontologijos paieškos ankstyvojoje graikų filo- 
sofijoje. „Civilizacijoje ir jos nerime“ Freudas aprašė civilizaciją, 
kamuojamą didelių neurozių. Civilizacijos idėjos atmetime ir an- 
timodernistiniame polinkyje į „autentišką“ europinę kultūrą glū- 
dėjo XIX amžiaus pažangos kulto sukeltas pesimizmas, ypač pa- 
trauklus konservatyviems katalikų intelektualams (Belloc, 1973; 
Jaspers, 1947; Ortega y Gasset, 1932), kurių manymu, Didysis 
karas sunaikino europinės kultūros ir tradicijų vieningumą. Pa- 
sak Ortega y Gasseto (1932, p. 195), dėl viso šito „pasaulis šian- 
dien kenčia nuo demoralizacijos, kuri, be kitų simptomų, pasi- 
reiškia neregėtu masių sukilimu ir kurios ištakos glūdi Europos 
demoralizacijoje“. Apeliavimas į „Europos dvasią“ taip pat buvo 
vienas iš būdų išreikšti intelektualinę panieką „masių visuome- 
nei“. Europos žlugimo ir sunykimo idėja atskleista ir Emile'o Durk- 

heimo, Jacgueso Maritaine'o, Paulio Valery ir T. S. Elioto raštuo- 
se, 0 1922 metais parašyta T. S. Elioto „Dykvietė“ liudija galutinį 
Europos idėjos išnykimą modernybės sąlygomis. Tarp kultūros ir 
civilizacijos atsirado keista įtampa, kuri išsirutuliojo į bandymą 
išgelbėti Europos idėją nuo modernybės nihilizmo. 

Tarpukario metais Europos tapatumą formavo kultūrinio pe- 
simizmo ir dekadanso patirtis. Tam tikra prasme avangardas ir 
modernistinis sąjūdis mene ir literatūroje išties suteikė Europai 
tapatumą, kuris buvo susijęs ne tiek su nacijomis, įsivėlusiomis į 
karo psichozę, kiek su europiniais miestais - Londonu, Paryžiu- 
mi, Amsterdamu, Berlynu, Ciūrichu. Šie miestai tarpukario me- 
tais buvo metropoliai tikrąja to žodžio prasme ir įkūnijo tai, ką 
daugelis laikė Europos dvasios dinamiškumu. Glaudus moder- 
nizmo ir miesto ryšys — vienas iš pagrindinių pirmosios XX am- 
žiaus pusės motyvų - gali būti laikomas vaizduotės estetine Euro- 
pa. Iš tokių pavyzdžių galima paminėti du Roberto Briffault ro- 
manus - „Europa: romanas nemokšiškumo amžiuje“ (1936) ir 
„Europa pragaro prieangyje“ (1937). Šiuose kūriniuose Europos 
idėja susipina su asmeninėmis istorijomis individų, kurių likimai 
atspindi fi2-de-s1ecle laikotarpio dvasią ir neišvengiamos katastro- 
fos nuojautą. Kiek anksčiau Europos idėja šmėkštelėjo 1878 me- 
tais parašytame Henry'o Jameso romane „Europiečiai“. Ji atsis- 
pindėjo ir Pierre'o Drieu La Rochelle'o esė Les Jeune Europeen 
(1927). Amžiaus Todessebnsucht (mirties ilgesys) pasireiškė, ko 
gero, reikšmingiausiame europinės civilizacijos romane - Tho- 
mas'o Manno „Užburtame kalne“, parašytame 1924 metais. Jokia- 
me kitame veikale Europos tapatumas neįgavo tokio elegantiško 
išraiškingumo ir savivokos. Jame ryškėja vėlyvosios buržuazijos 
pasaulį kamavusi tematika su neišvengiamos pabaigos nuojauta: 
Europa, mirtis, karas. Kaip ir Hegelio Minervos pelėda, simboli- 
zuojanti Europos protą, įgyjantį savimonę kulminacijos taške, 
Manno vizijoje Europa tampa visiškai sąmoninga belaukdama mir- 

ties. Kitu aspektu Europos idėjos ir meilės santykis tyrinėjamas 
garsiojoje Deniso de Rougemento knygoje „Meilė Vakarų pasau- 
lyje“, parašytoje 1939 metais. Tad galima daryti išvadą, kad pir- 
mojoje XX amžiaus pusėje Europos tapatumą konsolidavo inte- 
Iektualai ir kad jis buvo glaudžiai susijęs su šiuolaikinio dekadan- 
so ir pesimizmo Zeitgeist. 


FAŠISTINIS EUROPOS MITAS 


Per tuos dvidešimt penkerius metus, kai fašizmas plito visoje Va- 
karų Europoje, jos idėja įgavo naują reikšmę. Šiandien patogiai 
užmiršta, kad fašizmas ir antisemitizmas buvo du didžiausi Euro- 
pos idėjos reiškėjai. Europos vienybės samprata buvo fašistinės 
ideologijos centre. Fašizmas ir jo klasikinės - itališka ir nacistinė 
formos buvo viršnacionalinė ideologija. Jis siekė transcenduoti 
nacionalizmą, nors ir būdamas jo variantu, ir sukurti naują euro- 
pinę civilizaciją. Šiandien daug kas Europos idėją veikiausiai sie- 
tų su poliu, bet ne su koncentracijos stovykla, su demokratija, bet 
ne su totalitarizmu, tačiau tiesa yra tokia, kad Europos idėjos 
negalima atskirti nuo fašistinių idėjų ir praktikos. Pavyzdžiui, žy- 
dai „antisemitizmą laikė tiek pagrindiniu patologiniu Europos 
simptomu, tiek f1>2-de-siecle dekadanso simptomu“ (Shavit, 1992). 
Mosse (1978) įtikinamai tvirtino, kad rasizmą reikėtų laikyti ne 
marginaliniu Europos istorijos nukrypimu, o integralia europi- 
nės patirties dalimi. 

Visi fašistai, pradedant Mosley, Mussoliniu ir baigiant Hitle- 
riu, svajojo sukurti tikrą viršnacionalinę europinę civilizaciją. Tai 
turėjo būti postistorinė estetinė santvarka, jungianti ir transcen- 
duojanti nacionalines išrinktų nacijų tradicijas. Šia prasme „Nau- 
josios Europos“ idėja buvo estetinė būsimos fašistinės Europos 
fikcija. Fašizmas prilygo europiniam idealui. Kaip jau tvirtinau, 

homogeniško ir vieningo nacijų ryšio, pagrįsto pranašesne kultū- 
ra, atliekančia pasaulinę istorinę misiją, vizija nebuvo europizmo 
idėjos antirezė. 1932 metais Mussolinis pirmininkavo Europos 
Kongresui, kurio viena iš temų buvo „Europos krizė ir atgimi- 
mas“(Gollwitzer, 1964, p. 6-7; Neulen, 1987). Europos idėja, 
išskyrus pasipriešinimą, niekada nebuvo siejama su demokratija 
ar individų teisėmis (Wyrwa, 1987). Iš tiesų fašistinę ideologiją 
galima laikyti Europos idėjos apoteoze, kuri kartu su rasizmo ir 
imperializmo doktrinomis propagavo europinės civilizacijos samp- 
ratą. Kaip dažnai pažymima, Hitlerio kalbose nuolat buvo ape- 
liuojama į Europos dvasią (Trevor-Roper, 1953). Tūkstantmetis 
reichas turėjo tapti europine santvarka, ne vien vokiečių reichu; 
žydų naikinimas buvo suvokiamas kaip Europos apvalymas nuo 

Nacių mitas apeliavo į ankstesnę Europos idėją, kurioje atgi- 
mė viduramžių dvasia. XII amžiaus germanų imperatorius Frede- 
rickas I iš Hohenštaufenų dinastijos, žinomas Barbarosos vardu, 
buvo pasirinktas kaip archajinis Lebensraum simbolis dėl jo kry- 
žiaus Žygių prieš musulmoniškus Rytus ir siekių suvienyti germa- 
nų žemes ir Italiją. Obskurantiška Barbarosos legenda padėjo is- 
torinei legitimacijai užbaigti neįgyvendintą istorinę misiją — res- 
tauruoti viduramžišką germanų Šventąją Romos imperiją. 

Anot Arno Mayerio, operacija Barbarosa, t. y. koduotas iš- 
puolio prieš Rusiją pavadinimas, ideologiškai buvo suvoktas kaip 
šventasis karas ir kryžiaus žygis prieš Rytus. Pasak Mayerio, „pa- 
grindinė kryžiaus žygio idėja buvo susieta su tolima praeitimi, kai 
krikščionys žygiavo apginti Europą nuo musulmonų nekrikštų ar 
išlaisvinti Jeruzalę tikrojo tikėjimo vardan. Kolektyvinėje atmin- 
tyje XI-XIII amžiaus kryžiaus žygiai buvo egzaltuoti kaip teisin- 
go agresyvumo ir smurto apoteozė. Uzurpavę šią atmintį ar le- 
gendą, naciai paskelbė „šventąjį karą“, kad apsaugotų Europą nuo 
bedievių bolševikų ir užimtų erezijos centrą - Maskvą. Kampani- 

ja prieš SSSR, šaknimis siekianti ankstyvąją viduramžių krikščio- 
nybę, galėjo apeliuoti į Barbarosos dvasią. Senoji kampanija prieš 
Rytus atgijo nacių Barbarosos kulte. Hitleriui pavyko pritaikyti 
istorinius kolektyvinės Europos atminties simbolius smurto ir te- 
ritorinės ekspansijos į Rytus legitimacijai, t. y. misijai, kurią palai- 
kė visos krikščionių bažnyčios (Mayer, 1988, p. 216-219). Na- 
cių Lebensraum koncepcija tapo ekspansijos alkio pagrindu. Iš 
esmės tai buvo bandymas inicijuoti kolonizacijos procesą Pietry- 
čių Europoje ir pasiekti Uralą: ne Vakarų Europa, o Rusija buvo 
pirmasis Lebensraum taikinys. 

Nors naciai kūrė sekuliarinius istorijos mitus ir retai kreipėsi į 
religiją, jų mąstymas buvo pagrįstas krikščioniškąja Europos gel- 
bėjimo idėja. Žydai buvo kaltinami vokiečių kultūros užgrobimu, 
arijų rasės grynumo suteršimu, o Veimaro respublika, t. y. Juden- 
rebublik, buvo siejama su žydais, atsakingais už kultūrinę vagys- 
tę, pavadintą „culturalbolschevism“ (Johnson, 1993, p. 477). Iš- 
puolis prieš bolševizmą buvo glaudžiai susietas su antisemitizmu 
ir kova su tuo, ką Hitleris vadino „Judeobolschevism“ (Mayer, 
1988, p. 346). Visa kampanija ideologiškai buvo suvokta kaip 
tirada prieš „azijinį bolševizmą“. Tad nacių mitas išreiškė vokie- 
čių ekspansijos į Rytus esmę. Ne tik Lenkijos aneksija ir žygis 
Uralo link buvo pagrindinis nacių ideologijos teritorinis siekis, - 
Judenfrei Europa taip pat buvo traktuojama kaip kova ne tik už 
Vokietijos, bet ir už visos Europos egzistenciją. Naciai tikėjo pri- 
gimtiniu Vakarų Europos tautybių, pavyzdžiui, britų ar prancū- 
zų, pranašumu prieš slavus. 

Europos žydų sunaikinimas iš esmės baigėsi europinės kultū- 
ros bei tikrai kosmopolitinio tapatumo destrukcija. Žydai, ypač 
Centrinėje Europoje ir visuose didžiuosiuose metropoliuose, per 
amžius buvo integrali europinės sąmonės dalis. Holokaustą išgy- 
venusių žydų egzilis daugeliui simbolizavo Europos modernybės 
pabaigą. Užuot tapusi utopija, Europos praeitis tapo našta. Pasak 

Jean-Paulio Sartre'o (1978, p. 209) rašinio, paskelbto 1948 me- 
tais, „žodis „Europa“ anksčiau reiškė geografinę, ekonominę ir 
politinę senojo kontinento vienybę. Šiandien jis skleidžia nema- 
lonų germanizmo ir vergystės kvapą“. 


IŠVADA 


Europos idėjos negalima atskirti nuo europinio fašizmo ir jo Eu- 
ropos vienybės mito. Negalima jos atskirti ir nuo nacių Holo- 
kausto, vykdyto Europos kultūrinės homogenizacijos vardan (Bau- 
man, 1989). Europos politinio žemėlapio pertvarkymą po 1945 
metų iš esmės lėmė vadinamasis Vokietijos Sonderweg (divergen- 
tiškas kelias), kuriuo siekta valdyti Europą. Neišvengiamai perša- 
si išvada, kad būtent Vokietija, pasinaudojusi buvimu Europos 
centre, labiausiai priartėjo prie jos suvienijimo. Nei Vakarų vals- 
tybių tarptautinio sureguliavimo eksperimentams, nei Raudona- 
jai armijai po 1918 metų jos suvienyti nepavyko. Tai padaryti 
tapo vokiečių misija, o suvienytos Europos spektras visuomet bu- 
vo susijęs su vokiečių dominuojamos Europos vizija. 


8. Europa kaip šaltojo karo padarinys 


TEORINĖS PERSPEKTYVOS 


Apie Europą kaip darinį galima kalbėti ne vien politine prasme. 
Ji yra ir kultūrinis darinys. Čia svarbiausią vaidmenį suvaidino 
JAV. Amerikiečiams Europa buvo vieningas ir homogeniškas da- 
rinys, ji atliko ir rasinio nacionalinio ištakų mito vaidmenį. Šiame 
skyriuje aptariamas Europos įvaizdis amerikiečių istorinėje sąmo- 
nėje. Ypač daug dėmesio skiriama vakariniam pasieniui, su kuriuo 
siejamos civilizacijos ištakos. Svarbiausia skyriaus tema - šaltojo 
karo vaidmuo Europos kaip dvipoliarės sistemos Vakarai versus 
Rytai tapatumo susiformavimui. Galiausiai nagrinėjamas pofašis- 
tinės Europos tapatumas siejant jį su Vokietijos klausimu bei Eu- 
ropos Bendrijos pagrindais. 

Didžiąją XX amžiaus dalį Europos idėja buvo pajungta Vaka- 
rų sampratai. Amerikietiškoji Vakarų struktūra sukūrė sąlygas, 
kuriomis, paveikta dviejų pasaulinių karų, Europa tapo mūšio 
lauku. Vakarai jau buvo ne vien Europa, bet ir „Atlanto Vakarų“ 
įrankis globalinėje konfrontacijoje didieji Vakarai versus didieji 
Rytai. Būtent šaltojo karo politikoje Europos idėja kaip normaty- 
vinis pokario rekonstrukcijos modelis tapo politine sistema. 1950 
metais įkūrus EEB, pirmą kartą istorijoje ji buvo įteisinta politi- 
nėje sistemoje, su kuria tapo neišvengiamai susaistyta: Europos 
idėja nustojo buvusi tik kultūriniu modeliu ir tapo realybe, tačiau 
tokia, kurios tapatumas buvo ne tiek europinis, kiek vakarietiš- 
kas. Netgi toje erdvėje, kurią susikūrė EEB, ji buvo šaltojo karo 
padarinys ir didžiųjų Vakarų bastionas. 

Kaip šaltojo karo padarinys, Europos idėja tapo karo, arba 
veikiau politinės sistemos, pagrįstos nuolatiniu pasirengimu jam, 
legitimacija. Tad kultūrine ir politine prasme homogenizuojan- 
čioje Europos idėjoje slypėjo „kultūrinio smurto“ diskursas (Gal- 
tung, 1990). Tai buvo smurtas, palaikomas karą skelbiančios pa- 
saulėžiūros. 

Čia galima įžvelgti naują Europos diskurso dimensiją. Antroje 
XX amžiaus pusėje Europos idėja reiškė ypatingą gyvenimo bū- 
dą, kurį galima vadinti europietišku. Iki šiol pabrėžiau politinę, 
karinę ir ekonominę Europos svarbą. Kaip kultūrinis darinys, ji 
reiškė gerokai daugiau nei aukštosios kultūros idealus: kasdienio 
gyvenimo kultūra taip pat svarbi europietiškumo dimensija. 


AMERIKIETIŠKAS EUROPOS MITAS 


Po Antrojo pasaulinio karo Europai tapus politiškai neutralia, ame- 
rikiečiai apie ją galėjo kurti naujus mitus. Šie amerikietiški mitai 
buvo ir Europos tapatumo dalis. Po karo Europa vėl tapo Senuo- 
ju pasauliu, kultūrine istoriškai skurdžios Amerikos kompensaci- 
ja bei urbanizmo dislokacija. Turizmas atliko savo vaidmenį pa- 
versdamas Europos mūšių laukus Didžiuoju muziejumi. Praeities 
susigrąžinimas buvo reikšmingas dabarties atnaujinimui. Tačiau 
tai buvo išrasta praeitis, atkurta pokarinėje Europoje ir nestoko- 
janti politinio turinio. Kaip europinių muziejų studijoje rašė Da- 
vidas Horne'as (1984, p. 21), vienas iš Vakarų muziejų tikslų bu- 
vo siekimas pademonstruoti Vakarų pranašumą prieš Rytus. 

Tas atradimas buvo senosios Europos pastišo versija, o centras 
perkeltas į Vakarus, kurie pradėti laikyti tikrąja Europa. Panašiai, 
kaip anksčiau europiečiai kūrė Oriento mitus, amerikiečiai pra- 
dėjo kurti Europos mitus. Jiems Europa buvo nesuvoktos istori- 
jos ir kultūrinio nevisavertiškumo kompensacija. Tai buvo susiža- 

vėjimas, pagrįstas amerikietiškomis istorinio tapatumo paieško- 
mis. Europa buvo jau ne baisioji Vienos fim-de-s:ėcle ar fašizmo 
Mitteleuropa, bet romantiška ir nostalgiška estetinė kategorija, 
sukurta turisto žvilgsniui. Ją buvo galima suvokti tarsi vientisą 
reginį: Tate'o galerija, šv. Morkaus aikštė, Berlyno siena, Vatika- 
nas, Dachau ir Eifelio bokštas galėjo būti stebimi su tuo pačiu 
susižavėjimu. 

Kaip estetinis darinys Europos idėja ilgai buvo amerikiečių li- 
teratūrinės vaizduotės dalis. Viena iš garsiausių jos versijų - Hen- 
ry'o Jameso aristokratiškos senosios Europos santvarkos nostal- 
gija. Anglosaksiškoji Europa turi ilgą praeitį. Jos ištakos siekia 
didžiuosius anglų aristokratų turnė po Italiją, kuri laikyta tiek 
europinio jausmingumo, tiek gamtos ir Renesanso spindesio sau- 
gykla. Panašiai Europą romantizavo ir amerikiečiai, o šitai buvo 
laikoma iš esmės negrėsminga. Dukart XX amžiuje Amerika iš- 
gelbėjo Europą iš Vokietijos gniaužtų. Amerikietiškoji romanti- 
zacija taip pat buvo siejama su praeitimi ir išreiškė didžiosios Va- 
karų civilizacijos mitą. Romantizuodami Europą, amerikiečiai 
triumfuodami įvardijo save kaip senovės civilizacijos narius 
(Lowenthal, 1990, p. 114-117). 

Amerikietišką Europos mitą galima aptikti XVII amžiaus ang- 
lų puritonų emigracijoje. Bėgdami nuo anglikonų Stiuartų reži- 
mo, Europą jie laikė Restauracijos laikotarpio Anglijos kontras- 
tu. Visą XVIII amžių disidentai Anglijoje buvo diskriminuojami, 
o XIX amžiaus pradžioje, bėgdami nuo ankstyvosios industrinės 
Anglijos skurdo, emigrantai žvalgėsi į naujas revoliucijos idėjas, 
atsiradusias sekuliarizuotame kontekste. Europa buvo suvokia- 
ma kaip tėvynė, išsivadavimas iš sunkių ir represyvių sąlygų, nuo 
kurių bėgo naujakuriai. Tačiau kai jie išvyko iš kontinento, Euro- 
pos įvaizdis pakito. Ne ji, o Amerika personifikavo laisvę. Bet 
šitai įvyko XIX amžiaus viduryje, kai „dauguma amerikiečių, 
skleisdami respublikoniškas idėjas, rūpinosi ne tiek kitų tautų iš- 

laisvinimu, kiek nežabota anglosaksų rasės ekspansija (Horsman, 
1981, p. 6). Bet išlikęs to amžiaus mitas sukūrė griežtą antitezę 
tarp Europos ir Amerikos. Europą imta tapatinti su priespauda ir 
nelygybe, tuo tarpu Amerika laikyta laisvės žeme, kurią personi- 
fikavo beribio Senųjų Vakarų pasienio mistika. Markui Iwainui 
Senasis pasaulis buvo griuvėsių ir tironijos žemė. Galiausiai pa- 
čios JAV atsirado pasipriešinimo Europai metu. Jų kūrimosi lai- 
kotarpiu Europa buvo amerikietiško tapatumo veidrodis, kont- 
rastingas paveikslas, kuriuo galima žavėtis ir kurį galima lyginti 
su savimi. Konfrontuodami su Amerikos čiabuviais, tapatindami 
save su europiečiais ir krikščionių disidentais, naujakuriai sukūrė 
legitimacijos ir rasinio pranašumo mitą. Tad nors Europa ir buvo 
atmesta, rasinė europizmo kategorija išliko. 

Po 1920 metų amerikiečiai vėl atsigręžė į Europą: didžioji 1929 
metų depresija skatino abejoti savimi, o Roosevelto „naujasis kur- 
sas“ akino juos domėtis Europa (Boorstin, 1976, p. 37). Ameri- 
kiečiai intelektualai ėmė laikyti savo šalį dekadentiška, tik gyves- 
ne ir modernia, tad įsivyravo tendencija, kurią nužymėjo He- 
mingway'aus Europos „atradimas“ 1920-1930 metais. Henry'ui 
Milleriui ji tapo kūrybos stimulu (Strout, 1963, p. 194-195). Ta- 
čiau nėra abejonės, kad dominavo introspekcijos tendencija, aki- 
nusi domėtis savo praeitimi (Jones, A. H., 1971). Europos ir Ame- 
rikos antitezė nebuvo įveikta. 

Iš esmės amerikiečiams Europa simbolizavo praeitį: netgi He- 
mingway'ui, užtikrintam savo amerikietišku tapatumu, ji reiškė 
dekadansą, mirtį ir priespaudą. T. S. Eliotas „Dykvietėje“ Europą 
apibūdino kaip pasiligojusį miestą. Respublikoniškų ir federali- 
nių institucijų sukūrimas JAV suteikė medžiagos Naujojo pasau- 
lio - laisvės ir pažangos triumfo, priešpriešinamo Senojo deka- 
dansui, mitui. Jeffersonui Europa buvo kupina „skurdo, karalių, 
kilmingųjų ir šventikų“, o Amerika - „svajonių apie ateitį“ (Strout, 
1963, p. 27 ir 33). Su visu tuo siejosi žavintis ir atsumiantis Euro- 

pos kaip dekadentiško metropolio mitas. Amerikos miestai buvo 
industrijos ir prekybos centrai, o Europos miestas - istorijos va- 
riklis. Galiausiai Europa simbolizavo klasės ir nacijos blogybes, 
kurių amerikiečiai tarėsi atsikratę. 

Vakarų idėja išsilaikė ilgiausiai. Senoji europinė Vakarų idėja 
tapo svarbiausia XIX-XX amžiaus amerikiečių tapatumo dali- 
mi. Ne europiniai, bet amerikonizuoti Vakarai sustiprėjo sukū- 
rus beribio vakarinio pasienio mitą. Jau XVII amžiuje, t. y. ge- 
rokai anksčiau, nei amerikiečiai pradėjo vadovauti pasauliui, „Se- 
nųjų Vakarų“ idėja vyravo jų nacionalinėje sąmonėje. Iš pradžių 
signifikavusi trylika kolonijų, ji paplito už Misisipės ir galiausiai 
pasiekė „Tolimuosius Vakarus“, t. y. Kaliforniją (Athearn, 1986; 
Billington, 1949). 

Thomas Jeffersonas sukūrė sąvoką „Tolimieji Vakarai“ po to, 
kai Luiziana 1803 metais buvo išpirkta iš Prancūzijos. Vakarų vi- 
ziją sustiprino 1823 metų Monroe doktrina, kurioje teigta, kad 
Amerikų kolonizacija - JAV vyriausybės prerogatyva. Europos 
valstybės buvo priverstos kolonizuoti Afriką ir Aziją. Viskas bai- 
gėsi tuo, kad Amerika jau reiškė ne tik kontinentą, bet visą Že- 
mės pusrutulį. Garsiojoje studijoje apie Vakarų pasienio idėją Ame- 
rikos istorijoje F. J. Turneris (1921, p. 41) teigė, jog veikiau tai, o 
ne Šiaurės-Pietų ašies konfliktas lėmė moderniosios Amerikos na- 
cionalinį charakterį ir suteikė jam ilgalaikę dvasios, demokratijos 
ir individualybės formą. „Amerikiečių mąstyme ir kalboje „pasie- 
nis“ ėmė reikšti apgyvendintą pakraštį, tuo tarpu Europoje - po- 
litinę ribą“. Pasak Carltono Hayso (1946), vakarinis pasienis vi- 
suomet buvo suvokiamas kaip europinės civilizacijos riba. 

Vakarų mitas įgavo naują formą Lemties manifesto idėjoje (Ber- 
ge, 1983; Horsman, 1981). Iš pradžių ji buvo susijusi su lemtinga 
imperijos kūrimo trajektorija, kreipusia amerikiečius Ramiojo van- 
denyno ir kontakto su Azija link. „Vakarų kaip Amerikos“ mito 
šventumas, kurį pagrindė Turneris, neseniai buvo paneigtas Truet- 

nerio (1991), teigusio, kad beribių Vakarų fikcija buvo hegemo- 
niška sąvoka. Tai buvo tikėjimas Amerikos vaidmeniu pasaulyje 
ir dieviška anglosaksų rasės misija — užbaigti vakarinio pasienio 
užkariavimą, kuris tapo rasinio mito pagrindu (Horsman, 1981, 
p. 189). Nedaugeliui idėjų buvo lemta aiškiau personifikuoti Va- 
karų hegemonijos statusą. Po Amerikos revoliucijos žemės ištroš- 
kę naujakuriai persikėlė į vakarus - Ohajų, Kentukį, Tenesį ir už- 
ėmė Misisipės lygumą išstumdami iš ten vietinius gyventojus. Kai 
1846 metais buvo aneksuotas Teksasas, Lemties manifesto idėja 
įgavo mito pobūdį ir tapo amerikiečių nacionalinės sąmonės iš- 
raiška. Tai galima laikyti Okcidento idėjos kaip pažangos ir krikš- 
čioniško išgelbėjimo garantijos susigrąžinimu. Vakarų idėja tapo 
hegemoniška samprata, pavertusi užkariavimą bei masines žudy- 
nes apvaizdos misija. 

Laisvai į vakarus judančių ir laisvas teritorijas užkariaujančių 
žmonių tema - laukinių prerijų ir didžiųjų lygumų užvaldymas 
bei Vakarų prijaukinimas - europiniam Okcidento mitui sutei- 
kė neregėtą išraišką. Naujakuriai atvyko persiėmę senomis eu- 
ropinėmis krikščionybės, pažangos ir respublikoniškos demok- 
ratijos idėjomis. Beribio Vakarų pasienio mitas signifikavo civi- 
lizacijos perkėlimą iš Rytų į Vakarus. Nuo pat Kolumbo laikų 
pažanga ir civilizacija buvo siejamos su apvaizdos misija, dieviš- 
kai sankcionavusia užkariavimą. Europinės civilizacijos ribų per- 
kėlimas į Tolimuosius Vakarus buvo užbaigtas čiabuvių civiliza- 
cijos sunaikinimo kaina. Čiabuviai amerikiečiai ankstyvosios ko- 
lonizacijos metu buvo stumiami į Vakarus, tačiau kai naujakuriai 
pajudėjo ta pačia kryptimi, dėl nuolatinių karų čiabuviai gyven- 
tojai palaipsniui išnyko. 

Pasienio mitas labai svarbus Europos istorijos, susiformavu- 
sios teritorijų užkariavime, tapatumo motyvas. Perversmiškiausią 
išraišką jis įgavo nacių Drang nach Osten, t. y. veržimesi į Rytus. 
Netgi Hitleris save laikė vokiečių Rooseveltu, o ambicingas futu- 

ristinis nacių Europos siekis buvo modeliuojamas Amerikos Va- 
karų užkariavimo pavyzdžiu. Nacių bandymas užkariauti Europą 
ir pasiekti Uralą Rytuose buvo lyginamas su amerikietišku neri- 
boto vakarinio pasienio mitu (James, 1989; Weinberg, 1964). 

Amerikietiška Vakarų struktūra ir Europos romantizavimas su- 
formavo prieštaringą sistemą. Šaltasis karas tapo šios globalios 
konfrontacijos tarp Rytų ir Vakarų manifestacija. 


EUROPA IR ŠALTOJO KARO IŠTAKOS 


Šaltasis karas, be abejo, buvo svarbiausias įvykis XX amžiaus is- 
torijoje, suformavęs Europos tapatumą. Sunku įsivaizduoti kokį 
nors kitą įvykį, turėjusį didesnę įtaką Europos tapatumo susifor- 
mavimui pirmojoje XX amžiaus pusėje. Tačiau kas iš tiesų buvo 
šaltasis karas ir kaip jis formavo Europos tapatumą? 

Šaltojo karo ištakos siekia Spalio revoliuciją, nors tik paskuti- 
nėje Antrojo pasaulinio karo raidos stadijoje galima kalbėti apie 
Vakarų ir Rytų konfrontaciją (Fleming, 1961). Įvykiai, sukėlę šal- 
tąjį karą, buvo nulemti 1943 metų vasario mėnesį, kai šeštoji vo- 
kiečių armija, vadovaujama von Pauluso, buvo sutriuškinta prie 
Stalingrado, o Raudonoji armija ėmė slinkti į vakarus. Galutinai 
vokiečių pasipriešinimas buvo palaužtas 1943 metų liepos mėne- 
sį ties Kursku. 1945-ųjų sausį buvo okupuota Lenkija, po mėne- 
sio - Vengrija, balandį - Viena, o gegužės mėnesį, kai Raudonoji 
armija susidūrė su sąjungininkais Berlyne, - baigėsi karas. Tuo 
metu Raudonoji armija buvo užėmusi Rytų ir Centrinę Europą. 
Nugalėjus Vokietiją, Europa vėl buvo subalansuota, nes vietoj na- 
cių Europos Vakarai susidūrė su komunistinės Europos vaiduok- 
liu. Tad antrą kartą XX amžiaus istorijoje Vokietija tapo globali- 
nės konfrontacijos tarp kapitalizmo ir komunizmo lauku. Per am- 
žius, pradedant Karoliu Didžiuoju, teutonų riteriais ir baigiant 

Bismarcku, nuo savo istorinių žemių į vakarus nuo Reino Vokie- 
tija išsiplėtė į rytus nuo Elbės ir kolonizavo rytines Baltijos jūros 
teritorijas. Pagal Vokietijos istorijos logiką, Rytai ir Vakarai turė- 
jo susidurti vokiečių žemėse, kad Europa būtų padalyta. Savi- 
destruktyvios Vokietijos istorijos jėgos nulėmė jos likimą ir ga- 
liausiai ji nepajėgė atsispirti tradiciniam priešui - Rusijai. Nepajė- 
gę sutriuškinti Raudonosios armijos kovose dėl Berlyno, baigiantis 
karui, sąjungininkai pasirinko Vokietijos padalijimą į Vakarų ir 
Rytų zonas. 

Po karo iškilo rytinio pasienio problema. Netgi po to, kai ne- 
liko žydų, šimtmečiais gyvenusių Centrinės ir Rytų Europos mies- 
tuose, kur jie buvo integrali kultūros dalis, Rytų-Vakarų pasienis 
buvo neįveikiamas labiau nei kada nors anksčiau. Po 1945-ųjų 
Rusija pirmą kartą tapo tiesioginiu Vakarų Europos pasieniu. Se- 
nasis vakarų slavų pasienis, kurį sudarė Lenkija ir Balkanai, tapo 
priartėjusio Rytų bloko dalimi, o šis simboliškai atsiskyrė nuo 
Vakarų 1961 metų rugpjūčio 13-osios naktų, kai buvo pastatyta 
Berlyno siena. Taip buvo užbaigtas vidinis Europos pasidalijimas 
ir šimtmečiais trukusi kova tarp Rytų ir Vakarų. Nors tai visuo- 
met buvo kintantis pasienis, kurio ribos driekėsi tarp Vokietijos ir 
Rusijos, pastovus liko tik jis pats. Šio didžiojo padalijimo prigim- 
tį atspindėjusius vieni kitus diskriminuojančių vesternizuotų ir 
Rytų žydų santykius ir su jais neišvengiamai susijusį Vokietijos 
klausimą galima laikyti istorinės realybės ir per amžius susifor- 
mavusių socialinių bei ekonominių struktūrų, sukūrusių dvi skir- 
tingas sistemas su antagonistinėmis politinėmis santvarkomis, iš- 
raiška. Akivaizdu, kad jų atskirti neįmanoma. Idėjos nėra vien 
proto produktai, jos turi savo ištakas realiame pasaulyje, be to, 
jos yra ne tik pasaulėžiūros dalis, bet ir pasaulio, veikiamo istori- 
nių pasirinkimų, forma. Tad Rytų ir Vakarų konfliktas nėra vien 
abstrakčių idėjų, civilizacijų kovos ir nesutaikomų pasaulėžiūrų 
padarinys, bet yra atkuriamas socialiniuose, politiniuose ir eko- 

nominiuose konfliktuose. Abipusis Rytų ir Vakarų priešiškumas 
visuomet buvo susijęs su tam tikromis grupėmis, priverstomis nešti 
istorijos naštą. Tad reikia parodyti, kokiu būdu regresyvūs tapa- 
tumai tampa rasinėmis kategorijomis, ksenofobiniais nacionaliz- 
mo ir obskurantiško iracionalizmo mitais. 

Europos idėja nėra laisva nuo šių prietarų. Kai po karo kaltė 
tapo vokiečių nacionalinio tapatumo problema, Europos idėja 
buvo apvalyta nuo praeities ir tapo ateities programa. Ji veikiau 
tapo utopija nei praeities romantizavimu. Tačiau kaip Vakarų iš- 
bandymas Europa buvo ir Amerikos rytinis pasienis, sudarantis 
galios bloką prieš naują vaiduoklį - komunizmą. Tad kuriam lai- 
kui ji tapo nacionalizmo, parodžiusio savo tikrąjį veidą nacional- 
socializmo pavidalu, pakaitalu. 

Fundamentalus Vakarai versus Rytai dualizmas, į kurio pama- 
tus remiasi europinė civilizacija, po karo iš esmės nepasikeitė. 
Vakarų Europai šitai reiškė Amerikos auros ir naujos kultūros, 
neturinčios nieko bendra su Mitteleuropa, atsiradimą. Europa iš 
esmės tapo Amerikos rytiniu pasieniu. Į dvi priešiškas stovyklas 
šaltojo karo padalyta liberalioji Vakarų demokratija ir komunisti- 
nė Rytų Europa susiformavo veikiamos Antrojo pasaulinio karo 
sąlygų. Galiausiai ekspansyvūs Vokietijos nacionalsocializmo sie- 
kiai privedė prie šaltojo karo. Svarbu įvertinti šią aplinkybę, nes 
šį karą, priešingai, nei visuomet manė konservatyvūs Vakarų re- 
torikai, sukėlė ne SSSR. Būtent kapitalistinė perprodukcija ir sa- 
videstruktyvi vokiečių ekspansija į Rytų Europą bei Rusijos už- 
puolimas, o ne komunizmas atvedė Raudonąją armiją į Centrinę 
Europą. Tiek liberalioji Vakarų demokratija, tiek komunizmas bu- 
vo patenkinti savimi, ir nors pastarasis, be abejonės, buvo pasiry- 
žęs užvaldyti kiek įmanoma daugiau teritorijų, 1945 metais žy- 
giuodama į Vakarus, Raudonoji armija iš esmės elgėsi gynybiškai. 

„Vakarų Europos“ idėja tapo reikšmingesnė susiformavus nau- 
jam rytiniam pasieniui. Antrojo pasaulinio karo metu praradusi 

penktadalį gyventojų, Lenkija pasistūmėjo 700 km toliau į vaka- 
rus įgydama dalį Vokietijos teritorijos ir prarasdama rytinę. Ode- 
rio-Neisės linija tapo nauja Vokietijos-Lenkijos siena. Užėmusi 
Baltijos respublikas ir rytinę Lenkijos teritoriją, Sovietų Sąjunga 
taip pat pasistūmėjo į vakarus. Tai buvo dalis istorinio poslinkio, 
kurį lėmė nauji Vakarai ir kuris tęsėsi iki 1989 metų. Istorijos 
svarstyklėms pasvirus į Atlanto pusę ir atsiradus „Euroamerikai“, 
visas rytinis pasienis pakito. Politiškai naujasis darinys buvo lin- 
kęs priimti Atėnus ir Vieną, tačiau jokiu būdu ne Prahą ar Buda- 
peštą - metropolinius senosios Dunojaus Mitteleuropos centrus. 
Netgi Ankara tapo nominalia naujosios Europos nare. 

Kaip šaltojo karo padarinys, Europa buvo pajungta Vakarų ir 
Rytų opozicijai. Rytinis Europos pasienis atsitraukė iki Elbės, o 
Rytų Europa tapo SSSR semiperiferija. Kad tai buvo geografija pri- 
dengta politika, galima spręsti iš to, kad į Vakarų dominiją pateko 
Izraelis ir Japonija. Atsirado Šiaurės Atlantas — nauja kategorija, 
kuriai buvo pajungta Europa. Jo centras buvo perkeltas į Atlanto 
gelmes, o Europa - redukuota į ekonominę kapitalistinių šalių 
bendriją ir rytinę užkardą prieš komunizmą. Senoji nebefunkcio- 
nuojanti Mitteleuropa dingo - bent jau kuriam laikui - politiniame 
vakuume, kurį sukūrė išnykusi Centrinė Europa, tuo tarpu vakari- 
nė persikėlė į Rytus, užimdama Mitteleuropos centrą. 

Sąvoką „šaltasis karas“, giliai įsišaknijusią viduramžių krikš- 
čionijos ir islamo konflikte, netrukus po Antrojo pasaulinio karo 
atagaivino Walteris Lipmannas, ir ji paplito kaip naujojo JAV va- 
dovaujamo internacionalizmo - Pasaulio banko, Tarptautinės va- 
liutos sąjungos, Trumano doktrinos, Marshallo plano ir JAV pas- 
kolos Didžiajai Britanijai suteikimo ideologinė priedanga. Buvo 
siekiama ne tiek apriboti sovietų ekspansiją, kuri buvo perdėta, 
kiek užtikrinti pasaulinę JAV hegemoniją. Baigiantis Antrajam pa- 
sauliniam karui, Roosevelto karinis tikslas buvo marginalizuoti 
Europą, kuri, jo nuomone, nustojo buvusi pagrindiniu nestabilu- 

mo šaltiniu, o kontinentas subiro į bejėges valstybes. Tam reikėjo 
kartu su SSSR sukurti nuolatinį supergalingą aljansą, užtikrinantį 
pasaulio stabilumą, ir pašalinti Vokietiją — buvusią galingiausią 
valstybę (Aga-Rossi, 1993). 

Europos kūrimu pagal šaltojo karo taisykles buvo siekiama ne 
tik sudaryti užkardą prieš SSSR ir užtikrinti JAV hegemoniją; tai 
buvo ir bandymas sutrukdyti atgaivinti Trečiąjį reichą. 

Sąjungininkų ir rusų nesugebėjimas susitarti, kokia turi būti po- 
kario Europa, galiausiai privedė prie Vokietijos padalijimo. Poka- 
rio Europa niekada nebuvo bandymas užgniaužti vokiečių domi- 
navimą kontinente, veikiau neišspręstas Vokietijos klausimas lėmė 
šaltąjį karą. Visą šimtmetį Vokietijos klausimas sąlygojo politinį Eu- 
ropos tapatumą, o vienintelis pasiektas sprendimas buvo Vokieti- 
jos padalijimas. Europa taip pat buvo neišvengiamai padalyta į du 
blokus, o gravitacijos centras persikėlė už jų ribos. Karui baigian- 
tis, abu blokai dėmesį sutelkė būtent į Vokietiją. Vokiečių nacijai 
nepajėgus užvaldyti Mitteleuropos, atsirado dvi Vokietijos, Europa 
buvo padalyta, o ant šių likučių iškilo nauja santvarka. 

Kad Mitteleuropa išliko žemyno sąmonėje, taip atsitiko dėl 
senojo išnykusių Habsburgų režimo nostalgijos, arba mažiau pik- 
tavališka forma - dėl kraštutinių dešiniųjų siekio susigrąžinti prieš- 
kario sienas. Kadangi Vokietija ilgai buvo siejama su Centrine 
Europa kaip megabloku, visiškai nenuostabu, kad bet kokia dis- 
kusija dėl jos sienų kėlė grėsmę Europos tapatumui. Po karo buvo 
galima rinktis arba Vokietiją, arba Europą. Nenuostabu, kad Eu- 
ropa tenkino labiau. Tačiau jai po karo buvo lemta tapti dvišakei. 
Jos susiskaldymas ir Vokietijos klausimo užšaldymas sudarė sąly- 
gas Prancūzijai perimti Vakarų Europos vairą. Naujai, sumažėju- 
siai Vakarų Europai vadovavo prancūzai. Tačiau Vakarų ir Rytų 
priešprieša išliko. Skirtumas tik toks, kad ji tapo didesnės globa- 
lios santvarkos dalimi. Tam tikra prasme tai buvo dviejų skirtin- 
gų ir nesutaikomų pasaulėžiūrų civilizacijų mūšis. Rusijos ir di- 

desnės Rytų Europos dalies pralaimėjimas sukūrė naują —- krikš- 
čioniškų Vakarų, kaip ateistinio komunistų pasaulio priešingybės, 
tapatumą. Susidarė nauja priešprieša - Šiaurės Atlantas versus So- 
vietų Sąjunga. Šitai pasireiškė 1949 metais susikūrus Šiaurės At- 
lanto sutarties (NATO) bei 1946-aisiais - Varšuvos pakto organi- 
zacijoms. Šie įvykiai buvo simboliškai numatyti 1946 metų Chur- 
chillio „geležinėje kalboje“ bei kitais metais paskelbtoje Trumano 
doktrinoje, kur buvo kalbama apie komunizmo suardymą. Padali- 
jus Vokietiją, naujoji Europa tapo tarptautine santvarka, kurios cent- 
ras persikėlė už Vokietijos ribų. 1949 metais buvo sukurta „Vakarų 
Vokietija“, t. y. Vokietijos Respublika, sudaryta iš trijų sąjunginin- 
kų administruotų okupacinių zonų, ir „Rytų Vokietija“ - sukurta iš 
sovietinės zonos; abi 1973 metais tapo pilnateisėmis JT narėmis. 
„Vakarų Vokietijos“ darinys nulėmė Europos kaip šaltojo karo pa- 
darinio tapatumą. Tą pačią amerikietišką kultūrą, jos koncepciją ir 
etosą galima buvo aptikti nuo Kalifornijos iki Vienos. 

Tačiau kaip šaltasis karas suformavo Europos tapatumą? Po 
1945 metų konfrontavo dvi priešiškos pasaulinės jėgos, nepaliau- 
jamai siekusios sunaikinti viena kitą. Tam tikra prasme tai buvo 
išraiška neišsprendžiamo konflikto Vakarai versus Rytai. Tačiau 
praėjus dešimtmečiams po karo, šimtmečių senumo nesantaika 
persikėlė į kitą plotmę: prasidėjo varžybos dėl hegemonijos Tre- 
čiajame pasaulyje. Būtent šiomis sąlygomis Vakarų ir Rytų konf- 
liktas tapo ne tik šaltuoju karu, bet ir neokolonijinėmis rungtynė- 
mis dėl Trečiojo pasaulio. Dėl ko kito kilo šaltasis karas, jeigu 
jame nebuvo tikrų laimėtojų ir pralaimėjusiųjų? Tokių kritikų kaip 
E. P Thompsonas ir Noamas Chomsky's nuomone, šaltasis karas 
nebuvo vien kapitalizmo ir komunizmo susidūrimas: abi pusės jį 
panaudojo kaip ideologinį instrumentą, kurio dėka industrinio 
karo ekonomika tiek Vakaruose, tiek Rytuose buvo pajungta iš- 
laikyti gyventojų hegemoniją ir sugriežtinti kontrolę. Tad ape- 
liuodamos į Kito keliamą grėsmę kiekviena supervalstybė galėjo 

griebtis kontrrevoliucinio smurto prieš radikalus ir išskaidyti dar- 
bininkų judėjimus savo teritorijose. Būtent „izomorfizmas“ leido 
nuversti Dubceką ir Allende bei numalšinti radikalius disidentus 
abiejuose galios blokuose (Thompson, 1982, p. 23). Tarp refor- 
mų represijos Rytų Europoje, kurią vykdė SSSR, ir JAV interven- 
cijos į Trečiąjį pasaulį iš esmės nebuvo jokio skirtumo: abi jos 
kovojo su reformomis, kurių negalėjo toleruoti. Pasak Mary Kal- 
dor (1991, p. 35; 1990), abi sistemos „ne konfliktavo, bet papil- 
dė viena kitą būdamos susietos didelių ginklavimosi išlaidų ir nuo- 
latinio išorės pavojaus. Vienos iš jų egzistencija legitimavo kitą“. 
Trumpai tariant, vidinis pavojus, pagrįstas išoriniu, sukūrė šalto- 
jo karo sistemą. Išdidžiai paskelbus sparčią beprecedentinės karo 
ekonomikos plėtrą nacionalinio saugumo prielaida, tikslas buvo 
nuolatos ruoštis „sunaikinimo“ karui. Šaltasis karas ir jo politinio 
teroro retorika buvo kaip politinis balastas, kurio dėka Vakarai ir 
Rytai kūrė hegemoniškas tapatumo formas ir karinių atliekų ga- 
mybą. Šaltasis karas abiem dalyviams suteikė stabilumo galimy- 
bę, leidžiančią konsoliduoti kontrrevoliucinius megagalios blo- 
kus. Visiškos destrukcijos kare bei nelaimimų ir nepralaimimų 
technologijų sistemos akivaizdoje Vakarai įgavo naują tapatumą. 
Šis nerezultatyvus žaidimas buvo galutinė ir destruktyviausia eu- 
ropinio tapatumo išraiška, kuri įsitvirtino prieštaringoje sistemo- 
je, apėmusioje abiejų visuomenių institucijas. Pirmą kartą žmoni- 
jos istorijoje industrinės karo technologijos tapo integralia su- 
perstruktūros dalimi ir suformavo hegemoniškos kontrolės 
megasistemą. Europos kaip krikščioniškų humanistinių Vakarų 
tapatumas tapo dalimi polinkio į karo industrializaciją, kurioje 
viena civilizacija konfrontavo su kita. Šiame dualizme dviejų re- 
voliucijų paveldas buvo panaudotas valstybinių sistemų smurtui: 
vieną įteisino Prancūzijos, kitą - Spalio revoliucijos principai. Tad 
liberalioji demokratija ir jos priešprieša komunizmas pradėjo mo- 
bilizuoti gigantiškų prievartos ir hegemonijos aparatų sistemas, 

kurios prasiskverbė į visas visuomenės sritis ir dešimtmečiais struk- 
tūrino politinius diskursus. 

Komunizmas taip pat tapo legitimacijos pagrindu Vakarams, 
nes į juos ieškodami laisvės žvalgėsi disidentai, neradę jos savo 
visuomenėje. Jų susirūpinimas neeksplicitiškais politiniais klausi- 
mais, pavyzdžiui, žmogaus teisėmis, o kartu ir tai, kad disidentų 
nebuvo daug, legitimavo Vakarų elgseną. Per visą šaltojo karo 
laikotarpį buvo ignoruojama tai, kad keturios europinės „Vakarų 
stovyklos“ šalys toli gražu nebuvo demokratiškos: Ispanijoje, Por- 
tugalijoje, Graikijoje ir Turkijoje klestėjo karinė diktatūra. Vaka- 
rų Europos požiūris į nepavykusią 1956 metų Vengrijos revoliu- 
ciją atskleidė, kad Europa buvo tapatinama su Vakarais: čekai ir 
vengrai buvo palaikomi tik kaip pavergtieji, bet ne kaip europie- 
čiai, įtvirtinantys europinį tapatumą, nes šis, pagal apibrėžimą, 
neturėjo nieko bendra su prievarta (Finkielkraut, 1985). 


RINKOS EUROPA 


Nors ideologinė šaltojo karo sistema iš esmės suformavo europi- 
nį tapatumą po Antrojo pasaulinio karo, nauja ekonominio na- 
cionalizmo banga buvo viena iš svarbiausių varomųjų jėgų. Žino- 
ma, ir viena, ir kita buvo susiję; antikomunizmas įtvirtino poka- 
rio pakilimo metais Vakarų Europą apėmusį naująjį materializmą, 
o kapitalizmas tapo savo paties ideologija. Po fašizmo sutriuški- 
nimo atsiradęs ideologinis vakuumas įtvirtino naują Europos idė- 
ją. Susiformavusi po karo, ji paplito nacionalinėje valstybėje ir 
atsispindėjo de Gaulle'o „nacionalinių valstybių Europos“ samp- 
ratoje, ir nors kiekviena siekė savo tikslų, abi buvo susijusios 
(Milward ir kt., 1993). Šitai atsispindėjo atsargioje Churchillio 
paramoje „tam tikrai Europai“, su kuria Britanija galėjo bent iš- 
oriškai save sieti. Britanijai parankesnė buvo paslaptis, kurią su- 

formulavo Churchillis - būti „ne Europoje, bet su ja“, tačiau kai 
tekdavo rinktis, ji pasisakydavo už Atlantą (Radice, 1992). Poka- 
rinis britų nacionalinis tapatumas įsikūnijo Sandraugoje, kuri Bri- 
tanijai buvo tas pats, kas Europa jos vakarinei daliai. 

Naujoji Europos samprata neturėjo nieko bendra su Berlyno 
ir Vienos europiškumo nostalgija, tačiau jos biurokratiniai dari- 
niai ėmė kurtis Briuselyje. Vakarų Europos kaip prekybinio blo- 
ko, sukurto pagal šaltojo karo principus, biurokratinis centraliz- 
mas ir ideologinė konsolidacija išryškėjo vėliau. Naujų politinių 
institucijų atsiradimas padėjo suformuoti naują, redukuotą Euro- 
pą: 1948 metais susikūrė Europos ekonominio bendradarbiavi- 
mo organizacija (OEEC), vėliau tapusi Ekonominio bendradar- 
biavimo ir plėtros organizacija (OECD), 1949 - Europos Taryba, 
o 1957 - Euratom. 1958 metais atsirado EEB. Nors remiama 
amerikiečių, ji atspindėjo Prancūzijos siekius politiškai vadovauti 
Europai, tuo tarpu Vokietijos ekonomika, neslegiama gynybos 
išlaidų naštos, turėjo suteikti jai būtiną ekonominį pagrindą. Tai 
nebuvo kas nors nauja - nuo Karolio Didžiojo ekspansijos į Vaka- 
rus Europą charakterizavo Prancūzijos ir Vokietijos kova dėl he- 
gemonijos visame kontinente. Susikūrus EEB, Europos idėja įga- 
vo naują dimensiją. Neatsitiktinai tai buvo ekonominė, o ne pa- 
brėžtinai politinė bendrija. Europos politinį tapatumą suformavo 
daugybė prietarų ir šaltojo karo sukelta paranoja. Europoje buvo 
rūpinamasi ne politika, o „bendra rinka“ ir nauju pokarinės re- 
konstrukcijos vartotojiškumu. Pokario laikotarpiu buvo sutaria- 
ma, kad Europos kaip dvasinio ir filosofinio projekto laikas bai- 
gėsi (Patocka, 1983). Karas diskreditavo europinę kultūrą kaip 
proto gyvenimą; naujoji Europa buvo materialistinė ir siekė tik 
tokios legitimacijos, kokią teikė kapitalistinė modernybė. „Bend- 
ra rinka“, kaip yra pasakęs vienas iš jos kritikų, „tėra bendra tiems, 
kurie išrašinėja čekius. O čekį išrašo ne ekonominiai, bet galios 
vienetai“ (Galtung, 1973, p. 17). Pasak E. P Thompsono (1980, 

p. 85), „ėjimas į Europą“ britų viduriniajai klasei buvo „susijęs su 
pilvo poreikiais“. Rinka susijusi su vartojimu. Bendroji rinka su- 
vokiama kaip išsipūtęs pilvas: milžiniškas organas su įvairiomis 
atšakomis, virškinimo traktu ir rūgštimis, virškinantis sotų varto- 
jamų prekių maistą“. 

Nauja Europos kaip ekonominės bendrijos idėja ypač patrau- 
kė socialdemokratų partijas, susirūpinusias, kaip nutraukti ryšius 
su senąja diskredituota jos idėja. Ideologiškai išsekęs nacionaliz- 
mas suteikė puikiausią progą kurti naujas politines programas. 
Vakarų vokiečiai galėjo lengviau sieti save su Europos samprata 
atsižvelgdami į savo šalies padalijimą ir jos vardu įvykdytą nusi- 
kaltimą. Jungtinėms Valstijoms Europos vienybės projektas leido 
išspręsti problemas, kilusias po to, kai 1919 metais atsirado nau- 
jos nacionalinės valstybės. Vokietija buvo ryškiausias žlugusios 
nacionalinės valstybės pavyzdys. Kad nepasikartotų Veimaro res- 
publikos katastrofa, reikėjo panaikinti senas europines nacionali- 
nes valstybes. 

Siekdama išspręsti vokiečių klausimą ir politiškai stabilioje 
Europoje užkirsti kelią komunizmui, JAV vadovaujama naujoji 
pasaulinė santvarka skatino kurti Europos valstybių federaciją. 
Tačiau tai tebuvo bendradarbiavimo tarp Europos valstybių sis- 
tema. Federacija, sukurta JAV pavyzdžiu, niekada nebuvo na- 
cionalinės valstybės alternatyva, tuo labiau kad ši vėl buvo rea- 
bilituota. Amerika negalėjo tapti pavyzdžiu Europai, nes ji - dau- 
gybės kalbinių grupių namai. Ir nors ne visoms joms būdingos 
nacionalistinės tradicijos ar politinis mobilumas, vis dėlto jos 
egzistuoja kaip kultūriniai dariniai tam tikrose politinėse siste- 
mose, kurių suardymas sukeltų konfrontaciją. Dar daugiau, są- 
lygos, kuriomis susikūrė JAV federalinė sistema, labai skyrėsi 
nuo europinių. Vakarų Vokietija buvo vienintelė šalis, kurioje 
sėkmingai įgyvendinta federalinė sistema. Tačiau tai buvo ano- 
malija, o jos federalinės institucijos buvo primestos iš šalies po 

dviejų pasaulinių karų. Nors Šveicarijos pavyzdys liudija, kad 
federacija nėra svetima Europos patirčiai, tačiau moderniosios 
Europos istorijoje nerasime nieko, kas leistų teigti, kad tokia 
valdymo sistema gali būti primesta nacionalinei valstybei jung- 
tinių jos valstybių forma. 

Vis dėlto Europa buvo kažkas daugiau nei ekonominis auto- 
nominių nacionalinių valstybių bendradarbiavimas. Tai buvo mo- 
ralinė-politinė bendrija; EEB tapo EB, o po 1993-ųjų, atmetus 
bendruomenės mitą, - Europos Sąjunga. Jos, kaip liberalios de- 
mokratinės bendruomenės, idėja buvo tik fonas naujos politinės 
ir ekonominės inžinerijos programos siekiui, nes ekonomika be 
moralės ir politikos - neveiksni. Bendruomenės postulavimas is- 
torijos pabaigoje yra glaudžiai susijęs su europine intelektualine 
tradicija. Ne visuomenė, valstybė ar nacija, o bendruomenė jau 
seniai laikoma istorijos tikslu. Tai yra integrali krikščionybės, uto- 
pinių Renesanso idėjų, nacionalizmo ir komunizmo dalis. 

Diduma pastangų sukurti europinį kultūrinį tapatumą yra pa- 
tetiški kultūrinės inžinerijos pratimai: Eurovizijos dainų festiva- 
lis, Eurodisnėjus, ECU, kasmetinė Europos kultūros sostinė bei 
naujas naujų institucijų aparatas nėra ta medžiaga, iš kurios ras- 
tųsi naujos simbolinės struktūros. Europos kultūra iš esmės reiš- 
kė praeities, o ne valstybės kultūrą. Biurokratinė asimiliacija ir 
institucijų kūrimas gali baigtis tik reifikuojančiu efektu. Veikiau- 
siai kaip tik dėl to ir Europos Bendrijos himnui - ketvirtajai Beet- 
hoveno Devintosios simfonijos daliai būdingas reifikuojantis to- 
nas. Bandymai sukurti oficialią Europos kultūrą devintajame de- 
šimtmetyje buvo pasmerkti nesėkmei, nes nebuvo įmanoma 
susigrąžinti ankstesnės jos kaip ekonominio darinio vienybės esant 
menkai politinei vienybei. Ironiška, bet stengdamasi pasukti ana- 
pus nacionalizmo Europos Bendrija ėmėsi dangstyti europinį ta- 
patumą jo paties įrankiais: vėliava, himnu, pasais, grupių pavadi- 
nimais ir bendra istorija. Tačiau, priešingai nei nacionalinio, Eu- 

ropos tapatumo politika siekė įsitvirtinti buržuazinėje aukštojoje 
kultūroje - tai liudija himno pasirinkimas ir prieraišumas „kultū- 
ros sostinėms“. Tuo tarpu nacionalinis tapatumas tradiciškai įk- 
vėpimo sėmėsi ne iš miesto, bet iš kaimo, o kultūra, kuria siekta 
apibrėžti naciją, dažniausiai buvo kalbinė. Nors bendruomenė įma- 
noma daugeliu lygmenų (Gusfield, 1975), europizmo politika pa- 
sirodė esanti nepajėgi sukurti tvirtą bendruomeninį tapatumą, ga- 
lintį tapti alternatyva nacionaliniam. Užuot rėmusi naujas bend- 
ruomenės formas, pajėgias varžytis su modernybe, EC kūrė naujas 
visuomenines struktūras, kurios reifikavo bendruomenę. 

Taigi kas yra europinė kultūra? Pask George'o Steinerio (1992, 
p. 43—44), ją geriausiai atspindi kavinės institucija, kuri, jo požiū- 
riu, nusako „istorinę erdvę nuo Vakarų Portugalijos iki linijos, 
einančios nuo Leningrado iki Kijevo ir Odesos“, bet aplenkiančią 
Maskvą. Tačiau kas iš to? Kavinės institucija - arabiškos kilmės, 
ją galima rasti Šiaurės Afrikos miestuose nuo Tanžyro iki Alek- 
sandrijos; ir jeigu jos nėra Maskvoje, ji svetima ir prozaiškai britų 
kultūrai. Patocka (1983) jos siūlo ieškoti filosofinėje metafizinio 
mąstymo tradicijoje, kurią inauguravo Platonas. Šią europinės kul- 
tūros, apimančios elitinę, idėją siūlo ir Ceesas Nooteboomas 
(1993), aukštinantis kosmopolitinį gyvenimo būdą, skirtumas tik 
toks, kad olandų rašytojas pabrėžia, jog nacionalinis tapatumas 
yra kultūrinių įtakų maišymosi padarinys, transcenduojantis na- 
cionalumą, o europizmas - vienybės skirtybėse pripažinimas. Ame- 
riką gali apibūdinti gyvenimo būdas, tačiau Europos - ne, išsky- 
rus tuos atvejus, kai europiečiai keliauja po Jungtines Valstijas ir 
netikėtai atranda savo europietiškumą. Galiausiai tai liudija, kad 
iki šiol Europoje nebuvo nė vieno leiboristų judėjimo, netgi poli- 
tinės partijos, kuri būtų išties europinė (Papeke, 1992, p. 66). 
Galbūt vienintele išimtimi galima laikyti ekologinį sąjūdį, tačiau 
jis neapeliuoja į unifikuojančius integracijos mitus ir ieško savo 
tapatumo naujame požiūryje į gamtą. 


176 EUROPOS IŠRADIMAS: IDĖJA, TAPATUMAS, REALYBĖ 


IŠVADA 


Po 1945 metų nacionalinė valstybė nustojo buvusi Europos idė- 
jos nuoroda, nes buvo susieta su nauja realybe. Tačiau tai nereiš- 
kia, kad Europa tapo naujo politinio tapatumo pagrindu. Vakarų 
idėja tapo nauja nuoroda Europai, tapusi Amerikos rytiniu pasie- 
niu. Tad ilgaamžis Europos etnokultūrizmas išliko varžoviškoje 
šaltojo karo politikoje ir jos palaikomame kultūriniame smurte. 
Iki šaltojo karo baigties 1989 metais Vakarų Europos šalys, integ- 
ruotos į EB, išlaikė Europos idėjos monopolį: Europa buvo toly- 
gi Vakarų Europai, o jos simbolis buvo šaltojo karo artefaktas — 
„Vakarų Vokietija“. 1989 metais šis patogus pasaulis subiro, o su 
juo - ir pati Europa kaip liberalūs demokratiniai Vakarai. 


9. Europa po šaltojo karo 


TEORINĖS PERSPEKTYVOS 


Šiame skyriuje daugiausiai aptariami pasibaigusio šaltojo karo 
padariniai ir jų santykis su Europos tapatumu. Nagrinėjamos 
penkios svarbiausios temos, susijusios su šaltojo karo pabaiga: 
Vokietijos suvienijimo klausimas; Mitteleuropos atgaivinimas; 
dvigubo perėjimo iš komunizmo į kapitalizmą ir liberaliąją de- 
mokratiją postkomunistiniame pasaulyje problema; susivieniji- 
mo sąjūdis Vakarų Europoje; nacionalizmo ir rasizmo atgimi- 
mas visoje Europoje. 

1989 metai buvo posūkis Europos istorijoje, simbolizavęs atot- 
rūkį nuo amžiaus, prasidėjusio 1917 metų komunistine revoliu- 
cija (Hobsbawm, 1991d). Po 1989-ųjų revoliucijų atsirado nauji 
Europos apibrėžimai; senajam Rytų ir Vakarų Europos poliariš- 
kumui iššūkį metė Centrinės Europos kaip politinės programos 
ir idealo atgaivinimas. Iki 1989-ųjų Europos kaip Vakarų tapatu- 
mą užtikrino tariama komunizmo grėsmė, tačiau išnykus sena- 
jam įsivaizduotam priešui būta kolektyvinių pastangų kurti naują 
vaiduoklį, su kurio pagalba europinis tapatumas galėtų persiorien- 
tuoti multipoliariškame pasaulyje. Vietoj senosios opozicijos Va- 
karai versus Rytai, susiduriame su nauju poliariškumu - Šiaurė 
versus Pietūs. Šioje kaitoje „Rytai“ neišnyko; jie pasislinko į pie- 
tus apimdami islamą ir Trečiąjį pasaulį. 1979 metų islamo revo- 
liucija buvo pirmas naujos varžoviškos sistemos formavimosi ženk- 
las, o kulminacija - 1991-ųjų Arabų įlankos karas. Šiame kultūrų 
susidūrimo kontekste „Europos tvirtovė“ vėl tapo reikšminga. 

Šiame skyriuje noriu nurodyti kryptį, kurioje Europos idėja, 
atitrūkdama nuo dvipoliariškos šaltojo karo sistemos, susiejo sa- 
ve su nauja legitimacijos politika, pagrįsta „Europos tvirtovės“ 
sąvoka. Tik pasibaigus šaltajam karui Europos idėja „Vakarams“ 
nustojo buvusi kultūrinės nuorodos modeliu. Nors „Vakarų“ są- 
voka išliko, po šaltojo karo laikotarpio linkstama akcentuoti „Eu- 
ropą“. Tai leidžia teigti, kad Europos idėja turėtų būti laikoma 
legitimacijos politikos dalimi ir siejama su tam tikromis šiuolaiki- 
nės visuomenės struktūromis bei interesais. 

Vis dėlto aišku, kad nesama sutarimo, kas iš tiesų sudaro Eu- 
ropą. Atsižvelgiant į įvairovę, kuria pasižymėjo Europa po šaltojo 
karo, jos idėja buvo panaudota įvairiausiems tapatumo projek- 
tams. Šiame kontekste norėčiau lokalizuoti Mitteleuropos pro- 
jekto atgaivinimą, kurį galima vertinti kaip tam tikrą antiEuropą, 
nes jis remiasi kitokia europizmo samprata nei Europos Sąjunga. 
Globaliniu požiūriu, Europos idėja susijusi su „Europos tvirto- 
ve“, tuo tarpu europiniame kontekste ją palaiko pati nacionali- 
nių kultūrų įvairovė. Taigi galima pastebėti, kaip įėjusi į politinę 
sistemą kultūrinė idėja tampa instrumentu ir tapatumo kūrimo 
projektų dėmesio objektu. Visoje knygoje pabrėžiau nacionalinio 
ir europinio tapatumo sąsajas: kai XIX amžiuje regioninius ir tra- 
dicinius tapatumus išstūmė nacionaliniai, netolygi ir prieštaringa 
modernizacijos prigimtis užtikrino tradicijos kaip neotradicišku- 
mo išlikimą, o neretai kaip jos neturėjusius tapatumus. Panašiai, 
ryškėjant europiniam tapatumui, nuo 1945-ųjų apnykę senieji ta- 
patumai iškilo naujais pavidalais, todėl europizmo ir nacionaliz- 
mo procesai buvo implikuoti vienas kito programose. 

Yra ir kita dimensija, kurios nederėtų pamiršti. Tokios kultū- 
rinės idėjos kaip Europa įteisinimas valstybėje, organizuotoje dėl 
ekonominių interesų, turint galvoje krizinę kapitalizmo prigimtį, 
gali baigtis legitimacijos krize, jei nesama atitinkamo kolektyvi- 
nio tapatumo, pagrįsto stabilia demokratinių normų sistema. Dau- 

gelis naujų rasizmo bangų išreiškia ne priešiškumą užsieniečiams, 
bet didesnį negalavimą. Ksenofobijos ir rasinio smurto protrū- 
kiai, kaip sakiau, yra simptomai reiškinio, kurį Durkheimas vadi- 
no „anomija“, t. y. socialinio ryšio ir solidarumo suardymu. Tai 
ryškesnė tendencija, būdinga tam, ką Habermasas (1987) vadino 
„gyvenimo pasaulio kolonizacija“, vykdoma nuasmenintų struk- 
tūrų, kurių socialiniai veikėjai jau nebekontroliuoja ir kurios su- 
naikino vertybių sistemas. Tai tiesiogiai susiję su čia nagrinėjama 
Europos tema. Šiuolaikinis eksperimentas, atliekamas kuriant nau- 
jąją didžiąją Europą, suvokiamas kaip gigantiškos politinės ir eko- 
nominės inžinerijos pratybos, tradicinio gyvenimo formoms da- 
rys dar didesnį spaudimą, kuris pasireikš patologiniais tapatu- 
mais. Svarbu, kad šiam scenarijui galiausiai tapus realybe, 
„socialinė Europa“ ir socialinių bei kultūrinių erdvių autonomija 
būtų apsaugota nuo neoliberalaus tipo programų. Iš 340 milijo- 
nų Europos bendruomenės gyventojų 3 milijonai yra bedarbiai, o 
50 milijonų — vargšai, tuo tarpu 15 milijonų migrantų gyvena 
marginalizacijos sąlygomis. Turint galvoje didelį daugelio žmo- 
nių nepasitenkinimą sprendimų priėmimo procesais, kuriuose tie, 
kuriuos jie labiausiai veikia, turi silpniausią balsą, Europos pro- 
jektui gresia pavojus tapti populistinės propagandos katilu. Šios 
problemos esmė ta, kad Europos idėja nėra kuriama kolektyvinio 
tapatumo, įsipareigojusio demokratinėms normoms ir toleranci- 
jai, pagrindu. 

Nesėkmė kyla dėl to, kad vyraujanti europinio tapatumo samp- 
rata yra valstybės modelis. Jo integracijos mechanizmas pagrįstas 
biurokratine kontrole, politine centralizacija ir ekonominių kri- 
zų vadyba. Aišku, kad reikalingas kolektyvinis tapatumas, kuris 
nebūtų vien institucijų paskata. Nesant tokio postnacionalinio ko- 
lektyvinio tapatumo, nacionalinis tapatumas sustiprės vien dėl 
to, kad europizmas stokoja tiek tradicijos, tiek gyvenimo pasau- 
lio kontekstų ir nuolatos apeliuoja į populistinius sentimentus, 

kurie paverčiami kolektyviniu tapatumu. Kaip nacionalizmas iš 
naujo išrado ir pritaikė ankstesnes kultūrines ir etnines tradicijas, 
lygiai taip pat europizmas iš naujo išranda nacionalizmą - euro- 
pinės tradicijos reifikaciją. Tačiau tai ne viskas. Gerai žinoma, 
kad praeityje nacionalistams sunkiai sekėsi įtikinti žmones, kad 
jie priklauso „tautoms“. Šiandieną situacija yra tokia pati. Vie- 
nintelis skirtumas yra toks, kad „geografinis darinys“, vadinamas 
Europa, yra pernelyg didelis ir abstraktus, kad būtų prasmingai 
suvoktas. Šios probemos esmė - kad tai neturi emocinės vertės. 
Todėl Europa „įsivaizduojama“ ar „išrandama“ kaip atminties ne- 
turintis biurokratinis makrokosmosas, kad būtų apsaugoti varto- 
jimo ir gerovės modelių pavyzdžiu organizuoti gyvenimo pasau- 
liai, o nacionalizmas tampa būtinu emociniu legitimacijos pakai- 
talu (Smith, 1992). Tad šiandieną Europos idėja sukūrė prieštarą: 
politinės, ekonominės ir karinės integracijos bei socialinės ir kul- 
tūrinės fragmentacijos antinomiją. 


ŠALTOJO KARO KONSENSUSO PABAIGA 


Iki 1989-ųjų atrodė, kad rytinės Europos sienos klausimas yra 
išspręstas. Šaltasis karas nustatė teritorines Vakarų Europos ri- 
bas. Geležinei uždangai nusidriekus tarp Baltijos ir Adrijos jūrų, 
Vakarų Europos ribos nekėlė abejonių. Įsitikinus savo kaip Vaka- 
rų tapatumu, žodis „Vakarų“ buvo atmestas ir Vakarų Europa ta- 
po „Europa“, arba „Europos Bendrija“. Per keturiasdešimt šalto- 
jo karo metų buvo sukurtas saugus Vakarų Europos tapatumo 
pagrindas, o jos tikslas buvo atgauti Rytų Europą ir atkurti taria- 
mai istorinę Europą. Vokietijos užsienio politikoje tai buvo pava- 
dinta „normalizavimu“, Ostpolitik siekiamybe. Suvokdami, kad 
tai neįmanoma, Vakarai, susijungę už šaltojo karo fasado, pasi- 
tenkino iliuzija, kad istorinės lemties našta jų pusėje. Šaltojo karo 

baigtis ir jo metu vykdyta politika nebuvo Vakarams džiugesio 
priežastimi. Žlugus įsivaizduotam priešui, Vakarai neteko vaiduok- 
lio, o kartu ir savo stabilumo pagrindo. Kad Europa liktų domi- 
nuojančia ideologija, teko imtis naujos rekonstrukcijos progra- 
mos, kuri turėjo juos mobilizuoti po šaltojo karo statinio griūties. 

1989-ieji Rytų Europai buvo esminio lūžio metai. 1989 metų 
vasaros pabaigoje prasidėję ir per Kalėdas kulminaciją pasiekę 
įvykiai iš tiesų buvo revoliuciniai ir savo istorine svarba gali būti 
prilyginti 1917-ųjų Spalio revoliucijai. Nuo reformų sąjūdžio jie 
skyrėsi tuo, kad buvo siekiama nuversti egzistuojančią valstybę, 
nors tai buvo veikiau atvirkštinė, nei į ateitį žvelgianti revoliucija, 
nes vienas iš būdingiausių jos bruožų, pasak Habermaso (1991), 
buvo visiška inovacijos idėjų stoka. Tai buvo ne tik bandymas 
paneigti 1917-ųjų paveldą, bet ir pavėluotas mėginimas pasivyti 
Vakarus. Be SSSR galios rezervo komunistiniai Rytų Europos re- 
žimai, susidūrę su masine opozicija, galiausiai tapo nepajėgūs iš- 
laikyti valstybės aparato. Tad totalitarinė valstybė sugriuvo susi- 
dūrusi su pilietine visuomene, kuri trumpam triumfavo. Po to 
prasidėjusi legitimacijos krizė iš pradžių buvo Vakarų triumfas. 
Atrodė, kad jie įrodė savo pačių skelbtą moralinį pranašumą prieš 
komunizmą. 

Tačiau kas turėjo atsitikti išnykus buvusiam priešui? Ar šalta- 
sis karas iš tiesų buvo sustabdytas? Vėlesnė legitimacijos krizė 
Vakaruose buvo glaudžiai susijusi su senu rytinių sienų klausimu, 
o jas buvo galima pavadinti nykstančiomis. Manau, kad nė kiek 
neperdedant visa tai galima įvardyti tuo, ką Habermasas (1976) 
anksčiau pavadino legitimacijos krize. Aišku, Vakaruose ji buvo 
ne tokia žiauri kaip Rytų Europoje. 1989-1990 metų judėjimas 
nesužlugdė nė vienos Vakarų Europos šalies, tačiau giliai įsišakni- 
ję įsitikinimai, ant kurių buvo suręsta politinė sistema, staiga ne- 
teko jokios prasmės. Tai akivaizdu iš neaiškios Vakarų reakcijos į 
komunizmo žlugimą. Per keletą metų tradiciniai dešinės ir kairės 

poliai subyrėjo ir atsirado naujas politinis žodynas. Senoji komu- 
nistų politinė klasė Rytų Europoje ir SSSR tapo „dešine“, o kapi- 
talistinės modernizacijos sluoksniai - naująja „kaire“. Italijoje šal- 
tojo karo konsensuso žlugimas baigėsi krikščionių demokratų iš- 
nykimu ir „postmodernistinių“ partijų, susijungusių su neofašistais, 
atėjimu į valdžią. 

Senųjų antagonizmo polių žlugimas reiškė, kad reikia kurti 
naujas strategijas. Turint galvoje Europos tapatumą, laikotarpis 
po 1989-ųjų buvo neaiškus. Neaišku buvo ir tai, kaip reikalai 
klostysis ateityje. Tačiau tam tikras tendencijas buvo galima įž- 
velgti. Po šaltojo karo prasidėjęs judėjimas Rytų Europoje atsklei- 
dė esminius europinio tapatumo pokyčius. Tai ypač akivaizdu Vo- 
kietijos suvienijimo atveju. Iki Berlyno sienos griuvimo 1989-ai- 
siais ir Vokietijos suvienijimo kitais metais Europos rytinių sienų 
klausimas atrodė išspręstas. Iki 1989-ųjų buvo aišku, iki kur tę- 
siasi Vakarų Europos pasienis. Nedaug būta istorijoje tokių aiškių 
ribų. 1946-aisiais Adenaueris sakė (Garton Ash, 1993, p. 50; Wei- 
denfeld, 1976), kad Azija driekiasi palei Elbę. Pokarinis Vokieti- 
jos padalijimas nulėmė Europos pasiskirstymą į dvi stovyklas, o 
tai iškėlė ir Europos tapatumo klausimą. „Vakarų Vokietijos“ iš- 
nykimas iš žemėlapio prisidėjo prie „Vakarų“ Europos praradi- 
mo. Pokarinė sistema, kurią kontroliavo šaltasis karas, buvo su- 
kurta atidėjus Vokietijos klausimo sprendimą. Tačiau Vokietijos 
problema neišnyko, o jos suvienijimas neišvengiamai vedė prie 
naujos Europos germanizacijos. Nors nedaug kas tikėjo, kad tai 
bus susiję su Rytų klausimo peržiūrėjimu siekiant susigrąžinti iki 
1945 metų buvusias sienas, Vokietijos suvienijimą daugelis, ypač 
Rytų Europoje, sutiko su susirūpinimu. 

Priešingai nei Vakarų Europos nacionalinėse valstybėse, Vo- 
kietijos nacionalinis tapatumas buvo istoriškai susijęs su jos ryti- 
nio pasienio klausimu. Daugelį lenkų Vokietijos suvienijimas pri- 
vertė kvestionuoti pačios Lenkijos egzistavimą. Frazė „Silezija 

mūsų“ 1990 metais Vokietijoje skambėjo dažnai. Lenkų baimė 
nebuvo išgalvota, nes Vokietijoje buvo grupuočių, siekusių su- 
sigrąžinti 1945 metais prarastas teritorijas. Dar daugiau, iš dis- 
kusijų apie Vokietijos suvienijimą nebuvo aišku, ar naujoji vals- 
tybė bus „vėl susijungusi“, ar „suvienyta“ Vokietija. Dvipras- 
miška „susijungimo“ sąvoka visuomet buvo susijusi su praeities 
atgarsiais, išryškėjusiais noruose atkurti buvusias sienas. Dides- 
nį nerimą kėlė ne kraštutinių dešiniųjų, sudarančių 5 procentus 
rinkėjų, pareiškimai, o dviprasmiška didžiųjų dešiniųjų partijų 
pozicija teritoriniu klausimu. 

Tačiau šiandieną, kai vokiečių tapatumas tapo susijęs su ekspor- 
to ekonomikos galimybėmis išlaikyti aukštą gyvenimo lygį, viskas 
pasikeitė. Iš tiesų baiminamasi, kad Vokietija pradės dominuoti fi- 
nansų rinkose. Pokarinė Vokietijos demokratija yra viena iš stabi- 
liausių pasaulyje, ir tik nedaugelis šalių šiandieną pasižymi tvirtes- 
ne demokratine politine kultūra. Aplinkybės, kuriomis Vokietija 
susijungė po 1990-ųjų, buvo visai nepanašios į tas, kurios buvo 
1871-aisiais, kai Bismarckas suvienijo šalį po karų su Danija, Austrija 
1 Prancūzija. Iš pirmųjų reakcijų į Vokietijos susivienijimą buvo 
aišku, kad šaltojo karo pabaiga yra dviprasmiška, tačiau tik kai 
kurios iš jų galėjo prilygti Conoro Cruise O'Brieno (James ir Sto- 
ne, 1992) pasisakymui „Sunday Times“ laikraštyje apie Ketvirtojo 
reicho atsiradimą. Tačiau šaltasis karas vis dėlto kilo ir buvo palai- 
komas Vokietijos padalijimo, o kai 1951-aisiais karas prieš ją buvo 
sustabdytas, ji nustojo buvusi to karo centru. Turint galvoje simbo- 
linį Vokietijos reikšmingumą ir du pasaulinius karus, nenuostabu, 
kad Vokietijos susivienijimo klausimas metė iššūkį daugeliui išanks- 
tinių pokarinės rekonstrukcijos nuostatų. 

Ko gero, vienas iš reikšmingiausių pokyčių europinio tapa- 
tumo pertvarkoje yra naujų europizmo koncepcijų atsiradimas 
buvusioje Rytų Europoje. Komunizmo sąlygomis europizmas bu- 
vo laikomas buržuazinio dekadanso išraiška, o šiandieną dauge- 

lyje pokomunistinių šalių jis tapo svarbiausiu politinės darbot- 
varkės klausimu. Ne be nostalgijos senosios Habsburgų Euro- 
pos mistikai keturiems dešimtmečiams iš Europos pašalintos tau- 
tos gali mesti iššūkį šaltojo karo suformuotam Europos kaip Va- 
karų tapatumui. Praha ir Budapeštas sparčiai tampa naujais 
Europos kultūros metropoliais, o Berlynas jau nėra Vakarų to- 
temas. Europa pasislinko keletą šimtų mylių į rytus, o šitai vai- 
nikavo Berlyno tapimas suvienytos Vokietijos sostine. Lening- 
radui tapus Sankt Peterburgu, miestas ėmė atgauti savo prarastą 
europinį tapatumą. 

„Europa“ ir kuria atstumus, ir stato tiltus. Jos idėja tapo poli- 
tiniu futbolo žaidimu, kuriame vienos grupės gali atskirti save 
nuo kitų. Polinkis į Europą tapo reikšmingu Rytų Europos politi- 
nės pertvarkos aspektu. Apeliavimas į Europos idėją, ypač Rytų 
Europoje, gali būti prilygintas apeliavimui į tautiškumą Pirmojo 
pasaulinio karo pabaigoje. Didžioji 1989-1990 metų komuniz- 
mo krizė priminė Spalio revoliucijos padarinius bei Habsburgų, 
Hohenzollernų, Romanovų ir sultonų imperijų žlugimą 1918-ai- 
siais. Nenuostabu, kad painios tautiškumo ir europizmo sąvokos, 
kaip iškreiptos modernybės išraiška, atsirado žlugus paskutinei 
europinei imperijai. 1994 metų apklausos duomenimis, apie 30 
procentų rusų norėtų Romanovų sugrįžimo; tuo tarpu Italijoje 
vėl pasirodė Mussolinio šmėkla. 

Rytų europiečiai vėl laiko save „europiečiais“. Tačiau toji Eu- 
ropa, kurios jie siekia, yra metropoliniai Vakarų Europos centrai. 
Žinoma, tai idealizuota Europa, siejama su vakariniu metropo- 
liu. Iš tiesų dauguma „europiečių“ gyvena ne tokiuose „kosmo- 
politiniuose“ miestuose kaip Londonas, Paryžius ir Amsterdamas, 
bet vidutinio dydžio industriniuose miestuose, kurių santykis su 
Europos Sąjungos Europa ne visuomet malonus. Šiandieną euro- 
pizmas yra labiausiai susijęs su kaimo periferijomis ir metropo- 
liais. Europizmas reiškia susižavėjimą Europos Sąjungos politika, 

o Vakarų Airija yra labiau europinė nei kitos jos grafystės. Polin- 
kis į Europą yra dviprasmiškas ir dėl kitų priežasčių. 

Pavyzdžiui, čekams priklausymo Europai idėja reiškia atsiri- 
bojimą nuo Slovakijos. Vakarinės Čekoslovakijos dalys - Bohe- 
mija ir Moravija istoriškai buvo arčiau Vakarų Europos, nes prik- 
lausė Austrijos jurisdikcijai, tuo tarpu Slovakija rytuose buvo 
glaudžiau susijusi su vengrų tradicija, nors ji ir nebuvo slaviška. 
Čekijos Respublika, susikūrusi po 1993 metų Čekoslovakijos 
pasidalijimo, galėjo remtis europizmo tradicija, kad atsiribotų 
nuo mažiau industrializuotos Slovakijos, kurioje gyvena poten- 
cialiai grėsminga 600 000 vengrų mažuma (Draper, 1993). Ži- 
noma, Vakarų Europa ne visuomet viską vertina vienodai. Cham- 
berlaine'as atmetė Čekoslovakiją kaip „tolimą šalį, apie kurią 
nieko nežinome“, o vėliau Britanija stojo į karą Lenkijos pusėje 
(Glenny, 1990, p. 70). 1945 metais Lenkija buvo prarasta, o 
Vakarai grūmėsi su Stalinu dėl Graikijos. Panašu, kad Europos 
idėją linkstama taikyti selektyviai. 

Panaši situacija ir buvusioje Jugoslavijoje. Tiek Slovėnija, tiek 
Kroatija istoriškai buvo artimesnės Vakarų Europos religijai ir po- 
litinės kultūros tradicijai nei Serbija ar Montenegras, kurias valdė 
Otomanų imperija. Tad pastaraisiais metais europizmas buvo po- 
litinio tapatinimosi strategija, galėjusi išlaisvinti Slovėniją ir Kroa- 
tiją nuo Jugoslavijos idėjos (Hobsbawm, 1991c). Nors Slovėnija 
ir Kroatija buvo Napoleono Ilyrijos respublikos dalis, o vėliau 
Austrijos-Vengrijos imperijos provincijos, tarp abiejų šalių esama 
esminių skirtumų. Slovėnija gali labiau apeliuoti į europizmo tra- 
diciją nei Kroatija, nes ji buvo Austrijos provincija, kuri buvo val- 
doma iš Budapešto. Dabar slovėnai ima didžiuotis, kad Viena yra 
arčiau Liublianos nei Belgradas. Baltijos respublikoms narystė Eu- 
ropoje reiškia atsiribojimą nuo Rusijos. Trumpai tariant, europi- 
nis tapatumas yra pritaikomas. Pabrėžiama veikiau tai, kas skiria 
grupes, nei tai, kas jas jungia. 

Vargai, prasidėję po Berlyno sienos žlugimo 1989-ųjų rudenį, 
lėmė bauginančiai spartų naujų Europos apibrėžimų atsiradimą. 
Greitai tapo aišku, kad Europa visiems reiškia kažką kita. Dau- 
gumai Centrinės Europos projektas reiškia „reeuropizaciją“ ir su- 
sigrąžinimą kai kurių vertybių ir siekių, kuriuos eliminavo sovie- 
tinė sistema (Schopflin, 1989, p. 27). Istorijos susigrąžinimo idė- 
ja stipri, tuo tarpu Sovietų Sąjungai Gorbačiovo laikais Europa 
buvo „mūsų bendri namai“ bei ideologinė perestroikos legitima- 
cija (1987, p. 194—195). Kai Jungtinė Karalystė, Airija ir Skandi- 
navija kalba apie „ėjimą į Europą“, Rytų europiečiai - apie „sugrį- 
žimą“. Per visą Europos istoriją būtent iššūkiuose, kuriuos metė 
periferijos ir pusiau periferijos, atsirasdavo europizmo apibrėži- 
mai. Metropoliniuose centruose - Paryžiuje, Milane, Ciūriche eu- 
ropinis tapatumas yra reliatyviai saugus ir jo nereikia nuolat įtvir- 
tinti, išskyrus opoziciją periferijai. Tačiau periferijos, kuriose poli- 
tiniai ir kultūriniai tapatumai trapesni ir mažiau saugūs, europizmo 
sąvoka turiningesnė. Nenuostabu, kad 1990 metais, kai Rytų Eu- 
ropa grūmėsi dėl to, kad apsisiaustų Europos mantija, metropoli- 
niuose Vakarų Europos centruose buvo pasisakoma prieš euro- 
pizmą. Netgi tokiose tradiciškai liberaliose ir kosmopolitinėse ša- 
lyse kaip Danija buvo gana griežtai reaguojama į suvienytos 
Europos viziją, tuo tarpu tokia reliatyviai tradicinė šalis kaip Ai- 
rija buvo linkusi į europinį apvalkalą. 

Mitteleuropos sugrįžimas europinio tapatumo problemai pri- 
dėjo dar vieną atspalvį. Kai vėl atsirado Centrinė Europa, Vakarų 
Europa negalėjo. tiesiog priešpriešinti savęs sovietų prižiūrimai 
„Rytų“ Europai. Milanas Kundera (1984) kalbėjo apie Europą 
kaip „dvasinę vienybę, sinonimišką žodžiui „Vakarai“, ir užtikri- 
no, kad ji yra kultūriniai lenkų, čekų ir vengrų, priklausančių „Eu- 
ropos daliai, artimai susijusiai su Romos krikščionybe“, namai. 
Centrinės Europos idėjos gynėjai, tokie kaip Kundera, Rusijos 
nelaiko europine. Tai iškelia painų klausimą, kur gali būti Rytų 

Europa, kai ta jos dalis, kuri buvo vadinama šiuo vardu, buvo 
įvardyta Centrine Europa. Ar Rusija dabar yra rytinė Europa? Jei 
periferijos nebuvo, ją reikia sukurti, kad atsirastų centras. 

Centrinės Europos idėja yra ne tik ateities utopija, bet ir įsi- 
vaizduotos praeities nostalgija. Šio projekto, kuriuo siekiama at- 
gaivinti seną europinę Mitteleuropos dvasią, problema yra ta, kad 
tai, ką mėginama atkurti, iš tiesų nėra senoji Europos kultūra. Tai 
ne tik neįmanoma, bet ir nereikalinga. „Centrinės Europos pro- 
jektas“ yra potencialiai pavojingas siekis, susijęs su nacionalisti- 
nėmis ir obskurantiškomis srovėmis, mėginančiomis iškreipti de- 
mokratinį reformizmą. Kaip „utopija“ ji ir pavojinga idėja, susi- 
jusi su tuo, ką Dahrendorfas (1990, p. 56) vadina „totaline 
visuomene. Kaip jau tvirtinau anksčiau, praeitis niekada nėra is- 
torinė, bet glaudžiai susijusi su dabartimi, o jos atkūrimo projek- 
tas geriausiu atveju yra dviprasmiška strategija, nes tai visuomet 
selektyvi praeitis ir dažniausiai turi būti išbandoma nacionalinio 
šovinizmo. 

Didžiajai rytinei Europos daliai „grįžtant į Europą“ su išrastos 
Mitteleuropos pagalba, nusidriekė siena tarp dviejų sudedamųjų 
buvusios Rytų Europos dalių: pietryčių ir tos teritorijos, kuri skel- 
biasi esanti Centrinė Europa. Ryškėja skirtumas tarp periferijos ir 
pusiau periferijos. Baltijos respublikos, Lenkija, buvusi Čekoslo- 
vakija, Vengrija ir Slovėnija išgyveno palyginti neskausmingą pe- 
rėjimą į kapitalizmą ir liberaliąją demokratiją. Turėdamos tvirtes- 
nį ryšį su europinėmis tradicijomis, šios šalys, būdamos pusiau 
periferijos, labiau integravosi į Vakarų Europą nei periferijos — 
Bulgarija, Rumunija, Albanija ir buvusi Jugoslavija, išskyrus gal- 
būt Slovėniją, kurios raidą galima vadinti keliu nuo Balkanų į 
Mitteleuropą. 

Tad galima kalbėti apie du istorinius regionus, kurie buvo va- 
dinami „Rytų Europa“. Tai pusiau periferiniai centrinių europi- 
nių imperijų ir pusiau periferiniai Otomanų imperijos regionai. 

Būtų klaidinga juos laikyti nedalomu Rytų Europos regionu. Jų 
istorinė patirtis buvo pernelyg skirtinga, kad tai būtų įmanoma. 
Ką bendra turi Rumunija su Lenkija arba Čekijos Respublika? 
Tikrai ne daugiau nei Airija ir Graikija. Priklausomai nuo požiū- 
rio, tai gali būti ir daug, ir mažai, tačiau būtų nesąmonė primesti 
sampratas, pagrįstas įtartinomis istorinėmis teorijomis, tokiems 
skirtingiems dariniams. Dėl šios priežasties reikia labai atsargiai 
skelbti Mitteleuropos programos sampratą. Mitteleuropos idėja 
yra lygiai taip pat išrasta kaip ir Vakarų ar Rytų Europos. Be to, 
jos garbinimas paprastai susijęs su priešiškumu Rusijai bei Pietry- 
čių Europai (Neumann, 1993). Daugelis šalių, pavyzdžiui, Lenki- 
ja, Vengrija, buvusi Čekoslovakija, suvokia save kaip Europos pri- 
imamąjį tūkstančiams ukrainiečių, rusų bei kitų emigrantų iš bu- 
vusios SSSR (Carter, 1993, p. 477). 

Tačiau Mitteleuropa yra ir normatyvinė idėja, leidžianti at- 
skirti vartotojiškąjį Vakarų kapitalizmą nuo sovietinio komu- 
nizmo (Kumar, 1992). Būtent tai Konradas (1984) vadina Cent- 
rinės Europos „antipolitika“. Kiti šitai laikė kultūrine koncep- 
cija, pagrįsta pilietinės visuomenės atgaivinimu (Schlogel, 1986). 
Senoji Mitteleuropos idėja vėl atsirado komunistinio režimo lai- 
kotarpiu kartu su pilietinės visuomenės idėja kaip opozicijos 
ideologija ir buvo pagrindinė reformų korta taikingais 1989- 
1990 metais (Glenny, 1990, p. 185-187). Vis dėlto labai abejo- 
tina, kad šios idėjos galėtų turėti tokią pat opozicinę reikšmę 
kaip komunistiniu laikotarpiu (Kumar, 1993). Sunku prasmin- 
gai vartoti Mitteleuropos sąvoką, tapusią politiniu futbolu. Pa- 
vyzdžiui, prieš Vokietijos suvienijimą devintajame dešimtmety- 
je konservatyviems politikams ši sąvoka reiškė Ostpolitik dalį, 
o socialdemokratams tai buvo priemonė pasitraukti iš aljanso 
su JAV (Garton Ash, 1993, p. 316-317). Šveicarija debatuose 
apie Mitteleuropą figūravo retai veikiausiai todėl, kad tai buvo 
nuoroda į senas Habsburgų teritorijas. 

Pereinamuoju laikotarpiu iš komunizmo į kapitalizmą Rytų 
Europa iš dalies buvo absorbuota Vakarų Europos. Akivaizdus 
pavyzdys - Vokietija, kur penkios federalinės buvusios VDR že- 
mės paprasčiausiai tapo mažiau aprūpintais nacionalinės valsty- 
bės regionais. Padidėję regioniniai žemių skirtumai buvo kaina, 
sumokėta už susivienijimą. Etninių ir regioninių įtampų padidėji- 
mas buvo tiesioginis 1989-1990 metų revoliucijų padarinys. Pe- 
rėjimas į kapitalizmą ir Vakarų įmonių skverbimasis į Rytų Euro- 
pą lėmė nevienodą šių šalių modernizacijos lygį. Šių procesų su- 
kurta struktūrinė fragmentacija privedė prie situacijos, kai dalis 
regionų tapo daugiau ar mažiau „vesternizuoti“, o kiti palikti ne- 
aiškiam likimui, susijusiam su ksenofobišku nacionalizmu bei et- 
niniais ir regioniniais konfliktais. Šis scenarijus paverčia niekais 
Fukujamos (1992) teiginį apie pasaulinę liberaliosios demokrati- 
jos pergalę. Mano nuomone, po šaltojo karo pasiekus konsensu- 
są, atsirado ideologinis vakuumas, kuriame išryškėjo naujos ideo- 
loginės kovos, o neoliberaliojo vėlyvojo kapitalizmo skverbimasis 
į buvusį komunistinį pasaulį nereiškia fundamentalaus konsensu- 
so dėl prigimtinių Vakarų Europos normų. Dabartį apibūdina ne 
ideologijos pabaiga, o neaiškumas. 

Sovietų Sąjungos subyrėjimas taip pat iškėlė naujų klausi- 
mų dėl Europos tapatumo. Ankstesnis rytinio pasienio klausi- 
mas iškilo atsiradus naujoms valstybėms. Ar Užkaukazė prik- 
lauso Europai? Koks yra Ukrainos ir Baltarusijos statusas Eu- 
ropoje? Dar svarbesnis yra klausimas, kaip vertinti Rusiją. Pagal 
geografinį kriterijų, šie periferiniai regionai, įskaitant Rusiją, 
iki pat Uralo priklauso Europos kontinentui. Tačiau ar Europa 
iš tiesų rytuose driekiasi iki pat Uralo? Manau, kad mūšis dėl 
Europos yra labai susijęs su periferijų ir pusiau periferijų susi- 
formavimu ir jų santykiais su dviem poliais - Vakarų Europa ir 
Rusija. Yra pakankamai svarių priežasčių skirti ne tik periferi- 
nius ir pusiau periferinius vadinamosios Rytų Europos regio- 

nus, bet ir šias Rytų Europos pusiau periferijas nuo SSSR peri- 
ferijų. Religija ir etninis tapatumas komplikuoja situaciją šiuo- 
se pasienio regionuose. 

Tūkstantmečiais Vakarų Europos tapatumą formavo krikščio- 
nybė, tuo tarpu islamas darė didžiausią įtaką periferiniams regio- 
nams. Komunistiniu laikotarpiu kaip politinė jėga islamas daž- 
niausiai buvo užgniaužtas, tačiau šiandieną jis yra viena iš galin- 
giausių jėgų, formuosiančių XXI amžių. 1992 metais keturios NVS 
Azijos respublikos - Kirgizija, Uzbekija, Tadžikistanas ir Turkmė- 
nija sudarė panislamišką prekybos bloką su Iranu, Turkija ir Pa- 
kistanu. Pagrindinis klausimas XXI amžiuje bus toks: ar Europa 
pajėgs absorbuoti islamišką tapatumą. Šiandieną pirmą kartą nuo 
pat viduramžių didelis islamiškas pasaulis formuojasi Europos pe- 
riferijose. Iš europinių pusiau periferijų ypač įdomus Azerbaidža- 
no pavyzdys. Tai didžiausia Užkaukazės respublika, turinti septy- 
nis milijonus gyventojų, tarp kurių dominuoja musulmonai, savo 
tapatumu artimesni Turkijai ir Iranui. Azerbaidžano atvejis sudė- 
tingas, nes jo gyventojai musulmonai yra šiitai, artimiau susiję su 
Šiaurės Iranu, kuris, priešingai nei sunitų Turkija, yra gyvenamas 
šiitų. Pačioje Rusijoje yra keturi musulmonų regionai: Volgos vi- 
durupis, Krymas, Šiaurės Kaukazas ir musulmoniška Užkaukazė 
(Nennigsen, 1972). 

Baltarusija, Moldova ir Ukraina geografiškai priklauso Euro- 
pai kaip ir pati Rusija. Tačiau ar jos yra europinės tik dėl to, kad 
skiria save nuo kaimynų, esančių toliau į rytus? Ukraina pagal 
gyventojų skaičių (51 milijonas) užima penktą vietą tarp didžiau- 
sių Europos valstybių. Šito negalima ignoruoti. Stiprėja ir Mol- 
dova, istoriškai buvusi dalis Otomanų imperijos teritorijų, šian- 
dieną sudarančių Rumuniją, kuriai ji etniškai artima. 

1989-1990 metų revoliucijos nušlavė komunizmą nuo Rytų 
Europos paviršiaus, o SSSR žlugimas 1991-ųjų gruodį galėjo duoti 
pagrindą naujam europiniam tapatumui. Tačiau taip neįvyko ir 

komunizmo žlugimas tik padėjo sustiprėti vakarietiškam šoviniz- 
mui. Nebuvo vertybių susiliejimo: Rytų Europa buvo redukuota 
iki menkiau aprūpintos Vakarų periferijos. Tai baigėsi „antiEuro- 
pos“ susiformavimu. Tokia raida pabrėžiama prilyginant Euro- 
pos idėją modernizacijai. Kaip socialinė programa didžiojoje Ry- 
tų Europos dalyje modernizacija pasirodė nevykusi. Netgi mano- 
ma, jog kaip globalinis postkomunistinio pasaulio reiškinys ji 
sužlugo (Kurz, 1991). 


EUROPA A LA CARTE 


1989 metais susidūrė du dalykai. Pirmiausia, pasibaigus šaltajam 
karui ir susivienijus Vokietijai, komunistinė valdžia žlugo visoje 
Rytų Europoje ir SSSR galutinai subyrėjo. Antra, iškart po komu- 
nizmo žlugimo Europos Bendrijos integracijos procesai sustiprė- 
jo. 1989 metais Europoje buvo 34 valstybės, 1992 - 54 iš maž- 
daug 170 pasaulio valstybių, o tokia raida skatino spekuliacijas 
„naujųjų viduramžių“ tema. Europos visuomenės krizė kilo dėl 
šių įvykių kombinacijos: ironiška buvo tai, kad Rytų Europa by- 
rėjo tuo metu, kai Vakarų Europa vienijosi. Kai netikėtai baigėsi 
šaltasis karas, Europos integracija vyko sparčiu tempu, o jos ta- 
patumas pasidarė neaiškus. Ji ne tik tapatino save su „Vakarų Eu- 
ropa“, kuriai iššūkį metė jos alter ego, t. y. išnykusi Rytų Europa, 
bet ir susidūrė su Vakarų Europos nacionalinių valstybių pasip- 
riešinimu, įgavusiu populizmo ir neonacionalizmo, siūliusių eu- 
ropizmo alternatyvą, pobūdį. 

Tačiau reikia pažymėti, kad nacionalizmas nebūtinai reiškia 
europizmo atsisakymą. Svarbus naujojo nacionalizmo aspektas - 
jo sugebėjimas prisitaikyti prie įvairių sąlygų. Tai nėra kas nors 
nauja, nes nacionalizmas visuomet buvo kintantis reiškinys. Praei- 
tyje regioniniai tapatumai egzistavo šalia nacionalinių; šiandien 


192 EUROPOS IŠRADIMAS: IDĖJA, TAPATUMAS, REALYBĖ 


nacionaliniai tapatumai prisitaiko prie europizmo ir nusako jį sa- 
vomis kategorijomis. 

1989 metų krizės mastas galutinai išryškėjo tik 1992-aisiais, 
kai tapo aišku, kad įvykiai rutuliojasi trimis kryptimis. Pirma, Eu- 
ropos integracijos procesas, prasidėjęs po Maastrichto sutarties, 
kurią dauguma narių valstybių pavertė savo darbotvarkėmis, bu- 
vo neatsiejamas nuo regioninio nacionalizmo pakilimo bei su- 
stiprėjusio pačių nacionalinių valstybių pasipriešinimo. Briuselio 
vykdoma „euronacionalizmo“ - naujo tipo biurokratinio patrio- 
tizmo propaganda tik suaktyvino regioninius ir nacionalistinius 
judėjimus. Tai visiškai suprantama, nes dauguma baiminosi vis 
didėjančios administracinės ir fiskalinės valdžios koncentracijos 
biurokratiniame Briuselio galios bloke padarinių. Populistiniai ju- 
dėjimai, pasireiškiantys plataus masto nacionalistiniais ir pilieti- 
niais protestais, galėjo pasinaudoti demokratijos deficitu. 

Antra, daugelis Vakarų Europos valstybių suvokė praradusios 
politinę lyderystę. Prasidėjo stiprus liberaliosios demokratijos atos- 
lūgis. Socialdemokratų partijos ėmė sparčiai prarasti elektoratą, 
o konservatoriai nežinojo, kaip išbristi iš kapitalizmo krizės, nes 
nedarbo lygis buvo pats didžiausias ir prasidėjo recesija. 

Trečia, žlugus komunizmui, baimintasi didžiulės imigracijos iš 
Rytų Europos bangos, o tai Vakarų Vokietijoje, atslūgus pradinei 
euforijai, susijusiai su Berlyno sienos griuvimu, tapo viešos isteri- 
jos objektu. Tai, kad netrukus gali prasidėti pasaulinio masto imig- 
racija, tik sustiprino Vakarų Europą apėmusią paranoją. 

Šio scenarijaus fone prasidėjo nauji mūšiai. Po 1989 metų Eu- 
ropa tapo atvira naujiems apibrėžimams. Tiek Rytų Europoje, tiek 
Vakaruose Europos idėja ne visiems reiškė tą patį. Naujoji idėja 
yra Europa a la carte: Europa, kurią galima rinktis. Galima pasi- 
rinkti įvairiausius Europos, atsiradusios bendros rinkos dėka, as- 
pektus. Tendencija sieti Europą su ekonomika priešpriešinant ją 
valstybei buvo būdinga EB nuo pat jos atsiradimo. Kaip jau sa- 

kiau, Europos vienybės idėja dažniausiai buvo suvokiama kaip 
minimalus jos kiekis, tinkamas nacionaliniams tikslams: naciona- 
linė valstybė buvo nekvestionuojama ir laikoma taikaus naujosios 
Europos bendradarbiavimo pagrindu. EB buvo kuriama tam, kad 
teiktų reikalingos jėgos valdyti vėlyvojo kapitalizmo krizes ir leis- 
tų valstybėms siekti savo skirtingų tikslų. Ji visuomet buvo šalto- 
jo karo konsensuso palaikymo projekto dalis. Europos idėja bu- 
vo toleruojama tiek, kiek ji leido plėtoti nacionalinius projektus. 
Kaip kultūrinė idėja ji buvo paversta politiniu integracijos me- 
chanizmo instrumentu ir kapitalizmo valdymo priemone. 

Tačiau integracijos judėjimui po 1992-1993 metų Maastrich- 
to debatų pasiekus naują stadiją jau nebuvo vieningos nuomonės, 
kas sudaro Europą, o nacionalinė valstybė įsitvirtino tarp kraštu- 
tinių dešiniųjų. Kuo labiau Europos vienybė darėsi neišvengiama, 
tuo jos populiarumas mažėjo: kaip abstraktus tikslas ji galbūt bu- 
vo patraukli, tačiau kaip realybė nepageidaujama. Tiesa yra tokia, 
kad XX amžiaus pabaigos Europa nėra pasiekusi nė kiek daugiau 
vienybės nei 1815 metais, kai po Vienos kongreso buvo sukurtas 
Europos Koncertas. XIX amžiuje daugumoje pasaulio šalių, iš- 
skyrus JAV, Rusiją ir Otomanų imperijas, kelionėms pasai nebuvo 
reikalingi. Vakarų Europoje nebuvo jokių juridinių apribojimų 
kelionėms iki pat Didžiojo karo (Barzini, 1984, p. 23). 

„Integruotos“ Europos vaizdinys susidūrė ne tik su kraštuti- 
nių dešiniųjų opozicija vardan nacionalinio tapatumo, bet ir su 
atsargumu, susijusiu su ekonominėmis ir socialinėmis realijomis. 
„Integruota“ Europa dažniausiai buvo suprantama ne kaip „su- 
vienyta“ dėl to, kad laisvas prekybinis blokas yra pernelyg mažas, 
kad suteiktų kiekvienai narei valstybei vienodas galimybes patek- 
ti į rinkas. Integruota Europa neišvengiamai duotų naudos kele- 
tui rinktinių valstybių, ypač toms, kurios priklauso privilegijuo- 
tam centrui, o menkai aprūpintas periferijas vargintų nedarbas. 
Dauguma žmonių šiandien baiminasi galios koncentracijos dehu- 


194 EUROPOS IŠRADIMAS: IDĖJA, TAPATUMAS, REALYBĖ 


manizuotoje biurokratinėje struktūroje, kuri įteisina save „Euro- 
pos vardu“. Europos retorikz įteisina politines strategijas, siekian- 
čias sutelkti naujas galias. Nereikėtų apgaudinėti savęs ir įrodinė- 
ti, kad Europos Sąjungos Europa atsirado dėl savo pačios prigim- 
tinės vertės. Elito idėjos propaguojamos dėl jų funkcinės vertės 
galios sistemai išlaikyti ar kurti. Europos Sąjungos atveju tai yra 
optimalių kapitalo kaupimo ir laisvos apyvartos sąlygų sudary- 
mas ir noras globaliniu lygmeniu padaryti Vakarų Europos kapi- 
talizmą konkurentingą. Europos idėja šiandien vis dažniau tampa 
visuomenės homogenizacijos išraiška, kapitalizmo tendencija pri- 
mesti ekonominį vienodumą ir socialinį vieningumą rinkos ir ka- 
pitalo kaupimo dinamikos būdu. Su tuo susijęs naujų neformalių 
informacijos ir sprendimus priimančių struktūrų, slypinčių už for- 
malių ir kur kas demokratiškesnių institucijų, gausėjimas gali tapti 
autoritarinio valstybės aparato pagrindu (Bunyan, 1991). 
Europos idėja nėra internacionalizmo ar paneuropinės vieny- 
bės sinonimas. Ir paskutiniame XX amžiaus dešimtmetyje euro- 
pizmas reiškia priešiškumą ir šovinizmą. Taip yra todėl, kad skir- 
tingiems žmonėms skirtinguose kontekstuose Europa reiškia skir- 
tingus dalykus. Europizmas nėra nusistovėjęs idėjų ar idealų 
rinkinys, kurio galima vieningai siekti kaip alternatyvos naciona- 
liniam šovinizmui ir ksenofobijai. Jis yra diskurso strategija, ku- 
rią sudaro nuolat kintančios nuorodų kategorijos. Labiau įsigili- 
nę į retoriką, visuomet aptinkame lengvai pridengtus galios dis- 
kursus. Tai galima nesunkiai pailiustruoti keletu pavyzdžių. 
Italijoje, kur Europa buvo vertinama gana entuziastingai, eu- 
ropizmas pasižymėjo pritaikomumu. Šiaurės Lygos požiūriu, Ita- 
lijos šiaurinė dalis priklauso Europai, o pietinė - Afrikai. Italijos 
šiaurėje Mitteleuropos nostalgija tapo populiari. Garsiąją Metter- 
nicho frazę, kad Italija yra tik geografinė sąvoka, šiaurės naciona- 
listai suvokė pažodžiui, o tai akino kvestionuoti pačią Italijos kaip 
vieningo politinio darinio sampratą. Habsburgų paveldo atradi- 

mas ir Mitteleuropos mistika yra galingas ideologinis įrankis, kurį 
galima panaudoti prieš Romą ir Pietų Italiją. 
Septintame-aštuntame dešimtmečiuose Graikijai, Ispanijai ir 
Portugalijai Europos idealas reiškė nusikratymą diktatūrų naštos 
ir perėjimą į demokratiją. Graikiją Europa žavėjo kaip patogus 
instrumentas, nukreiptas prieš Turkiją. Graikija galėjo reikšti pre- 
tenzijas į selektyvią europizmo tradiciją, o Turkija būti vaizduoja- 
ma kaip pusiau orientalinio despotizmo įsikūnijimas. Anksčiau 
Ispanijoje europizacija buvo ispaniško tapatumo, pagrįsto princi- 
pu „Europa išgelbės mus nuo užsieniečių“, išraiškos priemonė 
(Del Corral, 1959, p. 64). Panašiai ir Japonijoje Europos idėja 
buvo panaudota šalies nutolinimui nuo Azijos (Kishida, 1992). 
Prancūzija pasisakė už europizmą, kurį visos šalies vyriausy- 
bės laikė jos siekių sinonimu. Kol Europa reiškė prancūzų sie- 
kius, ji buvo priimtina. Troškimas sulaikyti Vokietiją Britanijai ir 
Prancūzijai yra kaip įsipareigojimas Europai. O vokiečiai mažiau- 
siai bijo Europos, nes dabar jie užima didesnę savo teritorijos da- 
lį. Devintajame dešimtmetyje tai buvo suvokiama kaip politinis 
atsakymas tečerizmui ir imperialistiniam Folklendo kampanijos 
skambesiui. Škotijoje ir Velse įsipareigojimas europizmui reiškia 
stiprų priešiškumą Anglijai ir yra nukreiptas prieš torių oligarchi- 
ją Londone. Škotų nacionalistų partijos šūkis skamba taip: „Lais- 
va Škotija suvienytoje Europoje“. Tad šia prasme europizmas gali 
būti prilygintas nacionalizmui. Airijoje europizmas dažniausiai reiš- 
kia opoziciją tradicinei katalikybei ir nacionalistinį populizmą, 
tuo tarpu didesnėje Europos dalyje jis neretai laikomas iškreiptu 
militarizmu ir grėsme oficialiam šalies kariniam neutralumui (Ma- 
guire ir Noonan, 1993). Antieuropizmas gali tapti neonacionalis- 
tine strategija, išreiškiančia naują nacionalistinį tapatumą, siekiantį 
atsikratyti Šiaurės Airijos problemos. Ši antimilitarizmo idėja yra 
pagrindinė dalis „Šiaurės“ tapatumo, pagrįsto už Vakarų Europą 
pranašesnės antimilitaristinės visuomenės samprata: Šiaurės ta- 

patumą apibrėžė opozicija europiniam, kuris laikytas skaldančiu 
ir ginkluotu (Waever, 1992). 

Europizmą galima lyginti su socialdemokratija (Dankert, 1989). 
Sekdami aštuntojo dešimtmečio eurokomunizmo tradicija, kai- 
rieji dažniausiai buvo entuziastingiausi europinio idealo rėmėjai. 
-Europizmas buvo laikomas alternatyva devintajam dešimtmečiui 
būdingai neoliberaliai politikai, o po 1989 metų įsigalint nacio- 
nalizmui ir didėjant kraštutinių dešiniųjų elektorato įtakai jis ta- 
po vis dažnesniu tradicinių polių - kairė-dešinė pakaitalu. Jis su- 
sijęs ir su atsirandančia naująja vidurine klase bei nauju vadybi- 
niu elitu, kuriam Europos idėja atvėrė kelią į galią ir turtą. Europa 
naudinga ir Vatikanui: komunizmo žlugimas ir Europos padidėji- 
mas teikia naujos „krikščioniškos Europos, sumodeliuotos pagal 
Romos katalikybę, perspektyvą“ (Chenaux, 1990; Kettle, 1990). 

Europa gali reikšti bet ką. Ji yra diskursyvinė strategija (Chilton 
ir Ilyin, 1993). Niekada žmonės nekalbėjo tiek apie „Europą“, kiek 
šiandien. Ypač šią sąvoką pamėgo politikai. Hughas Duncanas 
(1972, p. 33) yra rašęs apie pavadinimų galią, tas simbolines for- 
mas, legitimuojančias galią: „Tas, kas kontroliuoja tuos pavadini- 
mus, kontroliuoja mūsų gyvenimus“. Jo „socialinės dramos“ sąvo- 
ka paaiškina, kaip simbolinis diskursas įgyja galią sukurti realybę 
tapatinimosi ir legitimacijos procese: dalyvaujant diskurse, kuris 
tampa galingiausias, kai ima legitimuoti save. Europa yra vienas iš 
tokių simbolinių pavadinimų, reiškiančių transcendentinę vienybę 
už nacionalinės valstybės ribų. Būdamas toks, jis pasižymi sociali- 
nės integracijos galia; jis sukuria erdvinės mistikos pojūtį ir filoso- 
finį istorijos mitą. Galia pasiekia aukščiausią legitimacijos lygį re- 
zonuodama pavadinimą, kuris pats save legitimuoja. Šiandien Eu- 
ropos idėja ima pasižymėti tokia transcendencija, o galutiniam 
dariniui tereikia tikėti savo legitimuotumu. Esame priversti pasisa- 
kyti „už“ arba „prieš“ Europą, ir būtent su šios neaiškios istorinės 
kategorijos pavadinimu susiję visi svarbiausi mūsų dienų klausi- 

mai. Tai rodo, kad Europos idėją galima laikyti bandymu išrasti 
naujus politinio suverenumo principus, kuriais įteisinamos naujos 
galios rūšys, atsirandančios vėlyvajame kapitalizme. 

Šiame kontekste tai galima laikyti nauja neaiškumo forma, sie- 
kiančia įgyti dominuojančios ideologijos statusą radikaliai nukry- 
pus nuo socialdemokratinio projekto. Tai yra įmanoma, nes pir- 
mą kartą istorijoje Europa laikoma įteisinta politinėje ir ekono- 
minėje Vakarų nacionalinių valstybių sistemoje. Daugeliui Europa 
tampa ES simboliu ir OECD atrama, neribotos ekonominės plėt- 
ros simboliu bei aukščiausia gyvenimo forma, pagrįsta vartojimu, 
neturinčiu nieko bendra su žmogaus poreikiais. Šiame scenarijuje 
Europa yra milžiniško išpuolio prieš gamtą dalis, galutinė išraiš- 
ka to, ką Adorno'as ir Horkheimeris (1979) vadino „Apšvietos 
dialektika“, gamtos užvaldymu civilizacijos vardan. Šiandien Eu- 
ropos idėja atitrūko nuo kultūrinio buržuazijos aparato ir tapo 
tarptautinio finansinio kapitalizmo ideologija bei politiniu naujo 
elito, keičiančio buržuazinį, dėmesio objektu. Tai pseudointerna- 
cionalizmas ir galiausiai ne žmonių, o tarptautinio internaciona- 
lizmo kapitalizmas. Nenuostabu, kad daugelis šių naujų sociali- 
nių sąjūdžių priešinasi naujos „Europos“ technokosmopolitizmui. 
Feminizmas ypač mažai susijęs su Europos idėja, kurios vertybės 
priklauso vyriškiems tapatumo projektams. 


EUROPIZMO GEOPOLITIKA 


Pastebima, kad daugelyje Vakarų Europos šalių yra dideli skirtu- 
mai tarp šiaurės ir pietų. Galima paminėti keletą pamokančių pa- 
vyzdžių. Italija yra akivaizdžiausias industriškai išsivysčiusios šiau- 
rės ir palyginti atsilikusių pietų pavyzdys; jos šiauriausias regio- 
nas yra glaudžiai susijęs su Austrijos Centrine Europa, tuo tarpu 
kitame jos gale Sicilija yra trumpas tramplinas iš Europos į Afri- 

ką. Anglija taip pat padalyta į šiaurinę dalį su išmėtytomis senų 
pramonės šakų struktūromis, ir klestinčius pietus, kuriuose įsiga- 
lėjęs finansinis kapitalizmas. Daugelyje šalių Reformacijos pavel- 
das sukūrė patvarią schizmą tarp protestantiškos šiaurės ir katali- 
kiškų pietų: Nyderlandai, Vokietija ir Airija yra puikūs pavyzdžiai, 
išskyrus Škotiją, kur protestantai gyvena pietuose, katalikai - šiau- 
rėje. Galiausiai reikia pridurti lingvistinį disputą Belgijoje tarp 
flamandų šiaurėje ir valonų pietuose. Dauguma šių skirčių atspindi 
bendresnę šiaurės-pietų liniją Vakarų Europos viduje. Nereikia 
pamiršti, kad Viduržemio jūra Vakarų Europai visuomet buvo di- 
desnė pasienio zona nei Geležinė uždanga. 

Verta palyginti geopolitinę skirtį Vakarų ir Rytų Europoje. Iš 
karto akivaizdu, kad Rytų Europoje esminė skirtis yra ne tarp 
šiaurės ir pietų, bet tarp rytų ir vakarų. Jau esu minėjęs, kad šitai 
lėmė Čekijos Respublikos atsiskyrimą nuo Slovakijos. Daugelio 
šalių posūkį į Vakarus lėmė tradicinis priešiškumas Rusijai. Ta- 
čiau kai kurių šalių regioninėms skirtims daugiausiai įtakos turė- 
jo etniniai skirtumai. Tai įvyko todėl, kad Rytų Europa etniškai 
yra mažiau homogeniška už Vakarų Europą, o etninės grupės at- 
siduria daugelyje valstybių. Iš ankstesnių skyrių galima prisimin- 
ti, kaip šiuos tapatumus formavo pasienio sąlygos. 

Rumunijoje Transilvanijos provincija sudarė didžiausią konf- 
likto su Vengrija zoną. Joje gyvena daugiau nei du milijonai veng- 
rų, kurie yra potencialių neramumų šaltinis. Iki 1918 metų pro- 
vincija, kurioje gyveno daug rumunų, priklausė Vengrijai, tačiau 
prieš daugumos valią po karo ji buvo perduota Rumunijai. Ne- 
paisant pastangų po Ceausescu žlugimo integruotis į Vakarų Eu- 
ropą, galingos jėgos pačioje Rumunijoje neskuba nutraukti šalies 
ryšių su Rusija. Nors Bulgarijoje nėra ryškios regioninės skirties, 
šalies nacionalinį tapatumą formuoja priešiškumas pietryčių kai- 
mynei Turkijai. 1989 metais turkų mažumos, sudarančios 10 pro- 
centų gyventojų, problema tapo krizine, kai asimiliacijos politika 

privertė 300 000 Bulgarijos turkų pereiti į kaimyninę šalį, kuri 
buvo priversta uždaryti sienas. Nors Lenkija reliatyviai homoge- 
niška, jos vakarines ir pietrytines dalis skiria linija. Šiame kon- 
tekste vėlgi reikia paminėti buvusią Jugoslaviją, kur akivaizdūs 
regioniniai skirtumai tarp rytų, reprezentuojamų Serbijos, ir va- 
karų, reprezentuojamų Kroatijos, o Bosnija sudaro tragišką tar- 
pinę zoną. Ukraina kaip „pasienis“ yra padalyta į reliatyviai išsi- 
vysčiusį rytinį regioną, kuris buvo labiau integruotas į industrinę 
SSSR ekonomiką, ir vakarinį. Šią skirtį atspindi religija: vakaruo- 
se gyvena katalikai unitai, rytuose - stačiatikiai. Vienintelė Rytų 
Europos šalis, kurioje ryški šiaurės-pietų linija, yra Albanija; joje 
gyvena dvi etninės grupės: gegai šiaurėje, o pietuose - toskai. 
Pietinis pasienis suvaidino didžiausią vaidmenį Graikijos izoliaci- 
nėje politikoje, ypač turint galvoje tai, kad ji pretendavo į pieti- 
nės Albanijos teritorijas, kur gyveno graikų stačiatikių mažuma. 
Tačiau rytinis pasienis buvo reikšmingas, nes nemaža dalis alba- 
nų buvo izoliuoti Serbijos Kosovo regione. 

Tad galima daryti išvadą, kad regionines skirtis Vakarų Euro- 
poje suformavo reformacija ir netolygi kapitalizmo raida, nubrė- 
Žžusi šiaurės-pietų liniją, tuo tarpu Rytų Europos susiskaidymui 
daugiau įtakos turėjo politiniai ir kultūriniai nesutarimai, pasie- 
nio sąlygos tarp Vakarų Europos ir Rusijos, o anksčiau - Otoma- 
nų ir Bizantijos paveldas. Turint galvoje šį įvairovės scenarijų, iš- 
kyla klausimas: ką reiškia Europos idėja kaip vienijantis ir homo- 
geniškas idealas? 

Iš pirmo žvilgsnio gali pasirodyti, kad vienintelė homogeniška 
kultūra, apimanti tokias suskaidytas visuomenes, yra populiarioji 
kultūra: vakarietiško tipo vartotojiškumas, reklama, televizijos ir 
pramogų industrija. Tam tikra prasme Rytų Europoje tai ir yra 
integruojantis kultūrinis mechanizmas, o ne Vakarų politinė kul- 
tūra tradicine to žodžio prasme. Tik populiariosios kultūros lyg- 
menyje galimas vertybių susiliejimas. Tačiau šitai yra dviprasmiš- 

ka. Ištisą keturiasdešimt metų Vakarų Europa buvo atvira kultū- 
ros industrijai, kol ši staiga buvo importuota į pavergtas Rytų 
Europos visuomenes. Dėl to Rytų Europoje paaštrėjo kultūriniai 
prieštaravimai, nes ji buvo priversta ieškoti savo tapatumo nau- 
juose, gatavuose Vakarų produktuose. Nenuostabu, kad iš naujo 
išradus Europos įvaizdį, daugelis Rytų europiečių, patyrusių neoli- 
beralizmu apvilktos kapitalistinės modernybės atšiaurumą, ieško 
savo tapatumo neonacionalizmo politikoje (Hedetoft, 1993). 

Šia prasme galima kalbėti apie dviejų politinių kultūrų - tech- 
ninių politinių Vakarų Europos centro kultūros, kurią simboli- 
zuoja Europos Sąjunga, ir moralinės bei politinės kultūros, sieja- 
mos su menkai aprūpintais regionais, - susidūrimą (Lepenies, 
1991, p. 54). Šaltojo karo pabaiga Vakarų ir Rytų Europos iš es- 
mės nesuartino. Visoje knygoje stengiausi pabrėžti, kad Europos 
idėja yra kultūrinė nuorodų sistema, kuri yra skirianti, kai tik 
tampa politinės sistemos įteisinimo dalimi. Tad Europos idėjos 
politizavimas gali privesti prie europinės kultūros susiskaidymo 
ir su tuo susijusios intelektualinės kritikos prarasties (Lepenies, 
1991, p. 54). Manau, svarbu užtikrinti, kad šitaip neatsitiktų, o 
Europos idėja būtų atskirta nuo politinių ir ekonominių moty- 
vų hegemonijos socialiniams ir kultūriniams dalykams. Tai susi- 
ję su griežtu Europos apibrėžimų kvestionavimu. Juos galima 
apibendrinti taip. 

Pirma, Europa kaip Vakarai. Taip interpretuojama Europa yra 
vien Atlanto santvarkos dalis, subordinuota JAV. Kaip jau esu pa- 
brėžęs, šioji „mažosios“ Europos vizija tampa vis mažiau reikš- 
minga. Antra, Europos idėja, siejama su devintojo dešimtmečio 
taikos sąjūdžiais (Hyde-Price, 1993, p. 21). Iš esmės Geležinę už- 
dangą atskleidė Vakarų Europa. Antivakarietiška Europos samp- 
rata buvo sukurta siekiant išlaisvinti ją nuo JAV karinių motyvų 
diktato. Trečia, Europa kaip Europos Sąjunga. Tai dominuojanti 
Europos idėja ir modelis, kurio siekia didžioji Rytų Europos da- 

lis. Ketvirta, išplėsta Europos samprata, apimanti ir europinę Ru- 
sijos dalį. Ši sąvoka buvo populiari pokario Prancūzijoje ir ypač 
susijusi su de Gaulle'o Europos „besidriekiančios nuo Atlanto iki 
Uralo“ vizija. Ši išplėsta Europos samprata buvo sukurta siekiant 
išstumti JAV. Vėliau ji įgavo Gorbačiovo „bendrų Europos na- 
mų“ idėjos prasmę. Penkta, Europos saugumo teritorija, apiman- 
ti JAV, Rusiją ir buvusias SSSR šalis. Galiausiai Centrinės Euro- 
pos, kaip alternatyvos Vakarų Europai, idėja. 

Kaip matome, Europos idėja pajungiama legitimacijos politi- 
kai (Garcia, 1993). Su kova už legitimaciją susijęs dar svarbesnis - 
kultūrinio tapatumo klausimas. Europos Sąjunga nereprezentuoja 
slaviškos Europos; iš tiesų, išskyrus Graikiją, ji pagrįsta lotyniš- 
kąja krikščionybe ir jai priklauso daugiausiai pasaulio monarchi- 
jų. Nenuostabu, kad šiandien neretai bandoma propaguoti nau- 
jus kultūrinius tapatumus, tokius kaip grandiozinė keltų civiliza- 
cijos paroda Venecijoje, kuri atspindėjo vienijantį europinio masto 
kultūros paveldą (Lorenz, 1994, p. 2). 1992-ieji buvo ne tik Eu- 
ropos „susivienijimo“ metai, bet ir 500-osios 1492-ųjų Amerikos 
„atradimo“ metinės. Imponuojantis sąjungininkų išsilaipinimo Eu- 
ropoje Antrojo pasaulinio karo metu penkiasdešimtmečio minė- 
jimas 1994 metais taip pat buvo bandymas propaguoti europinį 
tapatumą. Šis įvykis iš esmės supriešino Rytų europiečius, ypač 
rusus, kurie teisingai manė, jog karas buvo laimėtas Rytų fronte 
ir nusinešė 27 milijonus rusų gyvybių. 

Toliau aptarsiu, kaip eroje po šaltojo karo buvo bandoma su- 
kurti hegemonišką Europos idėją. Turiu galvoje „Europos tvirto- 
vės“ kaip ankstesnės „Vakarų“ sąvokos pakaitalą. Nors šitai įgau- 
na difuzišką formą, o Europos idėja tampa kaip niekad talpi, tam 
tikros tendencijos išryškės. 

Nors Europos idėja yra tarsi besivaržančių tautybių politinis fut- 
bolas, tam tikru aspektu apie Europą galima kalbėti kaip apie 
naujos rūšies legitimacijos pagrindą (Garcia, 1993, Waever ir kt., 
1993). Tai reiškia, kad jos idėją reikia vertinti globaliniame kon- 
tekste. Šiandien Europos idėja yra susijusi tiek su atsiribojimu 
nuo Trečiojo pasaulio, tiek su vienybės idealu. Tai blogiausias da- 
lykas, vykstantis pastaruoju metu, nors visuomet buvęs integralia 
šaltojo karo politikos dalimi. Vėl keliamas senas rasės ir naciona- 
linio tapatumo klausimas, o europinės vienybės idėja, prasidėjus 
masinei emigracijai iš Rytų Europos ir iš besivystančio Trečiojo 
pasaulio, vėl tapo svarbi. „Europos suvienijimas“, pasak Lyotar- 
d'o (1993, p. 159), „reiškia ir nepakantumą jos „suvienijimui“, 
pasireiškiantį rasizmu ir antisemitizmu. 

Atrodo, kad per kitus du dešimtmečius, panašiai kaip JAV XIX 
amžiuje, Europa taps reemigracijos regionu. Pirmą kartą įsiparei- 
gojimas Europai reiškia jos užsidarymą baiminantis gyventojų per- 
tekliaus. Geležinė uždanga saugojo Vakarų Europą, ypač Vokietiją, 
nuo Rytų Europos emigracijos. Kadangi 90 procentų planetos gy- 
ventojų gyvena Trečiajame pasaulyje, ateityje iš ten neišvengiamai 
prasidės gyventojų migracija į OECD šalis. Turint galvoje tai, kad 
šiuo metu pasaulyje yra apie 5400 milijonų gyventojų ir spėjama, 
kad 2010 metais jų skaičius pasieks 7000 milijonų, o 2020 metais - 
8000 milijonų, politinės ideologijos, iki šiol vyravusios išsivysčiu- 
siuose Vakaruose, susidurs su visiškai naujais iššūkiais. Tačiau rei- 
kia pažymėti, kad tai dažniausiai perdėtas scenarijus. Didžiausia 
emigracija Europoje nuo Romos imperijos žlugimo laikų vyko po 
Antrojo pasaulinio karo, kai beveik 50 milijonų žmonių tapo pabė- 
gėliais. Jų skaičius Vakarų Europoje Antrojo pasaulinio karo pa- 
baigoje gerokai pranoksta šiandieninius jų skaičius (Miles, 1993, 
p. 21). Vidinė migracija yra integrali Europos istorijos dalis. Euro- 

piečiai nėra homogeniški nei rasiniu, nei etniniu požiūriu, nesvar- 
bu, ką jie apie save manytų (Huxley ir Haddon, 1935). 

Žlugus sovietiniam komunizmui, Vakarų Europos tapatumo ne- 
įmanoma kurti pagal šaltojo karo taisykles. Nepajėgdami sukelti 
komunizmo grėsmės, išsivystę Vakarai surado naują vaiduoklį - 
islamą. Vienas iš vaizdinių, kuriuos piešia Prancūzijos nacionalinio 
fronto lyderis Le Penas, skelbia, kad ateityje prancūzams teks elge- 
tauti prie mečetės. Šis ksenofobiškas ne tik musulmonų, bet „Euro- 
pos islamizavimo“, arba priešo, stovinčio prie vartų, vaiduoklis ga- 
li sukelti europiečių priešiškumą Rytams, kurie, kaip matėme, turi 
ilgą istoriją. Islamo vaizdinys kuriamas pabrėžiant kultūrinį homo- 
geniškumą ir grėsmingą kitoniškumą: „masinės psichologijos me- 
chanizmai jį reprezentuoja kaip atstumiantį egzotiškumą, panašiai, 
kaip antisemitizmo atveju (Al-Azmeh, 1993, p. 4). Pasak Zizeko 
(1993, p. 234), tai patvirtina Arabų įlankos ir Bosnijos karų repor- 
tažai (taip pat žr. Mestrovic, 1994 ir Ahmed, 1992). 

Senas istorinis Europos pasienio klausimas iškyla po šaltojo 
karo susidariusiame ideologiniame vakuume, kuris sukuria naują 
kontekstą, taip pat šis klausimas kristalizuojasi išradus postko- 
munistinį vaiduoklį. Paversdami islamą priešiškumo objektu, Va- 
karai paprasčiausiai perkėlė totalitarizmo vaizdinį iš komunisti- 
nio bloko į musulmoniškus Rytus (Diner, 1991). Tad Rytai Euro- 
pai vis dar tebėra priešiškumo objektas, tik pastūmėtas į pietus. 
Nenuostabu, kad po sovietinio komunizmo žlugimo iš karto pra- 
sidėjo jungtinis Vakarų karas prieš Iraką. Žinoma, ekonomiškai 
musulmonų pasaulis Europai grėsmės nekelia - pagrindinis Eu- 
ropos ir JAV ekonominio pranašumo konkurentas yra Japonija ir 
Pietvakarių Azija, ir joms tai kelia moralinį pavojų. Rytų Europos 
problema neatsiejama nuo neofašistinio „musulmoniškos Euro- 
pos“ vaiduoklio: kaip tvirtino Italijos Šiaurės Lygos lyderis, „ci- 
vilizuota“ Europa, t. y. Vakarai, turėtų pasinaudoti didėjančiu ata- 
vistiniu „barbarų“ Europos nacionalizmu, Rytais, kaip „pasienio 

apsauga nuo musulmonų invazijos“ (Judt, 1994, p. 44). Šia pras- 
me Europa tampa tvirtove, Gibraltaro ir Bosforo sąsiauriai - ap- 
sauginiais grioviais, ir stengiamasi neprisileisti artyn Trečiojo pa- 
saulio, kartu naudojantis juo kaip patogiomis dempingo zono- 
mis, užkariautomis rinkomis ir prieinamu pigios darbo jėgos 
šaltiniu (Nederveen Pieterse, 1991, p. 6). Vietoj karinės kovos 
prasideda kultūrinės varžybos, pagrįstos pražūtinga kultūrinio ne- 
prilygstamumo ideologija. 

Tuo pačiu metu karinės diktatūros visuose musulmonų kraš- 
tuose perka iš Vakarų ginklus taip užsitikrindamos savo nuolati- 
nius pareiškimus apie Vakarų pavojų. Šiame vingriame complot 
dauguma klusnių klientų vaidina tą patį vaidmenį, kurį šaltojo 
karo žaidimuose suvaidino SSSR. Naujas Vakarų herojus - jau ne 
į Rusiją sugrįžęs Solženycinas, o Salmanas Rushdie's, simbolizuo- 
jantis naują civilizacijų susidūrimą. Kaip ir šaltojo karo eros disi- 
dentai, ieškoję politinių normų ir laisvės, tariamai būdingos va- 
karietiškam kapitalizmui, Rushdie's simbolizuoja vakarietiškos li- 
beraliosios demokratijos įteisinimą ir daugelis jį laiko išsivysčiusių 
Vakarų tariamai ginamos laisvės šaukliu. 

Šeštajame dešimtmetyje Vakarai nepajėgė sustabdyti arabų na- 
cionalizmo tvano - tai liudija Egipto, Sirijos ir Irano dezertyravi- 
mas. Po prancūzų pasitraukimo iš Alžyro (1962), Libijos monar- 
chijos žlugimo (1969), Irano revoliucijos (1979) ir Arabų įlan- 
kos karo (1991), kai JAV nepavyko nuversti Saddamo Husseino, 
arabų galia sustiprėjo. Kaip matome, paskutiniame XX amžiaus 
dešimtmetyje skirtis tarp Šiaurės ir Vakarų bei Pietų ir Rytų didė- 
jo. Būtent šitai pakeičia šaltojo karo įteisintą skirtį tarp Vakarų ir 
Rytų Europos. Šiandienos problema tampa ne vien Europos ryti- 
nio pasienio, bet apskritai sienų klausimas 

Šiame dviejų polių pasaulio subyrėjimo kontekste kuriamos 
naujos Europos vizijos. Pasak Keohane'o (1984, Wallerstein, 
1993), šiuo metu viena iš pagrindinių krypčių yra Amerikos he- 

gemonijos dezintegracija. Maždaug nuo 1985 metų, kai JAV iš 
buvusios didžiausios pasaulio valstybės kreditorės tapo didžiau- 
sia pasaulio valstybe skolininke, priklausoma nuo skolų didėji- 
mo, globalinėje ekonomikoje susikūrė nauji galios centrai. Tai Ja- 
ponija, Pietryčių Azija ir Vakarų Europa. Šioje kaitoje JAV tėra 
vienas iš globalinės ekonomikos galios centrų. Šaltojo karo po 
1989 metų sukurtas politinis vakuumas paskatino naujų Europos 
apibrėžimų atsiradimą. Senasis komunizmo vaiduoklis išnyko, din- 
go ir Geležinė uždanga, paskutinis Vakarų ir Rytų pasienis ar bent 
jau politinė jo forma. Ironiškiausia, kad XX amžiaus pabaigoje 
buvusiose komunistinėse valstybėse pradėta praktikuoti neolibe- 
ralią rinkos ekonomiką, o Europos Sąjunga atliko vieną iš sėk- 
mingiausių kainų kontrolės eksperimentų. Tai, kad didžiulė Rytų 
Europos revoliucijų įtaka ir komunizmo žlugimas Sovietų Sąjun- 
goje sutapo su JAV hegemonijos pasaulyje susilpnėjimu, reiškė, 
jog europinis tapatumas nebegalėjo remtis pokariniu konsensu- 
su. Tad nenuostabu, kad nuo 1989 metų galima įžvelgti europi- 
nio tapatumo kaitą. Pastebima, kad Europos idėja atitrūko nuo 
platesnės Vakarų sampratos, nuo kurios ji buvo neatsiejama nuo 
Spalio revoliucijos. Europa - jau ne rytinis Jungtinių Valstijų pa- 
sienis, 0 nauja megagalia daugiapoliame pasaulyje. Esame liudi- 
ninkai, kad po šaltojo karo vykdoma socialinė ir ekonominė re- 
konstrukcija nepasiteisino. Šito pasekmė - XX amžiaus politinės 
kultūros, pagrįstos dešinės ir kairės priešprieša, nunykimas. Bai- 
gia išnykti ne pati ideologija, o specifinė politinė tradicija, susais- 
tyta socialdemokratijos ir liberaliojo konservatizmo. Galimas daik- 
tas, kad politinį XXI amžiaus scenarijų apibūdins visiškai naujos 
politinės idėjos. Religinis nacionalizmas veikiausiai sudarys nau- 
jojo šaltojo karo kontekstą (Juergensmeyer, 1993). Senojo karo 
psichozė nesibaigė, bet įgavo naujas formas (Hedetoft, 1993). 
Nustojusi būti JAV liokajumi, Europa yra tikroji šaltojo karo 
laimėtoja. Nors ir varginama Rytų Europos rekonstrukcijos naš- 

tos, Vakarų Europa, kontroliuojanti trečdalį pasaulio prekybos, 
XXI amžiuje ekonomine ir politine galia veikiausiai pralenks 
JAV (Kennedy, 1993, p. 260). Paulo Kennedy'o požiūriu (1993, 
p. 127), tai paspartins nauja globalinės ekonomikos raida po 
šaltojo karo, karines ir ginklavimosi varžybas pakeisianti eko- 
nominėmis, technologinėmis varžybomis bei įvairiomis komer- 
cinės karybos formomis. 

1989 metai buvo esminis posūkis XX amžiaus istorijoje, kurį 
galima prilyginti didžiausiems revoliuciniams 1789, 1848 ir 1917 
metų įvykiams Europos istorijoje. Šiuos revoliucinius pakilimus vie- 
nija keistas bruožas — universalių revoliucijų virsmas kontrrevoliu- 
ciniu perversmu. Tai buvo revoliucinis nusistovėjusios politinės sant- 
varkos sugriovimas liberaliosios demokratijos vardan, o kartu pa- 
vėluotas Rytų Europos bandymas pasivyti Vakarus. Vydamasi Vakarų 
kultūrą, Rytų Europa vaikėsi ir Euroamerikos fantazijos pasaulį. 
Tačiau iš tiesų jai teko pasitenkinti neoliberalizmu. Revoliucijos 
Rytų Europoje įvyko kaip tik tuomet, kai Vakarai atmetė socialde- 
mokratiją. Nenuostabu, kad šaltojo karo baigtis revoliucinėmis 
1989-ųjų sąlygomis atnaujino susidomėjimą nacionalizmu ir reli- 
gija, o debatai apie Europos reikšmę įgavo naują pagreitį. 

Europos tapatumo formavimuisi visada didžiausią įtaką darė 
revoliucijos (Tilly, 1993), o XX amžiuje - keturi didieji revoliuci- 
niai įvykiai: 1789-ųjų Prancūzijos, 1917-ųjų Spalio, 1979-ųjų 1s- 
lamo ir 1989-1990-ųjų Rytų Europos revoliucijos. 1989 metų 
revoliucija buvo suvokta kaip 1917-ųjų atmetimas ir bandymas 
susigrąžinti 1789-ųjų paveldą, tuo tarpu 1979 metų islamo revo- 
liucija, nušlavusi Pahlavi dinastiją Irane - kaip atotrūkis nuo visos 
vakarietiškos revoliucinės tradicijos. Panašu, kad dar ilgai Euro- 
pos tapatumą formuos 1979 ir 1989 metų revoliucijų padariniai: 
vieni įtvirtinantys Europą, kiti ją neigiantys. 

Įvykiai, susiję su rekonstrukcija po 1989 metų, pačioje Euro- 
poje formavo primestą populistinį tapatumą. Europos tapatumas 

visuomet buvo glaudžiai siejamas su pradine „liaudies“ idėja. Yra 
trys skirtingi politiniai tapatumai, pagrįsti „liaudies“ samprata. 
Pirmiausia, nuo pat Prancūzijos revoliucijos laikų „liaudis“ tapo 
radikalių demokratijos reikalavimų ir pilietinių laisvių pagrindu. 
Ši „liaudies“ samprata buvo priešpriešinama absoliutinei valsty- 
bei. „Liaudis“ reiškė pilietinę visuomenę, atsiradusią kaip priešp- 
rieša valstybei. Antra, 1917 metų Spalio revoliucija iškėlė liau- 
dies kaip masinės proletarinės revoliucijos pagrindo idėją. „Liau- 
dis“ čia reiškė ne tiek pilietinę visuomenę, kiek permanentinę 
proletarinę ar klasinę revoliuciją, nukreiptą prieš kapitalistinę ga- 
lią. Trečia, europinio kultūrinio nominalizmo tradicija nuo pat 
XIX amžiaus vidurio iki mūsų laikų formavo populistinę nacio- 
nalinę sąmonę. Šiame kontekste „liaudis“ reiškė istorinę nacio- 
nalinės valstybės bendruomenę. Priešingai nei kitos „liaudies“ samp- 
ratos, šioji reiškė „liaudies“ suverenumą vis-d-vis kitas valstybes. 
„Liaudis“ buvo priešpriešinama ne valstybei, o kitoms nacionali- 
nėms bendruomenėms. Liaudies apibrėžimas buvo efektyviai pa- 
naudotas kaip Europos apibrėžimo priemonė. Margaret Thatcher, 
nors ir būdama nepalaužiama Europos Sąjungos priešininkė, liaup- 
sino Europos laimėjimus, kai jie buvo priešpriešinami ne anglosak- 
sų, bet kitoms kultūroms: „Labai dažnai Europa apibūdinama kaip 
seka nesibaigiančių karų ir kivirčų. Tačiau žvelgiant mūsų dienų 
akimis, mus labiausiai veikia mūsų bendra patirtis. Pavyzdžiui, is- 
torija apie tai, kaip europiečiai tyrinėjo, kolonizavo ir - taip, be 
atsiprašinėjimų — civilizavo didelę pasaulio dalį, yra pasakojimas 
apie talentą, įgūdžius ir drąsą!“ (Paul, 1991, p. 53). 

Politinis tapatumas dažniausiai buvo grindžiamas „liaudies“ 
kaip nediferencijuotos masės, susitelkusios nacionalinėje valsty- 
bėje, idėja. Vokietijoje šį subtilų apvertimą galima įžvelgti frazės 
Wir sind das Volk („Mes esame liaudis“), kuri reiškia populistinę 
opoziciją buvusiai komunistų vyriausybei, pakeitimu nacionalis- 
tiniu šūkiu „Wir si1d ein Volk“ („Mes esame viena liaudis“), išpo- 

puliarėjusiu po Vokietijos suvienijimo. Tai puikiausiai parodo de- 
mokratinio liaudies suverenumo sąvokos virsmą autoritarinėmis 
ir obskurantiškomis nacionalinio šovinizmo idėjomis. 

Populistinė „liaudies“ ideologija šiandieninėje Europoje tapo 
politinio tapatumo pagrindu. Galima įžvelgti tris jos apraiškas. 
Pirma, kaip liudija 1992-1993 metų Maastrichto debatai, pasip- 
riešinimas europinei integracijai buvo išreiškiamas pilietinių pro- 
testų sąjūdžiais, kurie dažniausiai įgaudavo protopopulistinių są- 
jūdžių, vykstančių už parlamentinės politikos sferos ribų, pobū- 
dį. Nors iš esmės antibiurokratiški, jie glaudžiai susiję su 
nacionalizmu. Manoma, kad biurokratija ir transnacionalinė vals- 
tybė skverbiasi į nacionalinę bendruomenę kaip viduriniosios kla- 
sės gyvenimo būdo garantas. Antroji „liaudies“ apraiška - tai neo- 
fašizmo ir kraštutinių dešiniųjų sustiprėjimas. Nors būdamas mar- 
ginalizuotas, šių sąjūdžių propaguojamas neonacionalizmas 
grindžiamas tvirtu įsitikinimu, kad liaudis yra nediferencijuota 
masė. Ksenofobija nukreipiama prieš užsieniečius, o dažniausiai 
prieš neeuropiečius. Trečias, reikšmingiausias sąjūdis - tai viduri- 
niosios klasės nacionalizmo sustiprėjimas. Vengiančios kraštuti- 
niosios dešinės atviro rasizmo vidurio partijos Vakarų Europoje 
ėmė kalbėti „liaudies“ vardu. Rasė ir tautybė po šaltojo karo tapo 
dominuojančiomis politinėmis temomis. 

Nesant komunisto, priešo įvaizdžiu tampa imigrantas, paša- 
lietis, Kitas. Tai naujuoju rasizmu paskanintas populizmas, tam- 
pantis išskirtiniu XX amžiaus politikos bruožu. Tai turtingųjų ra- 
sizmas, kalbantis gerovės išsaugojimo, darbo, klestėjimo ir su va- 
dinamuoju vakarietišku gyvenimo būdu siejamų kultūrinių normų 
vardu. Gerovei rasizmas reikalingas tam, kad būtų išsaugotos iš 
naujo atradusių nacionalizmo naudą privilegijuotųjų teisės ir tur- 
tas. Šis naujosios dešinės atgaivintas rasizmas nuo ankstesniojo 
skiriasi tuo, kad neapeliuoja į istoriją ir nesigriebia atviro smurto. 
Jis grindžiamas ne tiek rasinio pranašumo ar kraujo ryšio idėjo- 

mis, kiek subtilesniais teiginiais apie kultūrinius skirtumus (Ta- 
guieff, 1990; Balibar, 1991b; Solomos ir Back, 1994). Naujasis 
minkštas rasizmas kristalizuojasi teiginiuose apie neeuropiečių 
imigrantų nesugebėjimą asimiliuotis ir kalba ne rasės, o naciona- 
linio tapatumo ir kultūrinių ribų vardu. Būdamas tokio pobū- 
džio, jis gali apsimesti antirasizmu. Tai difuziškas rasizmas, galin- 
tis kalbėti tiek nacionalinio tapatumo, tiek europizmo vardu. Šian- 
dieną matome, kad Europos idėjos atgaivinimas yra dalis politinio 
tapatumo kūrimo proceso, siejančio ją su gynyba tų kultūrinių 
skirtumų ir tokio gyvenimo būdo, kurie grįsti gerove ir vartoji- 
mu. Tad Europos idėja siejama ne tiek su valstybe, kiek su kultū- 
ra. Vėlgi, tai yra pastanga išrasti kolektyvinį tapatumą politikai 
įteisinti, glaudžiai susijusi su socialine fragmentacija, vykstančia 
dėl ekonominio pakilimo. 


IŠVADA 


Europinis tapatumas veikiai tampa baltosios buržuazijos populiz- 
mu, pasireiškiančiu priešiškumu musulmoniškam ir Trečiajam pa- 
sauliui. Kol Europos valstybės atsargiai svarsto delikatų jų fede- 
racijos klausimą, svarbiausia yra tai, ar Europos idėja pajėgi in- 
tegruoti skirtingas tautybes pateikdama joms stabilią normų 
sistemą. Kadangi nacionalinėse tradicijose nedaug kas galėtų su- 
vienyti kontinentą, tai surandama už Europos ribų. Priešiškumas 
mažiau išsivysčiusioms šalims ir musulmonų pasauliui prislėgtai 
Europai nurodė naujus vaiduoklius. Komunizmo žlugimas 1989— 
1990 metais buvo Europos sugebėjimo sukurti naują kolektyvi- 
nio mokymosi procesą išbandymas. Jam nepavykus, Europos ta- 
patumas buvo susietas su prieštaringa sistema. 


10. Išvada: postnacionalinės 


pilietybės link 


Šia knyga buvo siekiama parodyti, kad Europos idėja susijusi ne 
vien su negatyviomis implikacijomis. Nenoriu tvirtinti, kad ją, 
kaip kultūros sampratą, reikėtų atmesti. Daugeliu atžvilgių tai 
kolektyvinė neaiškių idėjų samprata. Dažniausiai teigiau, kad esa- 
ma daugybės „Europų“ ir kad ta, kuri įsigalėjo šiandien, veikiau 
yra skirianti nei vienijanti. Pabrėžiau, kad svarbu žvelgti į Europą 
iš globalios perspektyvos. Toji Europos idėja, kurią mėginau de- 
konstruoti, sutelkta į vienybės sampratą ir modernybės modelį. 
Apžvelgus jos ilgaamžę raidą, nesunku daryti išvadą, kad šiandie- 
niniame pasaulyje nedaug kas pasikeitė: mūsų laikų Europa nėra 
ta, kuri išsižadėjo šimtmečius trukusio priešų vaikymosi. „Mažo- 
ji“ šaltojo karo eros Europa išnyko kaip ir iliuzijos, kuriomis ji 
maitinosi, bei prabanga, kuria naudojosi. Šiandien svarbesnis klau- 
simas yra ne Vakarai versus Rytai, o Šiaurė versus Pietūs. Gimsta 
nauja ir didesnė Europa, ir tai tampa pagrindine konfrontacija 
tarp jos ir likusio pasaulio, aplink tvyrant rasistinio ksenofobiško 
nacionalizmo tvaikui. Baltosios buržuazijos nacionalizmas atgi- 
mė populistinėje politinėje retorikoje. 

Ieškant pozityvių aspektų, galima pripažinti, kad senoji Euro- 
pa vystėsi šaltojo karo kontekste, tačiau jai primesti apribojimai 
išnyko: didelės karinės išlaidos jau nereikalingos ir nėra priežas- 
čių, dėl kurių ji negalėtų kelti sau naujų uždavinių, kuriuos dik- 
tuoja socialiniai ir aplinkos poreikiai (Freeman ir kt., 1991). Eu- 
ropos diskursą galima laikyti erdve, kurioje galima kelti naujus 

reikalavimus. Tad trumparegė opozicija jai taip pat gali būti nede- 
mokratiška. Kaip tvirtina Alainas Touraine'as, „europinis darinys 
duoda mums galimybę vienu metu gyventi įvairiuose politinės ir 
socialinės organizacijos lygmenyse; jeigu ja nepasinaudosime, blaš- 
kysimės tarp universalizmo ir partikuliarizmo arba priartėsime prie 
desperatiško nacionalizmo“ (Touraine, 1994, p. 22). 

Taip pat bandžiau parodyti, kad Europos vienybės idealas nei 
teoriškai, nei praktiškai nebuvo nacionalinės valstybės alternatyva. 
Vienas iš svarbiausių šios knygos teiginių - kad porenesansiniu lai- 
kotarpiu Europos idėjai atsiskyrus nuo krikščioniškos pasaulėžiū- 
ros, ji tapo glaudžiai susijusi su nacionalinės valstybės idealu ir nuo 
tada, be kitų anomalių utopinių idėjų, dominavo kaip daugelio na- 
cionalinių valstybių idėja. Taigi Europa yra ne nacionalizmo alter- 
natyva, 0 nacionalinės valstybės hegemonijos patvirtinimas. Iš tie- 
sų ji yra nacionalinės valstybės funkcija, skatinusi regiono naciona- 
lizmą. Kaip diskurso strategija, ji yra kintanti samprata, nuo kurios 
galima nuvalyti bjauriausius nacionalinės valstybės bruožus ir iš- 
saugoti esminę ideologiją. Manyti, kad europinės vienybės Europa 
nurodo kosmopolitizmo idealą, slypintį anapus nacionalinės vals- 
tybės partikuliarizmo, būtų paprasčiausiai klaidinga. Kaip konkre- 
tus darinys, ji beprasmė be nacionalinės valstybės. Iš tiesų Europos 
vienybės siekimas veikiausiai sustiprino nacionalinę valstybę, nes į 
ES buvo perkelti pagrindiniai ekonominės ir politinės integracijos 
mechanizmai, kuriems ir buvo permesta legitimacijos našta. Euro- 
pa atsirado iš nacionalinių valstybių vienybės stokos, tačiau galiau- 
siai jas tik įtvirtino. Stengiausi parodyti, kad net konservatyviai 
populistinei Europos idealo opozicijai iš tiesų rūpi ne pati Europa. 
Veikiau ji, kaip diskursyvinė strategija, yra dėmesio objektas įvairių 
politinių pažiūrų, kurios vis dažniau nukreipiamos prieš imigran- 
tus. Europos diskurse priešiškos grupės gali rasti tą patį darinį, rei- 
kalingą saviems projektams įgyvendinti. Pati Europos Sąjungos 
samprata neturi prasmės, jeigu ji kažko neišskiria. 

Tikiuosi parodęs, kad neapmąstyta Europos idėja yra pavojin- 
ga. Ji įkūnija prietarus, slypinčius Europos istorijos gelmėse. Idė- 
jos, suteikusios Europai tapatumą, ir krikščioniški humanistiniai 
Vakarų ir liberaliosios demokratijos idealai nepajėgė suvienyti Eu- 
ropos, ar bent jau mažai tikime tokiomis idėjomis kaip civilizuo- 
janti Europos modernybės galia. Europos idėjos negalima atskirti 
nuo baisybių, padarytų jos vardu. Walteris Benjaminas (1973, p. 
258) sąlygomis, kurios šiandien daugeliui pažįstamos, rašė: „Nė- 
ra jokio civilizacijos dokumento, kuris kartu nebūtų ir barbary- 
bės dokumentas“. Europos idėjoje esama tiesioginio tęstinumo 
tarp viduramžių krikščionijos kryžiuočių vykdyto genocido, sis- 
temiško kitų civilizacijų naikinimo, kurį vykdė europietiškas im- 
perializmas, nacių dujų kamerų bei etninio valymo programų, 
keltų naujojo nacionalizmo pokario laikotarpiu. Esame senų ir 
naujų sienų rekonstrukcijos po šaltojo karo liudininkai. Senųjų 
imperijų pasienio zonos, išnykusios po Pirmojo pasaulinio karo, 
vėl grįžta etninio nacionalizmo pavidalu. Beveik po penkiasde- 
šimties taikos metų, kuriais mėgavosi Europa pasibaigus Antra- 
jam pasauliniam karui, - kai jis buvo perkeltas į Trečiąjį pasaulį, - 
mes vėl susiduriame su senais skilimais. Trumpai tariant, istorija 
kartojasi šiandien, formuojantis Savęs ir Kito dichotomijai. Dvie- 
jų pasaulinių karų šešėlyje vyko daugelis Balkanų ir Užkaukazės 
konfliktų. Europos istorijos raida per pastarąjį dešimtmetį atsu- 
ko europiečius pačius prieš save ir vertė dar kartą atsigręžti į praei- 
tį. Tačiau jie patys su ja nesusitaikė. Kaip Europa perėmė krikš- 
čionijos pasaulėvaizdį ankstyvuoju ikimodernybės laikotarpiu, ly- 
giai taip pat ji perėmė ir XIX amžiaus imperializmo kultūrą, o 
europinį fašizmą šiandien reabilitavo įvairios etninio ar ideologi- 
nio „valymo“ strategijos. Pamoka aiški: Europą reikia vertinti ne 
vien pagal nesėkmes, bet ir pagal jos klaidžius idealus. 

Apžvelgus Rytų Europos destrukcijos panoramą ir smurto ku- 
piną istorijos grįžimą šaltojo karo pabaigoje, sunku nepadaryti 

išvados, kad Europa kaip programiškas idealas buvo nesėkmė. 
Bosnijos suardymas pačiomis žiauriausiomis sąlygomis reiškia pa- 
čios Europos kaip multikultūrinės valstybės žlugimą. Bosnijos at- 
vejis iškėlė esminį Europos tapatumo klausimą: ar gali musulmo- 
nai ir krikščionys, stačiatikiai ir Romos katalikai sugyventi mul- 
tietninėje valstybėje. Europa atsakė „ne“. Toks sprendimas užbaigė 
procesą, prasidėjusį atgavus Ispaniją. Bosnijos padalijimas ekstre- 
malia forma reiškia Europos nesėkmę, pasireiškiančią karo psi- 
choze, kuri ištisus amžius buvo jos tapatumo pagrindas. Sarajevo 
tragedija ypač aiškiai parodo Europos kaip multikultūrinės civili- 
zacijos nesėkmę. Sarajevas, kuriame glaudėsi keturios religijos — 
Romos katalikai, stačiatikiai, musulmonai ir žydai (jie telkėsi ten 
nuo XV amžiaus, kai buvo išvyti iš daugelio Europos dalių), gar- 
sėjo tolerancija ir kosmopolitiškumu. Dar daugiau, vargu ar rei- 
kia pridurti, kad Europos Sąjunga patyrė nesėkmę nesugebėda- 
ma veikti bendrai, kad išgelbėtų Bosniją nuo tamsių krikščionijos 
jėgų. O tai yra dar vienas akivaizdus pavyzdys, liudijantis, kad 
europizmas nesugeba sieti save su kolektyvine atsakomybe ir so- 
lidarumu. Turėdama Europos monopolį, Europos Sąjunga sten- 
gėsi apibūdinti Bosniją kaip neeuropietišką ir tuo pateisinti savo 
neveiklumą (Ali ir Lifschulz, 1993). Bosnijos musulmonai tikėjo, 
kad daugelis europiečių juos laiko šio tikėjimo atstovais. Norisi 
spėlioti, kokios būtų musulmonų atakos prieš krikščionių ankla- 
vą Europos periferijoje. Dauguma vakariečių mokslinčių kalbėjo, 
kad musulmonų valstybė Europoje nepageidaujama. Tačiau rei- 
kia pridurti, kad Europos Sąjungos ir Jungtinių Tautų nesugebėji- 
mas įsikišti į Bosnijos karą daugelį europiečių privertė nepasiti- 
kėti savo tarptautinėmis struktūromis ir sudavė stiprų smūgį Eu- 
ropos tapatumui. 

Ar esama Europos diskurse ko nors, kas galėtų suteikti postū- 
mį kolektyvinės atsakomybės politikai? Ar galima kalbėti apie is- 
torinį „mokymosi procesą“ (Eder, 1985; Wehler, 1988)? Ar gali- 

ma išsaugoti ką nors iš Europos idėjos? Savo rašinį norėčiau už- 
baigti trumpu šios temos aptarimu. 

Noriu apginti teiginį, kad Europos idėją, jeigu ji nebus susieta 
su multikultūralizmu ir postnacionaliniu pilietiškumu, kaip poli- 
tinę sampratą reikėtų vertinti skeptiškai. Europą reikia vertinti 
pagal tai, kaip ji elgiasi su mažumomis ir su neeuropiniu pasau- 
liu, o ne vien pagal šovinistines nacionalinės valstybės normas. 
Subyrėjus tradiciniams politiniams tapatumams, reikalinga kolek- 
tyvinio tapatumo alternatyva, kuri nėra pagrįsta priešprieša, bū- 
dinga nacionaliniam tapatumui. Abejoju, ar Europos idėja gali tai 
pasiekti, tačiau nenoriu neigti, kad ji gali sukurti erdvę atgims- 
tančiam nacionalizmui ir naujų populistinių rūšių rasizmu! įveik- 
ti. Todėl būtina atskirti entokultūrinę Europos idėją nuo piliety- 
bės. Šis skirstymas pagrįstas skirtumu tarp universalizuojamų nor- 
mų ir reliatyvių kultūrinių vertybių. Pilietiškumas yra normatyvinė 
sąvoka, o Europa - kultūrinė idėja. Pilietybės nereikėtų painioti 
nei su „esencialistine“ Europos idėja, nei su nacionalumo princi- 
pu. Tikiuosi šioje knygoje įrodęs, kad Europos pretenzijos į uni- 
versaliai vertingas normas mažų mažiausiai yra nepagrįstos, jei 
ne melagingos. Europos idėja iš esmės yra kultūrinė idėja, pagrįs- 
ta geopolitiniu dariniu, ir jos kaip politinio darinio politizavimas 
neišvengiamai veda prie iškreiptos ir prieštaringos vertybių siste- 
mos. Vienintelis būdas išspręsti šią dilemą - nutraukti ryšius tarp 
Europos idėjos ir etnokultūrizmo, kuriuo iki šiol ji rėmėsi. 

Europos idėja, priešingai nei valstybės idėja, iki šiol nėra mo- 
nolitinė regresyvių tendencijų sąvoka, tačiau jai būdingos įtam- 
pos ir prieštaravimai, kuriuos galima panaudoti naujai autono- 
mijos politikai. Jeigu ją galima lyginti su pažangiomis Europos 
istorijos jėgomis, ji gali būti emancipuojanti. Ypač svarbios šiuo 
atveju sekuliarinės ir pliuralistinės europinių miestų bei ankstes- 
nės su jais susijusios pilietiškumo tradicijos. Pilietiškumo idealas 
susijęs su miesto, atsispiriančio centralizuotos galios tironijai, au- 

tonomijos idealu (Benevolo, 1993). Galimas dalykas, kad atgai- 
vinus diversifikuotas pilietinės visuomenės tradicijas atsirastų toks 
idealas, kuris pajėgtų įveikti naujojo nacionalizmo gentinį pobū- 
dį ir europinio tapatumo normas. Tai įmanoma, nes kuo labiau 
susilpnės nacionalinė valstybė, tuo labiau sustiprės miestas (Cas- 
tells, 1994). Nors daug diskutuojama apie naująjį regiono nacio- 
nalizmą, maža dėmesio skiriama miestui kaip kultūrinio atsinau- 
jinimo šaltiniui. 

Pilietybė yra viena iš svarbiausių temų, susijusių su Europos vie- 
nybe ir Pietryčių Europos konfliktais. Kaip suvoksime pilietybę — 
tai jau XXI amžiaus problema. XIX ir XX amžiuje ji buvo siejama 
su nacionaline valstybe. Ji buvo laikoma individo santykiu su teri- 
toriniu dariniu, modernia valstybe. Pilietybė buvo įrašyta į libera- 
lių demokratijų ir monarchijų konstitucijas. Tokia jos samprata lei- 
do tikėti, kad konstitucines ir pilietines teises gali garantuoti tik 
nacionalinė valstybė. Tačiau gali kilti klausimas, ar įmanoma su- 
kurti postnacionalinį pilietiškumą (Andrews, 1991; Habermas, 
1992; Meehan, 1993a, 1993b; Vogel, 1991; Welsh, 1993). Visuo- 
menė visuomet egzistavo kaip teisinė ir moralinė santvarka, bet kai 
ji, bent jau moderniaisiais laikais, buvo susieta su nacionalinėmis 
valstybėmis, šių suverenumas Europos Sąjungoje baigsis legitima- 
cijos krize, nebent bus sukurti nauji legitimacijos principai, kurie 
pakeistų ankstesnę visuomenės kaip moralinės ir teisinės santvar- 
kos, pagrįstos universalia pilietine bendruomene, sampratą. 

Atidžiau patyrinėję seną pilietybės idėją, kilusią Prancūzijos 
revoliucijos metu, pastebėsime, kad revoliucinis jos supratimas 
buvo glaudžiai susietas su radikalios demokratijos ir suverenumo 
idėjomis. Apsisprendimo principas sudarė ankstyvosios piliety- 
bės sampratos pagrindą. Individas pirmiausiai buvo suvokiamas 
kaip demokratinės valstybės pilietis, o ne kaip monarcho ar baž- 
nyčios valdinys. Tačiau pilietybei tapus tautybe, pradinės radika- 
lios suverenumo idėjos išnyko. Suverenumo prarastis buvo susie- 


216 EUROPOS IŠRADIMAS: IDĖJA, TAPATUMAS, REALYBĖ 


ta su negatyvios laisvės idėja: mintimi, kad ją sudaro laisvė nuo 
prievartos. Pilietybė apibrėžia viešąją sferą, kurioje garantuojama 
individo autonomija nuo abejotino valstybės įsikišimo. Tai laiko- 
ma pilietine laisve, pilietinėmis teisėmis ir sudaro platesnę žmo- 
gaus teisių sampratą. Tai susiję su viešo diskurso sfera ir laisvos 
asociacijos principais: pilietis kaip politinis veikėjas. Galima išskir- 
ti ir trečią laisvę — teisę į gerovę, kuri neatsiejama nuo idėjos apie 
valstybės pareigą rūpintis visuomene ir būti socialinės gerovės vals- 
tybės pagrindu. Tai patvirtina garsioji T. H. Marshallo (1992) trijų 
tipų pilietiškumo klasifikacija: pilietinis, politinis ir socialinis. Pa- 
sak Marshallo, šiuos tris tipus, pradėtus skirti nuo XII amžiaus, 
galima sieti su tam tikru šimtmečiu: pilietines teises — su aštuonio- 
liktu, politines - su devynioliktu, o socialines - su dvidešimtu. 
Norėčiau teigti, kad dominuojantį pilietiškumą moderniaisiais 
laikais suformavo tautiškumo koncepcijos, kurios buvo susijusios 
su grynai pilietine pilietybės samprata. Šis pilietiškumo aspektas 
retai aptariamas. Nacionalinė valstybė buvo pilietybės įteisinimo 
sistema. Tai atsitiko todėl, kad pilietybės sampratos kilmė yra glau- 
džiai susijusi su laisvės idėja, o ši - su tautiškumo principu. Šioje 
kaitoje individo politinį tapatumą formuoja ne tiek jo santykis su 
galios aparatu - valstybe, kiek su tauta kaip moraline bendruo- 
mene. Redukuota iki tautiškumo, pilietybė tampa priemone, su 
kurios pagalba brėžiant sienas formuojamas politinis individo ta- 
patumas. Šiame modelyje nėra aiškaus skirtumo tarp pilietišku- 
mo ir nacionalinio patriotizmo: pilietis paverčiamas patriotu. Tai 
tiesioginė priešstata pradinei pilietybės sampratai, atsiradusiai 
Prancūzijos revoliucijos metu, kai pilietiškumas buvo laikomas 
prievartinės valstybės priešingybe. Tačiau revoliucinėje sampra- 
toje nebuvo tapatumo tarp pilietybės ir tautiškumo. Dažniausiai 
pagrindiniu pilietybės kriterijumi laikomas tautiškumas, kuris pra- 
dinėje revoliucinėje sampratoje buvęs tolygus pilietiškumui. Ga- 
liausiai tai redukuojama iki kilmės privilegijos, o kartais, pavyz- 

džiui, moderniojoje Vokietijoje, — iki kraujo ryšio (Brubaker, 
1990). XIX amžiuje, kai senoji santvarka prisitaikė prie kapitalis- 
tinės modernybės sąlygų, pilietybės modelis tapo buržuazinės sant- 
varkos nuosavybės santykių atspindžiu: pilietis buvo ekonominis 
veikėjas, siejamas su nuosavybės valdymu patriarchalinėje galios 
sistemoje. Atsiradus universaliai balsavimo teisei, pilietybės samp- 
rata buvo pajungta demokratijai. Tokias siauras demokratijos 
sampratas, kurios redukuoja ar paverčia pilietybę antrarūše, rei- 
kėtų atmesti: pilietybė nėra vien demokratijos išplėtimas, nes pa- 
ti demokratija tegali egzistuoti pilietiškumo pagrindu. Šiaip ar 
taip, pilietybės redukavimas iki tautiškumo principo niekada ne- 
buvo vienintelis jos bruožas (Heather, 1990; McNeil, 1986). 

Ši siaura pilietybės kaip tautiškumo samprata artėjant XXI am- 
žiui Europai tampa nereikšminga. Liberalioji konstitucinė pilie- 
tybės idėja tapo įrankiu, kuriuo demokratijos ir tautiškumo var- 
dan Europa gali griežčiau apibrėžti savo sienas (Brubaker, 1989). 
Tokia pilietybė neatitinka XX amžiaus pabaigos reikalavimų. JT 
padalinys apskaičiavo, kad 1970 metais pasaulyje būta 2,5 mln. 
pabėgėlių, 1980 - 8 mln., 1992-aisiais jų skaičius padidėjo iki 18 
mln., o Amnesty International duomenimis, perkeltų asmenų skai- 
čius siekia 35 milijonus. Nenuostabu, kad Vakarų Europos šalys 
įveda naujus apribojimus imigracijai, o nusivylimas demokratija 
perauga į rasizmą ir ksenofobiją. Tai yra ir pačios Europos pro- 
blema. Pavyzdžiui, po SSSR subyrėjimo daugiau nei 25 milijonai 
rusų atsidūrė nerusiškose valstybėse neturėdami jokių teisių į pi- 
lietybę. Ji nustoja būti universalia teise ir tampa pajungta tautiš- 
kumo partikuliariškumui. Pilietybė neturėtų būti priemone, ku- 
ria pasinaudodama Europa apibrėžia savo tapatumą kaip balto- 
sios buržuazijos nacionalizmą. Šiandien kyla pavojus, kad pilietybė 
gali būti redukuota iki labiau išsivysčiusių šalių nacionalinio šovi- 
nizmo. Taip klostantis įvykiams „europiečiai“ tėra vartotojai, ge- 
rovės gavėjai, turistai. 

Tautinio tapatumo ir pilietybės santykis dėl masinės imigraci- 
jos pavojaus šiandien tampa glaudesnis. Užuot buvęs mažumų, 
pabėgėlių, prieglobsčio ieškančių ir etninių mažumų apsaugos prie- 
monėe, jis tampa daugumos apsauga nuo pašaliečių. Pilietybė tampa 
tautybės sinonimu ir nacionalistinės ksenofobijos įteisinimu. Už- 
uot buvusi solidarumo priemone ir demokratijos pagrindu, ji 
tampa priemone, su kurios pagalba iš mažumų atimamos teisės. 
Europos Sąjungos politika iš esmės siekia apriboti pilietybę ap- 
ribodama pabėgėlių teises apsigyventi šalyse, kurios yra jos na- 
rės (Fernhout, 1993). Dominuojanti Europos Sąjungos vieny- 
bės samprata yra instrumentinio-technokratinio pobūdžio ir nek- 
vestionuoja nacionalinės valstybės kaip pilietiškumo pagrindo. 
Ji nepripažįsta, kad šalies narystė nereiškia narystės nacionali- 
nėje bendruomenėje, kuria, kaip manoma, valstybė grindžiama. 
Tai ir yra jos nesėkmė. 

Postnacionalinė pilietybė yra alternatyva siauresnei tautybės 
sampratai. Postnacionalinės pilietybės esmė ta, kad šią pilietybę 
lemia ne kilmė, tautybė, o gyvenamoji vieta. Priešingai nei tautybė, 
ji neturi įsikūnyti nacionalinėje valstybėje. Svarbiausia nutraukti 
ryšius tarp pilietybės ir tautybės. Vienintelis būdas, kuriuo Europa 
gali įveikti savo politinį dviprasmiškumą, yra pagrindinių politinių 
vienetų ir suverenumo sąvokų pertvarkymas (Tassin, 1992). 

Europos tapatumas tebėra įkalintas rasistinio ištakų mito, šian- 
dien pasireiškiančio nauju materialistiniu šovinizmu. Imigracijos 
įstatymai yra Europos tapatumo esmė, nes jie yra instrumentai, 
kuriais pasinaudodama ji palieka demokratiją ir pilietines teises 
privilegijuotiesiems. Kartu su imigracijos įstatymais reikia kves- 
tionuoti ir vyraujančias europines tapatumo formas. Europos ta- 
patumas ir postnacionalinės pilietybės galimybė yra itin glaudžiai 
susiję Su imigracijos įstatymų problema (Lorenz, 1994, p. 14). 
Kol pilietybė tebesiejama su tautybe, egzistuos įsitikinimas, kad 
pilietybės įstatymai yra tam, kad apsaugotų dominuojančių kul- 

tūrų vieningumą nuo užsienio įtakų. Vienintelė adekvati Euro- 
pos idėja yra tokia, kuri siejasi su antirasizmu ir teigia postnacio- 
nalinę pilietybę. 

Postnacionalinės pilietybės nederėtų suvokti tik kaip konsti- 
tucinės teisės. Ji apima turiningesnę dimensiją, suteikiančią pilie- 
čiams teisę dalyvauti demokratinėje valstybėje. Šia prasme ji iš 
esmės skiriasi nuo nacionalinės pilietybės, kuri yra grynai forma- 
li. Grynai formalios pilietybės sampratos pavojingos, nes jų turi- 
nys yra atviras populistinei ideologijai. Pilietybė turėtų tapti ga- 
lutiniu legitimacijos pagrindu institucijų kūrimui, bet ne dvipras- 
miškiems kultūriniams tapatumams. Svarbu, kad tai būtų susiję 
su dalyvavimu naujai sukurtose politinėse institucijose. 

Didžiausia problema yra pliuralizmo įteisinimas. Pilietybė ne 
tik reikalauja imigracijos įstatymų liberalizavimo, bet ir yra susi- 
jusi su kultūrinės autonomijos teise. Tai reiškia, kad būtina kurti 
erdvę, kurioje mažumos galėtų apibrėžti save, užuot būdamos api- 
brėžiamos dominuojančios ideologijos. Postnacionalinė pilietybė 
yra neatskiriamai susijusi su kultūriniu pliuralizmu, pripažįstan- 
čiu etninių mažumų kultūrinės autonomijos teises be prievartinės 
integracijos į dominuojančią kultūrą, kuri paprastai yra naciona- 
linė. Tai verčia atmesti vyraujančias asimiliacijos idėjas, kurios, 
kaip pasirodė, yra niekam tikusios. Todėl postnacionalinė pilie- 
tybė ir būtų įsipareigojimas ja pačia pagrįstam pliuralizmui ir bū- 
tų reikšminga tiek musulmonams, tiek krikščionims ir kitoms pa- 
saulio religijoms, taip pat ateistams, Rytų ir Vakarų europiečiams, 
baltiesiems ir juodiesiems, moterims ir vyrams. 

